(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΟΒ΄

Τρίτη, 11 Φεβρουαρίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθήτριες και μαθητές και συνοδοί εκπαιδευτικοί από το 2ο Δημοτικό Ζωγράφου, το νηπιαγωγείο «Το Ουράνιο Τόξο» Αιγάλεω, το 6ο Δημοτικό Σχολείο Πάτρας, το Δημοτικό Σχολείο Αιγείρας Αχαΐας, το 1ο Πειραματικό Γυμνάσιο Καρδίτσας και απο το Γενικό Λύκειο Αμφιλοχίας. , σελ.
3. Επί διαδικαστικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
1. Μόνη συζήτηση και ψήφιση επί της αρχής και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Κύρωση Κώδικα εμμέσων φόρων επί των συναλλαγών του πεδίου εφαρμογής του Κώδικα Φορολογικής Διαδικασίας, καθώς και λοιπών εμμέσων φόρων», σελ.
2. Κατάθεση σχεδίου νόμου: Η Διαρκής Επιτροπή Κοινωνικών Υποθέσεων καταθέτει την Έκθεσή της στο σχέδιο νόμου του Υπουργείου Κοινωνικής Συνοχής και Οικογένειας «Μέτρα για την ισόρροπη εκπροσώπηση των φύλων σε θέσεις διευθυντικών στελεχών των εισηγμένων εταιρειών, των μη εισηγμένων ανωνύμων εταιρειών και των δημοσίων επιχειρήσεων-Ενσωμάτωση της Οδηγίας (Ε.Ε.) 2022/2381 του Ευρωπαϊκού Κοινοβουλίου και του Συμβουλίου της 23ης Νοεμβρίου 2022-Ρυθμίσεις για την ενδυνάμωση των πιλοτικών προγραμμάτων για την ενίσχυση της κοινωνικής συνοχής», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β. , σελ.

ΓΕΩΡΓΑΝΤΑΣ Γ. ,σελ.

ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επί διαδικαστικού θέματος:

 ΒΙΛΙΑΡΔΟΣ Β. , σελ.
 ΓΕΩΡΓΑΝΤΑΣ Γ. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΚΑΤΣΑΦΑΔΟΣ Κ. , σελ.
 ΜΗΤΑΡΑΚΗΣ Π. , σελ.
 ΠΑΠΠΑΣ Ν. , σελ.
 ΠΕΡΚΑ Θ. , σελ.
 ΠΛΑΚΙΩΤΑΚΗΣ Ι. , σελ.

Β. Επί του σχεδίου νόμου του Υπουργείου Εθνικής Οικονομίας και Οικονομικών:

 ΑΠΟΣΤΟΛΑΚΗΣ Ε. , σελ.
 ΒΕΛΟΠΟΥΛΟΣ Κ. , σελ.
 ΒΕΣΥΡΟΠΟΥΛΟΣ Α. , σελ.
 ΒΟΡΥΛΛΑΣ Α. , σελ.
 ΓΕΡΟΥΛΑΝΟΣ Π. , σελ.
 ΔΗΜΑΣ Χ. , σελ.
 ΚΑΖΑΜΙΑΣ Α. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΤΣΑΦΑΔΟΣ Κ. , σελ.
 ΚΟΚΚΑΛΗΣ Β. , σελ.
 ΚΟΝΤΗΣ Ι. , σελ.
 ΚΟΥΚΟΥΛΟΠΟΥΛΟΣ Π. , σελ.
 ΚΥΡΙΑΖΙΔΗΣ Δ. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΜΑΜΟΥΛΑΚΗΣ Χ. , σελ.
 ΜΗΤΑΡΑΚΗΣ Π. , σελ.
 ΝΑΤΣΙΟΣ Δ. , σελ.
 ΠΑΠΠΑΣ Ν. , σελ.
 ΠΕΡΚΑ Θ. , σελ.
 ΣΤΑΡΑΚΑ Χ. , σελ.
 ΤΣΑΚΑΛΩΤΟΣ Ε. , σελ.
 ΤΣΟΚΑΝΗΣ Χ. , σελ.
 ΦΩΤΟΠΟΥΛΟΣ Σ. , σελ.
 ΧΑΛΚΙΑΣ Α. , σελ.
 ΧΗΤΑΣ Κ. , σελ.

Γ. ΠΑΡΕΜΒΑΣΕΙΣ:

 ΓΕΩΡΓΑΝΤΑΣ Γ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΟΒ΄

Τρίτη 11 Φεβρουαρίου 2025

Αθήνα, σήμερα στις 11 Φεβρουαρίου 2025, ημέρα Τρίτη και ώρα 10.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Κύρωση Κώδικα εμμέσων φόρων επί των συναλλαγών του πεδίου εφαρμογής του Κώδικα Φορολογικής Διαδικασίας, καθώς και λοιπών εμμέσων φόρων».

Η Διάσκεψη των Προέδρων αποφάσισε στη συνεδρίασή της, της 5ης Φεβρουαρίου του 2025, τη συζήτηση και ψήφιση του νομοσχεδίου σε μία συνεδρίαση επί της αρχής και επί του συνόλου με τη διαδικασία που προβλέπεται για τους Κώδικες στα άρθρα 76 του Συντάγματος και 111 του Κανονισμού της Βουλής.

Ειδικότερα ως προς την οργάνωση της συζήτησης προτείνεται εκτός από τους εισηγητές και τους ειδικούς αγορητές, τους Κοινοβουλευτικούς Εκπροσώπους καθώς και τους Υπουργούς, ένας κύκλος δέκα ομιλητών που θα περιλαμβάνει έναν ομιλητή από κάθε Κοινοβουλευτική Ομάδα καθώς και έναν ανεξάρτητο Βουλευτή. Τα ονόματα των ομιλητών έχουν ήδη οριστεί από τις Κοινοβουλευτικές Ομάδες και από τους ανεξάρτητους Βουλευτές με σχετικές επιστολές.

Σημειώνεται ότι αν προηγηθεί ομιλία Αρχηγού Κοινοβουλευτικής Ομάδας, η ομιλία του Κοινοβουλευτικού Εκπροσώπου της μειώνεται στο μισό χρόνο, δηλαδή σε έξι λεπτά σύμφωνα με το άρθρο 97 παράγραφος 7 του Κανονισμού της Βουλής.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

Τον λόγο έχει ο εισηγητής της Νέας Δημοκρατίας κ. Νότης Μηταράκης για δεκαπέντε λεπτά.

**ΝΟΤΗΣ ΜΗΤΑΡΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η Κυβέρνηση προχωρά σταθερά στην κωδικοποίηση της ελληνικής νομοθεσίας, διευκολύνοντας τους Έλληνες πολίτες και τις επιχειρήσεις, συμβάλλοντας στην οικονομική ανάπτυξη. Ένα φιλόδοξο έργο το οποίο ξεκίνησε με τον ν.4622/2014 με την επανασύσταση της Κεντρικής Επιτροπής Κωδικοποίησης, που πλέον υπάγεται στη Γενική Γραμματεία Νομικών και Κοινωνικών Θεμάτων.

Έχοντας ήδη ολοκληρώσει δεκαεννέα κωδικοποιήσεις, είχα τη χαρά ως Υπουργός Μετανάστευσης και Ασύλου να εισηγηθώ στην Ολομέλεια την προηγούμενη περίοδο, την Kύρωση του Κώδικα Νομοθεσίας για την υποδοχή, τη διεθνή προστασία πολιτών τρίτων χωρών και ανιθαγενών και την προσωρινή προστασία σε περίπτωση μαζικής εισροής εκτοπισθέντων αλλοδαπών, τον Κώδικα Ασύλου και τον Κώδικα Μετανάστευσης, που εκτός από την κωδικοποίηση πραγματοποιήσαμε και τον εξορθολογισμό των διατάξεων για τη διευκόλυνση της νόμιμης μετανάστευσης και την προσθήκη νέων καινοτόμων αδειών θεωρήσεων με στόχο την τόνωση της ελληνικής οικονομίας.

Η κωδικοποίηση του δικαίου αποτελεί πρακτική καλής νομοθέτησης, η οποία συντείνει στην ασφάλεια δικαίου και αποτελεί βάση για τον περαιτέρω εκσυγχρονισμό της κείμενης νομοθεσίας. Με το παρόν νομοσχέδιο κωδικοποιούνται οι υφιστάμενες διατάξεις δώδεκα νομοθετημάτων, που αφορούν το ψηφιακό τέλος συναλλαγών, το οποίο θεσπίστηκε με τον ν.5135/2024, στον φόρο συγκέντρωσης κεφαλαίου του ν.1676/1986, στον φόρο ασφαλίστρων του ν.3492/2006, στο τέλος ανθεκτικότητας στην κλιματική κρίση του ν.4389/2016, στο τέλος συνδρομητών κινητής τηλεφωνίας και συνδρομητικής τηλεόρασης, οι οποίοι θεσπίστηκαν με τον v.4389/2016, στον ειδικό φόρο πολυτελείας του ν.3833/2010, στο τέλος διενέργειας παιγνίων του ν.2517/1997, στην εισφορά δακοκτονίας του αναγκαστικού ν.112/1967, στο τέλος πλοίων αναψυχής και ημερόπλοιων του ν.4211/2013 και στα τέλη κυκλοφορίας του ν.2367/1953. Είναι κωδικοποίηση, χωρίς να επέρχονται ουσιαστικές μεταβολές επί αυτών των διατάξεων, όπως επιβεβαιώνει στην Έκθεσή του το Γενικό Λογιστήριο του Κράτους.

Για να προλάβω οποιοδήποτε σχόλιο περί νέων φόρων, με τον παρόν κώδικα δεν αλλάζει κάτι στην κείμενη νομοθεσία, δεν επιβάλλεται κάτι καινούργιο, δεν εισάγεται κάποιος καινούργιος φόρος.

Το παρόν σχέδιο νόμου «Κώδικας εμμέσων φόρων επί των συναλλαγών του πεδίου εφαρμογής του Κώδικα Φορολογικής Διαδικασίας, καθώς και λοιπών εμμέσων φόρων», αποτελείται από 63 άρθρα κατανεμημένα σε δέκα βιβλία. Έχει στόχο πρώτον να αποδώσει τις κωδικοποιούμενες διατάξεις κάθε φορολογίας με τρόπο εύληπτο και συστηματοποιημένο, να άρει τις γλωσσικές και ορολογικές ασυνέπειες και αναντιστοιχίες, να απαλείψει σειρά από διατάξεις είτε διότι έχουν καταργηθεί σιωπηρά από νεότερες, είτε διότι πλέον ελλείπουν ή έχουν καταργηθεί ρητά οι προϋποθέσεις εφαρμογής τους, να παραλείψει από την εισαγωγή στον κώδικα διατάξεις που έχουν εξαντλήσει το ρυθμιστικό τους περιεχόμενο και πέμπτον να εναρμονίσει τη χρησιμοποιούμενη ορολογία κάθε βιβλίου με την ορολογία του Κώδικα Φορολογικής Δικαιοσύνης, που πρόσφατα κυρώθηκε.

Τα πλεονεκτήματα της προτεινόμενης κωδικοποίησης είναι προφανή: Η βελτίωση της ποιότητας του ρυθμιστικού πλαισίου, η καλύτερη ενημέρωση και προστασία των φορολογουμένων, η μεγαλύτερη διαφάνεια, η αύξηση των εσόδων, η μείωση των δαπανών και η εξοικονόμηση χρόνου μέσω της αποτελεσματικότερης νομοθεσίας. Τέλος, τονώνει την ανταγωνιστικότητα, ενισχύει την κοινωνική πρόνοια.

Κυρίες και κύριοι συνάδελφοι, στόχος του οικονομικού επιτελείου της Κυβέρνησης είναι η άσκηση μιας κοινωνικά δίκαιης φορολογικής πολιτικής, η οποία συμβάλλει στον υγιή ανταγωνισμό μεταξύ των επιχειρήσεων, μειώνει το φορολογικό βάρος στους πολίτες και στις επιχειρήσεις, βοηθάει στην έρευνα και στην καινοτομία και προφανώς φροντίζει να συλλέγει τα φορολογικά έσοδα.

Καταλυτικής σημασίας για την Κυβέρνηση αποτελεί η καταπολέμηση της κοινωνικά άδικης φοροδιαφυγής. Μέτρα όπως η διασύνδεση των ταμειακών μηχανών με τα POS, που αποτελούσε επίτευξη ενός από τους βασικούς στόχους του Ταμείου Ανάκαμψης και Ανθεκτικότητας, η υποχρεωτική χρήση POS σε πρόσθετους κλάδους της ελληνικής οικονομίας, η εκτίναξη της χρήσης ηλεκτρονικών συναλλαγών, η βελτίωση του εισοδήματος των πολιτών, η αύξηση της απασχόλησης και η έκτακτη εισφορά σε κλάδους που είχαν υψηλά κέρδη τις προηγούμενες χρονιές συνέβαλαν καταλυτικά στη θετική πορεία των δημοσίων εσόδων και εξηγούν την υπεραπόδοση φορολογικών εσόδων το 2024. Όχι η ακρίβεια ή ο πληθωρισμός, όπως λανθασμένα είχε ισχυριστεί η Αντιπολίτευση, καθώς ο ρυθμός αύξησης του πληθωρισμού είχε προβλεφθεί στον προϋπολογισμό ούτε η Κυβέρνηση προχώρησε στην εισαγωγή νέων φόρων ή στην αύξηση υφιστάμενων φορολογικών συντελεστών.

Αυτή η υπεραπόδοση επέτρεψε να ενισχύσουμε περαιτέρω την άμυνα, την παιδεία, την υγεία, τους αγρότες, τους συνταξιούχους, το Πρόγραμμα Δημοσίων Επενδύσεων, να κάνουμε κοινωνικά ορθές δαπάνες, όπως να ενισχύσουμε τις εφημερίες των ιατρών και το επίδομα γέννησης.

Λανθασμένα ισχυρίστηκε η Αντιπολίτευση ότι αυξήθηκαν οι φόροι. Αντίθετα, στην Ελλάδα μειώνονται σταθερά οι φόροι ως ποσοστό του ΑΕΠ. Όπως είπα και χτες στην επιτροπή, είναι ενδεικτικό ότι το 2023 η Ελλάδα σε σχέση με το 2022 εμφάνισε τη μεγαλύτερη μείωση φόρων ως ποσοστό του ΑΕΠ στην Ευρωπαϊκή Ένωση, καθώς από 42,8% η φορολογία έπεσε στο 40,7%. Την τελευταία πενταετία έχουμε κάνει εβδομήντα δύο μειώσεις φόρων και εισφορών εκ των οποίων είκοσι τρεις μειώσεις έμμεσων φόρων. Μειώσαμε επίσης την εξάρτηση της ελληνικής οικονομίας στους έμμεσους φόρους, ένα θέμα το οποίο συζητήθηκε εκτενώς πολλές φορές στην Ολομέλεια της Βουλής. Το 2019, προσέξτε αυτό, οι έμμεσοι φόροι αντιστοιχούσαν στο 67% των συνολικών φορολογικών εσόδων. Σήμερα έχουν μειωθεί στο 62% και αυτό δείχνει μια συστηματική μείωση της επίπτωσης της έμμεσης φορολογίας στο εισόδημα των πολιτών. Άρα σήμερα ο πολίτης πληρώνει λιγότερα και σε άμεσους φόρους και σε έμμεσους φόρους και ταυτόχρονα έχουν αυξηθεί τα εισοδήματα των πολιτών.

Εκεί όπου έχουμε δει αύξηση εσόδων και αξίζει να τονιστεί είναι στα έσοδα από φόρους των νομικών προσώπων, των επιχειρήσεων. Οι επιχειρήσεις πλέον πληρώνουν περισσότερα στο μίγμα των φορολογικών εσόδων του κράτους. Έχουν υπερδιπλασιαστεί αυτά τα έσοδα σε σχέση με το 2019 ως αποτέλεσμα της υγιούς ανάπτυξης της ελληνικής οικονομίας και της επενδυτικής πολιτικής που ακολουθεί η Κυβέρνηση του Κυριάκου Μητσοτάκη.

Επιπλέον στην κατεύθυνση της προαγωγής της έρευνας και της καινοτομίας η Κυβέρνηση με το πρόσφατα ψηφισθέν φορολογικό νομοσχέδιο προχώρησε σε γενναιόδωρες εκπτώσεις από το φορολογητέο εισόδημα για τις δαπάνες επιστημονικής και τεχνολογικής έρευνας. Η μεγάλη πρόκληση που αντιμετωπίζει η Ευρωπαϊκή Ένωση είναι να πρωτοπορεί στον τομέα της καινοτομίας. Μειώσαμε επίσης τη φορολογία για την εισφορά κεφαλαίων σε εταιρείες οι οποίες είναι καταχωρημένες στο Εθνικό Μητρώο Νεοφυών Επιχειρήσεων.

Εκτός από τα ανωτέρω στη φορολογική πολιτική είναι σημαντικό να τονίσω ότι τα αποτελέσματα της οικονομικής πολιτικής της Κυβέρνησης είναι εμφανή στην αγορά εργασίας. Ο μέσος μισθός ανήλθε στα 1.342 ευρώ, καταγράφοντας ετήσια αύξηση από το 2023 7,2% και συνολική αύξηση 28,3% σε σχέση με το 2019. Η πλήρης απασχόληση αυξήθηκε στο 76,4%, δηλαδή 7,2% περισσότερο από το 2019. Πολλοί περισσότεροι Έλληνες δουλεύουν, πολλοί περισσότεροι Έλληνες από αυτούς δουλεύουν σε πλήρη απασχόληση και με τον μέσο μισθό να έχει αυξηθεί κατά 28% από την ανάληψη της διακυβέρνησης από τη Νέα Δημοκρατία.

Για πρώτη φορά μετά από δώδεκα χρόνια η πλειοψηφία των εργαζομένων λαμβάνει μισθό άνω των 1000 ευρώ. Βέβαια θυμίζω ότι από τον Απρίλιο του 2025 αναμένεται νέα αύξηση στον κατώτατο μισθό με ταυτόχρονη προστασία και στον ιδιωτικό, αλλά πλέον και στον δημόσιο τομέα.

Να σημειώσω ότι με τη χρήση της ψηφιακής κάρτας εργασίας έχουν αυξηθεί οι καταγεγραμμένες υπερωρίες, προστατεύοντας τους εργαζόμενους από τη μάστιγα του παρελθόντος, την αδήλωτη υπερεργασία, αλλά και τις ίδιες τις επιχειρήσεις από τον αθέμιτο ανταγωνισμό. Ήδη από το πρώτο χρονικό διάστημα εφαρμογής αυτού του μέτρου έχουν καταγραφεί παραπάνω από οκτακόσιες δεκαπέντε χιλιάδες ώρες υπερωρίας.

Κυρίες και κύριοι συνάδελφοι, το 2025 η Κυβέρνηση προχωρά ένα ακόμα βήμα στον ουσιαστικό και μεγάλο στόχο της ουσιαστικής σύγκλισης των εισοδημάτων της Ελλάδος με την Ευρωπαϊκή Ένωση, καλύπτοντας κενά δεκαετιών, λανθασμένες πολιτικές επιλογές του παρελθόντος και ξεπερνώντας με βιώσιμο τρόπο τις αρνητικές συνέπειες των μνημονίων. Κοιτάμε το μέλλον με αισιοδοξία. Από το 2019 κάναμε ουσιαστικά και μετρήσιμα βήματα προόδου, σε κάποιους τομείς άλματα μπροστά, χωρίς να παραγνωρίζουμε και σίγουρα χωρίς έπαρση τις δυσκολίες που εξακολουθούν να βιώνουν οι συμπολίτες μας, επηρεασμένοι από αλλεπάλληλες κρίσεις, αλλεπάλληλες εξωγενείς κρίσεις, μπορώντας όμως με αξιοπιστία η Κυβέρνηση της Νέας Δημοκρατίας, ο Πρωθυπουργός Κυριάκος Μητσοτάκης, να υλοποιήσει πολιτικές σύνεσης, ανάπτυξης και κοινωνικής συνοχής, καθώς το 2025 σε σχέση με το 2019 το ΑΕΠ θα είναι αυξημένο κατά 62 δισεκατομμύρια ευρώ, ποσοστό 34%. Το δημόσιο χρέος είναι μειωμένο κατά 36 ποσοστιαίες μονάδες σε αυτή την κυβερνητική θητεία, έχοντας απομακρυνθεί από τη δεκαετή οικονομική κρίση και ανακτήσει ως χώρα την επενδυτική βαθμίδα.

Και φέτος, όπως ψηφίσαμε στον προϋπολογισμό του 2025, προχωράμε σε περαιτέρω μείωση φόρων κατά 1,1 δισεκατομμύρια ευρώ, μειώνοντας τον ΕΝΦΙΑ κατά 20% στα ασφαλισμένα ακίνητα, μειώνοντας τις ασφαλιστικές εισφορές κατά μία ποσοστιαία μονάδα, καταργούμε το τέλος επιτηδεύματος για το σύνολο των ελεύθερων επαγγελματιών και όσων εργάζονται με μπλοκάκι. Να θυμίσω ότι για αυτό το τέλος επιτηδεύματος το 2019 πληρώναμε οι Έλληνες πολίτες μισό δισεκατομμύριο ευρώ. Μονιμοποιήσαμε την επιστροφή του ειδικού φόρου κατανάλωσης στο αγροτικό πετρέλαιο, στηρίζοντας με αυτόν τον τρόπο έμπρακτα τους αγρότες μας.

Η Κυβέρνηση με συστηματική προσπάθεια πετυχαίνει μετρήσιμους στόχους προς όφελος της ελληνικής κοινωνίας, βελτιώνοντας το επίπεδο διαβίωσης των πολιτών παρά τις διαρκείς εξωγενείς κρίσεις, με σταθερότητα και σχέδιο. Ο παρών κώδικας αποτελεί ένα θετικό βήμα καλής νομοθέτησης και καλώ τα κόμματα της Βουλής να τον στηρίξουν.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Μηταράκη.

Τον λόγο τώρα έχει ο εισηγητής από το ΠΑΣΟΚ, ο κ. Πάρις Κουκουλόπουλος.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, σε λίγες ώρες –οργανωμένη είναι η συζήτηση- θα ψηφίσουμε μια κωδικοποίηση κάποιων έμμεσων φόρων, όχι ακριβώς ΦΠΑ, αλλά τελών πλην τελωνειακών. Είναι οι δύο λέξεις κλειδιά. Κωδικοποίηση είναι έτσι και αλλιώς, δεν μπορούμε να κάνουμε αλλαγές. Πιο πολύ η δουλειά μας είναι να δούμε αν έχουν υπάρξει αλλαγές που δεν πρέπει, γιατί η κωδικοποίηση δεν προβαίνει σε αλλαγές, κωδικοποιεί υπάρχουσα νομοθεσία.

Έθεσα κάποια ερωτήματα, τα βάλαμε από την αρχή. Θα μελετήσω τις απαντήσεις, κύριε Υπουργέ, για να τοποθετηθούμε στη συνέχεια, ενδεχομένως και τη στάση μας την οποία θα ανακοινώσει η εισηγήτρια μας ή ο Κοινοβουλευτικός μας Εκπρόσωπος, ο κ. Γιώργος Γερουλάνος, αφού μελετήσουμε αυτά για το πώς θα σταθούμε.

Μπαίνω λοιπόν στις δύο λέξεις-κλειδιά «κωδικοποίηση» και «έμμεσοι» φόροι, επ’ αυτών έχουμε να μιλήσουμε. Είμαι ο τελευταίος που θα υποβαθμίσω και θα υποτιμήσω τη δουλειά που έκανε η Επιτροπή Κωδικοποίησης και την οποία έχουμε μπροστά μας για να ψηφίσουμε σε λίγο. Και είμαι ο τελευταίος για τον λόγο ότι έχω προσωπική εμπειρία από κατάρτιση κωδικών όταν ως πρόεδρος της ΚΕΔΚΕ με βασικό συμπαραστάτη τον αείμνηστο Χρήστο Παλαιολόγο είχαμε κάνει μια εξαιρετική δουλειά με το Υπουργείο Εσωτερικών, με τους τρεις προέδρους των ανωτάτων δικαστηρίων, Αρείου Πάγου, Συμβουλίου της Επικρατείας και Ελεγκτικού Συνεδρίου, κάνοντας ευκολότερη και αποτελεσματικότερη τη ζωή και τη δουλειά αντιστοίχως των δήμων και των υπηρεσιών τους.

Αυτός ο κώδικας αφορά ίσως περισσότερους, αφορά χιλιάδες φορολογουμένους, αφορά λογιστές, συμβολαιογράφους, δικηγόρους, φοροτεχνικούς και ούτω καθεξής. Και πραγματικά η κωδικοποίηση είναι μια διαδικασία που απλουστεύει τη ζωή μας και κάνει τη δουλειά μας αποτελεσματικότερη. Ξέρω καλά λοιπόν τι είναι η κωδικοποίηση. Όμως αισθάνομαι την ανάγκη, όπως είπα και χθες στην επιτροπή, να επαναλάβω όσα είχα πει τότε ως πρόεδρος ακριβώς γιατί είχα ασχοληθεί επίπονα και σε μια πολύμηνη διαδικασία με κορυφαίους λειτουργούς της χώρας, όπως είπα, για τα τελικά συμπεράσματα εκείνης της δουλειάς.

Κοιτάξαμε και αλλού να δούμε τι γίνεται. Στην Αγγλία, αν την επισκεφθούμε, θα διαπιστώσουμε ότι αυτή η χώρα και το πολιτικό της σύστημα είναι περήφανη για μια δουλειά κωδικοποίησης που κάνανε πριν είκοσι περίπου χρόνια και λίγο περισσότερο ίσως. Έχουν διαμορφώσει μια αλληλουχία δωματίων από το μεγαλύτερο προς το μικρότερο που είναι οι στοίβες όλων των νόμων που υπήρχαν και καταλήγει σε ένα μικρό δωμάτιο που είναι τριάντα, σαράντα, πενήντα μικρά εγχειρίδια στα οποία κωδικοποιήθηκε και απλουστεύθηκε όλη η νομοθεσία της Αγγλίας. Με έπαρση και δικαιολογημένη περηφάνια θα πω οι Άγγλοι παρουσιάζουν αυτό το έργο του κράτους τους και της δημόσιας διοίκησής τους.

Και τι θέλω να πω με αυτό; Ότι η κωδικοποίηση χωρίς απλούστευση, χωρίς αντιμετώπιση του τέρατος της πολυνομίας είναι μια δουλειά επίπονη, που αξίζει συγχαρητήρια σε αυτούς που την κάνουν, αλλά δεν έχει το αποτέλεσμα στο οποίο θέλουμε να φτάσουμε.

Θα σας πω ένα παράδειγμα. Αν ρωτήσετε έναν έμπειρο –οπουδήποτε, πηγαίνετε σε οποιαδήποτε πολεοδομία της χώρας θέλετε- έμπειρο και έντιμο υπάλληλο πολεοδομίας θα σας πει με ειλικρίνεια ότι υπάρχει σωρεία προβλημάτων πολεοδομικού χαρακτήρα στα οποία ένας έμπειρος και καταρτισμένος υπάλληλος πολεοδομίας μπορεί να δώσει τουλάχιστον δύο διαφορετικές απαντήσεις στο ίδιο ερώτημα. Δεν πρόκειται για κερκόπορτα. Πρόκειται για ορθάνοιχτη πόρτα στη διαφθορά, για να πούμε και τις συνέπειες.

Το ζήτημα λοιπόν, το τέρας, που έχουμε να αντιμετωπίσουμε ως χώρα, αν θέλουμε να πάμε μπροστά, είναι η απλούστευση της νομοθεσίας, είναι το τέρας της πολυνομίας, που δίνει πολλή δουλειά στα δικαστήρια, αλλά μειώνει δραματικά το αποτέλεσμα. Μια τέτοια προσέγγιση βέβαια απαιτεί μία μεταρρυθμιστική λογική. Γιατί η τελευταία κουβέντα που θέλω να σας πω είναι ότι όλο αυτό το εγχείρημα στην Αγγλία μην νομίζετε ότι ήταν εύκολο. Το έχω μελετήσει. Όλο αυτό το εγχείρημα έγινε, πέτυχε, γιατί υλοποιήθηκε και εκτελέστηκε και ήταν σε διαρκή παρακολούθηση από την Downing Street. Αυτή είναι επιτελική λειτουργία, αυτό είναι επιτελικό κράτος. Δεν ήταν εύκολο να συνεννοηθούν οι Υπουργοί μεταξύ τους και τα υπουργεία μεταξύ τους ούτε εκεί. Δεν είναι δουλειά καθενός Υπουργείου χωριστά, του Υπουργείου Οικονομικών εν προκειμένω, που σήμερα έχουμε έναν δικό του κώδικα. Για να γίνει αυτή η δουλειά ολοκληρωμένα πρέπει να συντονιστούν όλα τα υπουργεία.

Συγκρίνετε λοιπόν επιτελικό κράτος εκεί και το αποτέλεσμα και επιτελικό κράτος στην Ελλάδα. Από τη συγκάλυψη των υποκλοπών στην οργάνωση της παραπλάνησης, κατά τον Πρωθυπουργό, συγκάλυψη, κατά την κοινωνία, της τραγωδίας των Τεμπών. Αυτά, διαλέγεις και παίρνεις.

Το δεύτερο ζήτημα που θέλω να τοποθετηθώ, κυρίες και κύριοι συνάδελφοι, είναι το ζήτημα των έμμεσων-άμεσων φόρων. Δεν θα παραθέσω κανέναν πίνακα και κανένα στοιχείο, δεν χρειάζεται. Τα είπαμε όλα πολύ πρόσφατα στον προϋπολογισμό. Έτσι κι αλλιώς όσο δυσμενέστερη είναι η σχέση έμμεσων-άμεσων φόρων τόσο πιο άδικο είναι ένα φορολογικό σύστημα, αυτό εξ ορισμού. Στα εγχειρίδια όλων των οικονομικών πανεπιστημίων το διαβάζουν οι φοιτητές από το πρώτο-δεύτερο έτος των οικονομικών τους σπουδών.

Το ζήτημα είναι ότι η Ελλάδα έφθασε το 2022, σύμφωνα με τον ΟΟΣΑ, να αγγίξει το θηριώδες σχεδόν 2 προς 1. Έχουμε μια μικρή αποκλιμάκωση, είμαστε περίπου στο 1,65 προς 1 τώρα, αλλά είναι μια σχέση πάλι θηριώδης που μας κατατάσσει στις τρεις κορυφαίες θέσεις στην Ευρώπη.

Στον προϋπολογισμό ως γενικός εισηγητής είχα πει ότι εμείς δεν θα επιμένουμε σε πολλούς αριθμούς και πολλούς πίνακες. Έναν πίνακα θα καταθέσουμε και σε αυτόν θα αναφερόμαστε μέχρι να προκύψει ο νέος της επόμενης χρονιάς από την Eurostat. Είναι ο πιο αξιόπιστος δείκτης που συγκρίνει χώρες μεταξύ τους. Ο δείκτης που αναφέρεται στο κατά κεφαλήν ΑΕΠ εκπεφρασμένο σε μονάδες αγοραστικής δύναμης είναι ο πιο αξιόπιστος δείκτης διεθνώς. Εκεί κατατασσόμαστε δεύτεροι από το τέλος πριν τη Βουλγαρία. Θα πω για πολλοστή φορά μακάρι η φετινή έκθεση της Eurostat να μας κατατάξει στην τρίτη ή στην τέταρτη θέση από το τέλος και να ανεβαίνουμε. Δεν ξέρω, επιφυλάσσομαι. Ούτε μάντης κακών είμαι ούτε θέλω να είμαι. Περιμένουμε τη νέα αποτίμηση της Eurostat, η οποία είναι ο πλέον αξιόπιστος δείκτης. Αυτός ο πίνακας θα έπρεπε κάθε χρόνο να είναι αφετηρία μιας κουβέντας γιατί δείχνει πού βρίσκονται τα πραγματικά εισοδήματα στην Ελλάδα.

Στην καρδιά αυτού του προβλήματος είναι οι έμμεσοι φόροι. Γιατί ενώ είμαστε πιο υψηλά σαν μέσο εισόδημα, διολισθαίνουμε οκτώ θέσεις ως προς την τελική αγοραστική μας δύναμη ακριβώς γιατί υπάρχει ένα τεράστιο ζήτημα με το κόστος ζωής. Οι όποιες αυξήσεις δίνονται είναι πολύ-πολύ μικρότερες και σε απόλυτους αριθμούς και ποσοστιαία από τις αυξήσεις που υπάρχουν από την κλασική ακρίβεια των βασικών αγαθών μέχρι μια σειρά άλλα αγαθά από τη στέγαση μέχρι την ενέργεια και από τις τηλεπικοινωνίες μέχρι τη δημόσια υγεία και τις τραπεζικές χρεώσεις. Είναι ζητήματα τα οποία το ΠΑΣΟΚ έχει αναδείξει πολλαπλά και δίνουμε μάχες και θα εξακολουθήσουμε να δίνουμε μάχες γιατί είμαστε προφανώς ικανοποιημένοι από τις κοινοβουλευτικές μας νίκες, αλλά προφανώς δεν είμαστε ικανοποιημένοι από το τελικό αποτέλεσμα. Θα συνεχίσουμε, θα επιμένουμε σε αυτά τα μέτωπα, γιατί το ζήτημα του κόστους ζωής είναι το κορυφαίο ζήτημα που απασχολεί σήμερα την ελληνική κοινωνία και οι έμμεσοι φόροι, όπως είπα, είναι στο επίκεντρο αυτού του προβλήματος.

Έχουμε προτείνει επανειλημμένα τη μείωση ΦΠΑ, που αρνείται πεισματικά η Κυβέρνηση, στα βασικά ήδη και αγαθά με διάφορα έωλα επιχειρήματα. Θα την επαναφέρουμε κάθε ώρα και στιγμή με κάθε ευκαιρία αυτή την πρότασή μας. Όπως έχουμε προτείνει μια ολοκληρωμένη θεώρηση για την ενέργεια που θα οδηγούσε σε συγκράτηση του κόστους αντίθετα με αυτά που γίνονται στην Ελλάδα, που η ενέργεια μαζί με τους έμμεσους φόρους είναι τα δύο κλειδιά για να καταλάβουμε τι συμβαίνει με το κόστος ζωής στην Ελλάδα και βέβαια η αμεριμνησία που υπήρξε στο στεγαστικό πρόβλημα και η αγκαλιά με τα ολιγοπώλια, την οποία έχει επιλέξει ως βασική επιλογή η Κυβέρνηση. Σε αυτό το κουαρτέτο βρίσκουμε την εξήγηση όλου του προβλήματος της χώρας.

Γιατί όμως η Κυβέρνηση παρ’ όλα αυτά, ενώ έχει ένα τέτοιο προφανές πρόβλημα δεν βάζει μπροστά αυτό που έχουμε προτείνει επανειλημμένα εδώ εμείς ως ΠΑΣΟΚ; Εμείς τι λέμε; Ότι η χώρα χρειάζεται ένα στρατηγικό σχέδιο στο οποίο χωρίς βέβαια να βάζει σε κίνδυνο τα έσοδα, αλλά και με μεταρρυθμιστική πνοή -θα μιλήσω για αυτό στη συνέχεια- μπορεί σταδιακά να ανατρέπει αυτή τη σχέση έμμεσων-άμεσων φόρων, έτσι ώστε να πάμε βήμα-βήμα, συντεταγμένα, σε ένα δικαιότερο φορολογικό σύστημα με τιμαριθμοποίηση της φορολογικής κλίμακας και μια σειρά άλλα μέτρα, τα οποία δεν είναι της παρούσης να μνημονεύσω σήμερα.

Γιατί, όμως, η Κυβέρνηση -παραμένω στο ερώτημα- αρνείται μια τέτοια εξέλιξη; Διότι στρογγυλοκάθεται στα έσοδα και διότι αυτό είναι το βασικό της αφήγημα. Όλο το αφήγημα -για το οποίο μιλούσε ο Υπουργός Οικονομικών και ο Πρωθυπουργός στη συζήτηση του προϋπολογισμού και το οποίο θάμπωσε με όλα όσα γίνονται εδώ και τρεις εβδομάδες με την τραγωδία των Τεμπών, το έγκλημα των Τεμπών- είχε να κάνει με πίνακες, αξιολογήσεις ξένων οίκων και ούτω καθεξής. Το αφήγημα στη βάση του έχει τα έσοδα. Τίποτα άλλο δεν έχει, τις επιτυχίες στα έσοδα.

Πού οφείλονται τα πραγματικά πολύ καλά έσοδα στην Ελλάδα; Στον πληθωρισμό, στις ηλεκτρονικές συναλλαγές, στην κυριαρχία των έμμεσων φόρων και βέβαια, στον τουρισμό. Είναι αυτή μια πορεία η οποία αξίζει έπαινο; Με την κοινωνία καθηλωμένη και με το μέλλον αβέβαιο; Και γιατί μιλάω για μέλλον αβέβαιο; Προχθές έπεσε στα χαμηλά λόγω της μονοθεματικής της περιόδου με τα Τέμπη η ανακοίνωση της ΕΛΣΤΑΤ την περασμένη Παρασκευή.

Κυρίες και κύριοι συνάδελφοι, 35 δισεκατομμύρια είναι το εμπορικό έλλειμμα κατά ΕΛΣΤΑΤ. Δεν συμμετέχουν οι υπηρεσίες στο εμπορικό έλλειμμα της ΕΛΣΤΑΤ. Είναι μόνο τα αγαθά. Δεν συμμετέχει ο τουρισμός, δηλαδή. Και άλλες υπηρεσίες δεν συμμετέχουν, αλλά κυρίως o τουρισμός. Είμαστε θετικοί γύρω στα 20 δισεκατομμύρια σε αυτόν τον τομέα. Όμως, 35 δισεκατομμύρια ευρώ είναι το εμπορικό έλλειμμα της χώρας σε αγαθά. Αυτό έχει να κάνει με το μέλλον. Kαι η χώρα χρεοκόπησε, γιατί είχε το τρομακτικό δίδυμο έλλειμμα: ταμειακό-δημοσιονομικό και έλλειμμα στο ισοζύγιο εξωτερικών συναλλαγών.

Δεν θα μιλήσω απλά για μειώσεις φόρων ή για μείωση έμμεσων φόρων, που σταθερά και σθεναρά στηρίζουμε. Για να κλείσω και να μην καταχραστώ τον χρόνο, κάθε φορά που μιλάμε και κάνουμε προτάσεις από την πλευρά του ΠΑΣΟΚ, από την Κυβέρνηση μας κραδαίνουν την απειλή των «λεφτόδεντρων».

Κυρίες και κύριοι συνάδελφοι, μην το ξαναπείτε αυτό. Στην Ελλάδα τα τελευταία χρόνια δύο «λεφτόδεντρα» φύτρωσαν:

Το ένα ήταν η δημοσιονομική επέκταση ως παράγωγο της χαλάρωσης των δημοσιονομικών κανόνων μετά τον COVID, όπου η Ελλάδα έκανε, αν όχι την πρώτη, μια από τις τρεις μεγαλύτερες δημοσιονομικές επεκτάσεις παγκοσμίως -όχι πανευρωπαϊκά- και τον απολογισμό δεν τον είδαμε ποτέ. Αναπτυξιακό αποτέλεσμα από αυτήν τη δημοσιονομική επέκταση; Μηδενικό.

Το δεύτερο «λεφτόδεντρο» είναι το Ταμείο Ανάκαμψης, στο οποίο να δούμε τι ψυχή θα παραδώσετε κατά τη χριστιανική ρήση, δηλαδή ποιος θα είναι ο απολογισμός σας, όταν στην κορύφωση αυτού του επενδυτικού ταμείου με τους πολλούς επενδυτικούς πόρους, η Ελλάδα είχε αυτές τις θλιβερές επιδόσεις σε επίπεδο καινοτομίας, παραγωγικότητας και τελικά ελλείμματος του εμπορικού ισοζυγίου της.

Αυτό, λοιπόν, είναι το αφήγημα, κυρίες και κύριοι συνάδελφοι, το οποίο όμως, επειδή στηρίζεται μονοσήμαντα στον τουρισμό και έχει υποτιμήσει όλα τα άλλα, ήδη καταρρέει. Και δεν το λέμε χαιρέκακα. Έχει μαζευτεί αντικειμενικά από την σεισμική ακολουθία στις Κυκλάδες μέχρι τον κίνδυνο πολύ μικρής ανάπτυξης ή ακόμα και ύφεσης σε βασικές χώρες της Ευρωζώνης, που είναι και οι μεγάλοι τροφοδότες τουρισμού. Όπως καταλαβαίνετε, όλο αυτό το αφήγημά σας, που στηρίζεται μονοσήμαντα στην κατανάλωση από τον τουρισμό και το real estate, κλονίζεται επικίνδυνα. Έχετε σπαταλήσει άσκοπα πολύτιμο χρόνο και η εικόνα σήμερα είναι αυτή που πριν λίγο είπα: μια κοινωνία χειροπόδαρα δεμένη πραγματικά σε ασφυξία και μια χώρα και μια κοινωνία με αβέβαιο μέλλον.

Δεν είναι τυχαίο –και αυτή είναι η τελευταία μου κουβέντα- ότι δεν μπορείτε να δείτε τα πράγματα σε μια προοπτική. Εσείς, κύριε Υπουργέ, πρέπει να το αποτιμήσετε αυτό κάποια στιγμή, που είσαι αρμόδιος επί των εσόδων. Όταν απορρίπτετε κάθε φορά την πρότασή μας για το ιδιωτικό χρέος, μπείτε μια φορά στον κόπο να δείτε όχι την κοινωνική και παραγωγική διάσταση -που είναι η κυρίαρχη στη δική μας αντίληψη η απελευθέρωση δυνάμεων- και τι πρόσθετα μπορεί να φέρει, που δεν είναι εύκολο να προσδιοριστεί, αλλά είναι βέβαιο ότι θα έρθει να προσθέσει στην όλη προσπάθεια της χώρας. Δείτε μόνο το δημοσιονομικό. Μόνο την πρότασή μας για τα πρόστιμα να κάνετε δεκτή για τις 120 δόσεις, θα δείτε υγιή έσοδα με δεύτερο παράλληλο αποτέλεσμα την απελευθέρωση κοινωνικών δυνάμεων.

Υπάρχει άλλος δρόμος. Μη μας κουνάτε, λοιπόν, το δάχτυλο με «λεφτόδεντρα» και οτιδήποτε άλλο. Υπάρχει άλλος δρόμος για υγιή έσοδα τα οποία ωφελούν και την κοινωνία και τη χώρα στην προσπάθειά της.

Ευχαριστώ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Κουκουλόπουλο.

Κυρίες και κύριοι συνάδελφοι, γίνεται γνωστό στο Σώμα ότι από τα δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα μία μαθήτριες και μαθητές και δύο συνοδοί εκπαιδευτικοί από το 2ο Δημοτικό Ζωγράφου.

Η Βουλή σάς καλωσορίζει. Σας ευχόμαστε καλή πρόοδο!

(Χειροκροτήματα από όλες τις πτέρυγες της Βουλής)

Τον λόγο έχει ο ειδικός αγορητής από το ΣΥΡΙΖΑ, ο κ. Χαράλαμπος Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κατ’ αρχάς, δράττομαι της ευκαιρίας να παρατηρήσω –φαντάζομαι, πολλοί από εσάς το έχετε παρατηρήσει- ότι για πρώτη φορά μετά από πέντε ολόκληρα χρόνια οι πόρτες αυτής της Αίθουσας, της Ολομέλειας, είναι κλειστές. Είναι κλειστές, διότι επανήλθαμε στην προ COVID εποχή; Και το λέω αυτό, διότι θεωρώ ότι με ευθύνη του απερχόμενου Προέδρου της Βουλής, του κ. Τασούλα δεν επανήλθαμε, ως οφείλαμε, στις προ COVID συνθήκες που επικρατούσαν στο Ελληνικό Κοινοβούλιο, αλλά και στις επιτροπές. Θα θυμίσω το εξής: η χώρα μας ακόμα και σήμερα είναι η μοναδική χώρα στην Ευρώπη των 27, που το Κοινοβούλιό της λειτουργεί με συνθήκες COVID, δηλαδή τους υγειονομικούς περιορισμούς, με τη δυνατότητα παρουσίας εξ αποστάσεως στις επιτροπές, με ό,τι συνεπάγεται για τη διαφάνεια και τη δημοκρατική έκφανση του κοινοβουλίου.

Αυτό το θέτω επί τάπητος, γιατί έχουν περάσει πέντε χρόνια. Και αυτό είναι ένα ερώτημα προς τον κ. Κακλαμάνη αλλά και την Κυβέρνηση γενικότερα, γιατί αυτή φέρει την ευθύνη και για τη λειτουργία του Κοινοβουλίου. Άραγε, πότε επιτέλους θεωρούν κατάλληλο χρόνο να επανέλθουμε στις κανονικές συνθήκες κοινοβουλευτικά, ώστε μέσω της διάδρασης από τη δια ζώσης παρουσία των Βουλευτών να γίνει καλύτερο κοινοβουλευτικό έργο; Ερώτημα. Και περιμένουμε επιτέλους μια απάντηση. Το λέμε από πέρυσι τον Σεπτέμβρη. Τον Σεπτέμβριο ήταν που η τελευταία χώρα, η Ιταλία, επανήλθε -όλες οι άλλες, φυσικά, τον προηγούμενο χρόνο- και εμείς είμαστε ακόμα και σε αυτές τις συνθήκες. Ρητορικό το ερώτημα, αλλά συγχρόνως και μαιευτικό.

Τώρα οφείλω να πω, επίσης, και να επαναφέρω αυτό που καταθέσαμε χτες και στη Διαρκή Επιτροπή Οικονομικών Υποθέσεων. Υπάρχει ανάγκη για μία σύσταση μιας επιτροπής που θα παρακολουθεί τη φορολογική πολιτική στη χώρα, διότι οι συνθήκες αλλάζουν. Η Ελλάδα του 2025 δεν έχει, για παράδειγμα, καμία σχέση με την Ελλάδα της δεκαετίας του 1980. Αυτό σημαίνει ότι πρέπει να επικαιροποιήσουμε πολλά από τα ζητήματα γύρω από τη φορολογική πολιτική, που βέβαια συναρτάται με το παραγωγικό μοντέλο της χώρας. Είδα μια συνάντηση του κ. Δήμα στις 20 Δεκεμβρίου με μία επιστημονική φορολογική επιτροπή των φορέων. Είναι κάτι σημαντικό που συνετελέσθη, αλλά πρέπει να υπάρχει συνέχεια και απτό αποτέλεσμα. Νομίζω ότι είναι κάτι κρίσιμο.

Τώρα άκουσα τον κ. Κουκουλόπουλο εκ μέρους του ΠΑΣΟΚ-Κινήματος Αλλαγής και επειδή τυγχάνει, κύριε Κουκουλόπουλε, να έχω σπουδάσει στο Ηνωμένο Βασίλειο, όντως αυτό που λέτε ισχύει. Είναι εδώ και ο κ. Τσακαλώτος που έχει μακρόχρονη εμπειρία από…

**ΠΑΡΙΣ ΚΟΥΚΟΥΛΟΠΟΥΛΟΣ:** Τον έψαχνα χθες, αλλά δεν τον βρήκα.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ενεφανίσθη. Εδώ είναι, παρών.

Θέλω να πω το εξής: Πράγματι, ένα επίτευγμα των Αγγλοσαξόνων -και θα είναι μια καλή πρακτική που πρέπει επιτέλους να την ενσωματώσουμε στην ελληνική έννομη τάξη και στο ελληνικό έννομο δίκαιο- είναι φυσικά η σύμπτυξη, ουσιαστικά η απλούστευση των regulations, των κανονισμών. Είναι αδιανόητο αυτό που επικρατεί στην Ελλάδα. Kαι αυτήν την ετερόκλητη πολυνομία πολλοί την εκμεταλλεύονται προς όφελός τους και προς ζημία του δημοσίου. Άρα, νομίζω ότι είναι πάρα πολύ σημαντικό.

Βέβαια, μία διόρθωση. Δεν παρακολουθείται από την Downing Street, αλλά υπάρχει μια επιτροπή, απ’ ό,τι έψαξα και έμαθα, που έχει συσταθεί από το 1978 και παρακολουθεί day by day, μέρα με τη μέρα, όλο το σύστημα των κανονισμών και των νόμων που εντάσσονται για να τους απλουστεύσει, ώστε να μην φτάσουμε και βλέπουμε έναν κυκεώνα ή έναν τεράστιο όγκο πολυνομίας που δεν μπορεί να διευθετηθεί καταλλήλως. Είναι μια παρατήρηση γενικότερη.

Σήμερα συζητάμε, λοιπόν, για το ζήτημα αυτό της κωδικοποίησης, που ουσιαστικά είναι διατάξεις ήδη ψηφισμένες, κύρωση κώδικα δηλαδή των έμμεσων φόρων επί των συναλλαγών του πεδίου εφαρμογής του Κώδικα Φορολογικής Διαδικασίας. Για να δούμε, όμως, αυτή η συζήτησή μας σήμερα στην Ολομέλεια με τι χρονικά συμπίπτει, τι συμβαίνει δηλαδή και πέριξ όσον αφορά τα νέα δεδομένα ή την οικονομική, αν θέλετε, ειδησεογραφία. Έχουμε μια έκθεση πολύ πολύ πρόσφατη του ΟΟΣΑ, του Οργανισμού για την Οικονομική Συνεργασία και Ανάπτυξη. Τι λέει; Τέταρτη χειρότερη η θέση της χώρας μας μεταξύ των τριάντα οκτώ βιομηχανικών χωρών στον πληθωρισμό τροφίμων.

Νομίζω ότι είναι η καλύτερη απόδειξη για την παταγώδη αποτυχία της Κυβέρνησης στο ζήτημα αυτό. Προφανώς προσκρούει στην εμμονή της για τη διατήρηση των πολύ υψηλών έμμεσων φόρων. Δυστυχώς δείχνει την πλήρη αποτυχία της στην πάταξη της συγκεντροποίησης της αγοράς, της καρτελοποίησης της αγοράς, που νομίζω ότι αυτό είναι το μεγάλο πρόβλημα που αντιμετωπίζει και ο Έλληνας πολίτης. Απόδειξη αυτού; Προσέξτε. Όντως σε επίπεδο μισθών η Ελλάδα βρίσκεται στην 22η θέση και όχι στην τελευταία ή προτελευταία της Ευρώπης σε απόλυτο ύψος μισθών. Όμως, ξαφνικά από την 22η κατρακυλάει στην 27η στην αγοραστική δύναμη. Γιατί; Γιατί η ακρίβεια καλπάζει. Γιατί τα καρτέλ κάνουν πάρτι και γιατί το κόστος ζωής παραμένει υψηλό και συνεχώς αυξούμενο.

Αυτό είναι κάτι πάρα μα πάρα πολύ σημαντικό και εδώ εστιάζεται η κριτική μας, η οποία έχει ξεδιπλωθεί τα τελευταία τρία χρόνια, όταν εντοπίσαμε από το 2021 τις έντονες πληθωριστικές πιέσεις που διέπουν την ελληνική οικονομία. Είχαν ξεκινήσει τότε με τα κατασκευαστικά υλικά που αυξάνονται ραγδαία, τέλος του 2021. Θυμάστε, βέβαια, τον κ. Γεωργιάδη που ουσιαστικά ειρωνευόταν και έλεγε για ένα παροδικό φαινόμενο που θα παρέλθει τα Χριστούγεννα του 2022. Πέρασαν και τα Χριστούγεννα του 2024 και ακόμα εδώ είμαστε, με την ακρίβεια σε πάρα πολύ υψηλή κατάσταση και δύσκολα διαχειρίσιμη. Κι αυτό γιατί έχουν παγιωθεί κάποιες καταστάσεις και έχουμε και μια κυβέρνηση που, παρόλο που έχει ένα τρίπτυχο σοβαρό, τον Συνήγορο του Καταναλωτή, τη ΔΙΜΕΑ, αλλά φυσικά και τις ενώσεις καταναλωτών, δεν κάνει τίποτα. Και όχι μόνο δεν κάνει, αλλά δεν ενισχύει στελεχιακά αυτούς τους κρίσιμους φορείς και οργανισμούς που μπορούν να επιβάλουν την τάξη και, εν πάση περιπτώσει, να επιχειρήσουν στοχευμένους και όχι επίπλαστους ελέγχους για να μπορέσουμε να μειώσουμε αυτήν την κατάσταση, να απομειώσουμε αυτήν την προβληματική διάσταση που, αν μη τι άλλο, υπάρχει.

Τι άλλο στοιχείο έχουμε, εκτός από την ανακοίνωση του ΟΟΣΑ για την τέταρτη προς το τέλος θέση της Ελλάδας στα τρόφιμα; Έχουμε και μια διαπίστωση από την ίδια την ΕΛΣΤΑΤ για το εμπορικό έλλειμμα, για τον «ελέφαντα μέσα στο δωμάτιο», γι’ αυτό που φωνάζουμε εδώ και δύο-τρία χρόνια και εδώ στο Ελληνικό Κοινοβούλιο, που συνεχώς αυξάνεται: 34,6 δισεκατομμύρια ευρώ είναι το εμπορικό έλλειμμα για το 2024, κυρίες και κύριοι συνάδελφοι. Αυξήθηκε κατά 7,9% σε σχέση με το 2023.

Προσέξτε. Έχουμε, λοιπόν, ένα συνεχώς αυξανόμενο εμπορικό ισοζύγιο, το ισοζύγιο τρεχουσών συναλλαγών, εισαγωγές-εξαγωγές, προβληματική διάσταση, παρόλο που έχουμε την ευκαιρία-πρόκληση από το RRF, από το Ταμείο Ανθεκτικότητας και Ανάκαμψης. Όχι απλά χάνεται η ευκαιρία να ισοσκελίσουμε αυτήν τη δύσκολη συνθήκη, που δεν συμβαίνει, αντίθετα διογκώνεται το πρόβλημα, αλλά με αδιαφάνεια προφανώς κατευθύνονται πόροι σε «ημετέρους» της Κυβέρνησης. Και γιατί το λέμε αυτό; Διότι έχουμε επανειλημμένως ζητήσει εδώ στο Ελληνικό Κοινοβούλιο μία διακομματική επιτροπή παρακολούθησης της κατεύθυνσης των πόρων που διανέμονται από το Ταμείο Ανθεκτικότητας και Ανάκαμψης. Προφανώς η Κυβέρνηση το αρνείται πεισματικά, σε αντίθεση με πολλές άλλες χώρες της Ευρωπαϊκής Ένωσης που το κάνουν σε διακοινοβουλευτικό επίπεδο.

Τώρα, όσον αφορά το ζήτημα της ευρωπαϊκής Οδηγίας 542/2022, εδώ νομίζω, κύριοι της Συμπολίτευσης, κύριοι της Κυβέρνησης, ότι είστε πραγματικά υπόλογοι. Και το λέω όσο πιο κομψά μπορώ. Είστε υπόλογοι, διότι η ίδια η Ευρωπαϊκή Επιτροπή από την Οδηγία 542/2022 ζητά από τα κράτη-μέλη να ενσωματώσουν στην έννομή τους τάξη τη νέα φορολογική συνθήκη που αφορά η συγκεκριμένη Οδηγία.

Ο ΣΥΡΙΖΑ πρώτος διέγνωσε την πληθωριστική κρίση, όπως σας είπα προηγουμένως, από το φθινόπωρο του 2021, όταν η Κυβέρνηση μιλούσε τότε -θυμάστε- για παροδικό φαινόμενο. Δυστυχώς, έχουν περάσει τρία και πλέον χρόνια και προτιμάτε εμμονικά να διατηρείτε έναν εκ των υψηλότερων φόρων προστιθέμενης αξίας στην Ευρώπη. Το 24% είναι το δεύτερο υψηλότερο ποσοστό που επικρατεί. Σε συνδυασμό με την ακρίβεια και την πληθωρική πίεση, προφανώς στα έσοδα του κράτους είναι πολλά. Το πού πηγαίνουν είναι μια άλλη κουβέντα. Όμως, κυρίως αυτό που συντελείται είναι η αφαίμαξη της αγοραστικής δύναμης των Ελλήνων πολιτών. Γι’ αυτό και η όποια αύξηση σε επίπεδο μισθών εξανεμίζεται, ροκανίζεται την πρώτη εβδομάδα του κάθε μήνα. Αυτή είναι η πραγματικότητα και αποτυπώνεται και στις μετρήσεις, όχι μόνο τις δημοσκοπικές όσον αφορά την άποψη της κοινής γνώμης, αλλά και σε νούμερα, στα μαθηματικά, τα οποία πάντα, όπως ξέρετε, είναι πεισματάρικα και το δείχνουν με τον πιο εύγλωττο τρόπο.

Άρα, λοιπόν, εδώ τι έχουμε; Πέρασε η 31η Δεκεμβρίου του 2024, που ήταν και η καταληκτική ημερομηνία για να ενσωματωθεί η Οδηγία της Ευρωπαϊκής Ένωσης, που -τονίζω- μιλούσε για χαμηλούς συντελεστές ΦΠΑ. Η ίδια η Ευρώπη το φώναζε μέσω οδηγιών δύο και πλέον χρόνια. Αρνηθήκατε την ενσωμάτωση αυτής. Ήρθε το warning, ήρθε η προειδοποίηση τώρα. Προφανώς, αν εμμείνετε έτι περαιτέρω, αντιλαμβάνεστε ότι θα έχουμε κι άλλες κυρώσεις.

Και ρωτώ πραγματικά: Μία διάταξη, μία οδηγία ευρωπαϊκή που ευνοεί τον Έλληνα πολίτη, τον Έλληνα καταναλωτή, κάτι το οποίο το ζητάει -νομίζω- πάνδημη η Αντιπολίτευση εδώ και δύο-τρία χρόνια, και ο ΣΥΡΙΖΑ-Προοδευτική Συμμαχία και τα υπόλοιπα κόμματα μπορώ να πω, γιατί την αρνείστε πεισματικά; Πότε θα απαντήσετε ευθέως στο Ελληνικό Κοινοβούλιο γι’ αυτήν σας τη διατήρηση και την εμμονική στάση; Και λέω εμμονική, διότι δεν μπορώ να τη χαρακτηρίσω διαφορετικά, όταν όλοι οι φορείς οι εμπλεκόμενοι, οι δρώντες έχουν αυτήν την άποψη και εσείς συνεχίζετε σε μια άλλη τακτική. Έτσι, λοιπόν, θεωρούμε ότι είναι κάτι πάρα πολύ κρίσιμο να ακούσουμε, είτε από τον κ. Δήμα είτε τις επόμενες μέρες και από τα υπόλοιπα στελέχη του οικονομικού επιτελείου της Κυβέρνησης, τις προθέσεις γύρω από το ζήτημα αυτό.

Τώρα, όσον αφορά αυτήν καθαυτήν την κωδικοποίηση, την Κύρωση του Κώδικα των έμμεσων φόρων επί των συναλλαγών -τονίζω- του πεδίου εφαρμογής του Κώδικα Φορολογικής Διαδικασίας, αλλά και των λοιπών έμμεσων φόρων, είναι διατάξεις οι οποίες, όπως καλά γνωρίζετε, έχουν ήδη ψηφιστεί. Ως πάγια τακτική μας σε αυτά τα ζητήματα, επειδή υπάρχει μία διακριτή, διαφορετική προσέγγιση στην ασκούμενη φορολογική πολιτική μεταξύ του ΣΥΡΙΖΑ και της Κυβέρνησης και αυτό έχει αποδειχθεί και από το πρόσφατο παρελθόν, η στάση μας θα παραμείνει αρνητική επί της κυρώσεως για καθαρά ζήτημα πολιτικού χαρακτήρα.

Όμως, κάτι που είναι πολύ σημαντικό είναι να μπορέσουμε από εδώ και στο εξής στα επόμενα νομοθετήματα που έρχονται και αφορούν τη φορολόγηση να μην ερχόμαστε μετέπειτα για να κάνουμε κύρωση κωδίκων, αλλά να γίνεται αυτόματα. Να υπάρχει δηλαδή μια εναρμόνιση και μια παρακολούθηση. Αυτό είναι και ένα στοιχείο που θα πρέπει να απασχολήσει την επιτροπή, ώστε να μη φτάνουμε στο σημείο να σωρεύουμε έμμεσους φόρους επί των συναλλαγών και μετά να έρχεται η ψηφιοποίηση ή η Κύρωση του Κώδικα. Νομίζω ότι υπάρχει η δυνατότητα από εδώ και στο εξής να ενσωματώνονται άμεσα, ώστε να μην χρειάζεται μετέπειτα σωρευτικά και αναδρομικά να κάνουμε αυτήν τη διαδικασία. Είναι κάτι που και οι άνθρωποι που είναι γύρω από τον φοροτεχνικό χώρο το έχουν επισημάνει με διάφορες παρεμβάσεις, οι φορείς εννοώ.

Κλείνοντας, λοιπόν, κύριε Πρόεδρε, διότι δεν έχω καμία διάθεση κατάχρησης του χρόνου, άλλωστε νομίζω ότι επί της κυρώσεως τα πράγματα είναι πολύ απλουστευμένα, αυτό που οφείλω να πω και να καταθέσω στο Ελληνικό Κοινοβούλιο ως εισηγητής του ΣΥΡΙΖΑ - Προοδευτική Συμμαχία είναι ότι επιτέλους με όλα αυτά που έχουν συμβεί -και δεν αναφέρομαι στα Τέμπη, που προφανώς είναι ένα κορυφαίο ζήτημα, αλλά αναφέρομαι στη λειτουργία του Ελληνικού Κοινοβουλίου και με αυτό θα κλείσω, όπως ξεκίνησα- πρέπει επιτέλους η Κυβέρνηση, αλλά και η Βουλή να σταθεί στο ύψος των περιστάσεων. Αν μη τι άλλο, δεν περιποιεί τιμή να λειτουργούμε παράτυπα σε συνθήκες υγειονομικής κρίσης, ενώ δεν υπάρχει υγειονομική κρίση, για να μην υπάρχει διαφάνεια, για να μην υπάρχει ζώσα συμμετοχή στο Ελληνικό Κοινοβούλιο και στις επιτροπές του. Να αρθεί αυτή η κατάσταση, να αναστραφεί και, αν μη τι άλλο, να επανέλθουμε σε μια κοινοβουλευτική κατάσταση που γνωρίσαμε όλες τις προηγούμενες δεκαετίες.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Μαμουλάκη.

Θα δώσω τώρα τον λόγο στον ειδικό αγορητή από το Κομμουνιστικό Κόμμα Ελλάδας κ. Χρήστο Τσοκάνη.

**ΧΡΗΣΤΟΣ ΤΣΟΚΑΝΗΣ:** Ευχαριστώ, κύριε Πρόεδρε.

Συζητάμε και σήμερα για την Κύρωση του Κώδικα έμμεσων φόρων, των πιο άδικων φόρων, των οριζόντιων φόρων, των φόρων που επιβαρύνουν τον ίδιο, από τον ιδιοκτήτη ή τον διαχειριστή μιας πολυεθνικής, μέχρι τον μεροκαματιάρη μιας γειτονιάς. Ακριβώς, γιατί χρειάζεται να δημιουργηθούν οι υποδομές και οι προϋποθέσεις εκείνες, έτσι ώστε οι εκάστοτε κυβερνήσεις να διαχειρίζονται με μεγαλύτερη ευκολία και να αυξομειώνουν τους έμμεσους φόρους σε βάρος του ελληνικού λαού. Μάλιστα, μας προκαλεί μεγάλη εντύπωση -διαβάζοντας και πότε ψηφίστηκαν οι φόροι- οι αντιδράσεις πολλών κομμάτων που διαχειρίστηκαν την εξουσία για λογαριασμό του κεφαλαίου στην πατρίδα μας.

Βλέπω εδώ, ας πούμε, τέλος συνδρομητών κινητής τηλεφωνίας 1998, κυβέρνηση ΠΑΣΟΚ. Τέλος συνδρομητών σταθερής τηλεφωνίας 2016, κυβέρνηση ΣΥΡΙΖΑ. Τέλος πλοίων αναψυχής και ημεροπλοίων 2013, κυβέρνηση ΠΑΣΟΚ - Νέα Δημοκρατία. Τέλος ανθεκτικότητας στην κλιματική κρίση 2016, κυβέρνηση ΣΥΡΙΖΑ. Εισφορά δακοκτονίας 1967. Ψηφιακό τέλος συναλλαγής. Δεν το ψηφίσατε μαζί με την Κυβέρνηση το περασμένο φθινόπωρο; Απλά, γίνεται μια προσπάθεια διαφοροποίησης και συζήτησης για κάθε τι εκτός από την ταμπακιέρα. Ποιον φορολογούν, ποιον επιβαρύνουν και σε ποιανού το όφελος αυτήν την στιγμή χρησιμοποιούνται οι έμμεσοι φόροι; Επιβαρύνουν τον ελληνικό λαό -απλά μαθηματικά- συσσωρεύοντας πλούτο για να τον επιστρέψουν με τη μορφή επιδοτήσεων, επιχορηγήσεων, ενισχύσεων στο μεγάλο κεφάλαιο και αφήστε όλα αυτά που λέτε για πολυνομίες και συμπτύξεις και μαζέματα. Το θέμα είναι ποιος πληρώνει το μάρμαρο και το μάρμαρο το πληρώνει ο ελληνικός λαός.

Σίγουρα, ανάλογα με το επίπεδο ανάπτυξης κάθε καπιταλιστικής κοινωνίας, υπάρχει διαφοροποίηση στον τρόπο που τα αρπάζουν από τον ελληνικό λαό. Εκείνο, όμως, που μας νοιάζει εμάς είναι ποιος στο τέλος επιβαρύνεται και δεν παίζει ρόλο αν αλλάζει η σχέση μεταξύ έμμεσων και άμεσων φόρων, μια που έχετε τα εργαλεία να τα χρησιμοποιείτε με τρόπο τέτοιον, έτσι ώστε πάλι ο ελληνικός λαός να πληρώνει το μεγαλύτερο μέρος της φορολογίας. Είναι μούφα αυτό που λέτε, κύριοι της Κυβέρνησης. Όσο μειώνονται -λέτε- οι φόροι σε ποσοστό σε σχέση με το ΑΕΠ, τόσο βελτιώνεται και η ζωή των εργαζομένων, των συνταξιούχων, των μισθωτών. Όχι! Γιατί μπορεί οι φόροι να μειώνονται, αλλά τον πλούτο που παράγει ο ελληνικός λαός τον καρπώνεται μια χούφτα μονοπώλια, πολυεθνικές, οι οποίες στην συντριπτική τους πλειοψηφία έχουν φοροαπαλλαγές και προνόμια και το 95% των φόρων το πληρώνουν σήμερα μισθωτοί, συνταξιούχοι, ελεύθεροι επαγγελματίες, μικροί βιοπαλαιστές οι οποίοι είναι στα κάγκελα σήμερα. Είναι στα κάγκελα και στους δρόμους του αγώνα με σαρανταοκτάωρη απεργία οι οικοδόμοι που έχουν μεγάλη συμμετοχή. Είναι στα κάγκελα οι μαθητές που την προηγούμενη εβδομάδα διαδήλωσαν εδώ και τώρα να αποδοθούν ποινικές και πολιτικές ευθύνες στο έγκλημα των Τεμπών, στα κόμματα που διαχειρίστηκαν και διαχειρίζονται όλα αυτά τα χρόνια τους σιδηροδρόμους σε βάρος των συμφερόντων και των δικαιωμάτων του ελληνικού λαού. Είναι στα κάγκελα οι υγειονομικοί που δουλεύουν ήλιο με ήλιο, προσπαθώντας να ανταπεξέλθουν στις τεράστιες ανάγκες χωρίς υποδομές, με ελλείψεις και υποστελεχωμένα νοσοκομεία. Είναι στα κάγκελα οι μικροί αυτοαπασχολούμενοι που καθημερινά νιώθουν τη λαιμητόμο του τεκμαρτού εισοδήματος των προστίμων, των φόρων πάνω από το κεφάλι τους και πασχίζουν να κρατήσουν τα μικρομάγαζά τους. Είναι στα κάγκελα οι εργαζόμενοι και οι συνταξιούχοι που βλέπουν τη δέκατη ένατη και την εικοστή ημέρα του μήνα ο μισθός τους και η σύνταξή τους να εξανεμίζεται. Που φοβούνται να επισκεφτούν το σουπερμάρκετ, που πολλοί ζουν στη σκιά των ενεργειακών ομίλων αλλά τρομάζουν να ανοίξουν τον λογαριασμό ενέργειας, όταν έρχεται κάθε μήνα στο σπίτι τους.

Όλοι αυτοί που έρχονται αντιμέτωποι με τα τεράστια εργοδοτικά εγκλήματα στους χώρους δουλειάς, που δουλεύουν από το πρωί μέχρι το βράδυ χωρίς να πληρώνονται, χωρίς υπερωρίες, πολλές φορές και χωρίς ασφάλιση, γιατί ακριβώς όλες οι κυβερνήσεις διαχρονικά, όπως και η σημερινή, κάνουν πλάτες στο μεγάλο κεφάλαιο, τις πολυεθνικές και τους ομίλους.

Για να δούμε σήμερα, για να μιλήσουμε λίγο και για την ταμπακιέρα, όπου συζητάμε για την κύρωση του κώδικα. Είναι δίκαιες οι διατάξεις του κώδικα; Όχι, γι’ αυτό και τις καταψηφίζουμε και θα σας το αποδείξουμε μαθηματικά αμέσως τώρα.

Ψηφιακό τέλος συναλλαγών, κάποια παραδείγματα. Στα δάνεια για τις αγοραπωλησίες και τις αγοραπωλησίες μεταξύ ιδιωτών επιβάλλεται φόρος 3,6%. Μα, δεν έχουν φορολογηθεί τα εισοδήματα ήδη στη φορολογία εισοδήματος; Δεν έχουν πληρώσει ΦΠΑ ήδη για το προϊόν που ο ένας ιδιώτης μεταβιβάζει στον άλλον, όταν το αγόρασε, στο κράτος; Γιατί του βάζετε πάλι μετά 3,6% χαρτόσημο να πληρώσει επιπλέον, δεν είναι άδικο; Δεν τον επιβαρύνετε εκτός από τον ΦΠΑ, εκτός από τον φόρο και με 3,6%; Ε, πώς να το ψηφίσουμε κάτι τέτοιο; Να πάμε στο 3,6% χαρτόσημο στις επαγγελματικές μισθώσεις; Δηλαδή, πληρώνει ακριβό ενοίκιο ο μικρό-αυτοαπασχολούμενος, επηρεάζει το ενοίκιο το εισόδημα που θα δηλώσει στη φορολογική του δήλωση και θα φορολογηθεί πάλι και πληρώνει ξανά 3,6% χαρτόσημο, το οποίο πάει στα ταμεία του κράτους, για να επιστραφεί στα μονοπώλια και τις πολυεθνικές;

Να πάμε στο χαρτόσημο που βαρύνει τα πρόστιμα που επιβάλλονται, με 100 ευρώ πρόστιμο, 250 ευρώ πρόστιμο, χαρτόσημο 2,4%. Τους τα παίρνουμε με τα πρόστιμα, θα τους επιβαρύνουμε και με παραπάνω χαρτόσημο. Άρα, μιλάμε για την αδικία στην αδικία.

Να προχωρήσουμε για το ψηφιακό τέλος στις συνδρομές, σε επιμελητήρια σε συλλόγους, σε σωματεία, σε ομοσπονδίες. Αυτό το χαράτσι στη συνδικαλιστική δράση, αυτή την επιβάρυνση που από τον Σεπτέμβριο ξαναήρθε στην επιφάνεια σε όλους αυτούς που προσπαθούν να συμμετέχουν στα σωματεία, στους συλλόγους τους και να συνδικαλίζονται. Και μάλιστα, με τεράστια πρόστιμα που έρχονται αντιμέτωποι οι σύλλογοι και τα σωματεία αν δεν υποβάλουν εμπρόθεσμα και μέσα στον χρόνο αυτές τις εισφορές, λες και έχουν απεριόριστο χρόνο όσοι δίνουν αγώνα και παλεύουν να κρατήσουν ένα σωματείο ή έναν σύλλογο.

Να μιλήσουμε για τον φόρο συγκέντρωσης κεφαλαίου που είναι μειωμένος στο 0,5%. Εσείς δεν τον μειώσατε; Δεν τον μειώσατε, για να εξυπηρετήσετε τους μεγάλους ομίλους, όταν κάνουν αύξηση του μετοχικού κεφαλαίου; Δεν καταργήσατε τον φόρο σύστασης των εταιρειών; Τον καταργήσατε γι’ αυτόν που πάει και συστήνει μια εταιρεία με κεφάλαιο 2.000-3.000 ευρώ ή γι’ αυτόν που συστήνει μια εταιρεία που βάζει κεφάλαιο δεκάδες εκατομμύρια ευρώ; Για τους λίγους, για τους εκλεκτούς καταργήθηκε ο φόρος, για τα μονοπώλια και τις πολυεθνικές. Για να καταλαβαίνει και ο ελληνικός λαός ποιος ωφελείται, ποιος κερδίζει και ποιος χάνει.

Να πάμε για το τέλος δακοκτονίας που από το 1967 επιβάλλεται 2% επί της αξίας του λαδιού, όπου δεν γίνεται καμία δακοκτονία και οι συνδικαλιστές αγρότες αλλά και οι εκπρόσωποι του ΚΚΕ, στις περιφέρειες και στους δήμους, επαναλαμβάνουν και το βάζουν πρώτο μέλημα ότι δεν προχωράει, ότι δεν υπάρχει κανένας κεντρικός σχεδιασμός, καμία υποδομή έτσι ώστε να προχωρήσει η δακοκτονία και γίνεται και αυτή η ατομική υπόθεση των μικρών καλλιεργητών της ελιάς; Να μιλήσουμε για τον φόρο των ασφαλιστηρίων; Αυξάνονται τα ασφαλιστήρια, αυξάνεται και ο φόρος. Βαρύνονται οι μισθωτοί, οι συνταξιούχοι, οι αυτοαπασχολούμενοι και οι αγρότες. Έτσι, λοιπόν, έχουμε πάλι ένα έσοδο όσο αυξάνονται τα ασφαλιστήρια για το κράτος και από την άλλη κάνουμε πλάτες και στους ασφαλιστικούς ομίλους, όταν τους δημιουργούμε τις υποδομές και την υποχρεωτικότητα στον λαό μας να ασφαλίζει αυτοκίνητα που είναι σε ακινησία, να ασφαλίζει αυτοκίνητα για φυσικές καταστροφές, γιατί το κράτος αυτήν την στιγμή δεν έχει την ωριμότητα, την ικανότητα και δεν θέλει να προστατέψει τον ελληνικό λαό να ασφαλίζει τις επιχειρήσεις που από 2.000.000 εκατομμύρια το πήγατε εσείς στις 500.000 και είμαστε σίγουροι ότι θα το κατεβάσετε ακόμα περισσότερο, για να δώσετε προνόμια στις ασφαλιστικές εταιρείες. Να, πως το καπιταλιστικό κράτος, να πως οι κυβερνήσεις που το διαχειρίζονται, κάνουν ότι περνάει από το χέρι τους έμμεσα ή άμεσα, για να ενισχύουν τα μονοπώλια και τις πολυεθνικές.

Να μιλήσουμε για το τέλος συνδρομητών σταθερής και κινητής τηλεφωνίας; Μήπως το πληρώνει το κεφάλαιο, τα μονοπώλια; Ο ελληνικός λαός το πληρώνει που βλέπει να βαρύνεται στους λογαριασμούς που έρχονται καθημερινά.

Όλοι αυτοί που τους έχετε υποχρεώσει να ζουν μέσα σε αυταπάτες καθισμένοι στον καναπέ πολλές φορές και να τους πλασάρετε μέσα από το χαζοκούτι μια εικονική πραγματικότητα. Να μιλήσουμε ακόμα και για τον φόρο πολυτελείας. Ας βγούμε στην αγορά για να δούμε. Θέλει κάποιος να έχει ένα αυτοκίνητο ελαφρώς μεταχειρισμένο δύο χιλιάδων κυβικών το οποίο μπορεί να κοστίζει σήμερα 10.000-12.000-15.000 ευρώ. Ένα καινούργιο αυτοκίνητο 1.200 κυβικών μπορεί να κοστίζει 40.000-50.000 ευρώ. Θα πληρώνει φόρο πολυτελείας αυτός ο οποίος έχει ένα μεταχειρισμένο εντός της δεκαετίας προκειμένου να πάει την οικογένειά του, τρίτεκνη, πολύτεκνη, με ασφάλεια στον προορισμό της. Ακόμα φορολογούμε τα αυτοκίνητα με το τεκμήριο και όχι με την πραγματική τους αξία.

Να μιλήσουμε ακόμα και για τον φόρο πολυτελείας στις βάρκες; Ένας που θέλει να πάει για ψάρεμα με μια βάρκα 5,51 και 6 μέτρα κ.λπ., θα πληρώσει φόρο πολυτελείας. Πληρώνουν όμως φόρο πολυτελείας τα ταχύπλοα τα μεγάλα που είναι στις εταιρείες; Πληρώνουν φόρο πολυτελείας όλα τα ιστιοπλοϊκά και τα γιοτ τα οποία τα έχουν στις εταιρείες ενοικιάσεων και τα διαχειρίζονται εφοπλιστές, βιομήχανοι και τραπεζίτες;

Εδώ να μιλήσουμε και για το τέλος κυκλοφορίας. Ποιος πληρώνει τέλη κυκλοφορίας; Όσο πιο φτωχός είσαι, τόσο μεγαλύτερο τέλος κυκλοφορίας πληρώνεις στο αυτοκίνητό σου. Γιατί όσο πιο φτωχός είσαι δεν αλλάζεις αυτοκίνητο για να έχεις απαλλαγή από τα τέλη κυκλοφορίας. Προσπαθείς να διατηρήσεις το όχημά σου. Να, λοιπόν, πως όλη η πολιτική σας έχει ταξικό πρόσημο και όλη η πολιτική σας στρέφεται σε όφελος του κεφαλαίου, των πολυεθνικών και σε βάρος του ελληνικού λαού μας τον οποίο και συνεχώς προχωράτε σε αφαίμαξη.

Είναι γεγονός πως οι έμμεσοι φόροι αποτελούν μια αυθαίρετη προσαύξηση επί της αξίας των εμπορευμάτων και των συναλλαγών που επιβαρύνουν κυρίως την εργατική τάξη και τα λαϊκά στρώματα καθώς μισθωτοί, άνεργοι, συνταξιούχοι, μικροί αυτοαπασχολούμενοι, βιοπαλαιστές αγρότες ξοδεύουν το σύνολο του εισοδήματός τους στην αγορά καταναλωτικών προϊόντων. Μια αύξηση στους έμμεσους φόρους επιβαρύνει τις τιμές και μειώνει ανάλογα το διαθέσιμο εισόδημα και την αγοραστική δύναμη των καταναλωτών ιδίως για τα εμπορεύματα που αναπαράγουν την εργατική τάξη και τα λαϊκά στρώματα ικανοποιώντας τις βασικές τους ανάγκες.

Μη γελιόμαστε και μην επικαλείστε την Ευρωπαϊκή Ένωση, κύριοι της Αντιπολίτευσης. Το Διεθνές Νομισματικό Ταμείο, πέρα από τα συγχαρηλίκια που δίνει στον Πρωθυπουργό και στην Κυβέρνησή του για τη συλλογή φόρων, έρχεται και προειδοποιεί στο όνομα της θωράκισης των συμφερόντων του κεφαλαίου. Θα πρέπει να αυξηθούν οι φόροι, να αυξηθεί και ο ΦΠΑ και να επιβληθούν έμμεσοι φόροι και ΦΠΑ σε υπηρεσίες που μέχρι σήμερα δεν επιβάλλονταν: ιατρικές υπηρεσίες, πολιτιστικές υπηρεσίες, αθλητικές υπηρεσίες και μια σειρά άλλες υπηρεσίες παιδείας που μέχρι τώρα δεν επιβάρυναν τη λαϊκή οικογένεια.

Το επόμενο διάστημα -θυμηθείτε το- θα έρθει νομοσχέδιο προκειμένου να προχωρήσουμε σε επιβολή νέων έμμεσων φόρων κάτι το οποίο επιβάλλει και ο ΟΟΣΑ και το Διεθνές Νομισματικό Ταμείο. Γιατί σήμερα τα συγχαρητήρια ακριβώς στην Κυβέρνηση είναι γιατί κάνει φοροαφαίμαξη στο 95% του ελληνικού λαού ενώ δίνει προνόμια και πεδίο κερδοφορίας στο μεγάλο κεφάλαιο. Και αυτό φαίνεται και από τα 6 δισεκατομμύρια περίπου που πληρώνει κάθε μήνα με έμμεσους και άμεσους φόρους ο ελληνικός λαός. Φαίνεται και με τον τρόπο που επιστρέφονται με τη μορφή επιδοτήσεων και μέσω του Ταμείου Ανάκαμψης στους μεγάλους μονοπωλιακούς ομίλους σε μεγάλες κατασκευαστικές εταιρίες, στις τράπεζες, τους επενδυτές και τους εφοπλιστές.

Σήμερα εμείς πιστεύουμε ότι θα πρέπει ο λαός να γυρίσει την πλάτη σε όλους αυτούς που του λένε μεγάλα ωραία λόγια και προσπαθούν να κρύψουν τα πραγματικά προβλήματα κάτω από το χαλί. Επιβάλλεται, λοιπόν, σήμερα λέμε η γενναία αύξηση του αφορολόγητου για όλους τους μισθωτούς, συνταξιούχους, ελεύθερους επαγγελματίες στις 12.000 ευρώ με 3.000 ευρώ για κάθε ανήλικο προστατευόμενο τέκνο, με παράλληλη ετήσια αναπροσαρμογή της κλίμακας αυτής.

Επιβάλλεται η στελέχωση και ενίσχυση όλων των νέων υπηρεσιών που έχουν δημιουργηθεί και έχουν φορτώσει άγχος στις πλάτες του λαού μέσω της καθυστέρησης της αναμονής. Και έχουν φορτώσει καινούργια προβλήματα του Υπουργείου Οικονομικών -ΚΕ.Β.ΕΙΣ, ΚΕΦΟΔΕ, ΚΕ.ΦΟ.Κ- κλείνοντας τις εφορίες που εξυπηρετούσαν τις λαϊκές οικογένειες στις γειτονιές.

Επιβάλλεται η κατάργηση του τεκμαρτού τρόπου φορολόγησης των μικρών αυτοαπασχολουμένων επαγγελματιών οι οποίοι ζουν, παλεύουν και αγωνιούν μέσα σε έναν ψηφιακό λαβύρινθο με τη λαιμητόμο της φορολόγησης πάνω από τα κεφάλια τους.

Επιβάλλεται η κατάργηση του τέλους επιτηδεύματος στις μικρές οικογενειακές επιχειρήσεις, ομόρρυθμες, ετερόρρυθμες οι οποίες παλεύουν και πασχίζουν να επιβιώσουν.

Χρειάζεται να επιβάλουμε την καθιέρωση του μηνός Αυγούστου ως μήνα μη δηλωτικών υποχρεώσεων που θα δώσει τη δυνατότητα και σε λογιστές, φοροτεχνικούς αλλά και σε άλλους ελεύθερους επαγγελματίες αυτοαπασχολούμενους να μπορέσουν να βρεθούν με τις οικογένειές τους.

Επιβάλλεται η κατάργηση των υπέρογκων προστίμων στο μητρώο πραγματικών δικαιούχων με πεντοχίλιαρα και δεκαχίλιαρα να πλανώνται πάνω από τα κεφάλια κάποιου που απλά δεν συμπλήρωσε τα στοιχεία του ΑΦΜ, του e-mail, του κινητού του και της θέση του σε μια μικρή ομόρρυθμη ή ετερόρρυθμη εταιρεία.

Επιβάλλεται η κατάργηση του τέλους συναλλαγών στα σωματεία, τους συλλόγους και τις ενώσεις.

Επιβάλλεται το διάστημα των φορολογικών δηλώσεων να είναι πεντάμηνο εξαιρώντας τον μήνα Αύγουστο από αυτόν τον χρονικό ορίζοντα ξεκινώντας 17 Μαρτίου όπως λέει το Υπουργείο, τελειώνοντας στις 17 Σεπτεμβρίου, ούτως ώστε να δοθεί εύλογο χρονικό διάστημα να αντιμετωπιστεί όλος αυτός ο κυκεώνας των φορολογικών υποχρεώσεων.

Επιβάλλεται η έκπτωση φόρου να γίνεται σε όλους όσοι υποβάλλουν τη δήλωση μέχρι την τελευταία ημέρα και μάλιστα ακόμα και σε αυτούς τους μισθωτούς, συνταξιούχους, αυτοαπασχολούμενους οι οποίοι έχουν προπληρώσει τον φόρο την προηγούμενη χρονιά.

Επιβάλλεται η κατάργηση του προστίμου των 250 και των 500 ευρώ σε όλους αυτούς που δεν υπέβαλαν ή καθυστέρησαν να υποβάλλουν το τέλος πλαστικής σακούλας για ένα-δυο ευρώ, το τέλος για τα καλαμάκια, το τέλος ανθεκτικότητας ή τον φόρο μισθωτών υπηρεσιών ή τόσα τέλη σε όλον αυτόν τον φορολογικό κυκεώνα. Πολλές φορές είναι διακοσιαπλάσια και τριακοσιαπλάσια τα πρόστιμα από το ποσό του φόρου.

Επιβάλλεται η κατάργηση της διασύνδεσης του αφορολόγητου με το πλαστικό χρήμα έτσι ώστε να μην κονομάνε οι τράπεζες και να εξανεμίζονται τα ευρώ του εργαζόμενου λαού από τις τσέπες του μετά από πενήντα, εξήντα, εβδομήντα συναλλαγές. Επιβάλλεται μια γενναία ρύθμιση σε εκατόν είκοσι δόσεις χωρίς τέλη και πρόστιμα που θα μπορεί ο εργαζόμενος να πληρώνει καταβάλλοντας το 10% του ετήσιου εισοδήματός του σε αυτήν του την υποχρέωση. Επιβάλλεται η κατάργηση του ΕΝΦΙΑ για τα λαϊκά εισοδήματα, η κατάργηση της υποχρέωσης ασφάλισης των μικρών επιβατικών Ι.Χ. των κατοικιών με σύγχρονες υποδομές αντιπυρικής, αντιπλημμυρικής και αντισεισμικής θωράκισης για όλους, η κατάργηση του ΕΝΦΙΑ στα είδη πλατιάς λαϊκής κατανάλωσης και του ειδικού φόρου κατανάλωσης και η φορολόγηση με 45% των μεγάλων μονοπωλιακών ομίλων και εταιρειών.

Ως ΚΚΕ νομίζουμε ότι σήμερα όλες αυτές οι κινητοποιήσεις του λαού μπορούν να αποτελέσουν ηφαίστειο που θα προκαλέσει μεγάλες ρωγμές στο σύστημα έτσι ώστε να ανοίξει ο δρόμος για γενικότερες αλλαγές στην κοινωνία και την οικονομία στη βάση της εξυπηρέτησης των σύγχρονων λαϊκών αναγκών. Γιατί σήμερα ό,τι είναι άγχος για τα επιτελεία του συστήματος είναι ελπίδα για τον ελληνικό λαό.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση αφού συμμετείχαν στο εκπαιδευτικό πρόγραμμα «Μικρό Εργαστήρι Δημοκρατίας» που οργανώνει το Ίδρυμα της Βουλής, είκοσι τρεις μαθήτριες και μαθητές και τρεις συνοδοί εκπαιδευτικοί από το νηπιαγωγείο «Το Ουράνιο Τόξο» Αιγάλεω.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσω τώρα τον λόγο στον ειδικό αγορητή από τη Νέα Αριστερά κ. Ευκλείδη Τσακαλώτο.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Από τη μια πλευρά εδώ έχουμε ένα νομοσχέδιο που είναι η κωδικοποίηση και θα έπρεπε να είναι απλά τα πράγματα. Από μια πλευρά είναι απλά τα πράγματα. Είναι μια κωδικοποίηση.

Χθες στην επιτροπή έβαλα το θέμα ποιος κάνει την κωδικοποίηση και ποιες υπηρεσίες του Δημοσίου είναι του Δημοσίου και ποιες είναι υπεργολαβία, ποιες δίνονται σε άλλες. Γιατί κοιτάτε έτσι, κύριε συνάδελφε; Δεν το ξέρετε ότι σε πολλές υπηρεσίες για να ξέρετε πού είναι η κωδικοποίηση χρειάζεσαι ένα app που είναι του ιδιωτικού τομέα; Αυτό είναι το θέμα που βάζω. Έβαλα το θέμα της μωροποίησης του κράτους. Μάλιστα, κύριε Υπουργέ, σας θύμισα ότι είχα συστήσει στον δικό σας τον Υπουργό να διαβάσει τα Χριστούγεννα, εκεί που θα είχε περισσότερο ελεύθερο χρόνο, το βιβλίο της Mαριάννας Μαζουκάτο για το μεγάλο con, τη μεγάλη απάτη. Ποια είναι η μεγάλη απάτη; Ότι τα τελευταία τριάντα, σαράντα χρόνια έχουμε μια μωροποίηση του κράτους. Τι σημαίνει μωροποίηση του κράτους; Ότι συνεχώς λειτουργίες που παλιά ήταν στο κράτος, τις δίνουμε στον ιδιωτικό τομέα.

Αυτό έχει πολλές συνέπειες. Μία συνέπεια είναι ότι αδυνατεί ο δημόσιος τομέας να ελέγξει τον ιδιωτικό τομέα, γιατί ακριβώς δεν έχει τις ικανότητες, τις δυνατότητες που είχε παλιά να ελέγξει τον ιδιωτικό τομέα. Είναι μια κατάσταση που όταν αρχίσει είναι δύσκολο να την αντιστρέψεις. Γιατί είναι δύσκολο να την αντιστρέψεις; Γιατί βασίζεσαι στον ιδιωτικό τομέα που, προφανώς, ο ιδιωτικός τομέας και οι μεγάλες επιχειρήσεις -consultancy, management consultancy κ.λπ.- δεν έχουν κανένα συμφέρον να στηρίξουν τον δημόσιο τομέα. Το μεγάλο τους συμφέρον είναι να έχουν το επόμενο συμβόλαιο.

Έγινε μια συζήτηση ανάμεσα στο ΠΑΣΟΚ και το ΣΥΡΙΖΑ για τη Βρετανία και πώς η Βρετανία από το 1978 έχει προσπαθήσει να αντιμετωπίσει αυτήν την κατάσταση. Ωστόσο, υπάρχουν προβλήματα και εκεί. Και εκεί υπάρχει μωροποίηση του κράτους και εκεί το αποτέλεσμα όλων αυτών είναι η αύξηση της διαφθοράς. Δηλαδή, και στην Ελλάδα και στην Αγγλία, όταν το κράτος δεν είναι ισχυρό, όταν δεν επενδύουμε στους δημόσιους υπαλλήλους, στις γνώσεις τους, στις δυνατότητές τους, υπάρχει ένα πεδίο για διαφθορά.

Κύριε Υπουργέ, είχα πει και παλιότερα ότι και το πελατειακό σύστημα -από μια άποψη- δεν ήταν μη αποτελεσματικό, γιατί οι πολλοί νόμοι ή η ανάγκη να έχεις μια ασάφεια στους νόμους, σήμαινε ότι κάποιος Υπουργός, κάποιος διευθυντής του Υπουργείου, κάποιος τομεάρχης, χρειαζόταν για να γίνει η δουλειά. Και χρειαζόταν για να γίνει η δουλειά ακόμα και σε πράγματα που δικαιούσαι, όπως οι συντάξεις για παράδειγμα. Χρειαζόσουν μέσον για να μπορεί να βγει η δική σου σύνταξη. Άρα, το ένα θέμα είναι πώς γίνεται η κωδικοποίηση.

Το δεύτερο θέμα είναι τι έδαφος ετοιμάζει η κωδικοποίηση. Ετοιμάζει μια απλοποίηση των νόμων; Ετοιμάζει, δηλαδή, οι πολίτες να ξέρουν ακριβώς τι είναι το νομικό πλαίσιο; Τι είναι οι θεσμοί που ισχύουν ανά πάσα στιγμή; Ή απλώς κάνουμε μια κωδικοποίηση, που δεν έχει το παρακάτω βήμα;

Γιατί, νομίζω, κύριε Υπουργέ, θα συμφωνήσετε μαζί μου ότι το παρακάτω βήμα είναι το σημαντικό, χωρίς να λέω ότι το τωρινό βήμα δεν είναι καλό. Το σημαντικό βήμα, όμως, είναι η απλοποίηση. Οι νόμοι να είναι πιο απλοποιημένοι, πιο απλοί, όπως θα τους θέλαμε να είναι.

Ο εισηγητής σας δεν είχε και πολλά πράγματα να πει για τον νόμο, επειδή είναι απλώς μια κωδικοποίηση, μάς είπε πόσο καλά τα πάει η Κυβέρνηση που μειώνει τους φόρους και αυτό είναι παράδειγμα και σε άλλες χώρες, κατάλαβα εγώ. Έγινε και μια συζήτηση χθες στην επιτροπή για τις οδηγίες της Ευρωπαϊκής Ένωσης που δεν έχετε εφαρμόσει.

Άρα, υπάρχουν εδώ δύο θέματα: Μειώσεις φόρων -και θα έρθω σε αυτό- και ίσως, αυξήσεις φόρων. Για τις μειώσεις φόρου, σε συγκεκριμένους τομείς, δεν συζητάτε κι έχετε επιχειρήματα που δεν στέκουν. Δηλαδή, αυτό το επιχείρημα ότι «αν μειώσεις τον ΦΠΑ, δεν θα δουν οι καταναλωτές κανένα αποτέλεσμα στην πράξη», έχει συζητηθεί πάρα πολύ. Ξέρετε ότι η οικονομική επιστήμη σε αυτά τα θέματα λέει ότι είναι απροσδιόριστο ποιος θα το πληρώσει ή δεν θα το πληρώσει, ανάλογα με τις εφαρμοστικές διαδικασίες ελέγχου που υπάρχουν. Άρα, είσαστε οι τελευταίοι που θα μπορούσατε να επικαλεστείτε ότι δεν πρέπει να μειωθεί ο φόρος του ΦΠΑ σε βασικά αγαθά, αφού δεν είσαστε του ελέγχου. Μάλιστα, στις Ανεξάρτητες Αρχές, όταν δεν σας αρέσει κάποιος γιατί αυτός θεωρεί ότι πρέπει να κάνει περισσότερες ρυθμίσεις, όπως ο κ. Λιανός, απλώς τον διώχνετε, για να έρθει κάποιος που είναι πιο φιλικός προς τον ιδιωτικό τομέα.

Άρα, υπάρχει ένα ζήτημα ποιοι φόροι πρέπει να μειωθούν. Υπάρχει και ένα θέμα ποιοι φόροι πρέπει να αυξηθούν. Δηλαδή, το βασικό πρόβλημα που θα πρέπει να αντιμετωπίσουμε τα επόμενα χρόνια είναι αν αυτοί που μπορούν να πληρώνουν, πληρώνουν. Γιατί αν δεν το αντιμετωπίσουμε αυτό, δεν θα αντιμετωπίσουμε την κλιματική αλλαγή, κύριοι συνάδελφοι. Δεν θα την αντιμετωπίσουμε. Δεν θα αντιμετωπίσουμε τις ανάγκες που έχουμε για αντιπλημμυρικά έργα. Δεν θα αντιμετωπίσουμε την ερήμωση της χώρας. Δεν θα αντιμετωπίσουμε την κατάσταση στα νοσοκομεία μας.

Στην ομιλία μου για τον προϋπολογισμό έδωσα συγκεκριμένα παραδείγματα. Εκτός από τις δαπάνες για τους εξοπλισμούς, που θεωρώ ότι το 3% είναι υπερβολικό για μια χώρα όπως η Ελλάδα -και σας θυμίζω ότι αν πάει το 3% στο 2% που λέει το ΝΑΤΟ, δεν λέω κάτι παραπάνω, αυτό είναι ένα κέρδος 2,5 δισεκατομμυρίων ευρώ που θα μπορούσαν να πάνε σε κάποιους από τους στόχους που μόλις ανέφερα- μίλησα, επίσης, για τον φόρο στα κέρδη. Τα κόμματα του προοδευτικού χώρου θεωρούν ότι ο φόρος 22% για τα κέρδη πρέπει να μείνει για πάντα; Θεωρείτε, δηλαδή, ότι υπάρχει μια σύνδεση ανάμεσα στους χαμηλούς φόρους για τα κέρδη και στην ανάπτυξη, αυτό που λέει, δηλαδή, η Δεξιά εδώ και δύο χρόνια; Πρέπει να το συζητήσουμε. Αν το θεωρείτε, είμαστε αλλού.

Θεωρείτε δηλαδή για τον ΕΝΦΙΑ όταν ήρθε η Νέα Δημοκρατία και πρόσθεσε στη μείωση που κάναμε εμείς το 2019, για εισοδήματα πάνω από 500.000 αυτός είναι ένας φόρος που ήταν υπέρ της ανάπτυξης ότι οι περιουσίες πάνω από 500 χιλιάδες μπορούν να ελαφρυνθούν; Είναι προτεραιότητα να ελαφρυνθούν; Θα συζητούσατε να επανέλθει ο ΕΝΦΙΑ για τα εισοδήματα πάνω από 500.000; Και μάλλον είμαι λίγο μετριοπαθής γιατί, ουσιαστικά, μειώσανε τον ΕΝΦΙΑ στην περιουσία πάνω από 1.000.000. Άρα, και αυτό να το συζητήσουμε.

Εγώ λέω σε όλο το προοδευτικό κομμάτι της Βουλής ότι, η συζήτηση για τους φόρους δεν έχει γίνει, εδώ και τριάντα, σαράντα. Χρόνια η Δεξιά έχει μια βασική τοποθέτηση υπέρ των χαμηλών φόρων, με πολλές υποσχέσεις για το ποιο θα είναι το αποτέλεσμα των χαμηλών φόρων και καμία υπόσχεση δεν έχει φανεί στην πράξη. Ούτε οι επενδύσεις έχουν αυξηθεί ούτε το κοινωνικό κράτος έχει χρηματοδοτηθεί από την υποτιθέμενη μεγαλύτερη ανάπτυξη και οι προκλήσεις είναι μεγάλες.

Άρα, κλείνοντας την ομιλία μου, θέλω να πω καλή η κωδικοποίηση, ακόμα καλύτερη η απλοποίηση. Καλή η κωδικοποίηση και η απλοποίηση, ακόμα καλύτερη αν εντάσσεται σε ένα πλαίσιο που ξέρουμε τι θέλουμε να κάνουμε με τους φόρους και ποιες είναι οι ανάγκες. Και νομίζω ότι, εκτός από το πρώτο βήμα, η Νέα Δημοκρατία και έχει αποτύχει και δεν θέλει να επιτύχει γιατί έχει άλλη στρατηγική σύλληψη για την οικονομική πολιτική.

Οι προοδευτικές, όμως, δυνάμεις, οι δυνάμεις της Αριστεράς, είναι πολύ πίσω απ’ ό,τι χρειάζεται στο θέμα της φορολογίας.

Ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Τσακαλώτο.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», δεκαεπτά μαθήτριες και μαθητές και δύο συνοδοί εκπαιδευτικοί από το 6ο Δημοτικό Σχολείο Πάτρας.

Η Βουλή σάς καλωσορίζει. Σας ευχόμαστε καλή πρόοδο.

(Χειροκροτήματα απ’ όλες τις πτέρυγες της Βουλής)

Θα δώσω τώρα τον λόγο στον ειδικό αγορητή από τη Νίκη κ. Ανδρέα Βορύλλα.

**ΑΝΔΡΕΑΣ ΒΟΡΥΛΛΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η Κυβέρνηση φέρνει προς συζήτηση ένα νομοσχέδιο με στόχο την κωδικοποίηση μιας ομάδας δέκα έμμεσων φόρων, όπως του ψηφιακού τέλους συναλλαγής, του φόρου συγκέντρωσης κεφαλαίων, του φόρου ασφαλίστρων, του τέλους ανθεκτικότητας στην κλιματική κρίση, του τέλους συνδρομητών κινητής και σταθερής τηλεφωνίας και διαφόρων άλλων έμμεσων φόρων.

Κατ’ αρχάς, θα θέλαμε να αναφερθούμε στο γεγονός, που δεν προβλήθηκε από τα μέσα μαζικής ενημέρωσης, ότι πριν μερικές ημέρες η Ευρωπαϊκή Επιτροπή αποφάσισε να κινήσει διαδικασίες επί παραβάσει με την αποστολή προειδοποιητικής επιστολής προς τη χώρα μας με την οποία την καλεί να μεταφέρει πλήρως στο εθνικό μας δίκαιο την Οδηγία 2020/285 σχετικά με το καθεστώς ΦΠΑ για τις μικρές επιχειρήσεις, καθώς και την Οδηγία 2022/542 για τους συντελεστές ΦΠΑ.

Μάλιστα, με την εν λόγω επιστολή τέθηκε προθεσμία δύο μηνών για την ολοκλήρωση της μεταφοράς των δύο Οδηγιών στο εθνικό δίκαιο και την κοινοποίηση των εθνικών μέτρων στην επιτροπή, γεγονός το οποίο αποτελεί σοβαρή ένδειξη πως η εμπιστοσύνη προς την Κυβέρνηση είναι περιορισμένη.

Η Οδηγία 2022/285 σχετικά με το ειδικό καθεστώς ΦΠΑ επιτρέπει στις μικρές επιχειρήσεις να πωλούν αγαθά και υπηρεσίες χωρίς να επιβάλουν ΦΠΑ, με αποτέλεσμα να τις ελαφρύνει με ορισμένες υποχρεώσεις συμμόρφωσης όσον αφορά τον ΦΠΑ.

Η Οδηγία 2022/542 επιτρέπει την ευρύτερη χρήση μειωμένων συντελεστών ΦΠΑ από τα κράτη-μέλη, συμπεριλαμβανομένης της χρήσης μηδενικών συντελεστών ΦΠΑ για βασικά προϊόντα όπως τρόφιμα, φαρμακευτικά προϊόντα, προϊόντα που προορίζονται για ιατρική χρήση.

Η αδιαφορία για τις παραπάνω Οδηγίες δεν μπορεί να συνεχιστεί. Είναι πλέον φανερό ότι η Κυβέρνηση ενώ δείχνει όλο το ενδιαφέρον της για την Κύρωση του Κώδικα έμμεσων φόρων δεν κάνει απολύτως τίποτα για ενσωμάτωση οδηγιών που θα ελαφρύνουν σημαντικά τις μικρές επιχειρήσεις και τους πολίτες που υποφέρουν από την ακρίβεια που τροφοδοτείται και από τους υψηλούς συντελεστές ΦΠΑ.

Το κίνημά μας καλεί τον κύριο Υπουργό Εθνικής Οικονομίας και Οικονομικών Κωστή Χατζηδάκη να δεσμευτεί ότι θα καταθέσει άμεσα στο Κοινοβούλιο την ενσωμάτωση των δύο εν λόγω Οδηγιών χωρίς επιπλέον καθυστερήσεις.

Όσον αφορά την Κύρωση Κώδικα έμμεσων φόρων, το κίνημά μας συμφωνεί ότι η κωδικοποίηση του δικαίου αποτελεί πρακτική καλής νομοθέτησης που συντείνει στην ασφάλεια του δικαίου ως ειδικότερη έκφραση της αρχής του κράτους δικαίου, αλλά συνιστά και τη βάση για τον περαιτέρω εκσυγχρονισμό της κείμενης νομοθεσίας.

Ωστόσο, δεν ξεχνάμε την πραγματικότητα ότι ο μέσος όρος φόρων ως προς το ΑΕΠ στην Ελλάδα είναι πολύ υψηλότερος από αυτόν της Ευρωπαϊκής Ένωσης. Στην έκθεση του ΟΟΣΑ του έτους 2024 με τίτλο «Revenue Statistics» προκύπτει ότι στην Ελλάδα κυρίως οι έμμεσοι φόροι γεμίζουν τα κρατικά ταμεία. Ειδικότερα για την Ελλάδα, ο λόγος φόρου προς ΑΕΠ μειώθηκε το 2023 στο 39,8% από 41,2% το 2022. Δηλαδή, οι φόροι στην Ελλάδα το 2023 ήταν κατά 5,9% και το 2022 κατά 7,2% μεγαλύτεροι σε σχέση με τον μέσο όρο των χωρών του ΟΟΣΑ.

Με τις εκθέσεις του ΟΟΣΑ επιβεβαιώνεται ότι η χώρα μας με ευθύνη της Κυβέρνησης της Νέας Δημοκρατίας ακολουθεί μια στρεβλή οικονομική πολιτική, ρίχνοντας μεν το συνολικό ποσοστό των φόρων ως προς το ΑΕΠ, αλλά ανεβάζοντας τον βαθμό εξάρτησης από τους έμμεσους φόρους και ειδικά από τον ΦΠΑ. Η χώρα μας εξακολουθεί να εφαρμόζει ένα εντελώς διαφορετικό μείγμα φορολόγησης των πολιτών της σε σχέση με την υπόλοιπη Ευρώπη, επιμένοντας να συγκεντρώνει το μεγαλύτερο κομμάτι των δημοσίων εσόδων από τους έμμεσους φόρους και όχι από τους άμεσους φόρους, όπως είναι ο φόρος εισοδήματος, που θεωρητικά τουλάχιστον έχει το πλεονέκτημα της μεγαλύτερης αναλογικότητας, άρα και της μεγαλύτερης κοινωνικής δικαιοσύνης.

Η γενική αρχή που υποστηρίζει το κίνημά μας είναι η μείωση των φορολογικών βαρών και κυρίως των έμμεσων φόρων που βαραίνουν αναλογικά περισσότερο τα πιο αδύναμα οικονομικά στρώματα της κοινωνίας μας. Εμείς υποστηρίζουμε ότι με την καταπολέμηση της φοροδιαφυγής και κυρίως με τον δραστικό περιορισμό της λαθρεμπορίας υγρών καυσίμων θα μπορούσαμε να αυξήσουμε σημαντικά τα κρατικά έσοδα και να μειώσουμε τους έμμεσους φόρους.

Θα θέλαμε να κάνουμε μια σύντομη αναφορά για μερικούς από τους έμμεσους φόρους που αφορά η παρούσα κωδικοποίηση.

Ξεκινάμε πρώτα από το Ψηφιακό Τέλος Συναλλαγής που αντικατέστησε τον Κώδικα Τελών Χαρτοσήμου. Στον Κρατικό Προϋπολογισμό του 2024 το σύνολο των φορολογικών εσόδων προϋπολογίζονταν σε 56,6 δισεκατομμύρια ευρώ, ενώ τα έσοδα από τέλη χαρτοσήμου σε 355 εκατομμύρια ευρώ. Δηλαδή, τα τέλη χαρτοσήμου αντιπροσωπεύουν μόλις το 0,63% του συνόλου των φορολογικών εσόδων. Τα παραπάνω ποσά αποδεικνύουν ότι πρόκειται από φορολογικής απόψεως για έναν ασήμαντο φόρο. Ενώ σε άλλες χώρες αξιολογούνται οι φόροι για την αποδοτικότητά τους, στην Ελλάδα τέτοια πράγματα δεν συμβαίνουν. Δηλαδή να αξιολογούνται οι φόροι σε σχέση με τα έσοδα που φέρνουν στα κρατικά ταμεία, το κόστος είσπραξης τους, παραδείγματος χάριν οι ψηφιακές πλατφόρμες, τα διοικητικά κόστη, τη γραφειοκρατία που ενίοτε προκαλούν στις επιχειρήσεις και στα νοικοκυριά.

Η θέση του κινήματος μας είναι ότι η επιβολή ψηφιακού τέλους σε ορισμένες συναλλαγές δεν έχει κανέναν λόγο ύπαρξης και αποτελεί ένα απροκάλυπτο χαράτσι οθωμανικής αντίληψης και βαναυσότητας. Οι λόγοι αντίθεσής μας είναι ότι πρόκειται για φόρο που δεν επιβάλλεται επί του κέρδους ή επί της προστιθέμενης αξίας, οπότε προσομοιάζει με οριζόντιο κεφαλικό φόρο, ενώ η απόδοσή του στα κρατικά ταμεία είναι ελάχιστη. Είναι ένας φόρος αντιαναπτυξιακός, εχθρικός προς την επιχειρηματικότητα και τις ξένες επενδύσεις. Απ’ όσο γνωρίζουμε, παρόμοιος φόρος ή τέλος δεν υφίσταται στην Ευρωπαϊκή Ένωση, ενώ για υποψήφιους επενδυτές είναι ένας κατανοητός χώρος που είναι δύσκολο να τους επεξηγεί ο λόγος ύπαρξής του.

Θεωρούμε ως χαρακτηριστική περίπτωση το ψηφιακό τέλος 2,4% που επιβάλλεται στα δάνεια σύμφωνα με την παράγραφο 1 του άρθρου 7. Η επιλογή της επιβολής ψηφιακού τέλους επί των δανείων βρίσκεται σε αντίθεση και με τον επιδιωκόμενο από την Ευρωπαϊκή Ένωση σκοπό της αύξησης της μη τραπεζικής χρηματοδότησης. Σε μια χώρα όπως η Ελλάδα όπου μόνο οι τράπεζες δεν επαρκούν για τη χρηματοδότηση της επιχειρηματικής ανάπτυξης, η αύξηση του κόστους του εξωτραπεζικού δανεισμού με την επιβολή φορολογικού βάρους δεν μπορεί παρά να λειτουργήσει σε βάρος των επενδύσεων. Ενώ για μία φορά ακόμα διατηρείται ένας προνομιακός χώρος στον τραπεζικό τομέα, χωρίς η αγορά να λειτουργεί με γνήσια ανταγωνιστικούς όρους. Επομένως, κατά τη θέση του ψηφιακού τέλους συναλλαγών στον εξωτραπεζικό δανεισμό θα έπρεπε ο νομοθέτης να εξετάσει τις ευρύτερες συνέπειες και να μην επηρεαστεί από το δέλεαρ των προσδοκώμενων ταμειακών εσόδων.

Η επιβολή ψηφιακού τέλους συναλλαγής πιθανόν να οδηγήσει σε νέες δικαστικές διαμάχες, δεδομένου ότι με τις υπ’ αριθμόν 2163/2020 και 2323/2020 αποφάσεις του Συμβουλίου της Επικρατείας επιβεβαίωσε την νομολογιακή κρίση ότι όλα τα έντοκα χρηματικά δάνεια από ενάρξεως του κώδικα ΦΠΑ δεν θα έπρεπε να έχουν υπαχθεί σε τέλη χαρτοσήμου.

Συνεχίζουμε με τον Φόρο Συγκέντρωσης Κεφαλαίων ο οποίος επιβάλλεται σε εισφορές μετρητών ή άλλων περιουσιακών στοιχείων για τη σύσταση εταιρειών, καθώς και σε κάθε αύξηση του κεφαλαίου τους με ποσοστό 0,2%. Ο Φόρος Συγκέντρωσης Κεφαλαίων έχει αρκετά αρνητικά τόσο για τις επιχειρήσεις όσο και για την οικονομία συνολικά.

Τα βασικά μειονεκτήματά του είναι: Αποθαρρύνει τις επενδύσεις και την ανάπτυξη. Οι εταιρείες επιβαρύνονται όταν αυξάνουν το κεφάλαιό τους, γεγονός που μπορεί να τους αποτρέψει από την άντληση κεφαλαίων για νέες επενδύσεις. Επίσης, επηρεάζει αρνητικά τις αναπτυσσόμενες και νεοσύστατες επιχειρήσεις που χρειάζονται κεφάλαια για να επεκταθούν. Χαμηλή αποτελεσματικότητα ως φορολογικό μέτρο. Παρά το γεγονός ότι αποφέρει έσοδα στο κράτος, πολλές φορές αυτά είναι περιορισμένα, ενώ η συνολική ζημία από μειωμένες επενδύσεις μπορεί να είναι μεγαλύτερη. Να σημειωθεί ότι στις περισσότερες χώρες της Ευρωπαϊκής Ένωσης ο Φόρος Συγκέντρωσης Κεφαλαίων έχει καταργηθεί γιατί κρίθηκε ως αντικίνητρο στην ανάπτυξη.

Στη συνέχεια θα αναφερθούμε στο τέλος ανθεκτικότητας στην κλιματική κρίση το οποίο επιβάλλεται ανά ημέρα και ένα δωμάτιο ή διαμέρισμα και αφορά τη διαμονή σε τουριστικά καταλύματα. Ο μεγαλύτερος αριθμός των ξενοδοχείων στην Ελλάδα είναι τριών και τεσσάρων αστέρων. Η αύξηση που πραγματοποιήθηκε στο τέλος ανθεκτικότητας γι’ αυτά τα καταλύματα μέσα σε έναν χρόνο ήταν υπερβολική και αδικαιολόγητη σε βαθμό που αναμένεται ότι θα επιδράσει ανασταλτικά στους υποψήφιους επισκέπτες, κάνοντας το τουριστικό προϊόν ακόμα πιο ακριβό, με άμεσες επιπτώσεις στην ξενοδοχειακή βιομηχανία η οποία αποτελεί την ατμομηχανή της Ελληνικής Κυβέρνησης. Θα μπορούσε να γίνει με πιο στοχευμένο τρόπο, με διαφοροποίηση ανάλογα με την περιοχή ή τον τύπο καταλύματος, ώστε να μην επιβαρύνει δυσανάλογα μικρές επιχειρήσεις και περιοχές με χαμηλή ή μέτρια τουριστική ανάπτυξη.

Η Κύρωση του Κώδικα έμμεσων φόρων αναφέραμε ότι αποτελεί πρακτική καλής νομοθέτησης που συντείνει στην ασφάλεια του δικαίου. Όμως, πέραν της κωδικοποίησης, θα πρέπει να θεσπιστεί η αξιολόγηση της απόδοσης των έμμεσων φόρων σε περιοδική βάση όσον αφορά τη μέτρηση της αποτελεσματικότητας και της αποδοτικότητας στη φορολογική πολιτική.

Το κίνημά μας θα καταψηφίσει το παρόν νομοσχέδιο για δύο βασικούς λόγους. Ο πρώτος διότι διαφωνούμε με την οικονομική πολιτική της Κυβέρνησης με την οποία συγκεντρώνει το μεγαλύτερο κομμάτι των δημοσίων εσόδων από τους έμμεσους φόρους και δεύτερον διότι δεν έχει θεσπιστεί σύστημα αξιολόγησης της απόδοσης των έμμεσων φόρων σε πιλοτική βάση.

Ευχαριστώ πάρα πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Βορύλλα.

Θα δώσω τώρα τον λόγο στον ειδικό αγορητή από την Ελληνική Λύση κ. Στυλιανό Φωτόπουλο.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Κύριε Υπουργέ, ξέρετε πολλές φορές έχουμε πει ότι αυτή η χώρα πηγαίνει στον αυτόματο πιλότο. Οπότε θα μου επιτρέψετε να αναφερθώ σε δύο ζητήματα τα οποία είναι άσχετα με την κύρωση του παρόντος νομοσχεδίου, άλλα είναι πολύ σχετικά με το Υπουργείο Οικονομικών.

Από τον Δεκέμβρη, κύριε Υπουργέ, πιστεύω το γνωρίζετε, η Επιτροπή Εξώδικης Επίλυσης Φορολογικών Διαφορών δεν εκδίδει πρακτικά συμβιβασμού με ανθρώπους, με εταιρείες οι οποίες έχουν προσφύγει, είτε έχουν δικαιωθεί είτε εν πάση περιπτώσει έχουν δικαιωθεί μερικώς, με αποτέλεσμα μία υπηρεσία η οποία έχει φέρει στα ταμεία του κράτους 2,3 δισεκατομμύρια ευρώ να μη λειτουργεί. Και γιατί δεν λειτουργεί; Γιατί πολύ απλά δεν λειτουργεί το μηχανικό μηχανογραφικό σύστημα.

Υπάρχουν εταιρείες οι οποίες θέλουν ή έχουν αποδεχτεί την απόφαση και την πρόταση της Επιτροπής Επίλυσης Φορολογικών Διαφορών και δεν παραλαμβάνουν πρακτικά. Το γνωρίζετε αυτό; Το γνωρίζετε αυτό. Είναι εταιρείες οι οποίες θέλουν να μπουν στην κανονικότητα, οι οποίες θέλουν να ρυθμίσουν, να πληρώσουν, το κράτος να εισπράξει, αυτές να αποδεσμεύσουν τους λογαριασμούς τους και εμείς θα περιμένουμε τον Μάιο του 2025 για να έρθει η επιτροπή να εκδώσει πρακτικά. Δεν ξέρω σε ποιο κράτος της Δυτικής Ευρώπης ή σε ποιο άλλο κράτος του κόσμου μπορεί να συμβαίνει αυτό. Θα ήθελα ειλικρινά μια απάντηση.

Επίσης, συζητήσαμε το προηγούμενο διάστημα πάρα πολύ για το θέμα των φορολογικών δηλώσεων και για το γεγονός ότι θεσπίσατε για πρώτη φορά συγκεκριμένη ημερομηνία υποβολής φορολογικών δηλώσεων. Σας είχαμε επισημάνει τότε ως Ελληνική Λύση τα προβλήματα τα οποία δημιουργούνται πριν και κατά τη διάρκεια των φορολογικών δηλώσεων τα οποία ήταν αυτά σύμφωνα με τα οποία δεν μπορεί να τηρηθεί η προθεσμία. Ερχόμαστε σήμερα, 11-2-2025, εσείς έχετε εξαγγείλει και διαμέσου του Διοικητού της ΑΑΔΕ, του κ. Πιτσιλή, ότι στις 17 Μαρτίου θα ανοίξουν οι φορολογικές δηλώσεις. Το θέμα δεν είναι μόνο να ανοίξουν, το θέμα είναι να δουλεύουν και οι φορολογικές δηλώσεις. Γιατί όπως σας είπα έχουμε 11-2-2025 και ακόμα δεν έχουμε δει τα καινούργια έντυπα, δεν έχουμε Ε1 για τα φυσικά πρόσωπα, δεν έχουμε δει το Έντυπο Ν το οποίο αφορά όλων των ειδών τα νομικά πρόσωπα, όπως δεν έχουμε δει και το Ε3 που αφορά όλους τους επιτηδευματίες. Δεν έχουμε δει ούτε έντυπα, δεν έχουν προσαρμόσει οι εταιρείες πληροφορικής τα προγράμματά τους και φυσικά δεν έχουμε δει και τις οδηγίες. Σε ένα μήνα, επαναλαμβάνω, θα ανοίξει το σύστημα και θα είναι πλήρως παραγωγικό, σύμφωνα με τα λεγόμενά σας. Εγώ με τριάντα χρόνια εμπειρίας σας λέω ότι αυτή η διαδικασία από μόνη της θέλει περίπου έναν μήνα, έναν μήνα οι εταιρείες πληροφορικής να προσαρμοστούν, έναν μήνα να προετοιμάσουμε τα έντυπα και να αρχίσει να δουλεύει.

Έρχομαι τώρα στο νομοσχέδιο. Καλούμαστε σήμερα να ψηφίσουμε το προτεινόμενο σχέδιο νόμου του Υπουργείου Εθνικής Οικονομίας και Οικονομικών με τίτλο: «Κύρωση κώδικα έμμεσων φόρων επί των συναλλαγών του πεδίου εφαρμογής του κώδικα φορολογικής διαδικασίας, καθώς και λοιπών έμμεσων φόρων». Ειδικότερα, το προτεινόμενο νομοσχέδιο αποτελεί κωδικοποίηση των διατάξεων δώδεκα συνολικά νομοθετημάτων περί φορολογίας, χωρίς να επέρχονται ουσιαστικές μεταβολές επ’ αυτών, εκ των οποίων οι δέκα αφορούν σε κωδικοποίηση της νομοθεσίας περί εμμέσων φορολογιών επί των συναλλαγών του πεδίου εφαρμογής και οι δύο αφορούν λοιπές αρμοδιότητες του Υπουργείου Οικονομικών.

Αναμφίβολα η πολυπλοκότητα των φορολογικών νόμων και οι συνεχόμενες τροποποιήσεις των φορολογικών πράξεων οδηγούν σε αβεβαιότητα των φορολογουμένων, σε δυσχέρειες και παρερμηνείες κατά την άσκηση των καθηκόντων όχι μόνο των στελεχών της φορολογικής διοίκησης αλλά και των φοροτεχνικών, καθώς και των εκπροσώπων της δικαστικής λειτουργίας. Ένα περίπλοκο φορολογικό σύστημα επιβαρύνει με επιπλέον δυσκολίες τις επιχειρήσεις -φυσικά και νομικά πρόσωπα-, συνιστώντας έναν αποθαρρυντικό παράγοντα για τη συμμετοχή των φορολογουμένων στην επίσημη οικονομία, μειώνοντας κατ’ αυτόν τον τρόπο τη φορολογική του συμμόρφωση. Από την πρώτη μέρα στο Κοινοβούλιο ως Ελληνική Λύση έχουμε επισημάνει την ανάγκη κωδικοποίησης και απλοποίησης της φορολογικής νομοθεσίας, προκειμένου να διευκολυνθεί ο εφαρμοστής του δικαίου και να εγκαθιδρυθεί η σχέση εμπιστοσύνης του πολίτη προς το κράτος, στόχοι που αποτελούν πάγια θέση της παράταξής μας.

Η κωδικοποίηση είναι μια ειδική διαδικασία με στόχο τη συστηματική συγκέντρωση στο κωδικοποιητικό κείμενο όλων των διατάξεων, νομοθετικού ή κανονιστικού χαρακτήρα, όπως ισχύουν. Προϋποθέτει, λοιπόν, μια συνολική συγκέντρωση και όχι μια αποσπασματική παράθεση νομοθετικών διατάξεων, όπως συμβαίνει εν προκειμένω, με συνέπεια τα αποτελέσματα να είναι τα ακριβώς αντίθετα από αυτά που διακηρύττει η αιτιολογική έκθεση.

Η επιτυχία μιας φορολογικής πολιτικής προϋποθέτει την τήρηση των τεσσάρων βασικών αρχών τις οποίες πρώτος περιέγραψε ο Άνταμ Σμιθ και εν προκειμένω έχουν ως εξής:

Οι πολίτες ενός κράτους οφείλουν να συνεισφέρουν στις δαπάνες της κυβέρνησης όσο είναι δυνατόν στον καθένα σύμφωνα με τις δυνάμεις του, κατ’ αντιστοιχία δηλαδή του εισοδήματος του οποίου απολαμβάνουν υπό την προστασία του κράτους. Δεύτερον, ο φόρος τον οποίο πρέπει κάθε φορολογούμενος να πληρώσει πρέπει να είναι ορισμένος και όχι αυθαίρετος. Η μορφή, η προθεσμία και ο τρόπος πληρωμής, καθώς και το ποσοστό του φόρου πρέπει να είναι εκ των προτέρων γνωστά τόσο στον φορολογούμενο όσο και σε οποιονδήποτε τρίτο. Τρίτον, ο φόρος πρέπει να εισπράττεται κατά τον πλέον πρόσφορο για τον φορολογούμενο τρόπο και χρόνο. Τέταρτον, κάθε φόρος πρέπει να είναι έτσι νομοθετημένος, ώστε τα έξοδα της είσπραξης αυτού να περιορίζονται στο ελάχιστο.

Καμία από τις τέσσερις παραπάνω συνθήκες δεν έχει εφαρμοστεί τα τελευταία χρόνια από την ελληνική φορολογική διοίκηση.

Θα περιμέναμε σήμερα να φέρνατε εσπευσμένα προς κύρωση τις δύο κοινοτικές οδηγίες που αφορούν στη μείωση του ΦΠΑ σε συγκεκριμένα αγαθά και υπηρεσίες, καθώς και στην απαλλαγή των μικρών επιχειρήσεων από τον φόρο προστιθέμενης αξίας τις οποίες έχετε καθυστερήσει να ενσωματώσετε στην ελληνική έννομη τάξη. Πρόκειται αφενός για την Οδηγία 542 της Ευρωπαϊκής Ένωσης που αφορά στην ευρύτερη χρήση μειωμένων συντελεστών ΦΠΑ ακόμα και μηδενικών για βασικά προϊόντα. Η Οδηγία αυτή θα μπορούσε να επιτρέψει τη μείωση του ΦΠΑ σε τρόφιμα, ποτά, φάρμακα, ιατρικό εξοπλισμό, μεταφορές, βιβλία, ηλιακούς συλλέκτες, καθώς και σε άλλα αντικείμενα και αφετέρου την Οδηγία 285 που αφορά στην απαλλαγή από τον ΦΠΑ των μικρών επιχειρήσεων, αυξάνοντας σημαντικά το όριο του ετήσιου τζίρου που επιτρέπει την πώληση αγαθών και υπηρεσιών χωρίς φόρο προστιθέμενης αξίας. Η Οδηγία δίνει τη δυνατότητα για απαλλαγή μικρών επιχειρήσεων με ετήσιο τζίρο έως και 85.000 ευρώ, ενώ σήμερα στην Ελλάδα -όπως πολύ καλά γνωρίζουμε- το όριο για την ένταξη στο καθεστώς μικρών επιχειρήσεων είναι τα 10.000 ευρώ. Μας χωρίζει χάος.

Το προτεινόμενο ρυθμιστικό πλαίσιο διακρίνεται από αποσπασματικότητα και έλλειμμα συνέχειας και διάρκειας. Η επικαιροποίηση των κωδικοποιημένων νομοθετημάτων είναι ανεπαρκής, ενώ είναι εμφανές ότι η νομική πληροφορία παραμένει κατακερματισμένη και αποσπασματική και ως εκ τούτου ούτε οι πολίτες ούτε οι επιχειρήσεις θα είναι σε θέση με εύχρηστο τρόπο να γίνονται κοινωνοί έγκυρης και τεκμηριωμένης νομοθετικής ύλης.

Το έργο της κωδικοποίησης αποβλέπει στη συγκέντρωση, εκκαθάριση και συστηματική ταξινόμηση των διατάξεων που ισχύουν σε ορισμένους νομοθετικούς τομείς. Εν προκειμένω διαπιστώνουμε έλλειμμα συνεκτικού και ορθολογικού σχεδιασμού της κωδικοποίησης με αποτέλεσμα ο στόχος της ταξινόμησης των κανόνων δικαίου, των έμμεσων φόρων και της αντιμετώπισης της πολυπλοκότητάς τους να μην επιτυγχάνεται, ζήτημα ιδιαίτερα κρίσιμο αν αναλογιστούμε τον βαθμό εξάρτησης της ελληνικής οικονομίας από τους έμμεσους φόρους.

Η καλή νομοθέτηση επιτάσσει την προσαρμογή του νόμου στις πραγματικές καταστάσεις και στις διαρκώς μεταβαλλόμενες οικονομικές και κοινωνικές συνθήκες. Όπως επισημαίνει χαρακτηριστικά ο Αριστοτέλης στα Πολιτικά, στις διατάξεις στον νόμο είναι αδύνατο να διατυπωθούν ακριβώς τα πάντα. Κατ’ ανάγκη θα διατυπωθούν σε γενικότητες. Από αυτό, λοιπόν, προκύπτει ότι είναι αναγκαίο μερικοί νόμοι σε ορισμένες περιπτώσεις να μεταβάλλονται, όμως η μεταβολή τους θα πρέπει να γίνεται με πολλή περίσκεψη, διότι είναι πολύ επικίνδυνο να συνηθίζουν οι πολίτες στην εύκολη μεταβολή των νόμων, αφού έτσι θα πάψουν να έχουν και πολύ υπόληψη στους εκάστοτε ισχύοντες. Ο νόμος ουδεμία άλλη δύναμη έχει για να πείθει πλην του έθνους. Αυτό, όμως, διαμορφώνεται μόνο με την πάροδο του χρόνου.

Στη διάρκεια της συζήτησης του ψηφιακού τέλους συναλλαγών τη νομοθεσία του οποίου κωδικοποιούμε σήμερα σας είχαμε επισημάνει μεταξύ άλλων θέματα όπως: Τη χαρτοσήμανση των τραπεζικών επιταγών, άρθρο 18, στην οποία επιμένετε να επιβαρύνετε με ψηφιακό τέλος τον κομιστή των επιταγών και όχι το αγαπημένο παιδί των κυβερνήσεων Νέας Δημοκρατίας, ΠΑΣΟΚ και ΣΥΡΙΖΑ, δηλαδή τις τράπεζες. Τη μη κατάργηση του ψηφιακού τέλους στις συνδρομές των σωματείων, άρθρο 19. Την επιβολή ψηφιακού τέλους στα πρόστιμα της Γενικής Κυβέρνησης, άρθρο 26. Το γνωστό κατοστάρικο το οποίο πληρώνουν οι πολίτες για την οποιαδήποτε καθυστέρηση -φυσικά πρόσωπα μη επιτηδευματίες- βλέπουν να γίνεται 102.40 ευρώ. Αυτό είναι το τέλος χαρτοσήμου και οφείλουμε να τους το λέμε. Και φυσικά τη διαδικασία δήλωσης απόδοσης και επιστροφής του ψηφιακού τέλους, άρθρο 30, σύμφωνα με την οποία μια απλή διαδικασία έχει γίνει τώρα απλούστερη. Εγώ σας λέω, λοιπόν, στην πράξη ότι έχει γίνει πολύ πιο δύσκολη. Αυτό το οποίο κάποτε οι επιχειρήσεις και οι φοροτεχνικοί υποβάλαμε σε ένα έντυπο, με μια σειρά, τώρα θα πρέπει για κάθε συνδρομή, για κάθε τιμολόγιο αγοράς ένα λογιστήριο για κάθε ΑΦΜ, κύριοι συνάδελφοι, να υποβάλλει τα ίδια στοιχεία. Άρα μόνο απλοποίηση δεν έχει έρθει με τις διατάξεις τις οποίες έχετε δώσει στον Διοικητή της ΑΑΔΕ.

Το ίδιο ισχύει και για το τέλος συνδρομητών κινητής και σταθερής τηλεφωνίας τα οποία δεν καταργείτε, σε μια εποχή στην οποία η φωνητική επικοινωνία και η πρόσβαση σε δεδομένα είναι απολύτως απαραίτητα στη ζωή όλων των πολιτών. Δεν νοείται σπίτι ή επιχείρηση χωρίς σταθερό τηλέφωνο, δεν μπορεί να γίνει αποδεκτή η ύπαρξη ειδικού τέλους συνδρομητών τηλεφωνίας σταθερής ή κινητής, ειδικά από τη στιγμή που οι λογαριασμοί τηλεφωνίας επιβαρύνονται με τον ανώτερο συντελεστή, δηλαδή το 24%.

Για το κεφάλαιο 53 και τα τέλη κυκλοφορίας των οχημάτων ό,τι και να πούμε είναι λίγο. Συνεχίζετε την ίδια αντιλαϊκή πολιτική. Επιβαρύνετε δυσανάλογα τους φτωχότερους συμπολίτες μας, τιμωρώντας τους επειδή ακριβώς δεν μπορούν να αγοράσουν καινούργιο αυτοκίνητο νέας τεχνολογίας.

Δεν είναι λίγες οι περιπτώσεις, όπως η περίπτωση που το σήμα -όπως λέγαμε παλαιότερα το έντυπο των τελών κυκλοφορίας- να κοστίζει περισσότερο από το ίδιο το όχημα.

Εξακολουθείτε να εφαρμόζετε ένα εντελώς διαφορετικό μείγμα φορολόγησης των πολιτών σε σχέση με την υπόλοιπη Ευρώπη, επιμένοντας να συγκεντρώνετε το μεγαλύτερο κομμάτι των δημοσίων εσόδων από έμμεσους φόρους και όχι από τον φόρο εισοδήματος, που θεωρητικά τουλάχιστον έχει το πλεονέκτημα της μεγαλύτερης αναλογικότητας αλλά και της μεγαλύτερης κοινωνικής δικαιοσύνης.

Μάλιστα, με την πάροδο των ετών, η βαρύτητα των έμμεσων φόρων στο συνολικό μείγμα αναμένεται να γίνει ακόμα μεγαλύτερη, καθώς η Κυβέρνηση καθιστά από τώρα σαφές διά του Υπουργού Οικονομικών ότι ο όποιος δημοσιονομικός χώρος προκύψει μέχρι το 2027 από τον περιορισμό της φοροδιαφυγής, θα χρησιμοποιηθεί για τη μείωση της άμεσης φορολογίας, ώστε το όφελος να φανεί άμεσα στην ελάφρυνση των φορολογουμένων.

Οι φόροι στο εισόδημα εξακολουθούν να αποδίδουν πολύ λιγότερο πάντοτε αναλογικά με το ΑΕΠ σε σχέση με την υπόλοιπη Ευρώπη. Το ποσοστό αυξήθηκε μεν από το 8,1% το 2019 στο 9,3% το 2023, αλλά ο μέσος όρος της Ευρωζώνης είναι στο 12,8%. Αυτό το 9,3% που σας είπα νωρίτερα είναι το εντέκατο χαμηλότερο ποσοστό σε ολόκληρη την Ευρώπη. Προφανώς παίζει καθοριστικό ρόλο η μείωση των εισοδημάτων, καθώς είμαστε η μοναδική χώρα στην Ευρώπη που έχει χαμηλότερο μέσο μισθό συγκριτικά με τα προ δεκαπενταετίας επίπεδα.

Αναλογιζόμενοι τα παραπάνω εκφράζουμε την έντονη απογοήτευσή μας εν όψει μιας χαμένης ευκαιρίας για μια συστηματική κωδικοποίηση όλων των έμμεσων φόρων, διαψεύδοντας τις προσδοκίες για τη διαμόρφωση ενός πιο υγιούς, ορθολογικού, απλοποιημένου και αναπτυξιακού φορολογικού συστήματος όπως είναι η φορολόγηση με ενιαίο φορολογικό συντελεστή ή αλλιώς Flat Tax όπως έχει επικρατήσει και όπως προτείνει εδώ και αρκετό καιρό η Ελληνική Λύση.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Φωτόπουλο.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα μία μαθήτριες και μαθητές και πέντε συνοδοί εκπαιδευτικοί από το Δημοτικό Σχολείο Αιγείρας Αχαΐας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο στον ειδικό αγορητή από την Πλεύση Ελευθερίας, κ. Αλέξανδρο Καζαμία.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Να καλωσορίσω και εγώ με τη σειρά μου τα παιδιά.

Κυρίες και κύριοι Βουλευτές, το νομοσχέδιο που έχουμε μπροστά μας είναι ένας κώδικας έμμεσων φόρων. Μια από τις δύο διαδικαστικές παρατηρήσεις που έκανε η Πλεύση Ελευθερίας στη διάρκεια της μονής συνεδρίασης που είχαμε στην επιτροπή χθες ήταν ότι ο τίτλος του νομοσχεδίου δεν είναι σαφής. Έχει τίτλο «Κύρωση Κώδικα έμμεσων φόρων επί των συναλλαγών του πεδίου εφαρμογής του Κώδικα Φορολογικής Διαδικασίας, καθώς και λοιπών έμμεσων φόρων». Παρατηρήσαμε ότι θα έπρεπε να υπάρχει μια αλλαγή, τροποποίηση του τίτλου, ούτως ώστε να φαίνεται πως οι έμμεσοι φόροι δεν περιλαμβάνουν τον ΦΠΑ. Και άλλες παρατηρήσεις αυτού του τύπου πρέπει να επισημάνω εδώ ότι κάνει και η έκθεση που συνοδεύει το νομοσχέδιο από την Επιστημονική Υπηρεσία της Βουλής. Διαβάζω συγκεκριμένα: λέει στον υπό κύρωση κώδικα δεν έχουν περιληφθεί όλοι οι έμμεσοι φόροι που εμπίπτουν στο πεδίο εφαρμογής του Κώδικα Φορολογικής Διαδικασίας και με βάση αυτό συστήνει και η Επιστημονική Υπηρεσία της Βουλής να αλλάξει ο τίτλος. Ελπίζουμε ότι μετά από αυτό θα πρέπει να μην έχετε ιδιαίτερη αντίρρηση στο να αλλάξετε τον τίτλο, ούτως ώστε να τον κάνετε πιο σαφή.

Έρχομαι τώρα στο δεύτερο διαδικαστικό σημείο που αφορά το ζήτημα του πώς θα έπρεπε να συζητηθεί κατά την άποψή μας αυτός ο κώδικας στη διάρκεια των συζητήσεων, που είχαμε στις επιτροπές. Η Πλεύση Ελευθερίας ζήτησε να υπάρχει μια διαδικασία κατά την οποία να μπορούν να συμμετέχουν οι εξωκοινοβουλευτικοί φορείς. Η διαδικασία που επελέγη ήταν μία συνεδρίαση στην επιτροπή χθες και έρχεται ο κώδικας τώρα στην Ολομέλεια. Όταν κάναμε αυτή την επισήμανση κατ’ αρχάς κατηγορηθήκαμε ότι το κάνουμε για λόγους εντυπωσιασμού. Έπειτα ο κύριος Υφυπουργός είπε ότι προσπαθούμε να δείξουμε ότι έχουμε μεγαλύτερη δημοκρατική ευαισθησία από τον ίδιο.

Κύριε Υφυπουργέ, δεν είναι θέμα δημοκρατικής ευαισθησίας που έχει ο καθένας. Δεν ξέρω τι δημοκρατική ευαισθησία έχετε εσείς, αλλά αυτό που λέμε εμείς είναι απλό. Οι έμμεσοι φόροι καταλαμβάνουν το μεγαλύτερο μέρος των κρατικών εσόδων από φόρους. Οι έμμεσοι φόροι καλύπτουν σχεδόν στο σύνολό τους όλους τους πολίτες. Είναι συνεπώς βασική αρχή της δημοκρατικής διαδικασίας να συμπεριλαμβάνονται οι φορείς που εκπροσωπούν την κοινωνία σε μία συζήτηση που αφορά τους έμμεσους φόρους. Και θα το πω και αλλιώς. Στις διαδικασίες της νομοθέτησης που υιοθετεί η Βουλή δεν έχουμε ποτέ την ευκαιρία, παρά μόνο τώρα, να δούμε συνολικά το φορολογικό σύστημα της χώρας και τους έμμεσους φόρους. Αυτή είναι η μόνη διαδικασία.

Σε αυτήν τη διαδικασία επιλέγετε μία συνεδρίαση στην επιτροπή ούτως ώστε να μη δοθεί η ευκαιρία να ακουστούν οι εξωκοινοβουλευτικοί φορείς. Κατά την άποψή μας αυτό είναι θέμα δημοκρατικής νομιμότητας. Είναι πάγια αρχή της Πλεύσης Ελευθερίας να υπάρχει και συμπεριληπτικότητα και άμεση δημοκρατική συμμετοχή της κοινωνίας στις διαδικασίες νομοθέτησης. Εδώ αυτό δεν επιτρέπεται και καταθέτουμε το γεγονός ότι μας δυσαρεστεί η διαδικασία που επελέγη.

Έρχομαι τώρα στον ίδιο τον κώδικα. Είναι γεγονός ότι ο κώδικας συγκεντρώνει διατάξεις από νόμους που ήδη έχουν ψηφιστεί. Με άλλα λόγια δεν αλλάζει τίποτα στις διατάξεις αυτές. Ωστόσο, πρέπει να πω ότι ο κώδικας αυτός έρχεται με μια αιτιολογική έκθεση από το Υπουργείο Εθνικής Οικονομίας και Οικονομικών, που εξηγεί γιατί παρουσιάζεται αυτός ο κώδικας προς ψήφιση στη Βουλή. Και η αιτιολογική έκθεση λέει μεταξύ άλλων ότι ο μακροπρόθεσμος στόχος αυτής της κωδικοποίησης είναι, και διαβάζω από μέσα, «να ενισχύεται η εμπιστοσύνη του φορολογούμενου προς την φορολογική διοίκηση».

Η άποψη της Πλεύσης Ελευθερίας είναι ότι δεν ενισχύεται η εμπιστοσύνη του φορολογούμενου προς το κράτος, προς τη φορολογική διοίκηση όταν κωδικοποιούνται οι διατάξεις των φορολογικών νόμων σε ένα έγγραφο. Αυτό δεν κάνει τίποτα. Αυτό απλουστεύει μια διαδικασία κυρίως για τους φοροτεχνικούς. Η εμπιστοσύνη των πολιτών στο κράτος όσον αφορά την φορολόγηση ενισχύεται με έναν και μόνο τρόπο. Όταν αυτή υπάγεται στην αρχή του Συντάγματος που λέει ότι οι πολίτες πρέπει να φορολογούνται με δίκαιο τρόπο. Και κατά την άποψή μας οι έμμεσοι φόροι στη χώρα είναι από τους πλέον άδικους φόρους και εφαρμόζονται με τον πλέον άδικο τρόπο για μια σειρά από λόγους που σχετίζονται με την θλιβερή κληρονομιά των μνημονίων, που, βεβαίως, η Πλεύση Ελευθερίας ποτέ δεν ψήφισε.

Οι αρχές της φορολόγησης στην χώρα είναι ότι κατ’ αρχάς οι έμμεσοι φόροι καταλαμβάνουν ένα τεράστιο ποσοστό των συνολικών εσόδων του κράτους από φόρους. Και οι έμμεσοι φόροι είναι φόροι οι οποίοι εξ ορισμού είναι άδικοι. Εφαρμόζονται με τον ίδιο τρόπο και σε αυτούς που έχουν υψηλό εισόδημα και στους εκατομμυριούχους και στους φτωχούς. Ο φόρος κινητής τηλεφωνίας, για παράδειγμα. Κινητά έχει πάρα πολύς κόσμος. Ένας εκατομμυριούχος θα πληρώσει τον ίδιο φόρο 10% αν είναι άνω των τριάντα ετών και ένας φτωχός πάλι θα πληρώσει το ίδιο. Τα ίδια ισχύουν και για τον φόρο σταθερής τηλεφωνίας και για μια σειρά. Αν θέλει να εκδώσει μια ταυτότητα ο πολίτης θα πληρώσει 10 ευρώ, είτε έχει είτε δεν έχει μεγάλο εισόδημα. Αυτοί οι φόροι με άλλα λόγια είναι εξ ορισμού άδικοι, διότι δεν λαμβάνουν υπ’ όψιν την ικανότητα του φορολογούμενου να πληρώσει, σε αντίθεση με τον φόρο εισοδήματος, ο οποίος, πράγματι, έχει μία κλιμάκωση που λαμβάνει υπ’ όψιν την ικανότητα του φορολογούμενου να πληρώσει και είναι συνεπώς πιο δίκαιος.

Στην Ελλάδα σε αντίθεση με τη συντριπτική πλειονότητα των κρατών-μελών της Ευρωπαϊκής Ένωσης και των υπολοίπων χωρών της Ευρώπης, οι άδικοι έμμεσοι φόροι καταλαμβάνουν τη μερίδα του λέοντος. Ο ΦΠΑ είναι σχεδόν και με τον προϋπολογισμό του 2025 στο 39% του συνόλου των φορολογικών εσόδων του κράτους, ο ειδικός φόρος κατανάλωσης άλλο 11,5%, δηλαδή μεταξύ τους αυτοί οι δύο φόροι καλύπτουν το μισό των φορολογικών εσόδων της Κυβέρνησης από την κοινωνία, που είναι επαναλαμβάνω οριζόντιοι έμμεσοι φόροι, ενώ συνολικά με όλους τους άλλους έμμεσους φόρους η Κυβέρνηση εισπράττει περίπου 62% από τα φορολογικά της έξοδα. Σχεδόν, δηλαδή, τα 2/3.

Αυτό είναι άνευ προηγουμένου. H σχέση έμμεσων, άμεσων φόρων στη χώρα μας είναι συντριπτικά υπέρ των άδικων έμμεσων φόρων και συνεπώς θεωρούμε ότι η πολιτική αυτή είναι πολιτική ουσιαστικά φοροεπιδρομής εις βάρος της κοινωνίας.

Αυτό δεν πρέπει να το ξεχνάμε, όπως επίσης δεν πρέπει να ξεχνάμε και κάτι άλλο που είπε και χθες στην επιτροπή ο κ. Mηταράκης, ο εισηγητής της Νέας Δημοκρατίας, ο οποίος λείπει αυτήν τη στιγμή. Του απαντήσαμε χθες στην επιτροπή, αλλά φαίνεται πως ή δεν πρόσεξε ή δεν άκουσε ή για λόγους εντυπωσιασμού συνεχίζει το ίδιο τροπάρι.

Η Νέα Δημοκρατία ισχυρίζεται ότι έχει μειώσει τα κρατικά έσοδα από φόρους. Αυτό σας έχουμε πει επανειλημμένως, κύριε Υφυπουργέ, δεν είναι μόνο μύθος, είναι πλέον ψέμα. Το λέτε συστηματικά και χρησιμοποιείτε επιλεκτικά στοιχεία, αυτά που χρησιμοποίησε ο κ. Μηταράκης χθες και σήμερα. Είναι τα ίδια που χρησιμοποίησε ο κ. Χατζηδάκης εδώ στις συζητήσεις που είχαμε για τον προϋπολογισμό του 2025 στο τέλος του έτους. Μάλιστα, είχε έρθει με έναν πίνακα ο οποίος έλεγε ότι η Ελλάδα είναι πρωταθλητής -λες και είναι άθλημα το να εισπράττεις φόρους, δεν μπορώ να καταλάβω τη λογική του κ. Χατζηδάκη- στη μείωση του ποσοστού των φόρων ως ποσοστό όλης της οικονομίας, ως ποσοστό του ΑΕΠ. Διότι από το 2022 έως το 2023, πράγματι, υπήρξε μείωση από 41% σε 39,8%, που είναι το ποσοστό των φόρων ως ποσοστό του συνόλου της οικονομίας, αυτά που εισπράττει το κράτος. Η αλήθεια, όμως, είναι ότι το 2018 επί τρίτου μνημονίου η κυβέρνηση του ΣΥΡΙΖΑ, με μια πολιτική την οποία εμείς καταδικάσαμε και τότε και συνεχίζουμε μέχρι τώρα, φορολογούσε πιο λίγο ως ποσοστό του Ακαθάριστου Εθνικού Προϊόντος.

Καταθέτω στα Πρακτικά τα σχετικά έγγραφα από έκθεση του ΟΟΣΑ.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά την προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Φαίνεται, λοιπόν, ξεκάθαρα εδώ ότι η Κυβέρνηση του ΣΥΡΙΖΑ το 2018 ως ποσοστό της οικονομίας φορολογούσε κατά 38,7% -και θα τα καταθέσω πάλι για τα Πρακτικά-, ενώ μετά από τη μείωσή του 2022 προς το 2023, που έκανε κατά τον κ. Χατζηδάκη την Ελλάδα πρωταθλητή, το ποσοστό των φόρων σε σχέση με το ΑΕΠ, σε σχέση με το μέγεθος της οικονομίας είναι 39,8%, δηλαδή είναι πάνω από μία μονάδα ψηλότερα.

Όμως, όχι μόνο αυτό. Δεν πρέπει να χάνουμε την αίσθηση. Από το 2011, δηλαδή με την έφοδο των μνημονίων, το ποσοστό των εσόδων που φορολογείται ως μέρος της οικονομίας αυξήθηκε από 33,5% και έχει φθάσει σήμερα σχεδόν στο 40%, 39,8% με βάση τα στοιχεία του 2023.

Από το 2011 μέχρι το 2025 είναι δεκατέσσερα χρόνια. Εάν δεν απατώμαι, κύριε Υφυπουργέ, στα δέκα από αυτά τα χρόνια κυβερνούσατε εσείς και έχουμε αύξηση, ξαναλέω, πάλι από στοιχεία του ΟΟΣΑ, από 33% στα 40%.

Τα καταθέτω στα Πρακτικά.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά την προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μιλάμε για δομική αλλαγή του τρόπου φορολόγησης. Και βεβαίως ποιος προήδρευε επ’ αυτού; Η Κυβέρνηση της Νέας Δημοκρατίας. Έχει σημασία να τα λέμε αυτά, διότι η Κυβέρνηση της Νέας Δημοκρατίας έρχεται τώρα και παριστάνει τη φιλελεύθερη Κυβέρνηση, δηλαδή μια κυβέρνηση η οποία υποστηρίζει τη χαμηλή φορολόγηση των πολιτών και παίρνει στοιχεία από έναν χρόνο που υπάρχει μείωση μέσα σε μια εξαετία όπου υπάρχει αύξηση -όπως σας έδειξα και με στοιχεία που κατέθεσα- και προσπαθεί να διατηρήσει αυτό το ψεύδος.

Έρχομαι τώρα και στον τρόπο με τον οποίο -πέραν του γεγονότος ότι φορολογείτε πολύ- οι έμμεσοι φόροι τελικά έχουν ένα πολύ ισχυρό ταξικό πρόσημο. Και θα μιλήσω αναφερόμενος σε κάποια άρθρα του νομοσχεδίου:

Φόρος πολυτελείας στα δέρματα, στα χαλιά με μεταξωτές κλωστές, στα ακατέργαστα μαργαριτάρια. Φόρος πολυτελείας σε αυτά τα είδη 10%. Αντιθέτως, ο ΦΠΑ για το ψωμί και το γάλα είναι στο 13% που είναι είδη πρώτης ανάγκης.

Ποιος φόρος έχει μειωθεί; Γιατί η Νέα Δημοκρατία μειώνει κάποιους φόρους αλλά αυξάνει συντελεστές σε άλλους. Ποιος φόρος έχει μειωθεί; Ο φόρος συγκέντρωσης κεφαλαίου, στο άρθρο 36. Από 0,5% στο 0,2% επί κυβερνήσεων της Νέας Δημοκρατίας.

Τέλος, φόρος αναψυχής ημερόπλοιων. Με βάση τον κώδικα αυτόν, για τα κότερα μήκους δέκα μέτρων ο ιδιοκτήτης πρέπει να πληρώσει φόρο τον χρόνο 270 ευρώ, ενώ ο κάτοχος ενός αυτοκινήτου 1.400 κυβικών πρέπει να πληρώσει τέλος κυκλοφορίας 225 ευρώ. Είναι σχεδόν το ίδιο ποσό. Ένας φτωχός ή μικρομεσαίος συνήθως διαθέτει ένα αυτοκίνητο 1.400 κυβικών και πρέπει να τα πληρώσει αυτά ετησίως. Όμως, το να είναι το τέλος κυκλοφορίας ενός αυτοκινήτου συγκρίσιμο με το τέλος αναψυχής για τα κότερα μήκους δέκα μέτρων είναι σκανδαλώδες. Η κοινωνία τα βλέπει αυτά και καταλαβαίνει ότι, βεβαίως, η Κυβέρνησή σας έχει πολύ άδικη ταξική προσέγγιση.

Το άρθρο 20 του κώδικα φορολογεί ακόμη και τα βραβεία και τα έπαθλα. Αν πάρει κανείς έπαθλο επειδή διακρίθηκε, θα πρέπει να φορολογηθεί με ψηφιακό τέλος συναλλαγής. Κι αυτό έχει και τρεις συντελεστές: 1.20, 2.40 και 3.60. Στα έπαθλα βάζετε και τον πιο ψηλό. Μην τυχόν δηλαδή και βραβευτεί κάποιος άξιος χωρίς να αδράξετε την ευκαιρία να τον φορολογήσετε κι αυτόν.

Έρχομαι, πριν φθάσω στον επίλογο, κύριε Πρόεδρε, στα δύο θέματα που απασχόλησαν και άλλους ομιλητές. Η Ευρωπαϊκή Ένωση, κύριε Υφυπουργέ, έχει εκκινήσει διαδικασία επί παραβάσει στις 31 Ιανουαρίου σχετικά με το γεγονός ότι η χώρα μας δεν εφαρμόζει δύο Οδηγίες οι οποίες έπρεπε να είχαν μπει σε εφαρμογή από 1-1-2025. Πρόκειται για την Οδηγία 542/2022 η οποία αφορά την ευρύτερη χρήση μειωμένου συντελεστή ΦΠΑ, κατώτερου και του 5%, σε ένα φάσμα αγαθών και υπηρεσιών και δεν το εφαρμόζετε. Επίσης, η χώρα μας έχει τεθεί υπό την διαδικασία επί παραβάσει της Ευρωπαϊκής Κομισιόν διότι δεν εφαρμόζει μια άλλη κοινοτική Οδηγία, την Οδηγία 285/2020 η οποία απαλλάσσει μικρές επιχειρήσεις από την καταβολή ΦΠΑ μέχρι και ένα όριο για αγαθά και υπηρεσίες που πωλεί στους καταναλωτές.

Και οι δύο αυτές Οδηγίες βοηθούν και τις ακριτικές περιοχές στη χώρα αλλά και τους μικρομεσαίους επιχειρηματίες να μην επωμίζονται το βάρος του ΦΠΑ. Η Κυβέρνησή σας παραβιάζει τις Οδηγίες της Ευρωπαϊκής Ένωσης, που κάνετε και τους ευρωπαϊστές, για να μην εφαρμόσει αυτό το πράγμα.

Κλείνω, κύριε Πρόεδρε, αναφερόμενος στις προτάσεις της Πλεύσης Ελευθερίας που είχε παρουσιάσει η Ζωή Κωνσταντοπούλου τον Οκτώβριο του 2024 στο πεδίο της φορολόγησης και στο πεδίο της οικονομικής πολιτικής, γιατί η αντίληψή μας είναι διαμετρικά αντίθετη από αυτήν που διέπει όλη τη φορολογική φιλοσοφία της Κυβέρνησης.

Πιστεύουμε ότι πρέπει να υπάρξει ριζική αναδιάρθρωση του συστήματος οριζόντιας φορολόγησης των πολιτών. Θεωρούμε ότι χρειάζεται επανεξέταση των συντελεστών ΦΠΑ στα είδη και στα προϊόντα πρώτης ανάγκης. Προτείνουμε την πλήρη απαλλαγή ευάλωτων ομάδων, ατόμων με αναπηρία, άνεργων, αστέγων, τριτέκνων, πολυτέκνων, νέων φοιτητών, νέων ζευγαριών και άλλων κατηγοριών από τον ΦΠΑ. Επίσης, προτείναμε να εφαρμοστεί ένα ανάλογο σύστημα μειωμένων συντελεστών ΦΠΑ ή κατάργηση των συντελεστών ΦΠΑ για τις περιοχές που έχουν πληγεί από τις ακραίες θεομηνίες, όπως είναι η Θεσσαλία, ο Έβρος και άλλες περιοχές. Επίσης, προτείναμε την κατάργηση του ΦΠΑ στις υπηρεσίες δικηγόρων και στις νομικές υπηρεσίες και την κατάργηση επιπλέον του ειδικού φόρου κατανάλωσης στο αγροτικό πετρέλαιο. Μερικές ακόμα προτάσεις είναι η μείωση των συντελεστών ΦΠΑ και η κατάργηση κατά περίπτωση στα αγροτικά προϊόντα, η φορολόγηση των σκανδαλωδών υπερκερδών των τραπεζών και η κατάργηση του τεκμαρτού εισοδήματος ως μέσο φορολόγησης για τους ελεύθερους επαγγελματίες και τους αυτοαπασχολούμενους.

Κύριε Πρόεδρε, στη βάση αυτής της παρουσίασης, η Πλεύση Ελευθερίας θεωρεί ότι όλο το σύστημα της έμμεσης φορολογίας στη χώρα είναι ιδιαιτέρως προβληματικό, πλήττει τα εισοδήματα των πολιτών οι οποίοι υποφέρουν κάτω από μία διαρκή κρίση ακρίβειας και στη βάση αυτή θα καταψηφίσουμε το νομοσχέδιο.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Καζαμία.

Ολοκληρώνουμε τον κύκλο των εισηγητών και ειδικών αγορητών με τον κ. Χαλκιά, ειδικό αγορητή από τους Σπαρτιάτες.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, o παρών Κώδικας Έμμεσων Φόρων προς κύρωση συνιστά το πιο αντιαναπτυξιακό και αντιεπενδυτικό μέτρο των τελευταίων ετών. Τουλάχιστον έτσι θα χαρακτηρίζεται από οικονομολόγους και ιστορικούς στο εγγύς και στο απώτερο μέλλον. Δεν θα μπορούσε η Κυβέρνηση να ανακαλύψει ισχυρότερο μέσο για την απομάκρυνση και των πιο καλοπροαίρετων επιχειρήσεων που θα επιθυμούσαν να επενδύσουν σε αυτή τη χώρα που βασανίζεται από διαδοχικές καταστροφικές κυβερνητικές επιλογές. Εξηγώ αμέσως γιατί συμβαίνει αυτό.

Οι έμμεσοι φόροι, όπως οι ειδικοί φόροι κατανάλωσης, τα ψηφιακά τέλη, ακόμα και ο ΦΠΑ, αποτελούν πηγή εσόδων για τα κράτη. Ωστόσο, η επιβολή τους καταλήγει να έχει δυσμενείς επιπτώσεις στην οικονομία. Θα σας παραθέσω έγκριτα επιστημονικά άρθρα που αποδεικνύουν την αρνητική επίδραση των έμμεσων φόρων στις οικονομίες διαφόρων χωρών.

Κατά πρώτον, σύμφωνα με το άρθρο του Οικονομικού Παρατηρητηρίου του Ηνωμένου Βασιλείου, το οποίο καταθέτω στα Πρακτικά, που βασίζεται σε έρευνες με στοιχεία από διάφορες χώρες, οι οποίες διενεργούνται από έγκριτους επιστήμονες και πανεπιστημιακούς καθηγητές, υπάρχει γενικά αρνητική σχέση μεταξύ φορολογίας και οικονομικής ανάπτυξης.

(Στο σημείο αυτό ο Βουλευτής κ. Αθανάσιος Χαλκιάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οι φόροι έχουν αρνητικό αντίκτυπο στην οικονομική ανάπτυξη, δηλαδή του ΑΕΠ, καθώς μειώνουν τα κίνητρα για επενδύσεις και κατανάλωση. Πιο ειδικά οι έμμεσοι φόροι έχουν αρνητική επίδραση στο ΑΕΠ διαμέσου της αυξήσεως των τιμών, καθόσον οι αυξημένες τιμές μειώνουν τη ζήτηση. Από τις αυξήσεις αυτές περισσότερο και δυσανάλογα επηρεάζονται τα νοικοκυριά με χαμηλό εισόδημα.

Οι μηχανισμοί που επιδρούν είναι οι εξής: Επέρχεται μείωση της κατανάλωσης, όπως την ανέφερα. Επιπλέον επέρχεται και μείωση των επενδύσεων λόγω του αυξημένου κόστους παραγωγής αλλά και της τιμής διαθέσεως των προϊόντων. Οι επιχειρήσεις ακυρώνουν επενδυτικά σχέδια, επιβραδύνοντας και άλλο την οικονομική ανάπτυξη. Η αύξηση του κόστους των εγχώριων προϊόντων τα καθιστά λιγότερο ανταγωνιστικά στις διεθνείς αγορές, οπότε μειώνονται και οι εξαγωγές μας.

Είδαμε, όμως, ότι το έλλειμμα του ισοζυγίου πληρωμών έχει εκτιναχθεί στο 20%. Πώς αυτό θα βελτιωθεί αν δεν μειωθούν οι φόροι που αυξάνουν το κόστος παραγωγής; Άλλο ένα μείον των έμμεσων φόρων.

Μέσα σε όλα αυτά έρχεται ως επίπτωση των έμμεσων φόρων και η αύξηση του πληθωρισμού, βάρος ασήκωτο για όλο τον πληθυσμό της χώρας. Με όλα αυτά τα αρνητικά η Κυβέρνηση θα έπρεπε να σκεφτεί προς την κατεύθυνση της μείωσης των φόρων γενικά και ειδικά των έμμεσων φόρων, για να διευκολυνθεί η οικονομική ανάπτυξη της χώρας.

Μια ακόμα μελέτη από το Υπουργείου Φορολογίας της Δανίας, την οποία και καταθέτω στα Πρακτικά, δείχνει ότι η μείωση των έμμεσων φόρων έχει επεκτατική επίδραση στην οικονομία αυξάνοντας το ΑΕΠ, καθόσον η μείωση των τιμών αυξάνει το διαθέσιμο εισόδημα των καταναλωτών το οποίο μπορεί να επενδυθεί στην οικονομία.

(Στο σημείο αυτό ο Βουλευτής κ. Αθανάσιος Χαλκιάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Υπάρχει άραγε κάποια θετική επίπτωση από τους έμμεσους φόρους; Πράγματι υπάρχει υπό τον όρο να αξιοποιηθεί σωστά. Πρόκειται για την αύξηση των εσόδων του κράτους που θα πρέπει να χρησιμοποιηθούν για τη χρηματοδότηση δημόσιων επενδύσεων σε υποδομές εκπαίδευση και υγεία. Τέτοιες επενδύσεις ενισχύουν την παραγωγικότητα, προσελκύουν και άλλους επενδυτές και βελτιώνουν το βιοτικό επίπεδο συμβάλλοντας έτσι στην οικονομική ανάπτυξη.

Δυστυχώς, όμως, η έλλειψη χρηματοδότησης στην υγεία αποδεικνύεται από την έλλειψη ιατρικού προσωπικού και άλλων προβλημάτων, ενώ τα κονδύλια για την παιδεία και αυτά είναι περιορισμένα με το αντίστοιχο Υπουργείο να επιταχύνει τις διαδικασίες για ιδιωτικά πανεπιστήμια με ειδική τροπολογία που ψηφίστηκε την προηγούμενη εβδομάδα, παραχωρώντας εκπτώσεις στις απαιτήσεις του ν.5094/2023, προς διευκόλυνση της πανεπιστημιοποίησης των κολεγίων που έναν χρόνο πριν χαρακτηρίζονταν ως «Ελντοράντο».

Όσο για τις επενδύσεις στις υποδομές είναι και αυτές ανύπαρκτες. Το σιδηροδρομικό δίκτυο θα ήταν πολύ καλύτερα, αφού ανύπαρκτο έχει αποδειχθεί το υπάρχον, προς μεγάλη λύπη όλου του ελληνικού λαού και θανατηφόρο με την τραγική απώλεια τόσων νέων ανθρώπων.

Το οδικό δίκτυο δεν μπορεί να χαρακτηριστεί ότι είναι σε καλύτερη κατάσταση αφού λακκούβες, σαμαράκια, κακή και ελλιπής ασφαλτόστρωση, στενότητα οδών, ανύπαρκτη ή κακή σήμανση, έλλειψη προστασίας από κατολισθήσεις, ασφαλτοστρώσεις επί σαθρού και ασταθούς υπεδάφους, όλα αυτά γίνονται αιτίες ατυχημάτων και απώλειας ανθρώπινων ζωών. Για παράδειγμα, ο δρόμος προς την Κύμη Ευβοίας και όλη την Εύβοια δηλαδή γενικότερα, βρίσκεται σε χείριστη κατάσταση και γενικά δεν χαίρεται κανείς με τους δρόμους του νησιού.

Πού θα βρεθούν επενδυτές για τις περιοχές αυτές, όταν απλοί επισκέπτες κινδυνεύουν να χάσουν τη ζωή τους εξαιτίας της κακής κατάστασης του οδικού δικτύου ή για μια χιλιομετρική απόσταση εκατόν πενήντα χιλιομέτρων χρειάζονται τρεις ώρες. Πώς ένα τέτοιο οδικό ή και σιδηροδρομικό δίκτυο θα μπορούσε να προσελκύσει επενδύσεις σε περιοχές που τις χρειάζονται;

Τελικά φαίνεται ότι οι δημόσιες επενδύσεις σε σοβαρές υποδομές δεν είναι το ισχυρό ατού της Κυβέρνησης, αφού το συνολικό ποσοστό των εν λόγω επενδύσεων υπολογίζεται γύρω στο 1,2% επί των εξόδων του προϋπολογισμού, με σημαντικό μέρος αυτών να κατευθύνεται προς την πράσινη μετάβαση, η οποία σύμφωνα με τις τελευταίες εξελίξεις πέραν του Ατλαντικού, αναστέλλεται αορίστως αλλά και διά παντός.

Επί του προς κύρωση Κώδικα Έμμεσων Φόρων και αναφορικά με το άρθρο 15 και τις αποζημιώσεις που επιδικάζονται σε φυσικά πρόσωπα, το ύψος του ψηφιακού τέλους συναλλαγής 3,6% που επιβάλλεται, θεωρείται δυσανάλογο. Ειδικότερα, το τέλος χαρτοσήμου που θεσπίστηκε στις αρχές της δεκαετίας του 1930, επιβαλλόταν σε μία εποχή που ο ΦΠΑ δεν είχε φτάσει στο σημερινό υψηλό 24%.

Η οριζόντια επιβολή του ψηφιακού τέλους συναλλαγής, σε συνδυασμό με τη συνεχή μείωση των εισοδημάτων των φορολογουμένων, παραβιάζει τη συνταγματικά κατοχυρωμένη Αρχή της Αναλογικότητας. Το ποσοστό του τέλους θα πρέπει να μειωθεί στο 1,2%, ειδικά για δικαιούχους με εισοδήματα κάτω των 15.000 ευρώ ετησίως. Άλλωστε σε άλλα άρθρα του υπό κύρωση κώδικα 15,16 και 22 το ψηφιακό τέλος συναλλαγής ορίζεται ήδη στο 1,2%.

Επιπλέον, η προνομιακή μεταχείριση των μελών των διοικητικών συμβουλίων ΑΕ, ΕΠΕΚ και ΙΚΕ, με τη μείωση του τέλους στις αμοιβές τους ,που συνήθως είναι υψηλότερες από τους εργαζόμενους, αποτελεί στρέβλωση της εφαρμοσμένης πολιτικής.

Στο άρθρο 22, η παράγραφος 2 που αφορά τις αποζημιώσεις από το δημόσιο ή φορείς Γενικής Κυβέρνησης, προβλέπει ότι το ψηφιακό τέλος συναλλαγής 3,6% επιβαρύνει τον δικαιούχο της αποζημίωσης, ενώ την ευθύνη υπολογισμού παρακράτησης και απόδοσής του την έχει το δημόσιο ή φορέας που καταβάλλει την αποζημίωση. Θα ήταν πιο δίκαιο, είτε να καταργηθεί το ψηφιακό τέλος συναλλαγής στις περιπτώσεις καταβολής αποζημιώσεων από το δημόσιο, ώστε να μην επιβαρύνεται ο δικαιούχος ειδικά όταν είναι φυσικό πρόσωπο είτε να κατανέμεται το κόστος του τέλους και στις δύο πλευρές με ένα ποσοστό που δεν θα ξεπερνά το 1,2% επί του κεφαλαίου.

Επιπλέον, οι δικαιούχοι των αποζημιώσεων φορολογούνται ήδη για τα ποσά αυτά ανάλογα με την περίπτωση.

Επομένως, έχουμε το φαινόμενο διπλής ή και τριπλής φορολόγησης καθώς πέραν του άμεσου φόρου ο δικαιούχος καλείται να καταβάλει και τα ποσά που αντιστοιχούν στους έμμεσους φόρους του ψηφιακού τέλους συναλλαγής.

Κατά τη συζήτηση του νομοσχεδίου για την εισαγωγή ψηφιακού τέλους είχα επισημάνει ότι το τέλος αυτό αποσκοπούσε στην αύξηση των εσόδων από έμμεσους φόρους, αφού με συγκρίσεις των χαρτοσήμων με τα αντίστοιχα ψηφιακά τέλη προέκυπτε υποκρυπτόμενη μεν αλλά σαφή δε αύξηση των εν λόγω τελών. Ο δε χαρακτηρισμός εκείνου του νομοσχεδίου ως εισάγοντος την ψηφιοποίηση των τελών αυτών, υπήρξε τουλάχιστον ατυχής ή και προσχηματικός καθόσον δεν υφίσταται σήμερα πληρωμή τέτοιων τελών με τον παραδοσιακό τρόπο παρά μόνον με ψηφιακά μέσα.

Στο άρθρο 37 η απαλλαγή από τον φόρο συγκέντρωσης κεφαλαίων για τις αγροτικές, συνεταιριστικές οργανώσεις θα μπορούσε να θεωρηθεί ότι προωθεί την ανάπτυξη των οργανώσεων αυτών, απαραίτητων για την αγροτική οικονομία. Η ίδια απαλλαγή ισχύει και για διάφορες αλλοδαπές εταιρείες ναυτιλιακού χαρακτήρα που έχουν γραφεία ή υποκαταστήματα στην Ελλάδα. Και αυτό πάλι θα μπορούσε να θεωρηθεί ότι είναι απαραίτητο για την ενίσχυση των εταιρειών αυτού του χαρακτήρα προς βελτίωση του ΑΕΠ και της ανάπτυξης της χώρας.

Το ερώτημα που τίθεται είναι γιατί να μην ισχύει αυτή η φορολόγηση σε άλλες περιπτώσεις εταιρειών ή συνεταιρισμών. Μήπως δεν είναι απαραίτητη η ενίσχυση άλλων τύπων επιχειρήσεων σε μια χώρα που τυπικά μόνον δεν βρίσκεται σε ύφεση, τη στιγμή που για όλη την Ευρώπη έρχεται βαρυχειμωνιά οικονομίας λόγω ενεργειακών προβλημάτων. Μήπως πρέπει να ενισχυθούν αντί να φορολογηθούν και οι υπόλοιπες επιχειρήσεις με σκοπό την ανάπτυξη της οικονομίας σε αυτήν τη δύσκολη ευρωπαϊκή συγκυρία;

Στο άρθρο 52 η επιβολή τέλους πλοίων αναψυχής και με ημερόπλοιων για όλα τα εντός των ελληνικών χωρικών υδάτων πλοία αναψυχής και επαγγελματικά, τουριστικά ημερόπλοια ανεξαρτήτως σημαίας είναι άριστο κίνητρο και μέτρο για την απομάκρυνση αυτών των πλοίων από τα χωρικά μας ύδατα και την απώλεια μεγάλου μέρους τουριστικών εσόδων. Φαίνεται ότι η Κυβέρνηση δεν έχει μάθει ακόμα τον βασικό κανόνα της φορολογίας, το ότι δηλαδή ο φόρος σκοτώνει τον φόρο, δηλαδή η υπερβολική φορολόγηση οδηγεί σε αντίθετα από τα προσδοκώμενα αποτελέσματα.

Η ύπαρξη αυτού του κώδικα συμβάλλει αποφασιστικά στην πολυπλοκότητα του φορολογικού συστήματος, καθόσον δεν υπάρχει ούτε μία απλή περίπτωση εφαρμογής του. Όμως, η πολυπλοκότητα του φορολογικού συστήματος απομακρύνει τις επενδύσεις.

Για την αύξηση των φορολογικών εσόδων της χώρας μας προτείνω τρεις εναλλακτικές λύσεις, οι οποίες στοχεύουν στην ενίσχυση της φορολογικής βάσης και του αποτελεσματικού του φορολογικού συστήματος χωρίς να επιβαρύνουν την οικονομία.

Η πρώτη λύση επικεντρώνεται στη διεύρυνση της φορολογικής βάσης, ώστε να συμπεριληφθούν περισσότερα άτομα και επιχειρήσεις στο φορολογικό σύστημα. Και αυτό μπορεί να επιτευχθεί μέσω της ενσωμάτωσης της αδήλωτης οικονομίας στο φορολογικό μας σύστημα με την εφαρμογή κινήτρων και την ενθάρρυνση της συμμόρφωσης, της αυστηροποίησης των κυρώσεων και την καταπολέμηση της φοροδιαφυγής με χαμηλούς φορολογικούς συντελεστές.

Η δεύτερη λύση εστιάζει στην αύξηση της αποτελεσματικότητας της φορολογικής διοίκησης. Η αξιοποίηση της τεχνολογίας, η εκπαίδευση των αρμόδιων δημοσίων λειτουργών και η βελτίωση της συνεργασίας μεταξύ των φορολογικών αρχών Ελλάδος και άλλων χωρών, θα συμβάλουν στην αποτελεσματικότερη είσπραξη των φόρων και στην καταπολέμηση της φοροδιαφυγής και της φοροαποφυγής.

Η τρίτη λύση προτείνει την απλοποίηση του φορολογικού συστήματος με στόχο τη μείωση της γραφειοκρατίας και την αύξηση της διαφάνειας. Είναι ένα απλούστερο φορολογικό σύστημα, που θα διευκολύνει τη συμμόρφωση των φορολογουμένων και θα μειώσει τα λειτουργικά κόστη για τις επιχειρήσεις. Για να επιτευχθούν τα μέγιστα δυνατά οφέλη, είναι σημαντικό να συνδυαστεί η μείωση των έμμεσων φόρων με τη μείωση των άμεσων φόρων, όπως ο φόρος εισοδήματος. Αυτή η στρατηγική θα οδηγήσει σε αύξηση του διαθέσιμου εισοδήματος, το οποίο θα κατευθυνθεί σε αποταμιεύσεις και επενδύσεις, καθώς και σε αύξηση της κατανάλωσης τροφοδοτώντας την οικονομική ανάπτυξη.

Προτείνω επίσης την εφαρμογή ενιαίου φόρου 15% επί των επιχειρήσεων, ώστε τα κέρδη να επανεπενδυθούν και να υπάρξει ανάπτυξη της οικονομίας. Αυτή η πολιτική θα ενισχύσει τα κίνητρα για επενδύσεις και θα βελτιώσει την ανταγωνιστικότητα των ελληνικών επιχειρήσεων.

Συνοψίζοντας προτείνω μία αλλαγή φορολογικής πορείας με γενικό περιορισμό του ποσοστού των επιβαλλόμενων φόρων και εύρεση λύσεων για την πραγματική τόνωση της οικονομίας. Η διεύρυνση της φορολογικής βάσης, η αύξηση της αποτελεσματικότητας της φορολογικής διοίκησης, η απλοποίηση του φορολογικού συστήματος, ο συνδυασμός άμεσων και έμμεσων φόρων και η εφαρμογή ενιαίου φόρου επιχειρήσεων, θα συντελέσουν στην αύξηση των φορολογικών εσόδων, στην τόνωση της οικονομικής δραστηριότητας και στη δημιουργία ενός πιο δίκαιου και αποτελεσματικού φορολογικού συστήματος.

Για τους παραπάνω λόγους καταψηφίζουμε τον παρόντα κώδικα.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Χαλκιά.

Έχει ζητήσει τον λόγο ο Πρόεδρος της Ελληνικής Λύσης κ. Κυριάκος Βελόπουλος.

Παρακαλώ, κύριε Πρόεδρε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Θα ήθελα για το νομοσχέδιο ή για την οικονομική πολιτική της χώρας να πω δύο πράγματα μόνο, δύο παραδείγματα, για να δείτε, κύριε Υπουργέ, ότι και νομοθετείτε στο πόδι, αλλά κυρίως το ότι η άσκηση οικονομικής πολιτικής γίνεται με διάθεση -αν θέλετε- να αποδείξετε ότι θέλετε να αποτύχετε ή ότι τους πολίτες θέλετε να τους έχετε απέναντι.

Για παράδειγμα η Διεύθυνση Επίλυσης Φορολογικών Διαφορών από τον Δεκέμβριο δεν εκδίδει πρακτικά επίλυσης. Είστε Υπουργός Οικονομίας. Είναι μια υπηρεσία η οποία έχει να εισπράξει 2,3 δισεκατομμύρια και την έχετε θέσει εκτός λειτουργίας. Γράψτε το στον Πρωθυπουργό, αφορά τη Διεύθυνση Επίλυσης Φορολογικών Διαφορών. Θέλει να πάει ο πολίτης, έχει μια φορολογική διαφορά. Το κράτος -λέει- σου βάζει ένα πρόστιμο 5 εκατομμύρια ευρώ και ο πολίτης πρέπει να βρει το δίκιο του, να μιλήσει με κάποιον, να πει ότι δεν είναι έτσι.

Η Διεύθυνση Επίλυσης Φορολογικών Διαφορών, λοιπόν, από τον Δεκέμβριο δεν εκδίδει πρακτικά επίλυσης. Τι κράτος είναι αυτό; Πείτε μου εσείς. Δεν λειτουργεί, πραγματικά δεν λειτουργεί.

Δεύτερον, όσο αφορά τα τέλη κυκλοφορίας, τιμωρείτε τους φτωχούς ανθρώπους. Είστε εκδικητικοί απέναντι στον φτωχό Έλληνα πολίτη. Τον τιμωρείτε. Ο Έλληνας που έχει ένα αυτοκίνητο εικοσαετίας, δεκαπενταετίας δεν μπορεί να το αλλάξει. Δεν έχει τα λεφτά. Επειδή εδώ μέσα είστε πλούσιοι οι περισσότεροι ή είστε ευκατάστατοι οικονομικά, νομίζετε ότι όλοι έχουν λεφτά; Τα τέλη κυκλοφορίας είναι πολλές φορές περισσότερα από την αξία του αυτοκινήτου. Ένα αυτοκίνητο 2.000 κυβικών παλιό όπου η αξία του είναι 2.000 ευρώ, τα τέλη κυκλοφορίας είναι δυσθεώρητα. Πόσο δίκαιο είναι αυτό το κράτος; Δηλαδή τι κράτος φτιάξατε; Είναι ένα κράτος, το οποίο δεν θέλει απλά διόρθωση, θέλει επανίδρυση. Αυτό είναι, θέλει κανονική επανίδρυση κανονική από την αρχή.

Εγώ, κύριοι συνάδελφοι, όταν μπήκα στην πολιτική, δεν γνώριζα ότι έπρεπε να γίνω θεραπαινίδα του συστήματος για να ανέβω ψηλά. Δεν το γνώριζα πραγματικά. Δεν ήξερα ότι έπρεπε να γίνω υπηρέτης των καναλαρχών και των ολιγαρχών για να μπορώ να ανέβω λίγο ψηλότερα, για να ακούγεται η φωνή μου. Δεν ήξερα ότι πρέπει να παρακαλάω γονυπετής καναλάρχες και ολιγάρχες, για να μπορούν να με βγάλουν στα κανάλια τους. Δεν ήξερα ότι για να με δείξει ένα κανάλι, για να με δείχνουν το βράδυ, πρέπει να ανεβαίνω εδώ πάνω και να κάνω σόου και να βρίζω όλο τον κόσμο. Και μπήκα το 2007 στη Βουλή και δεν το έκανα ποτέ μου.

Όταν το κατάλαβα, αποφάσισα να κάνω κάτι άλλο, να κάνω τα πάντα ώστε να αποτρέψω τους ολιγάρχες και αυτούς που θέλουν υπηρέτες τους Βουλευτές να παραμείνουν υπηρέτες.

Είναι αδιανόητα αυτά που συμβαίνουν, πραγματικά. Μάλλον δεν θέλετε να τα δείτε, γιατί εμένα η δική μου αγωνία είναι πώς θα υπερασπιστώ τον φτωχό πολίτη ή τον αδικημένο και θεωρώ ότι στο πολιτικό προσωπικό της χώρας υπάρχουν διαπλοκές με καναλάρχες και ολιγάρχες για να είναι όλη μέρα στα κανάλια, να μην κάνουν τίποτε άλλο, παρά να βγαίνουν στα κανάλια. Να μην είναι στο Υπουργείο και να είναι στα κανάλια. Να μην είναι στη Βουλή και να είναι στα κανάλια.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Ένας Βουλευτής της Νέας Δημοκρατίας σήμερα πήγε σε τέσσερα κανάλια. Από το πρωί, από τις 8.00΄ η ώρα μέχρι τις 13.00΄-13.30΄ θα πάει σε τέσσερα κανάλια. Δεν μιλώ για τον Άδωνι, είναι ασυναγώνιστος, μπορεί να πάει σε επτά κανάλια αυτός. Σας λέω λοιπόν ότι έτσι δεν είναι πολιτική.

Θα ήθελα λοιπόν να απευθυνθώ στους Βουλευτές της Νέας Δημοκρατίας και στους Υπουργούς της για τον τρόπο που ασκείτε την πολιτική, και το λέω με κομψό τρόπο, και απαντάτε. Όχι εσείς, ως Βουλευτές, ή οι Υπουργοί σας, αλλά κάποιοι άλλοι αντ’ αυτού, κάτι Πορτοσάλτε, εγώ τους λέω «πρωτοψάλτες» της Νέας Δημοκρατίας. Τους βάζετε να υβρίζουν αντιπάλους σας, να τους λοιδορούν, να τους συκοφαντούν. Αλλά όχι, όπως ο κανόνας της δημοκρατίας επιβάλλει, να είναι εδώ ο Πρωθυπουργός, να είναι εδώ οι Υπουργοί και να μιλάμε, να αντιπαρατιθέμεθα με επιχειρήματα, δηλαδή πολιτική αντιπαράθεση εντός του ναού της δημοκρατίας. Εδώ πρέπει να γίνεται η αντιπαράθεση. Όχι να βάζετε κάποιους που αλυχτούν στα κανάλια «πρωτοψάλτες», «πορτοσάλπιγγες» με χυδαιολογίες να υβρίζουν αντιπάλους.

Πού είναι ο Πρωθυπουργός; Πείτε μου, πότε μαζεύτηκαν εκατοντάδες χιλιάδες κόσμου για ένα κοινωνικό ζήτημα, για τα Τέμπη; Πού κρύβεται, πείτε μου εσείς. Κρύβεται, δεν μίλησε ποτέ εδώ, στη Βουλή, για το θέμα των Τεμπών. Φοβάται; Φοβάμαι, κύριοι, ότι έχει τραυματικές εμπειρίες από την προηγούμενη σύγκρουσή μας, που τον έκανα να φύγει κακήν-κακώς. Τον περιμένω να έρθει εδώ για να ξαναφύγει κακήν-κακώς. Γιατί έτσι έφυγε από εδώ μέσα, σαν κυνηγημένος, τότε που του είπα για τον Παπαλεξόπουλο και με διέψευσε.

**ΝΟΤΗΣ ΜΗΤΑΡΑΚΗΣ:** (Δεν ακούστηκε)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι, δεν ήσασταν εδώ, φαντάζομαι.

Του είχα πει ότι είπε κάτι ο Παπαλεξόπουλος και είπε ότι δεν το είπε. Του είπα δεύτερο επιχείρημα, μου είπε δεν το είπε. Μου λέει «εσύ λες ψέματα» και έφυγε τρέχοντας.

Ξέρετε ποια η διαφορά της Ελληνικής Λύσης από τα υπόλοιπα κόμματα; Ότι όταν ερχόμαστε εδώ ερχόμαστε διαβασμένοι. Είμαστε μελετημένοι. Δεν ερχόμαστε να κάνουμε σόου, όπως κάνουν κάποιοι άλλοι, να κάθομαι να χτυπιέμαι, να φωνάζω, να υβρίζω, να λοιδορώ και να συκοφαντώ αντιπάλους. Όχι, με σοβαρότητα, μέτρο, επιχειρήματα ορθοτομούμε στην πολιτική ζωή του τόπου! Είμαστε διαφορετικοί!

(Χειροκροτήματα από την πτέρυγα της Ελληνικής Λύσης)

Αυτή τη φορά λοιπόν τον καλώ να έρθει εδώ ο ίδιος. Γιατί όσες φορές του έκανα επίκαιρη ερώτηση προσωπικά ο ίδιος, δεν μου απάντησε ποτέ ούτε ήρθε. Θέλω να έρθει εδώ να μιλήσουμε και να του υποσχεθώ ένα πράγμα, θα είμαι ευγενής άνθρωπος, όπως ήμουν πάντα ευγενικός. Αλλά θα τον κάνω πάλι όχι να φύγει τρέχοντας από τη Βουλή, γιατί έχω στοιχεία ακλόνητα και έχουμε εκπλήξεις από δω και πέρα, αλλά θα τον κάνει η Ελληνική Λύση για αυτό που έγινε στα Τέμπη να φύγει από το Μέγαρο Μαξίμου και να πάει στη δικαιοσύνη ο ίδιος.

(Χειροκροτήματα από την πτέρυγα της Ελληνικής Λύσης)

Γιατί θέλω να αντιμετωπίσω τον κύριο Πρωθυπουργό και τον φόβο που έχει, γιατί φοβάται και φαίνεται, απέναντι στην Ελληνική Λύση. Φοβάται την αλήθεια. Είναι δεδομένο ότι ο Γκρίνμπεργκ του έχει πει «μην βγαίνεις σε τετ-α-τετ ή σε αντιπαράθεση» με κάποιους, φαίνεται. Δεν ισχύει; Εγώ να είμαι καλοπροαίρετος, δεν ισχύει αυτό που λέει ο Γκρίνμπεργκ ή αυτό που λέει ο Τύπος, το γράφουν οι εφημερίδες. Ας έρθει εδώ. Τι φοβάται; Να το αποδείξει. Ιδού η Βουλή, ιδού και ο διάλογος! Ας έρθει εδώ να συνομιλήσουμε και να αντιπαρατεθούμε!

(Χειροκροτήματα από την πτέρυγα της Ελληνικής Λύσης)

Βάζετε λοιπόν τον κάθε «πρωτοψάλτη» να βρίζει και να λοιδορεί. Ακούστε τι είπε ο «πρωτοψάλτης»: «Η μονταζιέρα είναι μία μούφα, όπως ήταν», λέει, «το βαγόνι που εξαϋλώθηκε». Ποτέ δεν είπα για βαγόνια που εξαϋλώθηκαν. Ποτέ δεν το είπα. «Όπως ήταν οι επιπλέον νεκροί, τους οποίους ανακάλυπτε και παρουσίαζε», λέει ο «πρωτοψάλτης» ή ο «πρωτό…» -μην το πω το άλλο γιατί θα παρεξηγηθούμε- «επιστολογράφος του Ιησού», αυτός ο κύριος του «ΣΚΑΪ», ο «πρωτοψάλτης». Τον λένε και «Πορτογλείφτη» κάποιοι –αλλά εγώ δεν τον λέω, δεν έχει σημασία- της Νέας Δημοκρατίας.

Να σας πω, ρε παιδιά, πραγματικά, ο άνθρωπος που πουλούσε και ξεπούλησε το βιβλίο με τις επιστολές ήταν ο Αντιπρόεδρός σας και βάζετε αυτόν τον Πορτοσάλτε, «πορτογλείφτη», τον «πρωτοψάλτη» να λοιδορεί εμένα. Δηλαδή πόση απελπισία πια; Πόσο απελπισμένοι πρέπει να είστε εσείς και ο «ΣΚΑΪ»; Πόσο απελπισμένοι μπορεί να είστε; Πόσο τραυματισμένοι μπορεί να είστε; Εγώ το ξέρω ότι μέσα σας η συνείδησή σας σάς λέει κάποια πράγματα, ότι ναι, φταίνε κάποιοι για τα Τέμπη.

Πόση αθλιότητα να αντέξεις λοιπόν από αυτόν τον κύριο, που έπρεπε να πάει με βραχιολάκια στον ανακριτή για το στικάκι που έδινε δεξιά και αριστερά; Αυτό απαγορεύεται από τον νόμο, ξέρετε. Το παρουσίαζε στο twitter του μαζί με τον άλλο νεοδημοκράτη, τον Καπερνάρο, ο οποίος λέει «εγώ έχω κόμμα». Πότε είχες κόμμα ρε, αδερφέ; Ποτέ δεν είχες κόμμα, ποτέ! Το έκλεισες και πήγες με τον Χαρδαλιά, με τη Νέα Δημοκρατία και ο γιος σου κατέβηκε ως δήμαρχος, δεν ξέρω τι, στον Δήμο Αθηναίων και δεν εκλέχθηκε. Δηλαδή ποιον κοροϊδεύετε; Βγαίνουν συνειδητά και λένε ψέματα στο μαγαζί της Νέας Δημοκρατίας τον «ΣΚΑΪ». Δεν μπορεί να πάει έτσι η πολιτική μπροστά. Γνωριζόμαστε όλοι στην πιάτσα, ξέρουμε ο καθένας τι ρόλο παίζει.

Βγαίνει τώρα ένας «πρωτοψάλτης», ο οποίος βέβαια κατηγορεί εμένα για κάτι που έκανε ο Αντιπρόεδρός του. Είναι ο ίδιος άνθρωπος που έλεγε ότι η κόρη του δεν μπορεί να πάει να πει τα κάλαντα και είναι τριάντα χρόνων η κόρη του. Έτσι είχε πει, ότι η τριαντάχρονη κόρη του δεν μπορεί τα Χριστούγεννα να πει τα κάλαντα.

Εγώ θα του πω κάτι απλό του Πορτοσάλτε. Αυτός θα κάνει Χριστούγεννα φέτος και Πάσχα, είμαι βέβαιος. Οι γονείς που έχασαν τα παιδιά τους, εγώ που έχασα τον φίλο μου θα μπορέσω να κάνω Πάσχα ή Χριστούγεννα με ησυχία; Όχι, δεν έχει δικαίωμα διά να ομιλεί ο κάθε παπαγάλος της Νέας Δημοκρατίας. Γιατί άλλοι πονάνε και κλαίνε τα βράδια.

(Χειροκροτήματα από την πτέρυγα της Ελληνικής Λύσης)

Και βγαίνει πάνω στον πόνο των ανθρώπων και διακωμωδεί καταστάσεις. Η κοινωνία βράζει, κύριοι συνάδελφοι, βράζει πραγματικά. Και για να δείτε πόσο συνεπής είναι η Νέα Δημοκρατία, οι Υπουργοί της και οι Βουλευτές της θα σας διαβάσω κάτι που έλεγα για το Μάτι. Όταν έγινε το Μάτι, ο κ. Γεωργιάδης ωρυόταν σε ένα κανάλι. Ακούστε: «Τι θες να γράψει η ιστορία, ρε;», έλεγε στον Τσίπρα σε κανάλι. «Ότι πέθαναν εκατό και έμεινες στην καρέκλα σου; Στην Ιαπωνία θα κάνανε χαρακίρι», για το Μάτι. Για τα Τέμπη τι κάνουμε; Τσιφτετέλι; Εκεί χαρακίρι, επειδή ήταν άλλο κόμμα και άλλη κυβέρνηση, και εδώ κάνουμε τσιφτετέλια και προσπαθούμε με fake news και με λοιδορίες, συκοφαντίες, με λάσπη να αποδομήσουμε συγγενείς που πονάνε;

Όχι, κύριοι συνάδελφοι. Εγώ θα σας αποδείξω ότι υπάρχει συγκάλυψη και σας έχω πολλές εκπλήξεις από εδώ και πέρα. Πλέον το θέμα έχει γίνει προσωπικό για μένα. Και έχει γίνει προσωπικό για έναν και μόνο λόγο: Γιατί ο Πρωθυπουργός είναι ρίψασπις, λιπόψυχος και δεν έρχεται εδώ να συζητήσουμε σοβαρά τα μείζονα ζητήματα του ελληνικού λαού, αλλά επιλέγει αντιπάλους. Θέλει τον Ανδρουλάκη, θέλει και τον κ. Φάμελλο για να κάνουν μαζί κουβέντες.

(Χειροκροτήματα από την πτέρυγα της Ελληνικής Λύσης)

Σας διαβάζω τι λένε οι συγγενείς που πονάνε, Ασλανίδης, Κωνσταντινίδης. «Βάλατε έναν Μπακαΐμη -πώς λέγεται- ο οποίος είναι εξαίρετος, είπε ο Πρωθυπουργός, εξαίρετος». Εξαιρετικό είπε και τον Μυτιληναίο, ειρήσθω εν παρόδω. Ό,τι είναι εξαιρετικό για τη Νέα Δημοκρατία εμένα μου προκαλεί μια ιδιαίτερη αυτοάμυνα. Δεν θα πω αλλεργία, αλλά βγάζω λίγο φλύκταινες. Αντικατέστησε τον φυσικό δικαστή, την Ελένη Σουρλά και ανέλαβε στις 14-3-2023, δεκαπέντε ημέρες μετά. Ακούστε τώρα, πώς έγινε αυτό; «Το ζήτησε από τον κ. Ντογιάκο», λέει, «ο Πρωθυπουργός». Τον Ντογιάκο τον θυμάστε; Τον ψηλό, τον παναθηναϊκάκια τον θυμάστε, τις κουβέντες που κάναμε παλιά; Ο Ντογιάκος είναι Νέα Δημοκρατία μέχρι το μεδούλι. Πιο Νέα Δημοκρατία πεθαίνεις. Καπερνάρος μεδούλι Νέα Δημοκρατία, αυτός Νέα Δημοκρατία και όλοι μπλέκονται στα γρανάζια των Τεμπών.

Δεν είναι καθοδήγηση από τον Πρωθυπουργό, που ζήτησε από τον Ντογιάκο να αλλάξει Σουρλά και να μπει ο Μπακαΐμης ή όπως λέγεται; Δεν είναι ποδηγέτηση της ελευθερίας της δικαιοσύνης; Θα σας το πω εγώ, είναι ωμή παρέμβαση στο έργο της δικαιοσύνης! Αυτό κάνατε!

(Χειροκροτήματα από την πτέρυγα της Ελληνικής Λύσης)

Το γιατί θα απολογηθείτε από εδώ και στο εξής γιατί έχω και στοιχεία, σας είπα.

Η υπόθεση, λοιπόν, φεύγει από τα χέρια της ανακρίτριας και πάει στον Μπακαΐμη. Αυτός δεν κατάσχεσε τους σκληρούς δίσκους, δεν δέχθηκε μονταρισμένα τα ηχητικά των σταθμαρχών -ακούστε μονταρισμένα- και βίντεο που ήταν άσχετα στην υπόθεση τα πήρε όλα μαζί και τα πετάει δεξιά και αριστερά. Δεν ζητάει τα βίντεο από τις διαδρομές, δεν ζητάει τίποτα, δεν έκανε ντου, αλλά το έκανε τώρα, για τις κάμερες. Πόση ξεφτίλα πια αυτό το κράτος; Μετά από δύο χρόνια πήγε η Αστυνομία να κάνει κατάσχεση; Το είπα την πέμπτη μέρα εδώ, αν θυμάμαι καλά στις 6 ή 7 ή 8 του μηνός, σας είπα τώρα πάτε και κατάσχεστε τον σκληρό δίσκο. Δεν το κάνατε. Γιατί; Ανικανότητα, συγκάλυψη;

Βγάζετε ένα βιντεάκι. Ποιος; Το κανάλι της Νέας Δημοκρατίας. Και αρχίζουν τώρα «πήγατε κουβά», «είστε» το ένα. Δεν καταλαβαίνει ο κάθε «πρωτοψάλτης» και ο κάθε «ΣΚΑΪ» ότι όταν λέει «πήγατε κουβά» δεν απευθύνεται σε μένα, αλλά στους συγγενείς των ανθρώπων απευθύνεται, οι οποίοι ξέρουν τι έχει γίνει εκεί; Έγινε ή δεν έγινε έκρηξη; Κάηκαν άνθρωποι ή δεν κάηκαν; Το ξέρουν όλοι. Αν πάτε σε ένα χωριό στην Καστοριά, θα σας πουν «συγκάλυψη» και το πρόβλημα το κουβαλάμε όλοι μέσα μας.

Σε δέκα χρόνια ξέρετε τι θα λένε; Ότι εκείνη η Βουλή, όταν κάηκαν οι άνθρωποι, αθώωσε τους εγκληματίες. Και θα πάρει η μπάλα και εσάς και εσάς και εσάς και εσάς και εσάς και όλους μας! Γιατί; Για εξηγήστε μου. Για να καλύψουμε ποιον, ποιο; Πείτε μου. Την εγκληματική αμέλεια;

Γιατί ο κ. Μαρινάκης πρέπει να πάει στη Νομική. Λέει ότι η εγκληματική αμέλεια δεν μπορεί να τιμωρηθεί. Τι λέτε τώρα; «Η αμέλεια δεν τιμωρείται», είπε χθες. Αυτόν έχετε Κυβερνητικό Εκπρόσωπο, που είναι και δικηγόρος; Η εγκληματική αμέλεια τιμωρείται διά του νόμου. Φόνος εξ αμελείας. Τι είναι αυτά που λέτε; Εγώ να δεχτώ καλοπροαίρετα την αμέλεια, ότι κάποιοι αμέλησαν. Τι σημαίνει αυτό; Ρωτώ εσάς: Τι σημαίνει; Δεν πρέπει να τιμωρηθούν;

Και για μένα δεν είναι αμέλεια. Είναι μια ολόκληρη οργάνωση. Είναι μία οργάνωση, που, όπως λέει ο εξαίρετος δικηγόρος που έχουν οι άνθρωποι, είναι ουσιαστικά μια εγκληματική οργάνωση η οποία από την αρχή μέχρι το τέλος κάλυψε την ιστορία.

Δεν θα σας πω για το παράνομο φορτίο. Δεν θα τα ξαναπώ. Θα τα πούμε στην πορεία, γιατί έχουμε πολλά να πούμε, για τους πραγματογνώμονες που έβαλε τώρα για τα βίντεο, που είναι οι ίδιοι πραγματογνώμονες που δέχτηκαν τα μονταρισμένα βίντεο. Οι ίδιοι είναι! Αυτούς που αποδέχτηκαν τα μονταρισμένα βίντεο, τους προηγούμενους πραγματογνώμονες, τους ξαναβάζετε τώρα να κάνουν πραγματογνωμοσύνη σε τι; Ρωτήστε και έναν πρωτοετή φοιτητή της Πληροφορικής. Εάν δεν έχεις τον σκληρό δίσκο, με στικάκια δεν μπορείς να καταλάβεις αν είναι αντίγραφο ή δεν είναι αντίγραφο. Δεν γίνεται να πας στο πρωτογενές υλικό. Δύσκολο είναι. Μπορείς να δεις ότι είναι fake. Υπάρχουν και προγράμματα, τα βάζουν τεχνικοί και λένε «αυτό το βίντεο είναι fake».

Δεν μπαίνω, όμως, στο βίντεο. Όχι. Δεν θα πέσω στην παγίδα τη δική σας, του «πρωτοψάλτη» και του Πορτοσάλτε και δεν ξέρω πώς λέγεται. Όχι, όχι! Με τα μάτια μας είδαμε όλοι εδώ μέσα. Κι ας σηκωθεί ένας όρθιος να μας πει ότι δεν είναι έτσι. Ένας να βγει και να πει ότι δεν είχαμε έκρηξη. Είχαμε έκρηξη; Η έκρηξη κάπου οφείλεται. Αφήστε τα παραμυθάκια με τα βίντεο και μην παίζετε με τους νεκρούς.

Ποιος διέταξε τη μεταφορά του χώματος; Για πείτε μου εσείς. Γιατί μας λέτε και ψέματα. Έχω μπροστά μου το έγγραφο της Περιφέρειας Θεσσαλίας. Εδώ φαίνεται ότι από 1η Μαρτίου ως 2 Μαρτίου έγινε το ξεμπάζωμα.

Το καταθέτω στα Πρακτικά της Βουλής.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Από 1η Μαρτίου μέχρι 2 Μαρτίου έγινε το ξεμπάζωμα με εντολή. Για ξεμπάζωμα σας λέω.

Έχω άδικο, κύριε Κόκκαλη; Το έγγραφο δικό σας είναι, δεν είναι δικό μου.

Άρα, από το βράδυ της 28ης του μηνός έγιναν συσκέψεις και με εντολές κάποιων ξεμπαζώθηκε ο χώρος, σας λέω. Να μας πουν για ποιον λόγο και ποιος έδωσε την εντολή. Ποιος έδωσε την εντολή; Πώς γίνεται να διαγραφεί ολόκληρος ο σκληρός δίσκος και τώρα να έχουν αντίγραφα;

Εδώ έχω τη δήλωση της Interstar. Ας μας πει ο κ. Καπερνάρος: Πότε ανέλαβε την υπόθεση και έγινε δικηγόρος εταιρείας; Είναι σημαντικό αυτό. Πότε ήταν η πρώτη του αμοιβή από την εταιρεία; Πότε πληρώθηκε πρώτη φορά; Τώρα, τελευταία; Εδώ η εταιρεία τότε απάντησε ότι έχει διαγραφεί ο σκληρός δίσκος.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι είναι τα στικάκια; Τι είναι; Για πείτε μου. Εντελώς συμπτωματικά, νεοδημοκράτης το πήρε, σε νεοδημοκράτη το πήγε, νεοδημοκρατικό κανάλι το έπαιξε. Ούτε ένα «έγκλημα» -εντός εισαγωγικών- δεν μπορείτε να κάνετε καλά! Το έγκλημα της συγκάλυψης. Γιατί από παντού μπάζει. Είστε τόσο ανίκανοι.

Ακούστε, σύμφωνα με τη δικηγόρο, τη Μαρία Χατζηκωνσταντίνου, δεν υπάρχει πουθενά στον κόσμο σ’ ένα παρόμοιο δυστύχημα να κατάσχονται τα κινητά και να μην επιστρέφονται πίσω. Δεν παραδόθηκαν στους γονείς στις περισσότερες των περιπτώσεων τα κινητά των νεκρών. Γιατί;

Σε Κύπριο νεαρό νεκρό είπαν στον πατέρα του να πετάξει τα ρούχα, είπε η δικηγόρος. Γιατί είχαν χημικά επάνω, είπε η δικηγόρος. Ο Κύπριος φοιτητής ήταν αρτιμελής. Νεκροψία δεν του έκαναν, λέει η δικηγόρος και καταγγέλλει ο παπάς πατέρας του που δεν λέει ψέματα. Όταν άνοιξαν το φέρετρο, τον είδαν οι γονείς και συγκλονίστηκαν. Δεν είχε γίνει ιατροδικαστική εξέταση ούτε τοξικολογικές, αφού πέταξαν το DNA του σαράντα μέρες μετά με εντολή εισαγγελέα και ανακριτή. Ποιανού; Του Μπακαΐμη. Ποιος τον έβαλε τον Μπακαΐμη; Για πείτε μου. Το Μέγαρο Μαξίμου!

Είναι πολλές οι συμπτώσεις που δείχνουν Μαξίμου, όσο μαξιμαλιστικά κι αν συμπεριφέρεται η Νέα Δημοκρατία απέναντι στην αλήθεια και στην Ελληνική Λύση.

(Χειροκροτήματα από την πτέρυγα της Ελληνικής Λύσης)

Είστε ικανοί για το χειρότερο. Ξέρετε τι λέει ο κόσμος; Ότι σε δύο χρόνια από τώρα θα λέτε ότι η εμπορική αμαξοστοιχία δεν μετέφερε τίποτε, αλλά ότι φταίνε οι επιβάτες, ότι είχε ο καθένας από ένα μπιτόνι πεντάλιτρο με τουλόλιο και ξυλόλιο. Δηλαδή, χίλια άτομα από ένα πεντάλιτρο. Εκεί θα φτάσετε; Εκεί θα φτάσουμε. Είναι ντροπή.

Για να κλείνω σιγά-σιγά, εμείς λέμε στον ελληνικό λαό: Δεν ξέρω ποιοι είναι χειρότεροι. Αυτοί που σου λένε ψέματα ή αυτοί που σε θεωρούν αρκετά ανόητο, για να πιστέψεις τα συνεχή ψέματά τους και τα εγκληματικά τους λάθη;

Εγώ πιστεύω ότι φταίει η Κυβέρνηση -όχι ο ελληνικός λαός- που σε περνάει ανόητο, ελληνικέ λαέ. Γιατί και ευφυής είσαι και ένστικτο έχεις και το απέδειξες με τη μεγάλη μάζωξη και τη συγκέντρωση.

Και στις 28 Φεβρουαρίου ό,τι και να κάνετε, όσο και να προσπαθήσετε, με τον χυδαίο τρόπο των καναλιών σας, με την παραπληροφόρηση με τα «πετσωμένα» και πληρωμένα κανάλια σας, θα μαζευτούν εκατομμύρια κόσμου μακριά από κόμματα. Ούτε σημαίες κομματικές ούτε λάβαρα. Να μαζευτεί η ελληνική κοινωνία και να σας πει ένα μεγάλο «όχι». Όχι στη συγκάλυψη, όχι στη λήθη! Ναι στην αλήθεια, ναι στην αποκάλυψη!

(Χειροκροτήματα από την πτέρυγα της Ελληνικής Λύσης)

Και δεν είναι τυχαίο ότι είμαστε οι μόνοι που μιλάμε, οι μόνοι! Από την πρώτη στιγμή μιλήσαμε, παρά το γεγονός ότι ο Πρόεδρος του ΠΑΣΟΚ με απεκάλεσε δημοσίως «ψεκασμένο», όπως και ο Μητσοτάκης. Τι σύμπτωσις! Τα δύο άκρα του δημοκρατικού τόξου. Δύο άκρα είναι, ΠΑΣΟΚ και Νέα Δημοκρατία. «Ψεκασμένο» με έλεγε ο ένας για το ξυλόλιο, «ψεκασμένο» με είπε και ο άλλος, ο Ανδρουλάκης.

Ακούστε. «Ψεκασμένος», «ξεψεκασμένος», εγώ ξέρω ένα πράγμα. Κοιμάμαι ήσυχος τα βράδια και θα πάω μέχρι τέλους την ιστορία αυτή, για να μπουν κάποιοι φυλακή! Δεν με ενδιαφέρει τίποτε άλλο.

(Χειροκροτήματα από την πτέρυγα της Ελληνικής Λύσης)

Εάν, λοιπόν, ζει το πολιτικό σύστημα και η Νέα Δημοκρατία είναι από τη χειραγώγηση των μέσων. Αν είχαμε δύο κανάλια -δεν λέω παραπάνω- πανελλαδικά που έκαναν πραγματική αντιπολίτευση και είχαμε πραγματική εκπροσώπηση των κομμάτων στα κανάλια, θα είχατε πέσει εδώ και τρία χρόνια. Δυστυχώς, όμως, δεν υπάρχει εκπροσώπηση.

Θα σας πω ένα παράδειγμα. Ποιο κόμμα απεκάλυψε το ξυλόλιο, τουλόλιο, βενζόλιο; Η Ελληνική Λύση. Ποιοι μίλησαν για έκρηξη; Η Ελληνική Λύση. Ποιοι είπαν για το δυστύχημα και αποκάλυψαν όλα τα στοιχεία. Η Ελληνική Λύση. Πόσες φορές παρουσιάστηκαν Βουλευτές της Ελληνικής Λύσης τις τελευταίες δεκαπέντε μέρες; Καμιά. Οι Βουλευτές καμία. Εμείς που αποκαλύψαμε, καμιά. Οι άλλοι που δεν ήξεραν, δεν γνώριζαν επί δύο χρόνια και ξαφνικά το αποκάλυψαν, κάθε μέρα στασίδι!

Και βγάζετε και τις εταιρείες δημοσκοπήσεων, για να σας βολέψει. Ακούστε ποιος βγάζει τις εταιρείες δημοσκοπήσεων. Θα σας το πω τώρα απλά. Είμαι ο μόνος που δεν σχολιάζω δημοσκοπήσεις. Και το κάνω, γιατί ξέρω πώς λειτουργεί το σύστημα. Μία από τις εργασίες μου ήταν δημοσκοπήσεις και δημοσκοπικά ευρήματα στο μεταπτυχιακό. Μία μικρή. Ξέρω πώς γίνονται, κύριοι συνάδελφοι. Ξέρω, επειδή είμαι επιχειρηματίας, ότι ο πελάτης έχει πάντα δίκιο. Και όταν ο πελάτης πληρώνεται με χωματουργικές εργασίες, μπαζώνει και ξεμπαζώνει ό,τι θέλει. Υπήρχε μια εταιρεία δημοσκοπήσεων η οποία πληρωνόταν με χωματουργικά έργα από μια εταιρεία για την Ιόνια Οδό και έβγαζε δημοσκοπήσεις.

Θέλω να σας πω, δηλαδή, ότι αυτό που φοβάται το σύστημα από την Ελληνική Λύση είναι ότι δεν ελεγχόμαστε. Είμαστε ανεξέλεγκτοι. Θέλουν ελεγχόμενα τα κόμματα. Βάζουν γύρω το δίχτυ προστασίας οι δημοσκοπήσεις, τα κανάλια, ώστε να μπορούν να ελέγχουν κάποια κόμματα.

Για εμάς, οι δημοσκοπήσεις ή η δημοσκόπηση η καίρια θα είναι μία: οι εθνικές εκλογές που έρχονται τους επόμενους μήνες.

(Χειροκροτήματα από την πτέρυγα της Ελληνικής Λύσης)

Αυτή είναι η δημοσκόπηση. Όλα τα άλλα είναι μπαρούφες.

Και απευθύνομαι στον κ. Βαρδινογιάννη, στον κ. Σαββίδη, στον κ. Κυριακού, στον κ. Μαρινάκη, στους Μπακο-Καϋμενάκηδες, στον Βασιλειάδη, στον Μαύρο και όσους κάνουν δημοσκοπήσεις. Είστε συνυπεύθυνοι, κύριοι, και εσείς. Είστε συνυπεύθυνοι που έχει εκπέσει η δημοκρατία, που κατρακυλάει σε ήθος η ελληνική κοινωνία κυρίως από το πολιτικό σύστημα, που έχουμε κατακυλύσει εβδομήντα ολόκληρα χρόνια σε έναν βούρκο και δεν μπορούμε να βγούμε από αυτόν. Είστε συνυπεύθυνοι, γιατί επί δύο χρόνια στα Τέμπη δεν μιλούσατε. Τώρα ξαφνικά μιλάτε. Πού ήσασταν οι δημοσκόποι, οι καναλάρχες, οι διευθυντές και υποδιευθυντές σας, όταν καίγονταν τα παιδιά στα Τέμπη; Πού ήσασταν; Ρωτώ. Πού ήσασταν, όταν αλλοίωναν τον τόπο του εγκλήματος από την πρώτη μέρα; Πού ήσασταν, όταν κάηκαν φίλοι και παιδιά μας; Πού ήσασταν δύο ολόκληρα χρόνια; Τώρα ξαφνικά, όψιμα;

Πού είναι, λοιπόν, τα αφεντικά, οι ολιγάρχες; Να σας πω εγώ, στις μπίζνες με το ρεύμα, πάροχοι ενέργειας, εμπόριο πετρελαίου και διάφορες άλλες κρατικές δουλειές. Αυτόν τον ομφάλιο λώρο όποιος πετύχει στη χώρα αυτή και τον σπάσει θα έχει κάνει το μεγαλύτερο εθνικό καλό για την Ελλάδα και τους Έλληνες. Να σπάσει ο ομφάλιος λώρος της διαπλοκής αυτής!

(Χειροκροτήματα από την πτέρυγα της Ελληνικής Λύσης)

Στόχος, λοιπόν, όλων πρέπει να είναι, όλων των πατριωτών Ελλήνων, ανεξαρτήτου κόμματος -δεν με ενδιαφέρει-, να σπάσουμε τα μούτρα της ολιγαρχίας, της πλουτοκρατίας, για να μπορεί ο φτωχός να σηκώσει κεφάλι. Αυτός πρέπει να είναι ο στόχος!

(Χειροκροτήματα από την πτέρυγα της Ελληνικής Λύσης)

Και επίσης, να υπενθυμίσω σε μερικούς ότι η Ελληνική Λύση ούτε θεραπαινίδα δεν θα γίνει ποτέ κανενός ούτε υπηρέτρια. Δεν πάει να μας πάνε στο 0%, στο -10%, στο -20%, στο -30%, θα δώσουμε το 100% της ψυχής μας, της ζωής μας, του μέλλοντος του τόπου για να βοηθήσουμε την πατρίδα!

(Χειροκροτήματα από την πτέρυγα της Ελληνικής Λύσης)

Να υπενθυμίσω τις αμερικανικές εκλογές με τις δημοσκοπήσεις. Να υπενθυμίσω ότι έλεγαν ότι θα εκλεγεί Κάμαλα Χάρις, στο ΠΑΣΟΚ που έλεγαν ότι ο Ανδρουλάκης έχανε την προεδρία; Να υπενθυμίσω στη Ρουμανία τι έγινε; Να υπενθυμίσω στην Αθήνα στις αυτοδιοικητικές τι γινόταν; Τι να υπενθυμίσω; Ισπανικές εκλογές; Ό,τι και να σας πω, οι δημοσκοπήσεις έχουν φάει τα μούτρα τους.

Όμως, κατηγορώ όλους εμάς -και εμένα μέσα- που δεν ορθώσαμε ποτέ ανάστημα απέναντι στους ολιγάρχες-καναλάρχες και να πούμε έντιμα και ειλικρινά «δεν ξαναπάμε σε κανάλι, αν δεν σέβεται τους πολιτικούς». Έτσι θα αποκτήσεις σεβασμό, όταν ο αυτοσεβασμός για τον εαυτό σου είναι υπέρτερος του συμφέροντος να πας στο κανάλι!

(Χειροκροτήματα από την πτέρυγα της Ελληνικής Λύσης)

Τόσο απλά τα πράγματα για εμάς. Γιατί όταν η ηθική φεύγει από την πολιτική, τότε χάνει το νόημά της ίδια η πολιτική. Είναι γνωστό, όμως, ότι η διαπλοκή έχει δικαιολογίες. Εγώ μπορώ να κατηγορώ τα μέσα ενημερώσεως, αλλά στον «καπιταλησμό» -με ήτα- «follow the money» λένε. Ακούστε: USAID, το σκάνδαλο των Ηνωμένων Πολιτειών που αγγίζει και την Ελλάδα. «Λάδωνε» έξι χιλιάδες διακόσιους δημοσιογράφους, επτακόσια επτά ειδησεογραφικά πρακτορεία, διακόσιες εβδομήντα εννέα οργανώσεις στον τομέα των μέσων ενημερώσεως, τριάντα διαφορετικές χώρες για να υποστηρίξουν την woke ατζέντα και τον πόλεμο του Ζελένσκι. Δεν είναι τυχαίο οπότε βλέπετε ένα τρολ με σημαία της Ουκρανίας να είναι οπαδός της woke ατζέντα. Τα λεφτά είναι πολλά. Σπάει το απόστημα από την Αμερική και το πύον θα φτάσει μέχρι το Μέγαρο Μαξίμου και μέσα στα κανάλια. Είναι πολλά τα λεφτά. Είναι, λοιπόν, περίεργο που όλα τα κανάλια ήταν υπέρ της Ουκρανίας και υπέρ της woke ατζέντα; Ε; Τώρα σπάει το απόστημα.

Θέλετε αποδείξεις; Διαβαθμισμένα έγγραφα της USAID. Ακούστε. Εδώ σε εσένα ήθελα να μιλήσω, να μας πεις πόσα λεφτά έδινε ο Σόρος στο Υπουργείο Μετανάστευσης. Η «Solidarity Now». Τώρα, τώρα. Ποιος έκανε εκεί για τους λαθρομετανάστες, για την εγκληματικότητα, πώς λέγεται, για την ισλαμοφοβία; Με λεφτά του Σόρος έγινε. Έχω το έγγραφο εδώ. Είπε ο Υπουργός «ναι, έτσι είναι». Μην μου λες «μηδέν», θα εκτεθείς.

Έχω εδώ την προώθηση της woke ατζέντα στα Βαλκάνια σε συνεργασία με «Open Society»-Σόρος. Ανέλαβε τη χαρτογράφηση των ελληνικών μέσων ενημερώσεως σχετικά με την Ουκρανία, με σύμβουλο δυστυχώς έναν του ΣΥΡΙΖΑ. ΜΚΟ «Κέντρο για τη Δημοκρατία και τη Συμφιλίωση στη Νοτιοανατολική Ευρώπη». Νίμιτς. Μεσολάβησε για τη Συμφωνία των Πρεσπών και τα κοινά ιστορικά βιβλία. Αυτή είναι η USAID που έδινε λεφτά το κράτος το αμερικανικό και από εκεί πήγαιναν τα λεφτά σε διάφορες χώρες. Μέσα μαζικής ενημερώσεως για τα Βαλκάνια, για τις χώρες της Κεντρικής και Ανατολικής Ευρώπης. «Open Society». Δήλωνε πως έχει αποφασίσει την ανάθεση έργου «χαρτογραφώντας τον ουκρανικό διάλογο στην Ελλάδα». Αυτά. Θέλετε και άλλα στοιχεία; Ελάτε στο γραφείο μου να σας τα δώσω.

Ήδη μαζεύουμε τα δισεκατομμύρια που δόθηκαν. Έβγαλαν πολλά λεφτά κάποιοι, πάρα πολλά, από το «εμπόριο» -εντός εισαγωγικών- του πόνου των δυστυχισμένων, των καλών προσφύγων, αλλά και των υπόλοιπων λαθρομεταναστών. Γιατί υπάρχουν και πονεμένοι άνθρωποι εκεί ανάμεσά τους, αλλά εγώ δεν μπορώ να γίνω τροχονόμος ποιος είναι ο καλός και ο κακός. Θα κλείσουμε τα σύνορα άπαξ διά παντός! Δεν θα γίνουμε υπηρέτριες κανενός Σόρος!

(Χειροκροτήματα από την πτέρυγα της Ελληνικής Λύσης)

Και τι κάνει τώρα ο Ντόναλντ Τραμπ; Αυτό που λέγαμε εδώ και πάρα πολύ καιρό. Θα το κάνουμε εμείς. Έκανε «γραφείο αντιχριστιανικής πίστης», αυτό που αρνήθηκε η Νέα Δημοκρατία να κάνει στην Ελλάδα. Διότι υπάρχει ο νόμος περί ρατσισμού που τιμωρεί την ομοφοβία και ισλαμοφοβία, αλλά δεν υπάρχει νόμος που να τιμωρεί την εξύβριση των θείων, του Θεού, της Παναγίας. Αυτό θα το κάνει η Ελληνική Λύση διά νόμου! Διά νόμου! Ό,τι ισχύει για όλους θα ισχύει και για τους Έλληνες.

(Χειροκροτήματα από την πτέρυγα της Ελληνικής Λύσης)

Εσείς κάνατε «γραφείο ισλαμοφοβίας». Τι έκανε ο Τραμπ; Απαγορεύει στους τρανς να παίρνουν μέρος σε αγώνες γυναικείους. Τι πιο φυσιολογικό και τι πιο λογικό. Φτάσαμε στο εξάμβλωμα του παραλογισμού να λέμε ότι ένας άνδρας που γεννήθηκε άντρας μπορεί να κάνει πυγμαχία με μια γυναίκα επειδή έγινε τρανς και δηλώνει τρανς.

Θα συνεχίσουμε τον αγώνα. Θα δώσουμε τη μάχη. Θα συνεχίσουμε άοκνα τον δρόμο τον σωστό, τον ελληνικό. Όλα τα εγκληματικά λάθη όλων σας θα αποκαλυφθούν από την Ελληνική Λύση. Και ο καλύτερος τρόπος για να αποδείξεις το λάθος σε κάποιον είναι να τον αφήσεις να συνεχίσει τον δρόμο του. Εμείς δεν θα σας αφήσουμε. Θα γίνουμε ανάχωμα. Εμείς θα γίνουμε αυτό που λέω πολλές φορές: το οχυρό του ελληνισμού, το κάστρο του ελληνισμού, οι αμύντορες της Ελλάδος, της Ορθοδοξίας, της πατρίδας, της οικογένειας και της κοινωνίας, των φτωχών Ελλήνων πολιτών. Θα υπερασπιστούμε το δίκαιο του φτωχού, γιατί απέναντί τους έχουν τον πλούσιο.

(Χειροκροτήματα από την πτέρυγα της Ελληνικής Λύσης)

Είμαστε εδώ. Θα είμαστε εδώ. Θα πολεμήσουμε, θα αγωνιστούμε για την Ελλάδα και τους Έλληνες, για μια ανεξάρτητη Ελλάδα.

(Χειροκροτήματα από την πτέρυγα της Ελληνικής Λύσης)

Και περιμένω τον Πρωθυπουργό που φυγοπονεί να έρθει εδώ να μιλήσουμε.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει για λίγο ο κύριος Υπουργός για μια παρέμβαση.

Παρακαλώ, κύριε Υπουργέ.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κύριε Πρόεδρε, λέτε πως έχετε στοιχεία για τα Τέμπη. Εάν τα έχετε, οφείλετε να τα καταθέσετε στη δικαιοσύνη άμεσα, σήμερα. Εάν δεν το κάνετε αυτό το πράγμα, είστε για μία ακόμη φορά ψεύτης. Και εάν ψεύδεστε για ένα τόσο σημαντικό ζήτημα, εάν προσπαθείτε δηλαδή να εργαλειοποιήσετε μια ανείπωτη εθνική τραγωδία, είναι τουλάχιστον μια ντροπιαστική απέλπιδα προσπάθεια.

Όσον αφορά τη στοχοποίηση δημοσιογράφου από το Βήμα της Βουλής, θα μου επιτρέψετε να σας πω πως αυτό είναι δειλία. Εάν έχετε…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Α, θαμώνας του «ΣΚΑΪ»…

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Γνωρίζετε πολύ καλά, λοιπόν, πως υπάρχει ελευθερία έκφρασης στη χώρα μας. Είναι συνταγματικά κατοχυρωμένο δικαίωμα. Εάν έχετε οποιαδήποτε διαφωνία, ο δρόμος στη δικαιοσύνη είναι ανοιχτός. Μπορείτε πολύ απλά να προσφύγετε στη δικαιοσύνη.

Κλείνοντας, είπατε πως πολιτική χωρίς ηθική δεν γίνεται. Δυστυχώς, όμως, αυτό το οποίο υπάρχει είναι ότι υπάρχουν πολιτικοί -με όμικρον γιώτα- χωρίς ηθική. Είστε τέτοιος, κύριε Πρόεδρε;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τέλειωσες; Λοιπόν…

**ΠΡΟΕΔΡΕΥΩΝ (Γεώργιος Γεωργαντάς):** Σας δίνω τον λόγο, κύριε Πρόεδρε. Μισό λεπτό παρακαλώ, σας δίνω τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μισό λεπτό. Ήξερα ότι είστε σημιτικοί και στη Νέα Δημοκρατία, αλλά να ακούω τον Σημίτη σε εικόνα Δήμα δεν το περίμενα. «Όσοι έχουν στοιχεία να πάνε στο εισαγγελέα»! Στον Μπακαΐμη να πάω; Σε αυτόν που τα έκρυψε; Σοβαρά;

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Άρα, δεν θα πάτε!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν σας διέκοψα! Δεν σας διέκοψα! Κύριε Πρόεδρε!

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ώπα! Καταλαβαίνω την αγωνία του σημιτισμού που έχεις μέσα σου. Την αντιλαμβάνομαι. Αφού είσαι σημιτικός, ΠΑΣΟΚ, το σημιτικό, το εκσυγχρονιστικό.

Λοιπόν, ακούστε λίγο. Αυτά έλεγε και ο Σημίτης, αλλά ο νόμος «Περί Ευθύνης Υπουργών» σας εκθέτει. Να πάω εγώ στον εισαγγελέα, αντί να με καλέσει ο εισαγγελέας αυτεπάγγελτα από την δεύτερη μέρα που τα είπα εδώ; Πλανάσθε πλάνην οικτράν.

Όσο για την ηθική, ακούστε, κύριε συνάδελφε. Πώς σας λένε, είπαμε, Δήμα; Γιατί δεν σας ξέρω καλά. Δήμα; Μπράβο. Δήμα δεν σας λέτε; Ο Δήμας ο Υπουργός τι ήταν για εσάς, της Νέας Δημοκρατίας; Εμένα ο μπαμπάς μου ήταν ανθρακωρύχος, κύριε. Κατάλαβες; Μη μου μιλάς εμένα για ηθική. Γιατί εκεί δεν μετράει αν ήσουν ηθικός, επειδή ο θείος σου ή ο μπαμπάς σου ήταν Βουλευτής. Δεν θα ξαναμιλήσεις για την ηθική, όταν είσαι βουτηγμένος ως κόμμα μέσα στην ανηθικότητα.

Αντιλαμβάνομαι το άγχος σου με τον «ΣΚΑΪ», στασίδι πιάνεις κάθε μέρα ως θαμώνας. Αλλά όταν βρίζουν έναν συνάδελφό σου σκαιότατα, δεν αμύνεσαι υπέρ του υβριστού, αλλά υπέρ αυτού που αμύνεται. Εγώ αμύνθηκα σήμερα, γιατί δεν έχω τη δυνατότητα να πάω στον «ΣΚΑΪ» και να μιλήσω, ενώ εσύ είσαι άνετος να πας ως θαμώνας του καφενείου του Πρωτοψάλτη.

Ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Έχετε τον λόγο για ένα λεπτό, κύριε Υπουργέ.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Κύριε Πρόεδρε, η ηθική του καθενός αποδεικνύεται στην πράξη. Μόνο και μόνο το γεγονός ότι αναφέρεστε υποτιμητικά σε εμένα ως «συνάδελφό σας» ή ακόμα και στον πατέρα μου, για τον οποίο βεβαίως μου δίνετε τη δυνατότητα να πω από το Βήμα της Βουλής ότι είμαι εξαιρετικά υπερήφανος για την πολιτική του πορεία...

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Γόνος! Γόνος!

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Νομίζω ότι αυτό, όμως, αποδεικνύει το ήθος του κάθε ανθρώπου.

Από εκεί και πέρα, εγώ κατάλαβα για μία ακόμη φορά πως δεν θα πάτε στη δικαιοσύνη να καταθέσετε στοιχεία, άρα, ψεύδεστε. Ψεύδεστε ασυστόλως. Και είναι ντροπή μέσα σε αυτήν την Αίθουσα για τόσο σημαντικά ζητήματα να ψεύδεστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Πρόεδρε, τον λόγο παρακαλώ για δέκα δευτερόλεπτα.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, τελευταίος μιλάει ο Υπουργός πάντα. Να σας δώσω τον λόγο για μισό λεπτό, αλλά να το κλείσουμε, νομίζω ότι ακούστηκε ό,τι έπρεπε να ακουστεί από τον καθένα.

Ορίστε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Επειδή δεν ήθελα να το ανακοινώσω σήμερα, αύριο θα είμαι στον εισαγγελέα του Αρείου Πάγου.

Σας είπα ότι έχουμε εκπλήξεις. Το ευτύχημα για εσάς είναι ότι δεν είστε εμπλεκόμενος στην ιστορία. Θα έχουν εφιάλτες από δω και πέρα κάποιοι. Όσο για το αν είστε επίγονος γόνος και για την οικογενειοκρατία κ.λπ., εγώ τα απεχθάνομαι αυτά τα οικογενειοκρατικά. Δεν μου αρέσουν. Αυτή τη χώρα τη ρήμαξαν από το 1832 γόνοι. Εσείς μπορεί να είστε περήφανος, όπως και ο Μαυροκορδάτος, ο Κωλέττης, όπως όλοι αυτοί οι πολιτικάντηδες που κυβέρνησαν τον τόπο. Εγώ αυτό θα το καταρρίψω!

(Χειροκροτήματα από την πτέρυγα της Ελληνικής Λύσης)

Το παιδί του φτωχού, ο αγρότης, ο κτηνοτρόφος και ο αλιεύς θα είναι εδώ μέσα, όχι τα παιδιά των γόνων. Αυτή είναι η διαφορά της ηθικής μας.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Κύριε Πρόεδρε…

**ΠΡΟΕΔΡΕΥΩΝ (Γεώργιος Γεωργαντάς):** Δεν χρειάζεται, κύριε Υπουργέ. Για μια παρέμβαση δύο λεπτών…

**ΝΙΚΟΛΑΟΣ ΠΑΠΠΑΣ:** Κύριε Πρόεδρε, τον λόγο, παρακαλώ.

**ΠΡΟΕΔΡΕΥΩΝ (Γεώργιος Γεωργαντάς):** Κοιτάξτε, να απευθυνθώ λίγο στους Κοινοβουλευτικούς Εκπροσώπους.

Τώρα πρέπει να κάνει μια μικρή παρέμβαση ο Κοινοβουλευτικός Εκπρόσωπος της Νέας Δημοκρατίας και μετά να πάμε στους ομιλητές για να προχωρήσουμε.

Ο κ. Κατσαφάδος έχει τον λόγο.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Δεν είχα πρόθεση να παρέμβω, κύριε Πρόεδρε, αλλά μετά την τοποθέτηση του Προέδρου της Ελληνικής Λύσης ο οποίος βλέπω ότι φεύγει από την Αίθουσα, μια τοποθέτηση η οποία κατά το ένα τρίτο της καταφέρθηκε κατά ενός δημοσιογράφου και ενός τηλεοπτικού σταθμού, σπεύδω να σας πω ότι εγώ δεν έχω στασίδι στον «ΣΚΑΪ»…

**ΚΩΝΣΤΑΝΤΙΝΟΣ ΧΗΤΑΣ:** Γιατί;

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Αυτό είναι δικαίωμα του καθενός, απλά σπεύδω να σας πω ότι σας μιλάει ένας άνθρωπος ο οποίος δεν βγαίνει τακτικά στον «ΣΚΑΪ», οπότε μην με κατηγορήσετε, όπως κατηγορήσατε τον κ. Δήμα, ο οποίος ούτε αυτός βγαίνει. Αλλά αυτά έχουν να κάνουν με το πώς θα ντύσετε την ομιλία σας και τον λόγο σας, έναν καταγγελτικό και βαθύτατα τοξικό λόγο. Πρώτη φορά είδαμε Πρόεδρο κόμματος γύρω στα επτά με οκτώ λεπτά να κάθεται και να καταφέρεται κατά ενός δημοσιογράφου και ενός μέσου μαζικής ενημέρωσης.

Θα σταθώ, όμως, σε δύο άλλα πάρα πολύ σημαντικά πράγματα και εδώ θα πρέπει να απαντήσουν και οι Κοινοβουλευτικοί Εκπρόσωποι των κομμάτων, γιατί ακούσαμε τον Πρόεδρο της Ελληνικής Λύσης να κάθεται και να κατηγορεί τη δικαιοσύνη. Δεν της αναγνωρίζει την ανεξαρτησία της, θεωρεί εκ προοιμίου πως ό,τι δεν έχει να κάνει με το δικό του αφήγημα, σε σχέση με την τραγωδία των Τεμπών, είναι διαβλητό. Αυτό μας είπε ο Πρόεδρος της Ελληνικής Λύσης. Η Νέα Δημοκρατία, η Κυβέρνηση, λέει όλα στη δικαιοσύνη. Αυτή εδώ η Κυβέρνηση δεν γύρισε και είπε αν είναι γνήσιο ή όχι το βίντεο το οποίο βγήκε με την αμαξοστοιχία. Ο Πρόεδρος της Ελληνικής Λύσης, όμως, θεωρεί ότι δεν είναι γνήσιο και όλα αυτά, σε τελική ανάλυση, όπως είπε και ο Υπουργός ο κ. Χρίστος Δήμας, θα πρέπει να πάνε στη δικαιοσύνη. Δεν μπορεί να έρχεται ο καθένας εδώ, να ανεβαίνει σε αυτό το Βήμα, να το χρησιμοποιεί, για να μπορέσει να δημιουργήσει ψεύτικες εικόνες στο κομματικό του ακροατήριο, γεμίζοντας τοξικότητα την πολιτική συζήτηση και όταν γυρνάμε και του λέμε «πηγαίνετε στη δικαιοσύνη αφού ξέρετε την αλήθεια, αφού ξέρει την πραγματικότητα», να μας λέει «όχι δεν θα πάω εγώ, να με φωνάξει η δικαιοσύνη».

Αυτά, κυρίες και κύριοι συνάδελφοι -και απευθύνομαι στους εκπροσώπους των υπόλοιπων κομμάτων- είναι ένα τεράστιο ζήτημα για τη δημοκρατία μας και θα πρέπει να κάτσουμε και να δούμε πάρα-πάρα πολύ σοβαρά αν για χάρη μικροκομματικών και μικροπολιτικών επιδιώξεων μπορούμε να συνδυάζουμε την ανεξαρτησία της δικαιοσύνης, η οποία είναι ο πυρήνας της δημοκρατίας. Δικαιοσύνη α λα καρτ δεν υπάρχει, κυρίες και κύριοι συνάδελφοι και αυτήν τη στιγμή αυτό είδαμε. Αυτήν τη στιγμή είδαμε τον Πρόεδρο ενός κόμματος να βγαίνει και να λέει στον ελληνικό λαό και στους συναδέλφους εδώ, ότι αν η δικαιοσύνη δεν αποφασίσει ότι φταίει η Κυβέρνηση για την τραγωδία των Τεμπών, είναι μια δικαιοσύνη πιασμένη, που δεν έχει κάνει σωστά τη δουλειά της.

Έτσι δεν προχωράμε. Έτσι δεν δίνουμε απαντήσεις για το να μπορέσουμε να βρούμε τους πραγματικούς ενόχους και να μην ξαναζήσουμε τέτοιες τραγωδίες και το μόνο το οποίο μας νοιάζει είναι το πώς θα ρίξουμε αυτή την Κυβέρνηση. Οι κυβερνήσεις πέφτουν με τις εκλογές. Θα γίνουν εκλογές, θα ψηφίσει ο ελληνικός λαός και θα μας κρίνει όλους. Όλα τα άλλα, όμως, δηλητηριάζουν την κοινή γνώμη.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Έχει ζητήσει τον λόγο για μία παρέμβαση ο κ. Παππάς, ο Κοινοβουλευτικός Εκπρόσωπος του ΣΥΡΙΖΑ και αμέσως μετά για ένα λεπτό ο κ. Χήτας, αλλά θα παρακαλέσω να κλείσει…

**ΚΩΝΣΤΑΝΤΙΝΟΣ ΧΗΤΑΣ:** Κύριε Παππά, μπορώ να…

**ΝΙΚΟΛΑΟΣ ΠΑΠΠΑΣ:** Όχι, όχι.

**ΠΡΟΕΔΡΕΥΩΝ (Γεώργιος Γεωργαντάς):** Συγχωρέστε με λίγο, κύριοι Κοινοβουλευτικοί Εκπρόσωποι.

Πάντως, αυτήν τη στιγμή αναλωνόμαστε σε ένα θέμα…

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, …

**ΠΡΟΕΔΡΕΥΩΝ (Γεώργιος Γεωργαντάς):** Κύριε Χήτα, θα πάρετε μετά τον λόγο.

Αναλωνόμαστε σε ένα θέμα που είναι εκτός της ημερήσιας διάταξης, οφείλω να το πω για όλους.

Λοιπόν, κύριε Παππά, έχετε τον λόγο για την παρέμβαση που δικαιούστε και βεβαίως, όλοι δικαιούστε από μία παρέμβαση με την οποία θα κλείσουμε μετά εδώ, εσείς επιλέγετε.

**ΝΙΚΟΛΑΟΣ ΠΑΠΠΑΣ:** Κύριε Πρόεδρε, θα συμφωνήσω μαζί σας ότι το θέμα είναι εκτός τυπικής ημερησίας διάταξης, αλλά καταλαβαίνετε και εσείς ότι είναι στην ημερήσια διάταξη του καθημερινού βασάνου και του συλλογικού τραύματος που έχει περάσει ο λαός μας με το ζήτημα των Τεμπών.

Κύριε Κατσαφάδο και κύριε Δήμα, στις δημοκρατίες δεν υπάρχει ανέλεγκτη εξουσία και κατά τούτο, και οι δικαστές και οι δημοσιογράφοι που έχουν δημόσιο βήμα, θα πρέπει να δέχονται την κριτική. Δεν κατάλαβα, όπως ασκούν σφοδρή κριτική, δηλητηριώδη, διαστρεβλώνουν πολλές φορές, θα πρέπει να είναι έτοιμοι να ακούνε δημοσίως και αντεπιχειρήματα. Και εν πάση περιπτώσει, δεν καταλαβαίνω την αρχή που λέει ότι όταν γίνεται κριτική σε κάποιο δικαστικό λειτουργό, θίγεται η ανεξαρτησία της δικαιοσύνης.

Κατηγορείτε την Αντιπολίτευση, λοιπόν, ότι έχει ταπεινά κίνητρα. Διαβάσατε τη χθεσινή ανάρτηση της κ. Καρυστιανού, η οποία λέει το εξής συγκλονιστικό, ότι δεν υπάρχει ηχητικό υλικό που έχει ενσωματωθεί στη δικογραφία. Δεν σας ανησυχεί εσάς αυτό, δεν σας ανησυχεί; Δεν έχετε τραβήξει από το αυτί τον κ. Τερεζάκη, που τον προστατεύετε, επειδή δεν βρέθηκε ούτε ένα δευτερόλεπτο -ούτε ένα δευτερόλεπτο- οπτικοακουστικού υλικού με τα βαγόνια της τραγωδίας, δύο χρόνια τώρα! Και ξαφνικά, υπάρχει ένα βίντεο στη δημόσια συζήτηση. Δεν υπάρχει σύγκρουση, δεν υπάρχει έκρηξη, υπάρχει το βίντεο και ο κομιστής του στο δημόσιο διάλογο. Δεν είναι έτσι.

Αυτή η ιστορία δεν θα απασχολήσει μόνο τη δικαιοσύνη. Πρέπει να απασχολήσει και την Προανακριτική της Βουλής και εκεί, θα σας έλεγα, κύριε Κατσαφάδο και κύριε Δήμα, να ενθαρρύνετε τον Πρωθυπουργό και εσείς, να καταθέσει στην Προανακριτική Επιτροπή. Είναι ο βασικός μάρτυρας και να είστε απολύτως βέβαιοι, πως με το που θα περάσει την πόρτα ο κ. Τριαντόπουλος, η πρώτη ερώτηση που θα του γίνει είναι ποιος του έδωσε την εντολή και με ποιο τρόπο να πάει και να ενορχηστρώσει αυτό το μπάζωμα;

Τώρα, επειδή τις τελευταίες μέρες έχετε κάνει μια προσπάθεια να θολώσετε τα νερά, σας απαλλάσσει το γεγονός ότι ο ΣΥΡΙΖΑ είχε εγκαίρως και εντός του Κοινοβουλίου εγείρει τα ζητήματα με τη δικογραφία και συγκεκριμένα, με την εισαγγελική διάταξη που μιλάει για τις ευθύνες Τριαντόπουλου, από τις δικές σας ευθύνες; Δεν απαλλάσσει ούτε τον κ. Τασούλα. Έπρεπε να έχει κάνει τις σχετικές ανακοινώσεις.

Εμείς κάναμε αυτό που οφείλαμε. Ήμασταν κάθε μέρα ενημερωμένοι με τους αρμόδιους Βουλευτές μας και μιλήσαμε πάρα πολύ νωρίς για την Προανακριτική Επιτροπή. Εσείς απείχατε από αυτή τη συζήτηση και πότε ξυπνήσατε; Πότε ξυπνήσατε; Όταν βγήκε ο κόσμος στους δρόμους. Αυτό, λοιπόν, πρέπει να είναι το μήνυμα προς την ελληνική κοινωνία. Εάν βγει ο κόσμος στους δρόμους, θα υποχωρήσει και η Κυβέρνηση και ο κ. Μητσοτάκης και πάρα πολύ γρήγορα, πρέπει να γίνει και η Πρόταση Δυσπιστίας που έχει προτείνει ο ΣΥΡΙΖΑ-Προοδευτική Συμμαχία.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα ο κ. Χήτας, μετά η κ. Πέρκα και θα κλείσει ο κ. Κατσαφάδος.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Κύριε Κατσαφάδο, οι κυβερνήσεις λέτε πέφτουν με τις εκλογές ή κερδίζουν τη διακυβέρνηση της χώρας. Ξέρετε, εξαπατήσατε τους Έλληνες πολίτες. Γιατί αν αυτά -μην κουνάτε το κεφάλι σας- που είπε ο κ. Μητσοτάκης πριν από δέκα πέντε μέρες στη συνέντευξη του στον κ. Σρόιτερ, τα έλεγε προεκλογικά, δεν θα ήσασταν Κυβέρνηση τώρα. Τόσο απλά! Αλλά μετά από δύο χρόνια αγγελοκρούστηκε και είδε ένα άλλο όραμα και περιέγραψε άλλα πράγματα ο Πρωθυπουργός, τα οποία αν τα έλεγε προεκλογικά, δεν θα ήταν Πρωθυπουργός σήμερα. Ένα το κρατούμενο.

Μιλάτε εσείς για τοξικότητα; Δεν υπάρχει πιο τοξικό, κύριε Κατσαφάδο, από αυτό που προσπάθησε να κάνει όλο το σύστημα, να αποκρύψει ένα έγκλημα. Δεν υπάρχει πιο τοξικό από το να παρεμβαίνεις σε χώρο εγκλήματος την επόμενη κιόλας μέρα. Δεν υπάρχει πιο τοξικό από το να ξεμπαζώνεις τον χώρο εκεί και να κουβαλάς νεκρά πτώματα ανθρώπων, πτώματα ανθρώπων! Δεν υπάρχει πιο τοξικό από αυτό. Μιλάτε εσείς για τοξικότητα; Αλήθεια, τώρα;

Όλα στη δικαιοσύνη λέτε. Μάλιστα. Ένα στικάκι, ας πούμε. Μετά από δύο χρόνια, ε; Απίστευτο! Μετά από δύο χρόνια, κύριε Κατσαφάδο, ενώ έχουν σβηστεί οι σκληροί δίσκοι, ενώ έχουν γίνει έρευνες, έχουν ζητήσει οι εισαγγελείς τα πάντα, δεν υπάρχει τίποτα κι έχουν διαγραφεί τα πάντα, ξαφνικά βρέθηκε ένα στικάκι και το πήγαμε. Αλήθεια τώρα;

Εσείς νομίζετε ότι αυτά που λέμε εμείς περιορίζονται εδώ μέσα; Τι είπε ο κ. Βελόπουλος, τι είπε ο κ. Κατσαφάδος, τι είπε ο κ. Χήτας, τι είπε ο κ. Παππάς; Έξω βοά η κοινωνία. Σας έχει πάρει χαμπάρι και νομίζετε ότι εμείς μιλάμε εδώ μέσα στη Βουλή μόνο. Αλήθεια τώρα; Δυστυχώς, έχετε ένα πρόβλημα στη Νέα Δημοκρατία, κύριε Κατσαφάδο. Το πρόβλημά σας είναι η Ελληνική Λύση. Φανταστείτε να μην υπήρχε από το 2023. Στις 3 Μαρτίου ξεκινήσαμε. Στις 28 έγινε το έγκλημα στα Τέμπη, στις 3 Μαρτίου καταθέσαμε ερώτηση για το τι κουβαλούσε η εμπορική αμαξοστοιχία. Και εκεί ξεκινήσαμε με όρκο ζωής να το φθάσουμε μέχρι τέλους, να ξετυλίξουμε το κουβάρι της συγκάλυψης. Τι κουβαλούσε η αμαξοστοιχία; Τι προκάλεσε την πυρόσφαιρα; Από τι κάηκαν τα παιδιά μας; Σας ενοχλούμε. Φανταστείτε τι θα κάνατε αν δεν υπήρχαμε εμείς. Όλα «μούχτι». Συγγνώμη για την έκφραση.

Στις 18 Γενάρη βγαίνει στη δημοσιότητα το ηχητικό «δεν έχω οξυγόνο» που συγκλόνισε την Ελλάδα. Στις 26 Γενάρη έγινε αυτό το μεγάλο συλλαλητήριο φωνή λαού, οργή Θεού σε όλα τα μήκη και πλάτη της Ελλάδας και θορυβηθήκατε. Στις 29 Γενάρη, αμέσως μετά, βγαίνει σε μια τραγική εμφάνιση ο Πρωθυπουργός να σώσει τα άσωστα. Δείτε τώρα πώς θα εμπιστευτούμε όλους εσάς και τη δικαιοσύνη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, αμέσως, κύριε Πρόεδρε.

Στις 30 Γενάρη ξαφνικά βγαίνει στη δημοσιότητα βίντεο από το μίνι μάρκετ που σύμφωνα με τους πραγματογνώμονες υπάρχουν ενδείξεις ισχυρότατες ότι υπάρχει παράνομο φορτίο με εύφλεκτα υλικά. Και αρχίζει το ντεμαράζ τώρα. Στις 7 Φεβρουαρίου βρίσκονται τρία βίντεο τα οποία κομίζουν δημοσιογράφοι στα twitter τους και τα παίζουν. Είναι αυτοί που σας θίξαμε σήμερα. Οι Πορτοσάλτε οι χαϊδεμένοι οι δικοί σας. Αυτούς που χαϊδεύετε ολημερίς και ολονυχτίς. Και ναι, έχετε στασίδι. Αυτούς τους τοξικούς. Αυτή είναι οι τοξικοί. Βγάζουν στις 7 Γενάρη τα τρία βίντεο και μας λένε ότι προσπαθούν λυσσασμένα να μας πείσουν ότι αυτή η έκρηξη που έχει δει όλη η Ελλάδα είναι από έλαια σιλικόνης. Ό,τι και να κάνετε, στις 28 Φλεβάρη όλη η Ελλάδα θα είναι στους δρόμους. Κι εσείς θα παρακολουθείτε με αγωνία και θα παρακαλάτε να βρεθούν και άλλα στικάκια για να σας σώσουν.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Η Κοινοβουλευτική Εκπρόσωπος της Νέας Αριστεράς, κ. Πέρκα, έχει τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Κύριε Κατσαφάδο και αγαπητοί συνάδελφοι, η βιτρίνα του επιτελικού κράτους σας έχει ρωγμή και θα σπάσει με κρότο. Το κράτος δικαίου πλήττεται βάναυσα. Δεν μπορούμε πια να ακούμε «η δικαιοσύνη» και «η δικαιοσύνη». Ποια δικαιοσύνη, κύριε Κατσαφάδο; Με ποια στοιχεία; Οι ανακριτικές αρχές έκαναν τη δουλειά τους σωστά; Μάζεψαν τα στοιχεία; Έκλεισαν τον τόπο του εγκλήματος ή έγινε μια ενορχηστρωμένη συγκάλυψη; Και δεν είναι μόνο τα Τέμπη. Θα τα πω στη βασική μου ομιλία.

Υποκλοπές. Μας είπε ο κ. Ζήσης, ο αντεισαγγελέας του Αρείου Πάγου ότι το τραπεζικό σύστημα είναι διάτρητο. Παίρνεις την κάρτα του αλλουνού, πας πληρώνεις, δεν τρέχει τίποτα. Και βγαίνει η Εθνική Τράπεζα και το διαψεύδει. Έρχεται η Πύλος, το πόρισμα του Συνηγόρου του Πολίτη. Κρίσιμα στοιχεία δεν γνωστοποιήθηκαν γιατί, λέει, οι κάμερες δεν λειτουργούσαν, το καταγραφικό υλικό δεν υπήρχε, οι συνομιλίες δεν είχαν καταγραφεί ψηφιακά. Και έρχεται το Υπουργείο Εμπορικής Ναυτιλίας και καταγγέλλει την Ανεξάρτητη Αρχή. Τέτοια επίθεση πολιτικής ηγεσίας σε Ανεξάρτητη Αρχή δεν έχουμε ξαναδεί. Και βεβαίως τα Τέμπη τα οποία θα αναλύσω στη συνέχεια. Δεν υπάρχει πλέον καμία αμφιβολία στον τελευταίο Έλληνα πολίτη για τις ευθύνες αυτής της Κυβέρνησης και για τη μη λειτουργία των θεσμών. Δεν λειτούργησαν οι θεσμοί και ξεκινάω από τις ανακριτικές αρχές που δεν ζήτησαν στοιχεία. Συνεχίζω με την Πυροσβεστική που οι πυροσβέστες έφυγαν. Πήραν εντολή να φύγουν. Έχουν μία σελίδα πόρισμα για ένα τόσο τραγικό συμβάν.

Προφανώς για το μπάζωμα, για το ότι δεν υπάρχει βιντεοληπτικό. Και βγαίνουν τώρα τρία βιντεάκια. Αλήθεια; Μπράβο. Δύο χρόνια μετά. Δεν θα μπούμε εμείς στη λογική αν είναι ή δεν είναι έγκυρα κ.λπ.. Θα το δουν οι ειδικοί. Ξέρετε τι κάνετε με αυτά τα βιντεάκια; Ποιοι; Αυτοί που έχουν ενορχηστρώσει τη συγκάλυψη. Κερδίζουν χρόνο. Αν ακούσεις τα πρωινάδικα καταλαβαίνεις πού πάει. Τι ακούμε, λοιπόν, σήμερα από το πρωί; «Θα αργήσουν λίγο τα πορίσματα». Όχι δεν είναι έτσι. Δεν θα σας περάσει και θα έχετε τον κόσμο στο δρόμο και γι’ αυτό ακριβώς θα συμμορφωθείτε. Αλλά όταν μιλάμε για δικαιοσύνη, για δημοκρατία, για κράτος δικαίου θα κοιταζόμαστε πρώτα στον καθρέφτη και θα λέμε «τι παραλείψεις κάναμε;». Βγήκε ο Πρωθυπουργός και είπε «ατυχής στιγμή η εξεταστική». Λίγο λάθος το ένα, λίγο λάθος το άλλο. Δύο χρόνια χάνονται στοιχεία, γίνεται συγκάλυψη από όπου μπορούσατε να έχετε μια παρέμβαση αντιθεσμική και συνεχίζετε να μας κουνάτε το δάχτυλο για τη δικαιοσύνη. Είδαμε και την εξεταστική που κάνατε.

Όλες οι υποθέσεις συνδέονται. Θα μπορούσα να αναφέρω και άλλες και δείχνουν ακριβώς αυτό: την καθεστωτική λειτουργία της Κυβέρνησης Μητσοτάκη.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώνεται εδώ ο κύκλος αυτός. Δύο λεπτά ακριβώς και περνάω τους ομιλητές.

Κύριε Κατσαφάδο, έχετε τον λόγο.

**ΝΙΚΟΛΑΟΣ ΠΑΠΠΑΣ:** Κατά μεγάλη παρέκκλιση. Δεύτερη φορά.

**ΠΡΟΕΔΡΕΥΩΝ (Γεώργιος Γεωργαντάς):** Επειδή αναφέρθηκε δυο-τρεις φορές. Συμφωνώ μαζί σας. Έχετε τις ομιλίες σας όλοι. Παρακαλώ, δυο λεπτά επειδή αναφέρθηκε το όνομά του.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Κύριε Παππά, δυο λεπτά μόνο.

**ΠΑΥΛΟΣ ΓΕΡΟΥΛΑΝΟΣ:** Για να έχετε τον τελευταίο λόγο.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Κοιτάξτε να δείτε. Με λύπη παρακολούθησα τον δεύτερο γύρο τοποθετήσεων και θα κληθούμε όλοι να απαντήσουμε μετά, όταν ανέβουμε στο Βήμα της Βουλής. Πραγματικά απορώ. Πριν από δύο λεπτά ακούστηκε από εκπροσώπους διαφόρων κομμάτων μέσα σ’ αυτήν εδώ την Αίθουσα ότι δεν μπορούμε να αποδεχθούμε ότι η δικαιοσύνη κάνει σωστά τη δουλειά της. Και εφόσον δεν κάνει σωστά τη δουλειά της οποιοδήποτε πόρισμα βγάλει, οποιοδήποτε αποτέλεσμα, το αμφισβητούμε. Έτσι θα προχωρήσουμε, κύριοι; Είπε κάτι ο κ. Παππάς. Με απόλυτο σεβασμό στεκόμαστε στις οικογένειες αυτών των αδικοχαμένων παιδιών. Δεν γνωρίζω, κύριε Παππά, τι έχει η δικογραφία. Δεν γνωρίζω τι έχει το ανακριτικό υλικό. Δεν το γνωρίζω. Και δεν πρέπει να το γνωρίζω. Κι εσείς δεν το γνωρίζετε. Το γνωρίζετε; Γνωρίζετε τι υπάρχει;

**ΝΙΚΟΛΑΟΣ ΠΑΠΠΑΣ:** Έχετε δει τη δικογραφία; Έχω δει τη δικογραφία.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Δεν γνωρίζω, λοιπόν, εγώ, κύριε Παππά τι υπάρχει. Βλέπω μία αναδίπλωση όμως. Ήρθε εδώ ο κ. Παππάς να πει «ξέρετε κάτι; Η κ. Γεροβασίλη αλλιώς το είπε, εμείς το είπαμε και ήμασταν εδώ, τα έλεγα και άκουγε ο κ. Ανδρουλάκης». Και αφού θεωρούσατε ότι έπρεπε να γίνει προανακριτική γιατί δεν την κάνατε; Γιατί δεν προτείνατε; Γιατί δεν προτείνατε τόσο καιρό; Γιατί εδώ θα ξεχάσουμε και τα αυτονόητα. Εγκαλείτε την Κυβέρνηση σε τι; Προτείνατε; Ήρθατε και είπατε ότι υπάρχουν νέα στοιχεία; Γιατί δεν προτείνατε, κύριε Παππά; Γιατί όπως είπε η κ. Γεροβασίλη και οι υπόλοιποι συνάδελφοι σας, δεν θεωρούσατε ότι τα στοιχεία είναι επαρκή και σημαντικά για να μπορέσετε να προχωρήσετε σε πρόταση για σύσταση προανακριτικής επιτροπής. Εσείς οι ίδιοι τα λέγατε. Και έρχεστε σήμερα εδώ να μας πείτε τι;

Κυρίες και κύριοι συνάδελφοι, η ιστορία των Τεμπών είναι μια πολύ βαριά ιστορία που έχει επηρεάσει το σύνολο της ελληνικής κοινωνίας ανεξάρτητα από το τι κόμμα έχει ψηφίσει ο καθένας μας. Όλοι έχουμε παιδιά. Δεν είναι διαφορετικά τα δικά μας παιδιά από τα δικά σας παιδιά. Κάπως έτσι θέλετε να το παρουσιάσετε. Αφήστε, λοιπόν, τη δικαιοσύνη να κάνει σωστά τη δουλειά της.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, ευχαριστώ.

Ο λόγος τώρα είναι στους δύο πρώτους ομιλητές, τον κ. Βεσυρόπουλο και την κ. Σταρακά.

Κύριε Βεσυρόπουλε από τη Νέα Δημοκρατία, καλείστε στο Βήμα. Ενημερώνω ότι μετά τους δύο πρώτους ομιλητές θα πάρει το λόγο ο κ. Νατσιός και μετά οι άλλοι δύο ομιλητές.

Παρακαλώ, κύριε Βεσυρόπουλε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, η Κυβέρνηση του Κυριάκου Μητσοτάκη υλοποιεί με το παρόν νομοσχέδιο του Υπουργείου Εθνικής Οικονομίας και Οικονομικών μία ακόμη από τις πολλαπλές μεταρρυθμιστικές της παρεμβάσεις. Την ώρα που η Αντιπολίτευση αναλώνεται στο να εργαλειοποιεί κάθε ζήτημα χωρίς να διαθέτει ουσιαστικές προτάσεις αλλά ούτε και αξιοπιστία, η Κυβέρνηση επιμένει στο να δημιουργεί ένα επαρκές και αποτελεσματικό πλαίσιο για την αντιμετώπιση καίριων ζητημάτων όπως είναι η αναγκαιότητα εκσυγχρονισμού και απλοποίησης της φορολογικής νομοθεσίας. Υπενθυμίζω ότι πρόκειται για σειρά παρεμβάσεων που ξεκίνησαν να υλοποιούνται την προηγούμενη τετραετία ως μεταρρύθμιση του Ταμείου Ανάκαμψης και Ανθεκτικότητας και ως βασικό μέρος του ενοποιημένου σχεδίου της κυβερνητικής πολιτικής.

Την περίοδο στην οποία υπηρέτησα ως Υφυπουργός Οικονομικών, αρμόδιος για τη φορολογική πολιτική, είχα την τιμή να εποπτεύω τη σχετική διαδικασία και να δρομολογηθεί η κατάθεση στη Βουλή τόσο του νομοσχεδίου με το οποίο κυρώθηκε ο Κώδικας Είσπραξης Δημοσίων Εσόδων όσο και του νομοσχεδίου με το οποίο κυρώθηκε ο Κώδικας Φορολογικής Διαδικασίας.

Με την κύρωση του Κώδικα Είσπραξης Δημοσίων Εσόδων στο ν.4978/2022 πετύχαμε τη νομοθετική κωδικοποίηση όλων των διατάξεων που διέπουν τη διοικητική διαδικασία για την είσπραξη των δημοσίων εσόδων και των εσόδων λοιπών δημοσιονομικών προσώπων, μέσα από την υλοποίηση μιας ιδιαίτερα σημαντικής μεταρρυθμιστικής παρέμβασης μετά από πάρα πολλά χρόνια.

Με την κύρωση του Κώδικα Φορολογικής Διαδικασίας κωδικοποιήσαμε τις διατάξεις που διέπουν τη φορολογική διαδικασία, δηλαδή τη διαδικασία του προσδιορισμού και της είσπραξης των φορολογικών εσόδων, καθώς και τις επιβαλλόμενες κυρώσεις -διοικητικές και ποινικές- σε περίπτωση μη εκπλήρωσης των υποχρεώσεων της φορολογικής νομοθεσίας.

Αποτέλεσμα της συντονισμένης αυτής προσπάθειας για την επίλυση προβλημάτων που είχαν δημιουργηθεί από τις πολλαπλές και νομοθετικές τροποποιήσεις που έγιναν αποσπασματικά τα προηγούμενα χρόνια, είναι ο ν.4987/2022, ένα ενιαίο νομοθέτημα με εσωτερική συνοχή, συμβατό με την υπόλοιπη κείμενη νομοθεσία, κατανοητό και εύχρηστο για τη διοίκηση και τους διοικούμενους.

Οι δύο αυτές παρεμβάσεις εκσυγχρονισμού του φορολογικού συστήματος της χώρας αποτέλεσαν την αρχή για να ακολουθήσουν, η αναμόρφωση του Κώδικα Φορολογικής Διαδικασίας με τον ν.5104/2024, η κατάργηση του τέλους χαρτοσήμου σε περισσότερες από εξακόσιες συναλλαγές και η εισαγωγή του ψηφιακού τέλους συναλλαγής μόνο σε περιπτώσεις που προβλέπονται από το ν.5135/2024.

Ο στόχος όλων αυτών των μεταρρυθμιστικών πρωτοβουλιών είναι σαφής και έχει ήδη επιτευχθεί στο μεγαλύτερό του μέρος. Ο εκσυγχρονισμός και η απλοποίηση της φορολογικής νομοθεσίας, η προαγωγή της ασφάλειας δικαίου και η ενίσχυση των σχέσεων εμπιστοσύνης ανάμεσα στους φορολογούμενους και το κράτος.

Το νομοσχέδιο του Υπουργείου Εθνικής Οικονομίας και Οικονομικών που συζητάμε σήμερα, κυρίες και κύριοι συνάδελφοι, αποτελεί ένα ακόμη ιδιαίτερα σημαντικό βήμα για την υλοποίηση του στόχου αυτού.

Με αυτό το νομοσχέδιο κωδικοποιούνται δώδεκα νομοθετήματα προκειμένου να επικαιροποιηθεί το ισχύον θεσμικό πλαίσιο, καθώς και να διευκολυνθούν ακόμη περισσότερο τόσο οι φορολογούμενοι όσο και η φορολογική διοίκηση. Τα δώδεκα αυτά νομοθετήματα που κωδικοποιούνται σχετίζονται με την έμμεση φορολογία. Τα πρώτα δέκα που εμπίπτουν στο πεδίο εφαρμογής του Κώδικα Φορολογικής Διαδικασίας είναι: Το ψηφιακό τέλος συναλλαγής, ο φόρος συγκέντρωσης κεφαλαίων, ο φόρος ασφαλίστρων, το τέλος ανθεκτικότητας στην κλιματική κρίση, τα τέλη συνδρομητών κινητής τηλεφωνίας, σταθερής τηλεφωνίας και συνδρομητικής τηλεόρασης, ο ειδικός φόρος ειδών πολυτελείας, το τέλος διενέργειας παιγνίων με παιγνιόχαρτα και η εισφορά δακοκτονίας. Δύο ακόμη νομοθετήματα που κωδικοποιούνται με τις διατάξεις του νομοσχεδίου είναι, το τέλος πλοίων αναψυχής και ημερόπλοιων και τα τέλη κυκλοφορίας.

Η κωδικοποίηση των νομοθετημάτων που μόλις ανέφερα κρίνεται επιτακτική για δύο λόγους: Πρώτον, γιατί με εξαίρεση το ψηφιακό τέλος συναλλαγής και το τέλος ανθεκτικότητας που αναμορφώθηκαν πρόσφατα, το υπόλοιπο θεσμικό πλαίσιο που αφορούσε αυτούς τους έμμεσους φόρους ανάγεται χρονικά σε νομοθετήματα που θεσπίστηκαν αρκετές δεκαετίες πριν, τα οποία μάλιστα έχουν υποβληθεί σε αλλεπάλληλες τροποποιήσεις. Είναι χαρακτηριστικό ότι το αρχικό νομοθέτημα για τα τέλη κυκλοφορίας ψηφίστηκε το 1953, ενώ η εισφορά δακοκτονίας το 1957.

Δεύτερον, γιατί με τη θέσπιση αποσπασματικών ρυθμίσεων σε άλλους νόμους έχουν παρατηρηθεί δυσκολίες στην εφαρμογή του σχετικού ρυθμιστικού πλαισίου. Κυρίως, όμως, το πλέον αυτονόητο είναι ότι μέσα από την κωδικοποίηση και απλούστευση της φορολογικής νομοθεσίας εκσυγχρονίζεται ακόμη περισσότερο η φορολογική διοίκηση και βελτιώνεται η εξυπηρέτηση πολιτών και επιχειρήσεων.

Με τον νέο Κώδικα έμμεσων φόρων, που θα ψηφιστεί σήμερα από τη Βουλή των Ελλήνων, εισάγεται ένα θεσμικό πλαίσιο που είναι πλέον πιο κατανοητό και ξεκάθαρο. Απαλείφονται διατάξεις που έχουν ουσιαστικά καταστεί αναχρονιστικές, ενώ παράλληλα εναρμονίζεται η ορολογία του νέου Κώδικα έμμεσων φόρων με την ορολογία του ήδη αναμορφωμένου Κώδικα Φορολογικής Διαδικασίας.

Κυρίες και κύριοι συνάδελφοι, το σύνολο των διατάξεων του νομοσχεδίου που συζητάμε σήμερα πληροί όλες τις προϋποθέσεις για να τύχει ευρείας διακομματικής στήριξης. Όπως ανέφερα και στην αρχή της ομιλίας μου, η Κυβέρνηση του Κυριάκου Μητσοτάκη συνεχίζει απερίσπαστη την υλοποίηση ενός μεταρρυθμιστικού έργου με ισχυρό αναπτυξιακό αποτύπωμα για την οικονομία και για τις επόμενες γενιές.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, ευχαριστώ για τη συνέπεια στον χρόνο.

Τον λόγο τώρα έχει από το ΠΑΣΟΚ - Κίνημα Αλλαγής, η κ. Σταρακά και αμέσως μετά ο Πρόεδρος της Κοινοβουλευτικής Ομάδας της Νίκης.

Κυρία Σταρακά, παρακαλώ.

**ΧΡΙΣΤΙΝΑ ΣΤΑΡΑΚΑ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το ΠΑΣΟΚ είναι ένα κόμμα που σέβεται αποδεδειγμένα τους θεσμούς, αλλά και τα όργανα της πολιτείας. Γι' αυτό, προφανώς, σεβόμαστε και το έργο της Κεντρικής Επιτροπής Κωδικοποίησης, που κατήρτισε τον υπό συζήτηση Κώδικα έμμεσων φόρων, παρόλο που δεν είμαστε εμείς αυτοί που ούτε την διορίσαμε, αλλά ούτε και την ελέγχουμε. Σημειώνουμε, όμως, ότι αυτός ο σεβασμός στα όργανα και τους θεσμούς της πολιτείας δεν είναι αυτονόητος.

Η ίδια η Κυβέρνηση, σε δυο κραυγαλέες περιπτώσεις μάλιστα, επιτέθηκε και απαξίωσε τους θεσμούς. Θυμίζουμε ότι στο σκάνδαλο των υποκλοπών η Κυβέρνηση άσκησε πίεση στην Αρχή Διασφάλισης του Απορρήτου των Επικοινωνιών, στην ΑΔΑΕ, και ειδικά στην Αρχή Προστασίας Δεδομένων Προσωπικού Χαρακτήρα λόγω των ερευνών της. Και πριν από λίγες ημέρες, επιτέθηκε ευθέως στον Συνήγορο του Πολίτη, επειδή πρότεινε διώξεις κατά Αξιωματικών του Λιμενικού, σχετικά με το Ναυάγιο της Πύλου. Στα Τέμπη, επίσης, τα αρμόδια αστυνομικά όργανα και οι εισαγγελείς αγνοήθηκαν και ένας τόπος εγκλήματος «μπαζώθηκε».

Άρα, μαθήματα θεσμικότητας και δημοκρατίας, η Νέα Δημοκρατία -τουλάχιστον- μπορεί να κάνει σε άλλα κόμματα, αλλά σε καμία περίπτωση δεν μπορεί να κάνει στο ΠΑΣΟΚ. Ειδικά μια Κυβέρνηση, που διατείνεται ότι είναι σύγχρονη, ότι είναι φιλελεύθερη, αλλά με την παραμικρή όχληση εκδηλώνει τα πιο συντηρητικά αντανακλαστικά της.

Πάμε, όμως, τώρα και στο θέμα του νομοσχεδίου. Περί έμμεσων φόρων, λοιπόν, το ανάγνωσμα. Ένα ακόμη πεδίο πολιτικής, στο οποίο η Κυβέρνηση της Νέας Δημοκρατίας επιμένει: Πρώτον, να αποκλίνει με όσα γίνονται στην Ευρώπη, αλλά και στον Δυτικό Κόσμο.

Δεύτερον, να επιβεβαιώνει την τεράστια υποκρισία της, έως το 2019, αφού είναι πλέον ο μεγαλύτερος φορομπήχτης της μεταπολίτευσης, αφήνοντας πολύ πίσω ακόμα και τα ρεκόρ που είχε ο ΣΥΡΙΖΑ. Ποιος αμφισβητεί το γεγονός ότι με Νέα Δημοκρατία ανέβηκε το ΑΕΠ 9%, αλλά οι φόροι 30%.

Δεν είναι ο μόνος λόγος που λέμε ότι η Νέα Δημοκρατία είναι η αλά καρτ ευρωπαία και στη φορολογία, αλλά γιατί πήρε την αναλογία έμμεσων και άμεσων φόρων σε πολύ υψηλά επίπεδα -όχι μόνο για τα ευρωπαϊκά επίπεδα, αλλά και για τα επίπεδα του ΟΟΣΑ- από τον ΣΥΡΙΖΑ το 2019 και την έκανε ακόμα πιο δυσβάστακτη.

Σύμφωνα, λοιπόν, με τα συγκριτικά στοιχεία τόσο του ΟΟΣΑ όσο και της Eurostat, η σχέση έμμεσων-άμεσων φόρων απογειώθηκε στο 2 προς 1, καθιστώντας μας πρωταθλητές άνισης φορολόγησης. Ακόμα και αν διατείνεται ότι η αναλογία αυτή βελτιώθηκε, τα τελευταία χρόνια παραμένει αφύσικα και άδικα υψηλή.

Η Κυβέρνηση, λοιπόν, αρνήθηκε τη στοχευμένη μείωση του ΦΠΑ που προτείναμε και ανέλυσε πολύ καλά, πριν, ο Εισηγητής μας. Έτσι, λοιπόν, τι έγινε; Μετακύλησε τον φόρο ακρίβειας στα νοικοκυριά της χώρας, με τα ευάλωτα και τα μικρομεσαία να πληρώνουν τον φόρο ακρίβειας του κ. Μητσοτάκη, μέσα από τον ΦΠΑ, τους ειδικούς φόρους.

Το να αγνοεί τις προτάσεις της Αντιπολίτευσης είναι αναμενόμενο. Εμείς δεν μπορούμε και δεν θέλουμε να τις επιβάλλουμε. Το να αγνοεί, όμως, την ευρωπαϊκή νομοθεσία, είναι κάτι άλλο, εντελώς διαφορετικό και μπορεί να έχει σοβαρές επιπτώσεις.

Γιατί φτάσαμε στο να ανακοινώσει η Ευρωπαϊκή Επιτροπή πριν από λίγες μέρες στη διαδικασία ελέγχου της Ελλάδος, δίνοντας στην Κυβέρνηση προθεσμία δύο μηνών για να απαντήσει και να κοινοποιήσει τα μέτρα ενσωμάτωσης δύο σημαντικών οδηγιών σχετικά με τον Φόρο Προστιθέμενης Αξίας; Και αναφέρομαι πρώτον στην Οδηγία 2020/285 που αφορά το ειδικό καθεστώς ΦΠΑ για τις μικρές επιχειρήσεις, επιτρέποντας την απαλλαγή τους από τον ΦΠΑ και μειώνοντας τις υποχρεώσεις συμμόρφωσης. Επίσης, αναφέρομαι στην Οδηγία 2022/542 που επιτρέπει την ευρύτερη χρήση μειωμένων συντελεστών ΦΠΑ, συμπεριλαμβανομένης και της εφαρμογής μηδενικών συντελεστών για τα βασικά προϊόντα, όπως τρόφιμα και φαρμακευτικά είδη.

Η Ελλάδα όφειλε να ενσωματώσει αυτές τις Οδηγίες στο Εθνικό της Δίκαιο ως τις 31 Δεκεμβρίου του 2024. Η ενσωμάτωση αυτών των Οδηγιών θα μπορούσε να οδηγήσει σε μειώσεις στον ΦΠΑ για βασικά αγαθά και υπηρεσίες, καθώς και σε φορολογικές ελαφρύνσεις για τις μικρές επιχειρήσεις. Τι σας εμπόδισε να ενσωματώσετε δύο οδηγίες, δύο και τέσσερα χρόνια μετά την ψήφισή τους; Να σας προτείνω μία ερμηνεία που μου έρχεται στο μυαλό; Γιατί αυτές οι Οδηγίες δεν ευνοούσαν την κομματική πελατεία σας.

Εσείς, προσπερνώντας αυτές τις διατάξεις μεριμνήσατε για άλλους εκλεκτούς: Αυτούς που εισπράττουν υπερκέρδη επιχειρήσεων τα οποία αυξήθηκαν πάνω από 30% τα τελευταία πέντε έτη, αλλά παραμένουν τα πιο χαμηλά φορολογημένα στην Ευρώπη σύμφωνα με τη Eurostat. Αυτούς που εισπράττουν μερίσματα από τα κέρδη των μεγάλων επιχειρήσεων, τα οποία έχουν τον δεύτερο χαμηλότερο φορολογικό συντελεστή στην Ευρωπαϊκή Ένωση. Επίσης, τους κατόχους μεγάλων περιουσιών που ευνοήθηκαν από την τροποποίηση του ΕΝΦΙΑ. Αυτούς που έχουν προνομιακή φορολόγηση των μπόνους τους. Αυτούς που μπορούν, επίσης, να κληρονομήσουν αφορολόγητη περιουσία έως και 3.200.000 ευρώ. Και φυσικά τους φορολογικούς κατοίκους του εξωτερικού.

Άρα, κύριε Υπουργέ, μην παρεξηγείστε όταν σας λέμε ότι είστε η Κυβέρνηση των προνομιούχων. Πάντως «Κυβέρνηση των αρίστων», όπως κάποτε διατείνονταν ο κ. Μητσοτάκης δεν είσαστε σίγουρα. Εκτός αν την αριστεία την μετράτε σε υπερφορολόγηση, τη μετράτε σε αδικία, υπεροψία και συγκάλυψη. Τότε πραγματικά ομολογώ ότι μπορεί να πάρετε δέκα με τόνο. Όμως, στα μάτια των πολιτών μέρα με τη μέρα καταδεικνύεται ότι όχι μόνο δεν είστε η μόνη αξιόπιστη λύση, αλλά μάλλον το μεγάλο τους πρόβλημα που χρειάζεται άμεσα λύση.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο τώρα και ο Πρόεδρος της Κοινοβουλευτικής Ομάδας της Νίκης, ο κ. Νατσιός.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θυμήθηκα κατ’ αρχάς μια φράση, μια ερωτοαπόκριση του εθνικού μας ποιητή Διονυσίου Σολωμού -προχτές ήταν επέτειος του θανάτου του, 9 Φεβρουαρίου του 1857 και όπως ξέρουμε Παγκόσμια Ημέρα της Ελληνικής Γλώσσας- από το έργο του «Η γυναίκα της Ζάκυθος». Ο διάλογος του Σολωμού έλεγε: «Είδες να μαδάνε την κότα και ο αέρας να συνεπαίρνει τα πούπουλα; Έτσι πάει το έθνος. Φτερό στον άνεμο η πατρίδα».

Ειλικρινά, δεν ξέρω από πού να αρχίσω τη σημερινή μου ομιλία. Από τις συγκλονιστικές αποκαλύψεις για τις δωροδοκίες δημοσιογράφων, εταιρειών δημοσκοπήσεων και ΜΚΟ από υπηρεσία του αμερικανικού Υπουργείου των Εξωτερικών, με στόχο απροκάλυπτο την προώθηση της woke ατζέντας στην πατρίδα μας; Την προπαγάνδα για τα δικαιώματα των προσφύγων και των παράνομων μεταναστών; Αυτά μετέδωσε προχθές το βράδυ ο τηλεοπτικός σταθμός «ΑΝΤ1», αφού προηγουμένως το ανέδειξε σε πρωτοσέλιδό της με τον τίτλο «Το σχέδιο διάβρωσης της κοινωνίας μας» η εφημερίδα «Εστία». Να ξεκινήσω μήπως από την θεσμική εκτροπή στις έρευνες για τα Τέμπη και με τα προπαγανδιστικά βίντεο που κυκλοφορούν για να μας πείσουν ότι τα παιδιά κάηκαν από μόνα τους; Ή μήπως να αρχίσω από την ομιχλώδη απάντηση που έδωσε χθες για το θέμα της ΑΟΖ στο Αιγαίο και του θαλάσσιου χωροταξικού σχεδιασμού ο Υπουργός Εξωτερικών Γιώργος Γεραπετρίτης στον Βουλευτή μας Τάσο Οικονομόπουλο;

Θα τα θίξουμε όλα, αλλά θα αρχίσω την ομιλία μου με τα ζητήματα δημοκρατίας και κράτους δικαίου. Προχθές μάθαμε με τον επισημότερο τρόπο από τον ΑΝΤ1 ότι μέρος των εσόδων ΛΟΑΤΚΙ οργανώσεων προέρχονται από την αμερικανική πρεσβεία. Έτσι είπε κατά λέξη το ρεπορτάζ. Χθες μάθαμε ότι προκειμένου να καμφθεί η ελληνική κοινή γνώμη για την προδοσία των Πρεσπών έπεσαν πολλά χρήματα σε οργανώσεις και ΜΜΕ που ανέλαβαν, με το αζημίωτο πάντα, το «θεάρεστο» αυτό έργο. Προχθές μάθαμε ότι πολλοί αναλυτές που μιλούσαν για το προσφυγικό, λαθρομεταναστευτικό και τους παράνομους μετανάστες ήταν «μπουκωμένοι» από τις ΜΚΟ του Σόρος, του σάπιου και ρυπαρού αυτού ανθρώπου, ο οποίος μολύνει θα έλεγα πολλές κοινωνίες.

Ξέρουμε πια πώς γίνεται ο ύπουλος και σιωπηλός εποικισμός της πατρίδας μας που όλες, μα όλες οι κυβερνήσεις αποδέχθηκαν. Τον διενεργούν τα δουλεμπορικά κυκλώματα με την αρωγή των διεφθαρμένων ΜΚΟ του Σόρος, τον ενορχηστρώνει η Τουρκία, τον χρηματοδοτεί στο τελικό τους στάδιο η Ευρωπαϊκή Ένωση και τον ολοκληρώνει με ασυνήθιστη εκτελεστική δεινότητα το ελληνικό κράτος. Ποιο είναι το αποτέλεσμα; Το αποτέλεσμα, κυρίες και κύριοι συνάδελφοι, είναι η ακύρωση της επανάστασης του 1821. Το αίμα των προγόνων μας μάς απελευθέρωσε -και η οικονομία του Θεού θα έλεγα- και σήμερα με αυτά που γίνονται προδίδουμε και καταπατούμε τους αγώνες των προγόνων μας και του 1821 και του 1912-1913 και του 1940.

Επαναλαμβάνω, ο ΑΝΤ1 τα μετέδωσε όλα αυτά για την διάβρωση των κοινωνιών. Δεν τα λέμε εμείς. Θέλω να ρωτήσω: Είναι «Μπανανία» αυτή η χώρα; Τι έχουν άραγε να πουν τώρα αυτοί που τις τελευταίες μέρες μάς έλεγαν ότι τάχα οι Ρώσοι αποσταθεροποιούν την Κυβέρνηση Μητσοτάκη με αφορμή το έγκλημα στα Τέμπη; Πάλι ο Πούτιν φταίει; Θέλω να δω τα πρόσωπά σας όταν θα δίνουν χειραψία ο Τραμπ με τον Πούτιν. Οσονούπω αυτό. Να δούμε τι θα λέτε για την σωστή πλευρά της ιστορίας. Η μόνη σωστή πλευρά της ιστορίας είναι το εθνικό συμφέρον. Τίποτα άλλο.

Προχωρώ. Εδώ αποδεικνύεται πλέον με ονόματα και διευθύνσεις ότι το αμερικανικό κράτος παρενέβη ωμά στις εσωτερικές μας υποθέσεις. Παρενέβη υπέρ του ψευτογάμου των ομοφυλοφίλων κι εσείς ως κυβέρνηση υπακούσατε. Και να πω κάτι, παρενθετικά πάλι. Ο κ. Μητσοτάκης δήλωσε με αξιοθρήνητη προπέτεια και γλοιώδη συμμόρφωση ότι και αυτός δέχεται, όπως ο κ. Τραμπ, δύο φύλα, άνδρα και γυναίκα. Μάλιστα. Στον Τραμπ μόλις το είπε έκανε αμέσως υπακοή. Όταν τον καλούσε η Εκκλησία μας, με συνοδική μάλιστα απόφαση, όπως και όλους τους Βουλευτές να μην ψηφίσει το επαίσχυντο νομοσχέδιο για τον ψευτογάμο των ομοφυλοφίλων, με αναίδεια ειρωνευόταν την Εκκλησία με φράσεις του τύπου «ή παπάς παπάς ή ζευγάς ζευγάς». Δηλαδή να μην ανακατεύεται η Εκκλησία.

Στη μάνα μας την Εκκλησία ανυπακοή ο κ. Μητσοτάκης και λεονταρισμοί της κακιάς ώρας. Μόλις το εκστόμισε ο Τραμπ σαν υπάκουο μαθητούδι έβγαλε τον σκασμό και χτύπησε προσοχή. Μπράβο, καμαρώστε ντεμέκ ορθόδοξο χριστιανό Πρωθυπουργό. Έτσι ονόμασε. Φαίνεται ποιος είναι ο ντεμέκ. Σε τι διαφέρει άραγε αυτό από το δουλοπρεπές «ευχαριστώ τους Αμερικανούς» του Σημίτη; Και στη μια και στην άλλη περίπτωση, κυρίες και κύριοι συνάδελφοι, έχουμε αυτό που λέει η γλώσσα μας με περισσή ευκρίνεια και σαφήνεια, «ραγιαδισμός», σε όλο του το μεγαλείο.

Παρενέβη υπέρ των παράνομων μεταναστών -μιλάω για τους Αμερικάνους- και εσείς νομιμοποιήσατε τριάντα χιλιάδες από αυτούς, ενώ είστε έτοιμοι να παραλάβετε ακόμη σαράντα χιλιάδες από τη Γερμανία. Αυτά είναι τα επίχειρα των εγκληματικών υπογραφών στα Δουβλίνα, να είναι η Ελλάδα χώρα υποδοχής που όχι μόνο τους υποδέχεται, αλλά μένουν και εδώ. Και βέβαια τα ανατολικά μας σύνορα ανοιχτά, τα δυτικά μας κλειστά. Σιγά-σιγά και με αυτό το γεγονός, με την παράνομη λαθρομετανάστευση -θα σας το ξαναπώ- ακυρώνετε την επανάσταση του ’21. Παρενέβη υπέρ της προδοτικής Συμφωνίας των Πρεσπών και εσείς δεν αμφισβητήσατε τη συμφωνία, παρά τις δεκάδες ουσιώδεις παραβιάσεις της.

Η Νίκη υπέβαλε πρόταση νόμου για την κατάργηση της προδοτικής Συμφωνίας των Πρεσπών. Διαβάστε την. Κάντε και κάτι επιτέλους να αισθανθεί και λίγη περηφάνια ο λαός μας. Καταγγείλτε την. Οι αποκαλύψεις από την άλλη πλευρά του Ατλαντικού δικαιώνουν όλους εμάς που μιλάμε απροκάλυπτα για προδοσία των Πρεσπών. Προκύπτουν δωρεές εκατομμυρίων σε πρόσωπα που σχεδίασαν και υπέγραψαν την επαίσχυντη συμφωνία, την προδοσία. Ένας φιλότιμος εισαγγελέας δεν υπάρχει στη χώρα μας, να ζητήσει να του χορηγηθούν από τις αμερικανικές αρχές ονόματα και ποσά, για να φτάσουμε στην προδοσία των Πρεσπών; Πλέον υπάρχει και δεύτερος λόγος καταγγελίας της συμφωνίας-προδοσίας των Πρεσπών, ο χρηματισμός και όχι μόνο η παραβίαση της εθνικής μας ιστορίας και της εθνικής μας αξιοπρέπειας.

Καλώ όλους τους φιλόπατρεις Βουλευτές να ψηφίσουμε την πρόταση νόμου της Νίκης για την κατάργηση της επαίσχυντης προδοτικής Συμφωνίας των Πρεσπών. Δεν είναι ώρα για κομματικά συμφέροντα. Δεν έχει κλείσει η πληγή και σε εμάς τους Μακεδόνες και σε όλους τους Έλληνες που σέβονται και αγαπούν την ιστορία μας. Μπορούμε και πρέπει να απεμπλακούμε από αυτόν τον λεκέ, αυτό το όνειδος της ιστορίας μας.

Διερωτάται, λοιπόν, μετά από αυτά ο ελληνικός λαός: Είστε εκλεγμένοι κυβερνήτες και υπηρέτες του ή είστε υπηρέτες και υπάλληλοι άλλων; Σε κάθε περίπτωση εδώ βρισκόμαστε μπροστά σε ένα τεράστιο πρόβλημα δημοκρατίας. Και αν αρχίσουμε να ψάχνουμε κωδικό-κωδικό τις λίστες με τις χρηματοδοτήσεις ελληνικών οργανώσεων, θα βρεθούμε μπροστά και σε νέες σίγουρα πολύ δυσάρεστες εκπλήξεις. Πολλοί τυχοδιώκτες -κυριολεκτικώς- θα χάσουν τον ύπνο τους, αλλά θα κοιμόμαστε εμείς πιο ήσυχοι.

Θεωρούμε, κύριε Πρόεδρε, ότι πρέπει να αναληφθεί πρωτοβουλία από όλο τον πολιτικό κόσμο και με τη συμμετοχή της ΕΣΗΕΑ και τη συγκρότηση νέας εξεταστικής επιτροπής, η οποία θα φέρει στο φως της δημοσιότητας όλους τους επίορκους οι οποίοι στράφηκαν απροκάλυπτα κατά των συμφερόντων της χώρας και εναντίον της οικογένειας, εναντίον της ιστορίας της Μακεδονίας, εναντίον της εθνικής ομοιογένειας, εναντίον εν τέλει της γαλανόλευκης πατρίδας μας. Όλα τα εξωνημένα παπαγαλάκια στο σκαμνί να καθίσουν. Αυτοί πρέπει να είναι η απάντηση του Κοινοβουλίου μας σε αυτές τις αποκαλύψεις. Φτάνει πια! Μας πνίγουν οι αναθυμιάσεις.

Τεράστιο ζήτημα δημοκρατίας και δικαιοσύνης εγείρεται, όμως, και για την υπόθεση, για το ατιμώρητο έγκλημα των Τεμπών. Οι έρευνες δείχνουν σταθερά ότι έχετε κάνει τον ελληνικό λαό να απαξιώσει τον θεσμό της δικαιοσύνης στη συνείδησή του. Είναι γνωστό ότι η κρίση της δικαιοσύνης είναι στην ουσία κρίση της δημοκρατίας. Γιατί η δικαιοσύνη ξεχωρίζει από τους άλλους θεσμούς, υπερασπίζεται τις ελευθερίες και καταπολεμά την αυθαιρεσία, προστατεύει τους αδύναμους από τον αυταρχισμό των ισχυρών. Εσείς, όμως, με τις δόλιες και ιδιοτελείς παρεμβάσεις σας, βγάλατε τον ελληνικό λαό στους δρόμους για το αυτονόητο, για μια δίκαιη δίκη. Ούτε γι’ αυτό δεν είστε ικανοί ούτε για μια δίκαιη δίκη, να ησυχάσουν επιτέλους αυτοί οι άνθρωποι, οι γονείς των αδικοχαμένων παιδιών, να τιμωρηθούν μια φορά οι διαπλεκόμενοι και οι επικίνδυνα ανίκανοι.

Εσείς, όμως, της Κυβέρνησης, για να μην πάει στο ειδικό δικαστήριο ο Υπουργός σας, Χρήστος Τριαντόπουλος, που ξέρει πάρα πολλά και να απομυθοποιηθούν οι εκτιμήσεις για το παράνομο φορτίο, αίφνης εμφανίζονται -σαν να μην τρέχει τίποτε- βίντεο τα οποία είχαν χαθεί εδώ και δύο χρόνια. Ποιος τα είχε; Γιατί τα είχε; Πού κατοικούσε αυτός; Νομίζετε ότι σας πιστεύει κανένας; Νομίζετε ότι οι πολίτες τρώνε κουτόχορτο και δύο ολόκληρα χρόνια μετά το δυστύχημα, μετά το έγκλημα, ήταν χαμένα αυτά τα στοιχεία και βρέθηκαν τώρα, αφού πρώτα βγήκε ο ελληνικός λαός στους δρόμους;

Ρωτώ ξανά: Πώς το κάνετε αυτό στους συγγενείς των θυμάτων; Πώς το βαστάει η συνείδησή σας -αλλά είναι μπαζωμένη προφανώς- να παιδεύετε με αυτόν τον τρόπο -τον άθλιο τρόπο- τους χαροκαμένους γονείς; Δύο χρόνια αυτοί οι άνθρωποι να παλεύουν με τα χώματα, με τα μπάζα και τα κλειδωμένα συρτάρια και να είναι ακόμη στο μηδέν. Το μηδέν ανήκει σε εσάς βέβαια και είναι ντροπή σας. Πρέπει να περνάτε για πολύ ανόητο τον ελληνικό λαό. Αλλά δεν είναι ο λαός μας ανόητος, καταλαβαίνει. Καταλαβαίνει ότι θέλετε να τους βγάλετε όλους λάδι και να απομακρύνετε τη συζήτηση από το Μέγαρο Μαξίμου.

Ο κ. Τριαντόπουλος ήταν Υφυπουργός παρά τω Πρωθυπουργώ. Τα επαναλαμβάνω τα λόγια τα τελευταία, παρά τω Πρωθυπουργώ. Όσοι ξέρουν γραμματική και συντακτικό το «παρά» -πρόθεση- σημαίνει «δίπλα» και με δοτική σημαίνει «πολύ κοντά», εξ απορρήτων δηλαδή. Ο κ. Μητσοτάκης οφείλει εξηγήσεις. Δεν μπορεί σε κάθε μεγάλο σκάνδαλο να παριστάνει τον ανήξερο ξέρω, να νίπτει τας χείρας ή να ψάχνει «Ιφιγένειες» για να θυσιάσει. Ο λαός μας δεν θέλει «Ιφιγένειες». Θέλει τον «Αγαμέμνονα» αυτήν τη φορά να πληρώσει για τα τυχόν εγκλήματά του.

Και, βεβαίως, θλίψη στην υπόθεση αυτή μας προκαλεί ο τρόπος που λειτούργησε το Κοινοβούλιο. Θλίψη διότι εμάς δεν μας ενημέρωσε κανένας επιλεκτικά για τη δικογραφία του μπαζώματος, όπως ενημέρωσε το ΣΥΡΙΖΑ. Από τις εφημερίδες και από τους γονείς το μάθαμε. Και τι μάθαμε παρακαλώ; Ότι η Εισαγγελέας του Αρείου Πάγου ζήτησε να ενεργοποιηθεί ο νόμος περί ευθύνης Υπουργών και να διαβιβαστούν τα στοιχεία με βάση το άρθρο 153 του Κανονισμού στην Ολομέλεια της Βουλής. Η δικαιοσύνη το ζήτησε, αλλά η Βουλή το αρνήθηκε.

Διερωτόμαστε μετά από όλα αυτά: Με ποιο ηθικό κύρος διεκδικεί ο κ. Τασούλας την εκλογή του στο ανώτατο αξίωμα της χώρας; Ψηφίστε τη δική μας επιλογή, τον Έλληνα Βορειοηπειρώτη, τον κ. Κώστα Κυριακού, που συμβολίζει τις αγέραστες αξίες του Ελληνισμού και της Ορθοδοξίας, την αρχοντιά και το φιλότιμο, που θα έλεγε ο Άγιος Παΐσιος. Πώς να μην είμαστε, λοιπόν, ανήσυχοι για την ποιότητα της δημοκρατίας μας; Δεν σας προλαβαίνουμε, αγαπητοί μου.

Και τέλος, τα εθνικά θέματα είναι πάντοτε εδώ. Οι Τούρκοι θέλουν πλέον να έχουν λόγο και στην Κρήτη εκτός από την Κάσο όπου πάθατε πανωλεθρία προσβάλλοντας και ατιμάζοντας, θα έλεγα, το ένδοξο Πολεμικό μας Ναυτικό. Πρέπει να τους ρωτάμε τους Τούρκους και για εκεί όταν πρέπει να κάνουμε έρευνες; Οι Τούρκοι ζητούν επίσης -το διαβάσαμε και αυτό- να έχουν λόγο και για ποιο τραγούδι θα στέλνουμε και στη Eurovision. Δεν μας ενδιαφέρει, αλλά τον συμβολισμό ψάχνουμε. Αν θα είναι στα ελληνικά και αν το τραγούδι αυτό μιλάει για τη γενοκτονία των Ποντίων και για την προσφυγιά τους, προφανώς θα ενοχληθούν οι Τούρκοι. Ειπώθηκε και γράφτηκε ότι θα αντιδράσουν σε υψηλό επίπεδο. Σας έχουμε ικανούς αν απαιτήσουν να αποσυρθεί το τραγούδι να το κάνετε για να μη διαταραχθεί καμία Διακήρυξη των Αθηνών, το γνωστό κουρελόχαρτο το οποίο μόνο εσείς τηρείτε, γιατί οι Τούρκοι νυχθημερόν το προσβάλλουν.

Φέρνετε ξανά, αγαπητοί μου, στο προσκήνιο την διαβόητη πολιτική των αρχών του 20ου αιώνα της αψόγου στάσεως, που όπως λέει και ο μεγάλος Ίων Δραγούμης στο «Μαρτύρων και Ηρώων Αίμα», όσοι το έχετε ακουστά, το τότε ΥΠΕΞ έστελνε τους πρεσβευτές και τους διπλωμάτες σε όποιες χώρες τους έστελνε, με μία μόνο εντολή: Προσοχή, μην ανοίγετε θέματα. Πιστεύω ότι και σήμερα το σημερινό ΥΠΕΞ στέλνει διπλωμάτες και πρεσβευτές με μία ευχή: Μην ανοίγετε θέματα. Άψογος στάση η μικρά και έντιμος Ελλάς. Τα δόγματα τα καταστρεπτικά τα φέρνετε ξανά στο προσκήνιο.

Καλά έλεγε και ο αείμνηστος Νεοκλής Σαρρής, έχει πολλά χρόνια που πέθαινε ο μεγάλος και αείμνηστος δάσκαλος, ότι σε λίγα χρόνια οι Τούρκοι θα κάνουν τους Έλληνες, προφανώς πολιτικούς, να σκέφτονται σαν Τούρκοι. Νεοκλής Σαρρής, θα έχετε ακούει το όνομα του, πιστεύω.

Θα συγκληθεί σε λίγες ώρες Συμβούλιο Εξωτερικής Πολιτικής. Και τι θα μας πει δηλαδή ο κύριος Υπουργός στο Εθνικό Συμβούλιο Εξωτερικής Πολιτικής; Θα μας πει πάλι αυτά τα νεφελώδη, φοβικά και αόριστα που απάντησε, επαναλαμβάνω, στον Βουλευτή μας, κ. Οικονομόπουλο, για την ανακήρυξη της ΑΟΖ, η μικρά και έντιμος Ελλάς, μην ανοίγετε θέματα, η άψογος στάση; Αυτή είναι η επίσημη πολιτική σας. Φοβοπάθεια την οποία έχετε διαχύσει και καλλιεργήσει σε όλο τον ελληνικό λαό.

Κυρίες και κύριοι συνάδελφοι, η Νίκη θα επιμείνει να αναδεικνύει αυτά τα θέματα, υπηρετώντας με σύνεση και σοβαρότητα την αγαπημένη μας πατρίδα και το έθνος μας. Οι δημοσκοπήσεις δεν μας απασχολούν. Πιστεύουμε και είμαστε προσηλωμένοι στην αλήθεια και το δίκιο. Δεν είμαστε φωτοβολίδες, πυγολαμπίδες. Και πιστεύουμε ότι με τη βοήθεια του Θεού και της Παναγίας μας θα δικαιωθούμε. Εσείς, κύριοι της Κυβέρνησης, να δούμε τι ψυχή θα παραδώσετε, τι πατρίδα θα παραδώσετε.

Επειδή μας αρέσει να κοιτάμε πίσω στην ιστορία, να βλέπουμε και το παρελθόν μας -και όπως έλεγα σε μικρά παιδιά και το καταλάβαιναν, ενώ εσείς δεν το καταλαβαίνετε, όπως ένας οδηγός αυτοκινήτου πηγαίνει μπροστά, αλλά πάντοτε έχει έναν καθρέφτη που κοιτάει πίσω, έτσι είναι ασφαλής η οδήγηση και η πορεία, έτσι πρέπει να κάνει και το έθνος μας, να κοιτάμε πίσω και να εμπνεόμαστε από τις σπουδαίες και ηρωικές πράξεις των προγόνων μας, τους οποίους δεν σέβεστε-, θα ήθελα να κλείσω με μια φράση που έλεγε ο Ιωάννης Καποδίστριας, ο σπουδαίος κυβερνήτης, ο μόνος που δικαιούται να ονομαστεί κυβερνήτης στη νεότερη ιστορία της Ελλάδος. Τέτοιες μέρες εξάλλου στην Κέρκυρα έκλεινε τα μάτια του ο μεγάλος εθνικός μας ποιητής, πριν από διακόσια σαράντα εννέα χρόνια. Σε μία συνομιλία που είχε με τον Γεώργιο Μαυρομιχάλη, τον μετέπειτα θα έλεγα φονιά του, του είπε το εξής ο μεγαλόκαρδος κυβερνήτης, στο τέλος: Η νίκη θα είναι δική μας -αναφερόμενος στους Έλληνες- αν βασιλεύει εις την καρδιά μας Θεός ζηλότυπος μόνο το αίσθημα το ελληνικό. Το φρονείν και πράττειν Ελληνικά. Και τελειώνει με μία φράση που σήμερα την κατανοούμε πλήρως, εξαιτίας της πολιτικής και της δικής σας και των προηγούμενων κυβερνήσεων: Ο φιλήκοος των ξένων είναι προδότης. Υπογραφή, Ιωάννης Καποδίστριας.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος – ΝΙΚΗ)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Πρόεδρε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα οκτώ μαθήτριες και μαθητές και τρεις συνοδοί εκπαιδευτικοί από το 1ο Πειραματικό Γυμνάσιο Καρδίτσας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο τώρα έχει από τον ΣΥΡΙΖΑ ο Βουλευτής κ. Κόκκαλης.

Παρακαλώ, κύριε συνάδελφε.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, να μου επιτραπεί να αναφερθώ σε θέματα αρμοδιότητας του Υπουργείου Οικονομικών, το οποίο έχει να κάνει με τα χρέη των επιχειρήσεων και με τον εξωδικαστικό μηχανισμό διευθέτησης οφειλών, ο γνωστός νόμος του 2020.

Ήδη, εδώ και μήνες έχουμε ακούσει και θα κατατεθεί και το νομοσχέδιο για τους αγρότες, στο όποιο νομοσχέδιο βλέπουμε τίτλους 40%, 50%, 60% διαγραφή. Δυστυχώς για τους αγρότες και για τους κτηνοτρόφους καμία τέτοια διαγραφή δεν προβλέπεται στο νομοσχέδιο, διότι απλούστατα δεν περιλαμβάνονται, δεν προβλέπονται οι κατευθύνσεις διευθέτησης αυτών των δανείων. Μόνο η λέξη ότι υπάρχει δυνατότητα διαγραφής, αυτό δεν σημαίνει τίποτα, γιατί απλούστατα και τώρα υπάρχει αυτή η δυνατότητα σε όλες τις τράπεζες, σε όλους τους servicers.

Εξωδικαστικός μηχανισμός διευθέτησης οφειλών. Να κάνουμε μία ενημέρωση. Πρώτον, μέχρι και χθες έχουν υποβάλει 70.768 οφειλέτες, 53.579 δέχτηκαν ρύθμιση από τους πιστωτές εκ των οποίων οι 22.940 απέτυχαν να ρυθμίσουν τις οφειλές τους είτε λόγω απόρριψης από τους πιστωτές είτε λόγω απόρριψης από τον οφειλέτη και μόνο οι 30.000 ολοκλήρωσαν τη ρύθμιση των οφειλών τους, χωρίς βέβαια να γνωρίζουμε εάν αυτές οι ρυθμίσεις πράγματι τηρούνται. Το έχουμε πει και άλλη φορά, το αναφέρουμε και τώρα. Απαιτούνται πέντε παρεμβάσεις με σκοπό να δουλέψει καλύτερα ο εξωδικαστικός.

Εάν θέλουμε να πούμε ότι δίνεται μία βιώσιμη λύση, μια ανάσα στα χρέη των επιχειρήσεων πρέπει να γίνουν πέντε παρεμβάσεις και αυτές είναι συγκεκριμένες: Πρώτον, υποχρέωση απάντησης στην αίτηση. Η λογική το λέει. Σήμερα δεν υποχρεώνονται οι servicers να απαντήσουν στο αίτημα. Δεύτερον, αιτιολόγηση της απόρριψης. Εδώ ανοίγω μια παρένθεση, η υποχρεωτικότητα στην αποδοχή της ρύθμισης δεν είναι συμβατή με την ευρωπαϊκή νομοθεσία. Η υποχρεωτικότητα, όμως, στην απάντηση και στην αιτιολόγηση είναι συμβατή, ώστε να έχει δικαίωμα ο οφειλέτης για διόρθωση, να εξηγεί το fund ότι, κύριε Βεσυρόπουλε, το απορρίπτω το αίτημα γιατί α, β, γ. Αυτά τα α, β, γ μπορεί να τα καλύψει ο οφειλέτης. Και έτσι να μπορέσει να γίνει μια ρύθμιση. Τρίτη παρέμβαση: γνώση για το πώς προκύπτει ο αλγόριθμος. Πώς προκύπτει αυτός ο αλγόριθμος, με ποια στοιχεία και βγαίνει το τελικό αποτέλεσμα και κρίνουν έναν δανειολήπτη ότι είναι αξιόχρεος και αξιόπιστος; Πώς προκύπτει αυτή η γνώση; Πρέπει να λαμβάνει γνώση και ο οφειλέτης. Τέταρτη παρέμβαση, να δοθεί λύση με τα αλλεπάλληλα αιτήματα διόρθωσης, τα οποία κάνουν τα funds, ιδίως και οι servicers.

Αυτό έχει ως αποτέλεσμα να γυρνάει η αίτηση στο αρχικό στάδιο και να επιβάλλονται κατασχέσεις και πλειστηριασμοί. Είναι ένα σύνηθες φαινόμενο τα αιτήματα διόρθωσης λίγο πριν την οριστική υποβολή, με αποτέλεσμα ουσιαστικά να ματαιώνεται όλη αυτή η προσπάθεια του οφειλέτη. Συνεπώς, λέμε όχι στα καταχρηστικά αιτήματα διόρθωσης των services στον εξωδικαστικό μηχανισμό.

Πέμπτη παρέμβαση, η αύξηση, εννοείται, του ορίου των ευάλωτων νοικοκυριών. Γνωρίζουμε πλέον όλοι ότι το κόστος ζωής είναι υπέρογκο, δεν ανταποκρίνεται σ’ αυτό το ποσό όπως για παράδειγμα των 9.000 ευρώ ή των 7.000 ευρώ που είναι για τα μονοπρόσωπα νοικοκυριά, όταν ψηφίστηκε το 2020. Είναι παρεμβάσεις οι οποίες έπρεπε να έχουν γίνει χθες, εάν θέλουμε να δώσουμε μια βιώσιμη λύση στα επιχειρηματικά δάνεια, διότι για εμάς η μεσαία τάξη, η μικρή επιχειρηματικότητα είναι πολύ πιο σπουδαία, όπως και ο επιχειρηματίας ο οποίος προσπαθεί να σώσει την επιχείρησή του.

Θα κάνω ένα σχόλιο τώρα, κυρίες και κύριοι συνάδελφοι, για το θέμα των Τεμπών. Ξαφνικά «φύτρωσαν» βίντεο, εμφανίζονται. Και η Κυβέρνηση κάνει ότι δεν τα αποδέχεται πλήρως. Καλά είναι, θα έχουν σημαντικό αποτέλεσμα, είναι σημαντικά, εάν βέβαια κριθούν γνήσια. Και εδώ ανακύπτουν τρία ερωτήματα: Έχουμε συντεταγμένες αρχές στη χώρα μας ή οι αρχές αυτές είναι οι ιδιωτικές εταιρείες; Υπάρχει Δικαιοσύνη και Αστυνομία; Εάν υπάρχει Δικαιοσύνη και Αστυνομία, ζητήθηκε από αυτήν την εταιρεία όλο το υλικό και να κατασχεθεί; Εάν ναι, που αυτό συνέβη –και απάντησε αρνητικά η εταιρεία- τότε γιατί να είναι αξιόπιστα αυτά τα βίντεο, όταν πριν από δύο χρόνια η ίδια εταιρεία είπε: «Κύριε ανακριτά, δεν έχω, δεν μπορώ να βρω». Και τώρα με το ζόρι να είναι αξιόπιστα. Είναι τόσο χοντροκομμένη αυτή η προπαγάνδα γιατί προσβάλλει τον κοινό νου.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, και για τη συνέπεια στον χρόνο.

Ολοκληρώνουμε τον κατάλογο των ομιλητών με τον ανεξάρτητο Βουλευτή κ. Αποστολάκη. Αμέσως μετά θα ξεκινήσουν οι Κοινοβουλευτικοί Εκπρόσωποι. Ο κ. Γερουλάνος θα μιλήσει πρώτος, καθώς το έχει ζητήσει πρώτος.

Κύριε Αποστολάκη, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα ξεκινήσω με ένα θέμα που έχουμε δει όλοι σήμερα στη δημοσιότητα. Στη χθεσινή συνάντηση του Πρωθυπουργού με τον Μακρόν φάνηκε ότι η Γαλλία δεν μπορεί να κάνει τίποτα για να μην πωληθούν οι πύραυλοι Meteor στην Τουρκία.

Ξέρετε πολύ καλά ότι αυτό είναι ένα πολύ σημαντικό ζήτημα και αλλάζει τελείως τα δεδομένα και τις ισορροπίες που έχουν δημιουργηθεί με την αγορά των Rafale. Έχοντας υπ’ όψιν μας ότι τα κράτη που κατασκευάζουν το Eurofighter έχουν δώσει πράσινο φως για να προμηθευτεί η Τουρκία Eurofighter. Κάθε Eurofighter μπορεί να χρησιμοποιεί έξι Meteor και κάθε Rafale μπορεί να χρησιμοποιεί τέσσερις.

Περιμέναμε μετά από όλον αυτόν τον θόρυβο που έγινε και με τη συμφωνία που είχε υπογραφεί με τη Γαλλία για την άμυνα, ότι θα υπήρχε τουλάχιστον ένας κώδικας υποστήριξης και προστασίας της χώρας από τέτοιου τύπου ενέργειες.

Έρχομαι στην υπόθεση των Τεμπών. Κάθε ημέρα καινούργια στοιχεία, κάθε ημέρα καινούργια θέματα, κάθε ημέρα μια αγωνία στον κόσμο του τι έχει συμβεί τελικά. Άλλη μία φορά θα πω ότι είναι υποχρέωσή μας εδώ στο Σώμα να υποστηρίξουμε την αλήθεια, να την υποστηρίξουμε και να μην αφήσουμε να μείνει τίποτα που να μην είναι ξεκαθαρισμένο και να μην αποδοθούν οι ευθύνες. Θεωρώ ότι είναι υποχρέωσή μας και πρέπει αυτό να γίνει όσο γίνεται πιο γρήγορα. Καλώ και την Κυβέρνηση να κινηθεί σε αυτήν την κατεύθυνση. Ο κόσμος, η κοινωνία απαιτεί την αλήθεια. Πρέπει να αναλάβουν όλοι τις ευθύνες τους.

Ερχόμαστε σήμερα στο σχέδιο νόμου του Υπουργείου Εθνικής Οικονομίας και Οικονομικών με τίτλο: «Κύρωση Κώδικα Εμμέσων Φόρων επί των συναλλαγών του πεδίου εφαρμογής του Κώδικα Φορολογικής Διαδικασίας, καθώς και λοιπών έμμεσων φόρων».

Η ελληνική κοινωνία ζει εδώ και χρόνια σε συνθήκες οικονομικής ασφυξίας. Οι πολίτες προσπαθούν καθημερινά να αντεπεξέλθουν στις συνεχώς αυξανόμενες υποχρεώσεις τους. Οι μικρομεσαίες επιχειρήσεις δίνουν μάχη για την επιβίωσή τους μέσα σε ένα εχθρικά οικονομικό περιβάλλον, ενώ το φορολογικό βάρος έχει φτάσει σε πρωτοφανή επίπεδα. Η αβεβαιότητα κυριαρχεί, οι επενδύσεις καθυστερούν και η αγοραστική αξία των πολιτών μειώνεται συνεχώς.

Κι ενώ θα περίμενε κανείς από την Κυβέρνηση να λάβει μέτρα στήριξης και να προσφέρει ανάσες στην οικονομία, τι κάνει στην πραγματικότητα; Φέρνει ένα νομοσχέδιο που όχι μόνο δεν ελαφρύνει την κατάσταση, αλλά προσθέτει ακόμη περισσότερα εμπόδια στην καθημερινότητα των πολιτών και των επιχειρήσεων.

Η Κυβέρνηση το παρουσιάζει ως κωδικοποίηση, κάτι που επιτρέπει επιταχυμένη διαδικασία στη Βουλή, σύμφωνα με το άρθρο 111 του Κανονισμού. Όμως, περιέχει διατάξεις που δεν είναι απλή κωδικοποίηση, αλλά νέες επιβαρύνσεις και διεύρυνση εξουσιών της ΑΑΔΕ. Άρα, η ταχύτητα δεν δικαιολογείται μόνο από την ανάγκη απλούστευσης της νομοθεσίας. Αν, όντως, ήταν απλή κωδικοποίηση, δεν θα υπήρχε ανάγκη για νέα άρθρα που αλλάζουν τη φορολογία και τις αρμοδιότητες της ΑΑΔΕ.

Μόλις χθες πέρασε από την αρμόδια επιτροπή της Βουλής. Γιατί, λοιπόν, τέτοια βιασύνη, εφόσον υποστηρίζετε ότι πρόκειται για, ήδη, ψηφισμένες διατάξεις; Το άρθρο 5 που εισάγει το ψηφιακό τέλος συναλλαγής στην ουσία εισάγει έναν νέο μηχανισμό επιβάρυνσης που εισχωρεί σε συναλλαγές που μέχρι σήμερα ήταν ελεύθερες από τέτοιου είδους χρεώσεις. Επιβάλλει νέο τέλος σε συναλλαγές μεταξύ ιδιωτών, φυσικών και νομικών προσώπων, ανεξαρτήτως του τύπου και της διαδικασίας σύναψης της σύμβασης. Δηλαδή έρχεται να προστεθεί ένας νέος φόρος που δεν αφορά μόνο τις μεγάλες εταιρείες. Αυτές άλλωστε έχουν τους μηχανισμούς να τον απορροφήσουν. Το πλήγμα θα το δεχτούν και πάλι οι μικρομεσαίες επιχειρήσεις, οι ελεύθεροι επαγγελματίες, οι αυτοαπασχολούμενοι, δηλαδή ακριβώς οι άνθρωποι που ήδη προσπαθούν να σταθούν στα πόδια τους μέσα σ’ αυτό το ασταθές οικονομικό περιβάλλον. Γιατί να τιμωρούμε αυτούς που αποτελούν τη ραχοκοκαλιά της οικονομίας μας;

Όμως, τα προβλήματα δεν σταματούν εδώ. Το άρθρο 40, που επιτρέπει στην ΑΑΔΕ να προσδιορίζει προσωρινά την αξία των συναλλαγών, δημιουργεί σοβαρές ανησυχίες. Στην πράξη αυτό σημαίνει πως οι φορολογούμενοι ενδέχεται να κληθούν να πληρώσουν φόρους όχι με βάση τα πραγματικά στοιχεία, αλλά με βάση υποθέσεις και εκτιμήσεις, αφού ο ίδιος ο Διοικητής της ΑΑΔΕ θα μπορεί να αμφισβητήσει τις δηλώσεις των φορολογουμένων και να επιβάλει προσωρινές αξίες στις συναλλαγές, καλώντας τους υπόχρεους να αποδεχθούν ή να αμφισβητήσουν την εκτίμηση.

Αυτό φέρνει τους πολίτες αντιμέτωπους με μια φορολογική διοίκηση που μπορεί να επιβάλει επιπλέον βάρη χωρίς επαρκή έλεγχο. Ποιος εγγυάται ότι αυτές οι εκτιμήσεις θα είναι δίκαιες; Ποιος θα προστατεύσει τον φορολογούμενο από λάθη και αδικίες που μπορεί να κοστίσουν οικονομικά και νομικά;

Και σαν να μην έφταναν όλα αυτά, το άρθρο 41 έχει μια εξουσιοδοτική διάταξη με την οποία, με απόφαση του διοικητή, καθορίζονται όλες οι λεπτομέρειες εφαρμογής, δίνοντας σημαντική διακριτή ευκαιρία που του παρέχει τη δυνατότητα να καθορίζει με δικές του αποφάσεις κρίσιμες λεπτομέρειες για την εφαρμογή του νόμου.

Αυτό σημαίνει πως το φορολογικό πλαίσιο δεν θα καθορίζεται πια από τη Βουλή, από τους εκλεγμένους εκπροσώπους του λαού, αλλά θα διαμορφώνεται με υπουργικές αποφάσεις και εσωτερικές ρυθμίσεις. Το ερώτημα λοιπόν είναι σαφές: Μέχρι πού θα φτάσουν οι υπερεξουσίες της ΑΑΔΕ;

Και εδώ ακριβώς έρχεται η χθεσινή έκθεση της Επιστημονικής Υπηρεσίας της Βουλής να επιβεβαιώσει ότι το νομοσχέδιο δεν αποτελεί απλή κωδικοποίηση, όπως ισχυρίζεται η Κυβέρνηση. Στην έκθεσή της επισημαίνει ότι αφενός δεν έχουν περιληφθεί όλοι οι έμμεσοι φόροι που εμπίπτουν στο πεδίο εφαρμογής του Κώδικα Φορολογικής Διαδικασίας, αφετέρου έχουν ενσωματωθεί φόροι που δεν ανήκουν σε αυτόν, όπως το τέλος των πλοίων αναψυχής και τα τέλη κυκλοφορίας και το κυριότερο πως η διαδικασία που ακολουθείται περιορίζει τις δυνατότητες τροποποίησης επιμέρους άρθρων, καθώς γίνεται μία μόνο συζήτηση σήμερα και ψήφιση στο σύνολό του.

Με άλλα λόγια η Κυβέρνηση εμφανίζει αυτό το νομοσχέδιο ως τεχνική κωδικοποίηση, ενώ στην πραγματικότητα εισάγει νέες ρυθμίσεις, χωρίς ουσιαστική διαβούλευση και χωρίς να επιτρέπει τροποποιήσεις στη Βουλή. Το φορολογικό σύστημα πρέπει να είναι σταθερό, δίκαιο και διαφανές, όχι να μεταβάλλεται κατά το δοκούν από αποφάσεις ενός ατόμου ή μιας υπηρεσίας χωρίς έλεγχο.

Κυρίες και κύριοι συνάδελφοι, οι Έλληνες πολίτες δεν αντέχουν άλλες επιβαρύνσεις. Οι μικρομεσαίες επιχειρήσεις δεν αντέχουν άλλο φόρο, άλλο χαράτσι, άλλη αβεβαιότητα. Αντί η Κυβέρνηση να διευκολύνει την οικονομική δραστηριότητα, τη στραγγαλίζει. Αντί να δημιουργήσει ένα σταθερό φορολογικό πλαίσιο, το καθιστά ακόμα πιο ρευστό και απρόβλεπτο. Αντί να προστατεύσει τους πολίτες, τους αφήνει εκτεθειμένους σε μια ατέρμονη γραφειοκρατία. Αυτό που χρειάζεται η Ελλάδα είναι ένα δίκαιο, σταθερό και προβλέψιμο φορολογικό σύστημα, που να ενισχύει την ανάπτυξη, να προσελκύει επενδύσεις και να παρέχει ασφάλεια στους φορολογούμενους. Αντί να βάζουμε νέα εμπόδια, πρέπει να δίνουμε λύσεις.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει, όπως προανήγγειλα, ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής ο κ. Γερουλάνος, μετά η Πρόεδρος της Κοινοβουλευτικής Ομάδας της Πλεύσης Ελευθερίας κ. Κωνσταντοπούλου και αμέσως μετά οι υπόλοιποι Κοινοβουλευτικοί Εκπρόσωποι. Έχει τελειώσει ο κατάλογος των ομιλητών.

Κύριε Γερουλάνο, παρακαλώ, έχετε τον λόγο.

**ΠΑΥΛΟΣ ΓΕΡΟΥΛΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το Ελληνικό Κοινοβούλιο είναι από τα λίγα που γνωρίζω -εγώ τουλάχιστον- που δεν ασχολείται με έναν νόμο από την ώρα που θα τον ψηφίσει. Δεν είναι σπάνιες οι φορές που ένας νόμος αλλάζει μετά από μερικά χρόνια, χωρίς καν να έχουν γραφτεί -πόσο μάλλον να έχουν εφαρμοστεί- τα προεδρικά διατάγματα τα οποία προέβλεπε. Και δεν είναι σπάνιες οι φορές που οι ενδιαφερόμενοι, δηλαδή οι πολίτες, οι δικηγόροι τους, οι δημόσιοι υπάλληλοι, οι εκατέρωθεν σύμβουλοι, κάθονται μαζί για να προσπαθήσουν να καταλάβουν τι λέει το νομοσχέδιο, το οποίο αυτό το Κοινοβούλιο παρήγαγε.

Αν σε αυτό το σκηνικό προσθέσεις στην πολυνομία, την ταχύτητα με την οποία αλλάζουν οι νόμοι, τους νόμους με αντιφατικές ή αντικρουόμενες διατάξεις, τους φωτογραφικούς νόμους και τα κενά που αφήνουμε όταν νομοθετούμε, καταλαβαίνετε πόσο χαμηλού επιπέδου είναι η δουλειά που γίνεται στα Υπουργεία και που κατ’ επέκταση κάνουμε σε αυτόν τον χώρο και συνεπώς και τι ζημιά προκαλούμε στον πολίτη, στη λειτουργία του κράτους και τελικά στη δημοκρατία.

Έτσι, λοιπόν, είναι εξηγήσιμο γιατί το Πανελλήνιο Σοσιαλιστικό Κίνημα έχει αποφασίσει να ψηφίζει κωδικοποιήσεις νόμων, ακόμα και αν δεν ψηφίζει τα άρθρα τα οποία κωδικοποιούνται. Είναι το λιγότερο που μπορούμε να κάνουμε, αν θέλουμε να υλοποιήσουμε τη ζωή των ανθρώπων που ταλαιπωρούνται με κακής ποιότητας νομοθετήματα που παράγονται.

Σήμερα, λοιπόν, θα υπερψηφίσουμε την κωδικοποίηση των νόμων που αφορούν την έμμεση φορολογία, παρότι διαφωνούμε κάθετα με τη φορολογική σας πολιτική. Γιατί διαφωνούμε; Γιατί είναι άδικη. Είναι πολύ άδικη διότι στοχεύει τα μεσαία και χαμηλά στρώματα αντί για τα υψηλά. Είναι άδικη διότι φορολογεί το επάγγελμα, αλλά όχι το εισόδημα. Είναι άδικη διότι φορολογεί την εργασία, αντί να φορολογεί τα κέρδη και διότι φορολογεί το εισόδημα που φαντάζεται να υπάρχει, παρά τον πλούτο που γνωρίζει ότι υπάρχει.

Κι όλα αυτά τα κάνει η Κυβέρνηση, πρώτον, από μια απίστευτη ανικανότητα να φορολογήσει δίκαια και δεύτερον, από μια αδιανόητη διάθεση να απαλλάξει τους φίλους της από φόρους, δηλαδή από αναλγησία, μια αναλγησία που φαίνεται πια σε κάθε κίνηση. Είμαι αυστηρός; Όχι τόσο. Και θα εξηγήσω γιατί.

Το 40% των φορολογικών εσόδων προέρχονται από έμμεσους φόρους, καθιστώντας την Ελλάδα τρίτη στον ΟΟΣΑ μετά από τη Λετονία και την Ουγγαρία. Την ώρα που στην υπόλοιπη Ευρώπη η αναλογία των έμμεσων και άμεσων είναι 1 προς 1, εμείς εδώ είμαστε 1 προς 2. Οι Έλληνες επιβαρυνόμαστε με τη δεύτερη υψηλότερη φορολογία κατανάλωσης και την πέμπτη υψηλότερη άμεση φορολογία ως ποσοστό του ΑΕΠ ανάμεσα στις 27 χώρες της Ευρώπης. Το 2024 πληρώσαμε 29% περισσότερους φόρους, ενώ το ΑΕΠ μας αυξήθηκε κατά 10% σε σχέση με το 2019.

Μα, θα μου πείτε ότι δεν είναι αυτοί οι στόχοι της Κυβέρνησης. Οι στόχοι της Κυβέρνησης είναι τρεις: να φέρει επενδύσεις στην Ελλάδα, να πατάξει τη φοροδιαφυγή και να αυξήσει τα έσοδα από φόρους. Καλά δεν τα λέω, κύριε Υπουργέ;

Για να δούμε πώς πάνε αυτά. Όπως είπα στα έσοδα είμαστε μια χαρά, αλλά από πού έρχονται; Φέρατε ξένες επενδύσεις; Η απάντηση είναι όχι, διότι όσο κι αν θέλετε να μας πείσετε για κάτι διαφορετικό, οι πωλήσεις ακινήτων, εταιρειών και δημόσιας περιουσίας δεν αποτελούν από μόνες τους σοβαρές επενδύσεις και σίγουρα όχι επενδύσεις με νέα προοπτική. Άρα η χαμηλή φορολογία στα κέρδη των επιχειρήσεων δεν έχει πετύχει τον στόχο τον οποίον εσείς επικαλείστε για να κρατάτε τη χαμηλή φορολογία στις επιχειρήσεις.

Άρα τότε, γιατί τα έσοδα από επιχειρήσεις παραμένουν στο 6%, ενώ ο μέσος όρος του ΟΟΣΑ είναι στο 12%; Διότι τη φορολογία των επιχειρήσεων ποτέ δεν τη βάλατε για να προσελκύσετε νέες επιχειρήσεις. Τη βάλατε για να υπηρετήσετε υπάρχοντα συμφέροντα. Δεν εξηγείται αλλιώς το ότι έξι χρόνια, με αυτή τη φορολογία, δεν έχουμε νέες ξένες επενδύσεις. Άρα δεν ισχύει το πρώτο επιχείρημα.

Πάμε στο δεύτερο επιχείρημα. Λέτε ότι το κάνετε για να πατάξετε τη φοροδιαφυγή. Αλήθεια; Ούτε αυτό σας έχει βγει. Έχετε μαζέψει περισσότερους φόρους; Είναι άλλο αυτό κι άλλο «πατάσσω τη φοροδιαφυγή».

Παρά τα μέσα που δίνει η τεχνολογία, αργήσατε χαρακτηριστικά, αδιανόητα πολύ, επιφέροντας μία μη αναστρέψιμη βλάβη στα εισοδήματα μεσαίων και χαμηλών οικονομικών στρωμάτων. Κι όταν είδατε τα δύσκολα, τι κάνετε; Προσθέσατε φόρους στους επαγγελματίες που, ήδη, τους πληρώνουν. Τους βάλατε στα έσοδα που μάθατε ότι έχουνε, πού ξέρετε σήμερα ότι έχουνε; Όχι. Τους βάλατε στα έσοδα που φαντάζεστε ότι έχουνε. Είναι πολύ μεγάλη διαφορά. Απλά αυξήσατε συντελεστές που σε φορολογούν άσχετα με το εισόδημα που έχεις, αλλά σχετικά με το επάγγελμα που κάνεις.

Άρα, μία κομμώτρια που δεν δούλεψε για δύο μήνες για να προσέχει τη μάνα της που αρρώστησε, πληρώνει αυτή τη χρονιά περισσότερο από ό,τι πλήρωνε την προηγούμενη. Και αυτό είναι δίκαιο; Πώς ακριβώς; Και αυτό είναι πριν αρχίσουμε να συγκρίνουμε εκείνη την κομμώτρια με τη διπλανή που πάει στα σπίτια και εσείς δεν ξέρετε καν φορολογικά ότι υπάρχει. Για να μη σας πω ότι της δίνετε και επίδομα ανεργίας!

Άρα, την ίδια ώρα που φορολογείται το επάγγελμα, σειρά επαγγελματιών με σοβαρά εισοδήματα παραμένουν εξαφανισμένοι από τα ραντάρ σας, αλλά τους μειώνετε τους φόρους κληρονομιάς. Μάλιστα. Πού το ξέρω; Διότι είναι οι μόνοι οι οποίοι θα έχουν κάτι να κληροδοτήσουν κάτι στα παιδιά τους. Οι υπόλοιποι βγάζουν απλώς τον μήνα. Δηλαδή, φορολογείτε το εισόδημα που φαντάζεστε ότι υπάρχει, αλλά όχι τον πλούτο που γνωρίζετε ότι υπάρχει. Κι αυτό είναι δίκαιο; Πώς ακριβώς; Ποιον βοηθάει; Αυτός για εμάς είναι ο ορισμός της κυβερνητικής αναλγησίας!

Άκουσα προχθές την ομιλία ενός σοβαρού τραπεζίτη που έλεγε στην Κυβέρνηση: «Μην ακουμπήσετε τον ΦΠΑ! Ήδη η κατανάλωση στην Ελλάδα είναι πάρα πολύ υψηλή. Αν μειωθεί ο ΦΠΑ θα ξεφύγει κατανάλωση». Δεν είχε άδικο. Η κατανάλωση είναι υψηλή στην Ελλάδα κι εκείνος είναι σε πολύ καλή θέση να το ξέρει. Αυτό που δεν είναι εκείνος σε θέση να ξέρει είναι τι ποσοστό χαμηλών εισοδημάτων έχει -ή νιώθει ότι έχει- την επιλογή γι’ αυτά που ξοδεύει.

Με άλλα λόγια, πώς λες σε ένα ζευγάρι που μόλις έκανε ένα παιδί, να ταΐσει λιγότερο γάλα ή χειρότερης ποιότητας γάλα να μειώσει την κατανάλωση; Πώς λες έναν συνταξιούχο, ο οποίος έχει προβλήματα υγείας να μην πάρει το φρέσκο, αλλά να πάρει αυτό με τα συντηρητικά;

Γιατί αυτό λέμε ουσιαστικά. Όταν λέμε σε χαμηλά στρώματα να μειώσουν την κατανάλωσή τους, αυτό δεν λέμε; Πόσες και πόσες οικογένειες πια δεν βγάζουν τον μήνα; Εκεί είναι η ουσία του πράγματος και αυτό δεν μπορεί να το ξέρει κανένας τραπεζίτης. Εσείς, όμως, οφείλετε να το ξέρετε.

Το ερώτημα, λοιπόν, το οποίο παραμένει, είναι εσείς γιατί ακούτε μόνο τον τραπεζίτη και όχι και τον πολίτη. Διότι όταν φορολογείς την κατανάλωση, μπορεί να είναι καλό για να φρενάρει την κατανάλωση, αλλά δεν κάνει απολύτως τίποτα για την πάταξη της φοροδιαφυγής, ειδικά όταν τα χαμηλά στρώματα αλλά και μεγάλο μέρος πλέον των μεσαίων αναγκάζεται να καταναλώνει το σύνολο των εσόδων για να επιβιώσει, ενώ τα υψηλά όχι. Σε αυτήν την περίπτωση η φορολόγηση της κατανάλωσης βασικών αγαθών γίνεται αβάσταχτα άδικη. Γι’ αυτό εμείς επιμένουμε ότι σε αυτά τα εισοδήματα για τα είδη πρώτης ανάγκης η φορολόγηση των έμμεσων φόρων είναι εξαιρετικά άδικη.

Μας λέτε, όμως, «Μα, τι φωνάζετε; Αυξήθηκαν οι μισθοί». Άρα προφανώς οι άνθρωποι για τους οποίους αναφέρομαι, μπορούν να ξοδέψουν περισσότερα. Για να δούμε πώς πήγε αυτό. Ενώ ο μέσος μισθός αυξήθηκε κατά περίπου 11%, ο φόρος εισοδήματος αυξήθηκε κατά 41%; Τι σημαίνει αυτό; Σημαίνει ότι ο φόρος πληθωρισμού που πληρώνουν οι πολίτες μέσω των αυξήσεων των έμμεσων φόρων εξανεμίζει οποιαδήποτε αύξηση μισθού ειδικά των χαμηλών και μεσαίων στρωμάτων.

Άρα, δεν φέρνετε επενδύσεις, δεν πατάσσετε πραγματικά τη φοροδιαφυγή, αλλά αυξάνατε τα φορολογικά έσοδα. Από πού; Πάλι από τους ίδιους και τους ίδιους. Και αυτό είναι δίκαιο πώς; Η κατάσταση στη χώρα έχει χαρακτηριστικά τριτοκοσμικής χώρας που αδυνατεί να φορολογήσει δίκαια με βάση τη φοροδοτική ικανότητα των ατόμων. Είναι δικά μου λόγια; Όχι. Είναι λόγια του ΚΕΠΕ σε πρόσφατη έκθεσή του. Γιατί επικαλούμαι το ΚΕΠΕ; Για έναν πολύ απλό λόγο. Διότι έχετε μάθει να ονομάζετε λαϊκιστή ακόμα και εκείνον που σας μιλάει με πραγματικά γεγονότα. Πού θα πάει αυτό; Αυτή την καραμέλα μέχρι πότε θα την πιπιλάτε;

Η Ελλάδα, λοιπόν, δεν χρειάζεται μόνο κωδικοποίηση φορολογικών νόμων. Πριν από την κωδικοποίηση απαιτείται απλοποίηση, σταθεροποίηση, δικαιοσύνη. Χρειάζεται δικαιότερη φορολογική πολιτική, που θα μειώσει τη δυσανάλογη επιβάρυνση νοικοκυριών και θα επιμερίσει δίκαια τα βάρη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω αμέσως, κύριε Πρόεδρε.

Χρειάζεται ένα πραγματικό όραμα που θα επιτρέψει σε κάθε Ελληνίδα και σε κάθε Έλληνα να δημιουργήσει, ειδικά στους νέους, έτσι ώστε να μπορούν να προοδεύουν και να παραμένουν στη χώρα μας. Και αυτό περνά μέσα από μια δίκαιη φορολογική πολιτική. Είναι ώρα να το πάρετε χαμπάρι, κυρίες και κύριοι της Κυβέρνησης, ότι η αδικία των έμμεσων φόρων πρέπει τώρα να διορθωθεί. Και δεν το λέμε αυτό, διότι δίνουμε έστω και μια δεκάρα για το πώς μοιάζει η Νέα Δημοκρατία στα μεσαία και χαμηλά στρώματα. Θέλετε να είστε ανάλγητοι; Δικαίωμά σας.

Αυτό που μας νοιάζει εμάς, όμως, είναι πώς μοιάζει το κράτος. Και ένα κράτος που είναι και μοιάζει ανάλγητο, είναι ένα κράτος που διώχνει τα παιδιά του, απογοητεύει και αδρανοποιεί τον πολίτη. Αδυνατεί να προσελκύσει σοβαρές ξένες επενδύσεις με προοπτική, αδυνατεί να εμπνεύσει και, τελικά, οδηγεί έναν, έναν τους πολίτες που χρειαζόμαστε να ενεργοποιήσουμε, σε παραίτηση. Ένα ανάλγητο κράτος δεν είναι τίποτα περισσότερο και τίποτα λιγότερο από ένα κράτος που μισεί τον πολίτη και ο πολίτης μισεί το κράτος. Αυτή είναι η πραγματικότητα στην οποία ζούμε. Και ένα τέτοιο κράτος την εποχή που κάποιοι λίγοι κάνουν πάρτι, είναι ένα κράτος το οποίο στέκει σε γυάλινα πόδια. Σας θυμίζει κάτι;

Αυτό ακριβώς κάνατε το 2007, το 2008 και το 2009 με μία βασική διαφορά. Τώρα θα αφήσετε τη χώρα με τη μεγαλύτερη έλλειψη εμπιστοσύνης στους θεσμούς της δημοκρατίας και της δικαιοσύνης. Κι αν αυτό δεν είναι κάτι που ανησυχεί εσάς, σας διαβεβαιώ είναι κάτι που ανησυχεί εμάς. Και μας ανησυχεί πολύ, διότι γνωρίζουμε τι σημαίνει κοινωνική αναταραχή σε μία χώρα όπου υπολειτουργούν οι θεσμοί. Αλλά μια κοινωνική έκρηξη σε μία χώρα που οι θεσμοί έχουν απαξιωθεί τελείως, θα έχει σεισμικές πολιτικές ανατροπές και συνέπειες.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Εμείς ευχαριστούμε, κύριε συνάδελφε και για τη συνέπεια στον χρόνο.

Τον λόγο τώρα έχει η Πρόεδρος της Κοινοβουλευτικής Ομάδας της Πλεύσης Ελευθερίας, η κ. Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο κ. Μπαγιώκος είναι στη θέση του, σε ετοιμότητα –πιστεύω- μην κατατεθούν έγγραφα δικογραφίας στα Πρακτικά και δεν μπουν σε φάκελο, που να κρύβει τα έγγραφα, τόση διαφάνεια υπάρχει στη σύγχρονη Ελλάδα, στην Ελλάδα 2.0, στην Ελλάδα του 2025, όπου το περιτύλιγμα είναι γυαλιστερό και το περιεχόμενο είναι αποκρουστικό, σάπιο εντελώς.

Κύριε Δήμα, τι να σας πω; Σχεδόν σας λυπάμαι…

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):**  Εγώ λυπάμαι εσάς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μη σπεύδετε.

Σας στέλνουν εδώ, τους Υφυπουργούς, να βγάλετε το φίδι από την τρύπα. Δεν εμφανίζεται κανένας Υπουργός στην Ολομέλεια. Αναζητούνται και καταζητούνται εθελοντές να υποστηρίξουν την Κυβέρνηση από τα κυβερνητικά έδρανα και από τα βουλευτικά. Έχετε δύο αποκαθηλωθέντες Υπουργούς στα βουλευτικά έδρανα, -χαρήκατε, κύριε Μηταράκη, με το «αποκαθηλωθέντες»- ο κ. Μηταράκης και ο κ. Κατσαφάδος, wanna be Υπουργούς, γιατί είναι περίοδος που επανεξετάζονται όλα, τώρα που γυρίζει, πάνω στα πτώματα, πάνω στο αίμα των ανθρώπων που αφαιρέσατε τη ζωή τους, πάνω στο αίμα των ανθρώπων που η ζωή τους για εσάς δεν μετράει.

Γιατί αν για εσάς μετρούσε η ανθρώπινη ζωή, αν για εσάς μετρούσε η ζωή του κάθε νέου παιδιού, νέου κοριτσιού, νέου αγοριού και των μεγαλύτερων, που βίαια κόπηκε το νήμα της ζωής τους με δική σας ευθύνη, της Κυβέρνησής σας, θα είχατε οπωσδήποτε επαναστατήσει με τον τρόπο που επαναστατείτε όταν θεωρείτε ότι προσβάλλεστε, σχεδόν αντανακλαστικά. Θα είχατε απαιτήσει από τον κ. Μητσοτάκη τις δέουσες ενέργειες διαλεύκανσης. Και, βέβαια, δεν θα ποιούσατε τη νήσσαν τώρα που αποκαλύπτονται τα χειρότερα, τα τρισχειρότερα.

Εδώ, λοιπόν, ο Υφυπουργός μόνος και έρημος στα κυβερνητικά έδρανα και ξαμολημένοι στα κανάλια οι Υπουργοί, μπας και σώσουν την τιμή της Κυβέρνησης και διατυπώνονται τα αδιανόητα. Και ελπίζω, κύριε Δήμα, που σπεύσατε να πείτε ότι με λυπάστε και εσείς -θα μου πείτε μετά γιατί υποθέτω, εγώ σας είπα γιατί σας λυπάμαι, όλους τους Υφυπουργούς που σας στέλνουν εδώ- να μου απαντήσετε -γιατί είστε Υφυπουργός Οικονομικών και είστε και δικηγόρος- αν συμμερίζεστε αυτά που λέει ο κ. Σταϊκούρας στα κανάλια και αυτά που λέει ο κ. Γεωργιάδης στα κανάλια, ότι δηλαδή το λαθρεμπόριο δεν είναι θέμα της Κυβέρνησης, δεν έχει καμία σχέση η Κυβέρνηση ούτε να ελέγξει το λαθρεμπόριο, ούτε να πατάξει το λαθρεμπόριο, ούτε να εξιχνιάσει. Δεν είναι θέμα κυβερνητικό.

Είναι έτσι; Αυτό το υιοθετείτε εσείς από τη θέση του Υφυπουργού Οικονομικών; Γιατί υπάρχει και μια αρμοδιότητα του Υπουργού Οικονομικών για το λαθρεμπόριο. Περιμένω να μου πείτε αν είναι η δική σας αρμοδιότητα ή αν μας στείλανε αναρμόδιο σήμερα.

Ο κ. Φλωρίδης, ξαμολημένος και αυτός στα κανάλια, εδώ δεν ήρθε εχθές για να απαντήσει στην επίκαιρη ερώτησή μου προς τον ίδιο, που με περισσή αλαζονεία, οίηση, με υπερχειλές θράσος, όπως λέμε στο Ποινικό Δίκαιο -γιατί του Ποινικού Δικαίου είστε- είπε ότι όσοι μιλούν για μπάζωμα είναι για τα μπάζα. Ποιος είναι τώρα για τα μπάζα;

Ποιος είναι τώρα για τα μπάζα, κύριε, τώρα που αποδεικνύεται με τον πιο περίτρανο τρόπο ότι όχι απλώς μπαζώσατε τον τόπο του εγκλήματος, όχι απλώς αλλοιώσατε τον τόπο του εγκλήματος, αλλά το κάνατε ενεργοποιώντας τα δικά σας πρόσωπα; Τον κολλητό του κ. Μητσοτάκη, Υφυπουργό παρά τω Πρωθυπουργώ κ. Τριαντόπουλο, που τώρα τον δίνει στεγνά και τον αποκεφαλίζει όπως έκανε με τον ανιψιό του, τον κ. Δημητριάδη, και όπως θα κάνει με οποιονδήποτε από εσάς -μην έχετε καμία αμφιβολία- για να σώσει το πολιτικό του τομάρι. Τον κ. Αγοραστό, κολλητό επίσης του κ. Μητσοτάκη και εισπράκτορα παχυλών εκταμιεύσεων με την ιδιότητα του περιφερειάρχη από τα κεντρικά ταμεία του κράτους. Ένα δισεκατομμύριο ευρώ υποτίθεται ότι εκταμιεύθηκε για αντιπλημμυρικά έργα μετά τον «Ιανό» και είδαμε πού πήγαν τα αντιπλημμυρικά. Πρέπει να ψάξουμε βαθιά στις τσέπες των «ημετέρων» σας, για να δούμε πού πήγαν τα αντιπλημμυρικά έργα για τον «Ιανό», που άφησαν αθωράκιστη την Θεσσαλία και προκλήθηκε η αδιανόητη καταστροφή, θάνατοι, πλημμύρες, θάνατοι ζώων, την ώρα που εσείς επιχαίρατε και ο κ. Μητσοτάκης έχοντας δίπλα του τον κ. Αγοραστό επέχαιρε ότι έχει δώσει 1 δισεκατομμύριο ευρώ η Κυβέρνησή σας για αντιπλημμυρικά έργα. Τρεις ημέρες πριν από το έγκλημα των Τεμπών έγινε αυτό, στις 25 Φλεβάρη του 2023. Να το ψάξετε να δείτε αυτήν τη θριαμβευτική ομιλία του κ. Μητσοτάκη, που είπε, μάλιστα, ότι είμαστε στο πρώτο βαγόνι της ευρωπαϊκής αμαξοστοιχίας!

Το περιτύλιγμα, λοιπόν, της «Ελλάδας 2.0» μπορεί να είναι γυαλιστερό, αλλά το περιεχόμενο είναι σαθρό και τα δικά σας πρόσωπα αποκαλύπτετε: Ο Τριαντόπουλος, δηλαδή ο Μητσοτάκης. Ο Αγοραστός, δηλαδή ο Μητσοτάκης. Ο Χαρακόπουλος, αδελφός του Βουλευτή σας, επικεφαλής του μπαζώματος από πλευράς Αστυνομίας.

Δεν το ξέρατε εσείς οι 158 που γίνατε 156 και δεν ξέρω πόσοι είστε; Δεν ξέρατε ότι το μπάζωμα το ανέλαβε ως αστυνομικός, σε πείσμα των αντιρρήσεων του αρμοδίου διοικητή της Τροχαίας Λάρισας, ο αδελφός του Βουλευτή σας; Δεν το ξέρατε; Το ακούσατε πραγματικά για πρώτη φορά από εμάς; Είναι δυνατόν; Ο κ. Αγάπιος Χαρακόπουλος, ο αστυνομικός που επέβλεψε το μπάζωμα και ανέλαβε τη βρόμικη δουλειά είναι ο αδερφός του Βουλευτή Λάρισας της Νέας Δημοκρατίας Μάξιμου Χαρακόπουλου. Δεν το ξέρατε; Όποιος πάρει τον λόγο θα ήθελα να μας το πει, κύριε Δήμα, κύριε Κατσαφάδο, κύριε Μηταράκη, κύριε Βεσυρόπουλε. Γιατί πολύ ανήξεροι και παραπληροφορημένοι έχουν πλακώσει εδώ στη Βουλή και παρακολουθεί ο κόσμος ενεός, εμβρόντητος.

Εμφανίζεται, λοιπόν, ο κ. Τριανταντόπουλος, Υφυπουργός παρά τω Πρωθυπουργώ με εντολή του Πρωθυπουργού. Εμφανίζεται ο κ. Αγοραστός, περιφερειάρχης παντοδύναμος τότε -μην κοιτάτε τώρα- κολλητός του Πρωθυπουργού, κραταιό στέλεχος της Νέας Δημοκρατίας στη Λάρισα και στη Θεσσαλία. Εμφανίζεται ο αδελφός του Βουλευτή της Νέας Δημοκρατίας. Εμφανίζεται και μια ομάδα επίλεκτων διορισμένων. Κύριε Δήμα, επειδή είστε νέος πολιτικός, εν πάση περιπτώσει της δικής μου γενιάς, ελπίζω πραγματικά ότι αυτά ούτε θα τα καλύψετε ούτε θα τα υιοθετήσετε.

Εμφανίζεται πενταμελής ομάδα υπό τον κ. Καρακούκη, ιατροδικαστή επιλεγμένο από τον Υπουργό Δικαιοσύνης τότε της Νέας Δημοκρατίας, να μεταβούν στον τόπο του εγκλήματος να διενεργήσουν ιατροδικαστικές πράξεις. Αυτή η ομάδα δεν εμφανίζεται πουθενά στη δικογραφία. Πιστοποιήθηκε και εχθές από την απάντηση του Υφυπουργού Δικαιοσύνης. Υπάρχουν, δηλαδή, πέντε εντεταλμένοι ιατροδικαστές που πηγαίνουν -οι τρεις από αυτούς με υπουργικό αυτοκίνητο το οποίο διατίθεται με ειδική πράξη- και δύο νεκροτόμοι, ένας αρχιφύλακας και ένας ακόμα υπάλληλος. Πέντε συν δύο συν ένας συν ένας, δηλαδή εννέα άτομα, πάνε εκεί με απόφαση του Υπουργείου την 1η Μαρτίου και τα ίχνη τους είναι άφαντα! Το μόνο που ξέρουμε είναι αυτό που λένε οι ιατροδικαστές της Λάρισας, ότι τους είπανε να μην κάνουνε καμία από τις επιβαλλόμενες ιατροδικαστικές πράξεις: νεκροτομές, τοξικολογικές εξετάσεις, ιστολογικές εξετάσεις. Το μόνο που, επίσης, ξέρουμε ή το άλλο που, επίσης, ξέρουμε είναι ότι δεν κάνανε το πρώτο και αυτονόητο: αυτοψία του χώρου, φωτογράφηση του χώρου, δειγματοληψία στον χώρο. Δεν έκαναν όλα εκείνα, δηλαδή, που μεμονωμένα αλλά και συνδυαστικά θα έδειχναν τι; Θα έδειχναν, κύριοι, γιατί δεν είχε οξυγόνο η κοπέλα που καταγράφηκε η ομιλία της, η φωνή της τις τελευταίες της στιγμές. Θα έδειχναν γιατί δεν είχε οξυγόνο και ζητούσε απεγνωσμένα βοήθεια και καταγράφηκε στο «112» η τελευταία της απεγνωσμένη έκκληση «έχω ελάχιστο οξυγόνο».

Εσείς της αφαιρέσατε το οξυγόνο, κύριοι, και εσείς προσπαθείτε να αφαιρέσετε το οξυγόνο και από τους γονείς και τους συγγενείς που ζητούν δικαιοσύνη. Εσείς το κάνατε αυτό. Διότι το λαθρεμπόριο το οποίο βεβαιωμένα συνδέεται με την έκρηξη, με την τεράστια πυρόσφαιρα, με τη φοβερή ανάφλεξη που αφαίρεσε το οξυγόνο και κατέκαψε στη συνέχεια ανθρώπους που είχαν επιζήσει από τη σύγκρουση, το λαθρεμπόριο εσείς προσπαθήσατε να το κρύψετε και προσπαθείτε μέχρι σήμερα. Ο Πρωθυπουργός ήταν εκείνος που έδινε διαβεβαιώσεις ότι δεν υπάρχει καμία παράνομη ουσία, καμία λαθραία ουσία, τίποτα το ύποπτο. Ο Πρωθυπουργός ήταν εκείνος που προσπαθούσε να εξαπατήσει το πανελλήνιο με διαβεβαιώσεις ότι δεν υπάρχει τίποτε άλλο πέραν της σύγκρουσης. Και για τη σύγκρουση ακόμα προσπαθούσε να πείσει ότι ήταν περισσότερο ανθρώπινο λάθος, το λάθος δηλαδή ενός σταθμάρχη. Εγκληματική, φυσικά, η συμπεριφορά του σταθμάρχη, αλλά ήταν το ρουσφέτι σας ο σταθμάρχης. Μην το ξεχνάμε. Και ακόμη δεν μας έχετε πει ποιος το έκανε το ρουσφέτι αυτό. Ούτε αυτό το ξέρετε; Ούτε αυτό το ξέρετε; Ή το ξέρετε και το κρύβετε; Πώς εξηγείται να είναι ο οδηγός της εμπορικής αμαξοστοιχίας εθελοντής στο γραφείο του κ. Μητσοτάκη;

Ήρθαν βοηθητικά έγγραφα, κύριε Δήμα; Να δούμε. Θα περιμένω, τι σας στείλανε να μου απαντήσετε. Ήταν κάποτε και κάποιοι εξεταζόμενοι στην εξεταστική επιτροπή για τη λίστα Λαγκάρντ και έτσι τους φέρνανε ραβασάκια.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Είναι για τους φόρους. Εσείς ονειρεύεστε ό,τι θέλετε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, μετά θα έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ δεν ονειρεύομαι τίποτα λιγότερο από μια χώρα που θα είναι αντάξια των ανθρώπων της, που δεν θα είναι η χώρα του «πάμε κι όπου βγει» και η χώρα που έχετε σμπαραλιάσει. Ονειρεύομαι τη χώρα μου έτσι όπως την ονειρεύονται τα νέα παιδιά που βγαίνουν στους δρόμους και διεκδικούν.

Έχω καταθέσει εδώ και δέκα ημέρες αίτημα στον Πρόεδρο της Βουλής να πάρω αντίγραφο-κατάλογο όλων των ποινικών δικογραφιών που έχουν διαβιβαστεί στην τρέχουσα περίοδο και στην προηγούμενη, ένα αυτονόητο δικαίωμα του Βουλευτή. Έτσι δεν είναι; Ακόμη δεν έχω λάβει τον συγκεκριμένο κατάλογο. Κάλεσα και εχθές στον Πρόεδρο της Βουλής. Σήμερα πήγα στην Ειδική Γραμματεία Προέδρου Βουλής και είδα νέα ήθη: «Δεν σας χορηγούμε, κυρία Κωνσταντοπούλου, το πρωτόκολλο εισερχομένων δικογραφιών, είναι για χρήση του Προέδρου». Από πότε έγινε αυτό; Από πότε; Επί της δικής μου περιόδου δεν υπήρχε τίποτε που δεν χορηγείτο. Για την ακρίβεια, εγώ η ίδια ως Πρόεδρος της Βουλής τα διαβίβαζα όλα και τις δικογραφίες και τις ανακοίνωνα πλήρως στη Βουλή.

Τώρα τι συμβαίνει ακριβώς; Οι δικογραφίες κρύβονται; Βαφτίζονται συμπληρωματικές; Έχουμε εδώ εγρήγορση να μην κατατίθενται και στην Ολομέλεια της Βουλής τα έγγραφα για να μη δημοσιοποιούνται; Να μη δημοσιοποιηθεί δηλαδή, η κατάθεση του κ. Βλαχογιάννη, αστυνομικού, Διοικητή της Τροχαίας Λάρισας, που δηλώνει ενόρκως ότι αντέλεξε στο μπάζωμα και ότι, τελικώς, το ανέλαβε ο αδελφός του Βουλευτή σας; Γιατί το κρύβετε αυτό; Γιατί να μπει σε φάκελο και να μην μπορεί να το δει όποιος έχει πρόσβαση στα Πρακτικά της Βουλής, δηλαδή και οι δημοσιογράφοι και οι πολίτες; Πού το λέει αυτό; Που τα λέει αυτά ο Κανονισμός της Βουλής; Η απάντηση είναι: πουθενά. Πουθενά δεν προβλέπονται τέτοιοι μηχανισμοί συσκότισης και συγκάλυψης. Αυτοί οι μηχανισμοί είναι δικής σας επινοήσεως και, βεβαίως, δυστυχώς, βρίσκετε και πρόθυμους αρωγούς σε αυτήν τη συγκάλυψη, αλλά ο κόσμος καταλαβαίνει.

Είμαστε σε μία περίοδο -το είπα και εχθές, θα το πω και σήμερα- που έχουμε απέναντί μας καταφανώς μια εγκληματική οργάνωση που δρα μέσα στο κράτος και αυτό είναι το πραγματικό αντικείμενο της κατηγορίας που κάποτε θα πρέπει να εξεταστεί. Φυσικά και δεν είναι μόνον όσα ήδη εξετάζονται και φυσικά, γνωρίζετε πάρα πολύ καλά ότι η πραγματική φύση των κακουργημάτων υπάγεται σε αυτό το άρθρο που τόσο πολύ σας αρέσει, στο 187, στην εγκληματική οργάνωση, την ιεραρχημένη, στη δομημένη, με σταθερούς ρόλους και συγκεκριμένη αποστολή. Σε αυτήν την εγκληματική οργάνωση στην οποία, δυστυχώς, διαδραματίζει ρόλο και ένα κομμάτι της δικαστικής εξουσίας. Και αναφέρομαι, φυσικά, στους δικαστικούς και εισαγγελικούς λειτουργούς που παρεμβαίνουν στην υπόθεση του εγκλήματος των Τεμπών, πιέζοντας για να κλείσει η ανάκριση, όπως κάνει και ο κ. Φλωρίδης, ο κ. Μητσοτάκης, πιέζοντας με κάθε τρόπο, προκειμένου να μην φτάσει η διερεύνηση στο τέλος της, διότι φτάνοντας στο τέλος της, φτάνει σε εσάς.

Είναι ντροπιαστικές οι διαρκείς παρεμβάσεις της Προέδρου του Αρείου Πάγου και της εισαγγελέως του Αρείου Πάγου στην υπόθεση από πέρυσι τον Φλεβάρη που κατακεραύνωναν την Ευρωπαία Εισαγγελέα διότι κατήγγειλε ότι την μπλοκάρετε εσείς από την έρευνα των οικονομικών αδικημάτων σε βάρος των συμφερόντων της Ευρωπαϊκής Ένωσης, που είναι το αντικείμενο της Ευρωπαϊκής Εισαγγελίας, για το οποίο διαβιβάστηκε εδώ ποινική δικογραφία με τέσσερα πρόσωπα ελεγχόμενα, τον κ. Καραμανλή, τον κ. Σπίρτζη, τον κ. Χρυσοχοΐδη και τον κ. Χατζηδάκη. Τα τρία από τα τέσσερα είναι Υπουργοί σας. Καταψηφίσατε και για τα τέσσερα. Καλύψατε και τους τέσσερις. Και όταν το κατήγγειλε αυτό η Ευρωπαία Εισαγγελέας, βγήκαν σαν εξαπτέρυγα της Κυβέρνησης -τι ντροπή- η Πρόεδρος και η εισαγγελέας του Αρείου Πάγου να πουν ότι θα πρέπει να περιοριστεί στην αρμοδιότητά της η Ευρωπαία Εισαγγελέας και υπερβαίνει τα εσκαμμένα.

Αλλά είπαν και κάτι άλλο στην ίδια ανακοίνωση -την κατέθεσα εχθές στα Πρακτικά- ότι τελειώνει η ανάκριση τον Φλεβάρη του 2024. Έναν χρόνο πριν ανακοίνωναν ότι τελειώνει η ανάκριση. Ποιοι πιέζουν να τελειώσει η ανάκριση; Και γιατί πιέζουν να τελειώσει η ανάκριση; Είναι οι ίδιοι που παρεμβαίνουν και δίνουν διαβεβαιώσεις ότι η εξαφάνιση του γιού της εισαγγελέως Λάρισας δεν συνδέεται, λέει, με το γεγονός ότι διερευνά το έγκλημα των Τεμπών. Πού το ξέρουν; Πού το ξέρει η κ. Αδειλίνη αυτό; Πού το ξέρουν οι δικαστικές ενώσεις που κάνανε τέτοια ανακοίνωση; Πού το ξέρουν, πραγματικά;

Πώς μπορεί να μην ερευνάται αυτή η παράμετρος, όταν έχετε με φωτογραφικές διατάξεις επιφορτίσει μία και μόνη εισαγγελέα με το ποιος θα παραπεμφθεί και ποιος όχι, και της εισαγγελέως αυτής την κρίσιμη στιγμή, την ώρα που ασκούνται διώξεις και καλούνται σε απολογία δύο μεγαλοστελέχη του Υπουργείου Υποδομών και Μεταφορών στα τέλη Δεκεμβρίου του 2024 -στις 21 Δεκεμβρίου εκλήθησαν-, στις 29 με 30 Δεκεμβρίου εξαφανίζεται το παιδί της εισαγγελέως; Ποιοι είναι αυτοί που δεν το συσχετίζουν; Ποιοι είναι αυτοί που προσπαθούν να ρίξουν στάχτη στα μάτια; Δυστυχώς, είναι οι ίδιοι που φέρονται ότι υπηρετούν τη δικαιοσύνη. Ποιοι είναι αυτοί που υπηρετούν τη δικαιοσύνη; Οι ίδιοι που βγαίνουν σήμερα και λένε «απορρίπτουμε κάθε αίτηση να ελεγχθεί…» -του κ. Ανδρουλάκη, του κ. Κουκάκη, του δημοσιογράφου- «…απορρίπτουμε κάθε αίτηση να ελεγχθεί ποιος έκανε τις παρακολουθήσεις».

Σε τι χώρες ζούμε; Πραγματικά, σε τι χώρα ζούμε; Σε τι χώρα ζούμε που οι μαφίες επικρατούν με αυτόν τον τρόπο και κουκουλώνουν τα πάντα, που θέλετε να πιστέψει ο κόσμος, ο απλός πολίτης ότι κάποιοι τυχάρπαστοι ιδιώτες παρακολουθούσαν πολιτικούς αντιπάλους, το μισό Υπουργικό Συμβούλιο, τον Αρχηγό του Στρατού, δικαστές, εισαγγελείς; Κάποιοι τυχεροί το έκαναν αυτό. Και μπαίνει η σφραγίδα του κουκουλώματος από την ίδια εισαγγελέα του Αρείου Πάγου, την κ. Αδειλίνη που είπε στην κ. Καρυστιανού να πενθεί βουβά και να πάει στην εκκλησία.

Εμείς θα επιμείνουμε και προσκαλούμε και τα άλλα κόμματα της Αντιπολίτευσης να συμπράξουν σε αυτό, όλες οι ποινικές δικογραφίες για τα Τέμπη να διαβιβαστούν στην Επιτροπή Θεσμών και Διαφάνειας της Βουλής άμεσα. Εγώ περιμένω ακόμη τον κατάλογό τους. Είχα μία μετ’ εμποδίων δυνατότητα να τις επισκοπήσω σήμερα, μετά πολλών εμποδίων. Μου δόθηκαν δεκαεπτά δικογραφίες. Έχουν ανακοινωθεί δώδεκα δικογραφίες, που σημαίνει ότι πέντε δεν έχουν ανακοινωθεί και που σημαίνει επίσης ακόμα -διότι επιφυλάσσομαι να δω και όλες τις δικογραφίες που έχουν διαβιβαστεί- ότι αν δεν υπάρχουν άλλες, υπάρχουν πέντε που πάντως δεν ανακοινώθηκαν.

Έτσι υπηρετείτε τη δικαιοσύνη και τη διαφάνεια; Αυτά εννοούσε ο κ. Μητσοτάκης στις 6 Μαρτίου του 2023; Μια πολύ κρίσιμη ημερομηνία, που ήταν πάρα πολύ κρίσιμο να επιληφθεί η ανακρίτρια στην οποία είχε πάει η δικογραφία τρεις ημέρες πριν και που υπήρχε αναταραχή στους προανακριτικούς υπαλλήλους.

Διαφωνούσαν αστυνομικοί με το μπάζωμα. Υπήρχε, επίσης, αναταραχή στην Πυροσβεστική, διότι είχαν πάει δύο κλιμάκια και εκδιώχθηκαν χωρίς να κάνουν ενέργειες, κύριε Δήμα και υπάρχουν καταγγελίες ότι οι πυροσβέστες υποχρεώθηκαν να υπογράψουν εκθέσεις αυτοψίας υποτυπώδεις, που δεν είχαν συντάξει οι ίδιοι. Για όλα αυτά περιμένω. Πάλι τον Υφυπουργό θα μου στείλει ο κ. Κικίλιας να μου απαντήσει τη Δευτέρα.

Την ώρα αυτή, λοιπόν, ο κ. Μητσοτάκης ενεργοποιείται και ζητάει από τον καλό του φίλο κ. Ισίδωρο Ντογιάκο -που ο γιος του ήταν μέχρι και το έγκλημα των Τεμπών συνεργάτης του κ. Καραμανλή, του Υπουργού Υποδομών και Μεταφορών- να αλλάξει χέρια η δικογραφία. Είναι πρωτοφανές. Πρωτοφανής παρέμβαση Πρωθυπουργού. Πρωτοφανής! Ο ίδιος ο Πρωθυπουργός υποδεικνύει ότι δεν πρέπει να συνεχιστεί η ανάκριση στα χέρια της ανακρίτριας που μόλις έχει επιληφθεί και πρέπει να γίνει πάλι αναταραχή, πάλι αναμπουμπούλα. Πότε; Την κρίσιμη ακριβώς στιγμή που θα έπρεπε να αναζητούνται τα βίντεο, που θα έπρεπε να αναζητούνται τα ηχητικά, που θα έπρεπε να γίνονται αυτοψίες, αυτή την κρίσιμη στιγμή. Και την ίδια στιγμή, βεβαίως, έχουμε και την κ. Φον Ντερ Λάιεν η οποία στις 6 Μαρτίου λέει: «Σήμερα το πρωί συζήτησα με τον Πρωθυπουργό Κυριάκο Μητσοτάκη για περαιτέρω τεχνική υποστήριξη που μπορεί να παράσχει η Ευρωπαϊκή Ένωση στην Ελλάδα για τον εκσυγχρονισμό των σιδηροδρόμων της και τη βελτίωση της ασφάλειάς τους. Η επιτροπή και οι ειδικοί της @ERA\_ railways θα ταξιδέψουν αυτή την εβδομάδα στην Αθήνα. Η ασφάλεια των σιδηροδρόμων είναι πρωταρχικής σημασίας».

Αυτά διακινούνταν τότε. Ο πάρα πολύ technocrat Πρωθυπουργός που κάνει επιστολές για δέουσα διαχείριση, μας εμφανίστηκε πριν από δέκα ημέρες ανήμπορος, ανήξερος, παραπλανημένος, είπαμε ό,τι ξέραμε, αυτά είπαμε, αυτά ξέραμε, δεν ξέρω γιατί δεν πρέπει να ξέρω κ.λπ.. Πραγματικά απορώ ποιον έχει δικηγόρο, κάποιον πολύ κακό πάντως συνάδελφο. Την ίδια στιγμή, λοιπόν, στο πεδίο δεν γίνονται με πρωθυπουργική παρέμβαση τα στοιχειώδη.

Καταθέτω στα Πρακτικά την επιστολή.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Παρεμπιπτόντως, κύριε Μπαγιώκο, έχω καταθέσει και άλλα έγγραφα της δικογραφίας στα Πρακτικά, μάλλον δεν ενεργοποιήθηκαν τα αντανακλαστικά σας τότε να κάνετε τη διαδικασία με τους φακέλους. Έχω καταθέσει και θα ξανακαταθέσω, διότι εμείς υπηρετούμε και θα υπηρετήσουμε τη διαφάνεια. Όλα στο φως! Εσείς υπηρετείτε τη συσκότιση. Όλα κουκουλωμένα, όλα μπαζωμένα. Στο τέλος, θα δούμε ποιος θα κερδίσει. Εγώ συμμερίζομαι την πεποίθηση της Μαρίας Καρυστιανού ότι δεν υπάρχει ποτέ περίπτωση ο φαύλος να βλάψει τον καλό και δεν υπάρχει ποτέ περίπτωση, στο τέλος, να επικρατήσει το κακό. Την έχω αυτή την πεποίθηση.

Κυρίες και κύριοι, δεν θα σχολιάσω περαιτέρω -το έκανα δημόσια- αυτή την παιδαριώδη κίνηση να εμφανιστεί ο Πρόεδρος του περιφερειακού συμβουλίου της διοίκησης Χαρδαλιά ο κ. Καπερνάρος -γνωστός συνάδελφος κατά τα λοιπά, αλλά πολιτικό πρόσωπο συνδεδεμένο με το κόμμα σας και με τη Νέα Δημοκρατία, ο Πρόεδρος του περιφερειακού συμβουλίου της περιφερειακής διοίκησης Χαρδαλιά, ο κ. Καπερνάρος- και να πει «εκπροσωπώ μία εταιρεία που έχει τρία βίντεο και σας τα καταθέτω».

Ειλικρινά, κανένας άλλος δεν προθυμοποιείτο να το κάνει αυτό; Και πραγματικά, όταν ο ίδιος ο Πρωθυπουργός εμφανίζεται στη συνέντευξή του να εύχεται να υπάρξει κάποιο βίντεο, δεν υπήρχε άλλος από μηχανής τρόπος να εκπληρωθεί η ευχή του;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Τειρεσίας, Κάλχας!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το τζίνι, το τζίνι ήλθε.

Κοιτάξτε, αυτά προκαλούν τους πολίτες και προκαλούν και οργή. Και προκαλεί ακόμα μεγαλύτερη οργή η συμπαιγνία η οποία καταγράφεται και με εντεταλμένα πρόσωπα του μιντιακού συστήματος που πάντοτε υπηρετούν το κυβερνητικό αφήγημα και μιλώ, βέβαια, για τον κ. Πορτοσάλτε ο οποίος έσπευσε τότε να μας πει ότι είναι θυσία η αφαίρεση πενήντα επτά ανθρώπινων ζωών και η θυσία είναι θυσία.

Θα κλείσω με μία υπόμνηση, κύριε Δήμα, των δέκα προτάσεων. Σας φάνηκαν λίγες και είπατε γιατί δεν μας καταθέτετε και τις επόμενες δέκα; Παρ’ όλα αυτά, σας τις έχουμε καταθέσει από τις 9 Οκτωβρίου και δεν έχουμε μια απάντησή σας. Θα τις υπομνήσω, επειδή είναι το φορολογικό νομοσχέδιο, μια κωδικοποίηση, την οποία, όπως είπε και ανέλυσε ο εισηγητής μας, ο κ. Καζαμίας, θα καταψηφίσουμε, γιατί καταψηφίζουμε τη φορολογική σας πολιτική.

Θα υπομνήσω, λοιπόν, τις δέκα προτάσεις που σας έχουμε καταθέσει από τον Οκτώβριο, γιατί είμαστε ένα κίνημα που επιμένουμε να καταθέτουμε προτάσεις και να σας θέτουμε και προ της ευθύνης σας ως προς αυτές τις προτάσεις.

Η πρώτη πρόταση που είναι μεγάλης σημασίας για την κοινωνία, είναι η κατάργηση του συστήματος οριζόντιας φορολόγησης των πολιτών, το οποίο παράγει εξ ορισμού και από την πρακτική του, ανισότητες, παράγει αδυναμία εκπλήρωσης φορολογικών υποχρεώσεων, ασφυκτικές συνθήκες, αδιέξοδα και σε πάρα πολλές περιπτώσεις, συνθήκες ζωής, οι οποίες είναι αβίωτες για τους πολίτες. Βάζετε τους πιο αδύναμους να πληρώνουν, εξίσου, τους ίδιους φόρους με τους ίδιους συντελεστές με τους κραταιούς και αυτό παραβιάζει το άρθρο 4 του Συντάγματος.

Η δεύτερη πρότασή μας, είναι η συνολική επανεξέταση των συντελεστών ΦΠΑ, στα είδη και στα προϊόντα πρώτης ανάγκης. Είναι ζωτικής σημασίας για την επιβίωση της κοινωνίας να καταργηθεί ο ΦΠΑ, στα είδη πρώτης ανάγκης. Αυτό το φωνάζει ολόκληρη η κοινωνία και το επιβάλλει η συγκυρία.

Η τρίτη πρόταση είναι η πλήρης απαλλαγή των ευάλωτων ομάδων, των Ατόμων με Αναπηρία, των ανέργων, των αστέγων, των τριτέκνων, των πολυτέκνων, των νέων, των φοιτητών, των νέων ζευγαριών και άλλων ευάλωτων κατηγοριών από τον ΦΠΑ. Μόνο έτσι μπορείτε να ισχυριστείτε ότι ακολουθείτε μια πολιτική ενίσχυσης της κοινωνίας και βέβαια, μια πολιτική και για το δημογραφικό, που λέτε ότι σας απασχολεί, αλλά δεν φαίνεται να συνδυάζετε με το γεγονός ότι οι πολίτες δεν μπορούν να επιβεβαιώσουν, πόσο μάλλον να κάνουν οικογένεια.

Τέταρτη πρόταση. Έχει να κάνει με τη νησιωτικότητα. Σας την έχουμε διατυπώσει αρκετές φορές. Είμαστε αντίθετοι στην κατάργηση που επιβλήθηκε από την προηγούμενη από εσάς κυβέρνηση και την κρατήσατε μια χαρά, την κατάργηση των μειωμένων συντελεστών ΦΠΑ στις νησιωτικές και στις ακριτικές περιοχές. Εμείς ζητούμε την επαναθεσμοθέτηση αυτού του μέτρου, το οποίο ενισχύει ακριβώς τα νησιά μας -η νησιωτικότητα είναι και συνταγματικά προστατευόμενη- και τις ακριτικές και δοκιμαζόμενες περιοχές.

Πέμπτη πρόταση είναι να εφαρμοστεί ανάλογο σύστημα μειωμένων συντελεστών ΦΠΑ ή και κατάργησης του ΦΠΑ, για τις περιοχές που έχουν πληγεί από ακραίες θεομηνίες, όπως είναι η Θεσσαλία, ο Έβρος, τα Δωδεκάνησα, η βόρεια Εύβοια και άλλες περιοχές.

Η έκτη πρόταση, αφορά -και πάλι σε σας την απηύθυνα- στην επιβολή ΦΠΑ στις δικηγορικές νομικές υπηρεσίες. Ξέρετε ότι αυτό είναι ένα μέτρο, το οποίο πλήττει τους πολίτες που έχουν ανάγκη από νομικό συμπαραστάτη και ξέρετε και είναι εμφανές, πόσο ζωτικός είναι ο νομικός συμπαραστάτης για τους πολίτες απέναντι σε κυβερνητικές πολιτικές που τους θυματοποιούν, αλλά και απέναντι σε αυτό το κράτος-μπάχαλο με την ακραία αυθαιρεσία, τη διαρκή ασυδοσία και την ασφυκτική γραφειοκρατία.

Έβδομη πρόταση, η κατάργηση του ειδικού φόρου κατανάλωσης στο αγροτικό πετρέλαιο και συνολικά η κατάργηση, το αφορολόγητο αγροτικό πετρέλαιο είναι αίτημα δεκαετιών των αγροτών, είναι αίτημα της Πλεύσης Ελευθερίας που στηρίζει τους αγώνες των αγροτών.

Βρέθηκα στα μπλόκα τους στον Ε65 από τις πρώτες ημέρες. Τα αιτήματά τους είναι αιτήματά μας, ο αγώνας τους είναι αγώνας μας και τα μέσα του αγώνα τους, δηλαδή τα μπλόκα τους, θα τα υπερασπιζόμαστε πάντα με όλους τους τρόπους γιατί αυτός είναι ο τρόπος που έχουν οι αγρότες για να διεκδικήσουν τη ζωή τους.

Όγδοη πρόταση, η μείωση των συντελεστών ΦΠΑ και η κατάργηση κατά περίπτωση στα αγροτικά προϊόντα διότι αυτό επιβάλλεται και για να ανασάνει ο αγροτικός κόσμος και για να ανασάνει η κοινωνία. Συναφώς, κατάργηση του ΦΠΑ στα λιπάσματα και στις ζωοτροφές ώστε να είναι χαμηλότερο και πιο προσεγγίσιμο το κόστος παραγωγής για τους αγρότες.

Ένατη πρόταση η φορολόγηση των υπερκερδών των τραπεζών. Και βέβαια ξέρετε -θα το πω και αυτό γιατί πρέπει κάποτε να το απαντήσετε- ότι έχουμε τοποθετηθεί σε σχέση με την επαναφορά όλων εκείνων που αφαιρέθηκαν από την κοινωνία με τα μνημόνια. Η επιστροφή, κύριοι, από το τραπεζικό σύστημα των χρημάτων που του δόθηκαν μέσω των ανακεφαλαιοποιήσεων. Τότε τα εμφανίσατε ως ζωτικά και αφαιμάξατε τους πολίτες για να αναζωογονήσετε και να αιμοδοτήσετε τις τράπεζες. Αυτά δεν είναι δικά σας χρήματα. Είναι χρήματα των Ελλήνων πολιτών. Και τώρα καλείστε να τα ζητήσετε πίσω από τις τράπεζες, να βάλετε στην τσέπη το χέρι σας και να πληρώσετε ενδεχομένως τις τράπεζες γιατί χρωστάτε 500 εκατομμύρια ευρώ. Κι αυτό δεν σας κάνει αξιόπιστους κυβερνώντες διότι πώς θα επιβάλλετε στις τράπεζες στις οποίες χρωστάτε 500 εκατομμύρια ευρώ αυτά τα οποία οφείλετε να τους επιβάλλετε αν υπηρετείτε το συμφέρον του ελληνικού λαού;

Δέκατη πρόταση, η κατάργηση των τεκμηρίων στη φορολόγηση. Τεκμηρίων τα οποία έχουν επιβληθεί ουσιαστικά για να στοχοποιείτε τους πολίτες, τους αυτοαπασχολούμενους, τους ελεύθερους επαγγελματίες και να αντιμεταθέτετε σε αυτούς το βάρος και την ευθύνη για την εντελώς αποτυχημένη και καταστροφική οικονομική πολιτική σας.

Κυρίες και κύριοι της Κυβέρνησης, θα υπενθυμίσω κάποια δεδομένα για να μην ξεχνιόμαστε. Από τα πενήντα και μισό χρόνια της Μεταπολίτευσης τα είκοσι πέντε και μισό, πάνω από το μισό δηλαδή, κυβερνάτε. Από τα τελευταία είκοσι χρόνια τα δεκατέσσερα και μισό κυβερνάτε. Η κατάσταση της χώρας είναι έργο των χειρών σας και η προσπάθεια με δήθεν ρυθμίσεις να καλύψετε και να συγκαλύψετε τις ευθύνες σας δεν περνάει απαρατήρητη από τους πολίτες και, ειδικά, από τα μάτια της νέας γενιάς και των παιδιών που έχουν έρθει και έχουν γεμίσει τώρα τα θεωρεία. Τα καλωσορίζουμε. Δεν περνάνε απαρατήρητα από τα μάτια τους. Δεν κοροϊδεύετε κανέναν. Αντίθετα, με τη στάση σας, τη στάση της συγκάλυψης, τη στάση της συσκότισης, τη στάση της αντιμετάθεσης της ευθύνης, τη στάση της διεκδίκησης της ατιμωρησίας το μόνο που καταφέρνετε είναι να πεισμώνετε μια κοινωνία αποφασισμένη να διεκδικήσει το παρόν και το μέλλον της και να μη σας το χαρίσει. Σε αυτήν την κοινωνία εμείς είμαστε μέσα. Είμαστε δίπλα. Θα είμαστε μαζί τους μέχρι τέλους, μέχρι τη δικαίωση, μέχρι τη δικαιοσύνη.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα επτά μαθήτριες και μαθητές και τρεις συνοδοί εκπαιδευτικοί από το 1ο Πειραματικό Γυμνάσιο Καρδίτσας (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρία Πρόεδρε, το Προεδρείο οφείλει δύο απαντήσεις σε όσα αναφέρατε σε σχέση με τις δικογραφίες προς ενημέρωση του Σώματος αλλά και των πολιτών που μας ακούν. Το πρώτο έχει να κάνει με τη δυνατότητα ευρέσεως των δικογραφιών που έρχονται στη Βουλή και ανακοινώνονται στην Ολομέλεια. Πρέπει να γνωρίζουν όλοι ότι οποιοσδήποτε πολίτης, οποιοσδήποτε επιστημονικός συνεργάτης, οποιοσδήποτε ενδιαφέρεται για να ξέρει τις δικογραφίες οι οποίες έχουν έρθει στη Βουλή και, βεβαίως, αφορούν σε συγκεκριμένα πρόσωπα, μπορεί μπαίνοντας στην ιστοσελίδα του Ελληνικού Κοινοβουλίου στο πεδίο «Συνεδριάσεις Ολομέλειας» και κάνοντας χρήση της λέξης-κλειδί «διαβίβαση δικογραφιών», να βρει όποια δικογραφία τον ενδιαφέρει, προφανώς βάζοντας δίπλα και το όνομα του όποιου αναφερόμενου στη δικογραφία ως πρόσωπο. Αυτή η δυνατότητα υπήρχε πάντα, υπάρχει και τώρα. Η ιστοσελίδα, πολλά χρόνια τώρα, είναι ενημερωμένη και έχει αυτήν τη δυνατότητα. Όποιος αυτήν τη στιγμή μπει στην ιστοσελίδα στον συγκεκριμένο χώρο θα μπορέσει να κάνει αυτήν τη διερεύνηση.

Προέκυψε το ζήτημα στο οποίο δόθηκαν απαντήσεις σε σχέση με την υποχρέωση ή όχι του προεδρείου να ανακοινώνονται και τα επόμενα σχετιζόμενα στοιχεία που έρχονται και αφορούν σε μια συνεδρίαση. Έχουν δοθεί απαντήσεις. Δεν θέλω να πω κάτι σε αυτό. Πάντως ο κατάλογος, η πλήρης κατάσταση όλων των δικογραφιών, βρίσκεται αυτή τη στιγμή και στη δυνατότητα του οποιοδήποτε πολίτη.

Σε σχέση με τα αντίγραφα των δικογραφιών και με το θέμα το οποίο έχει προκύψει, το οποίο προέκυψε για πρώτη φορά, πρέπει να αναφέρω ως μέλος του προεδρείου, το εξής.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πότε προέκυψε;

**ΠΡΟΕΔΡΕΥΩΝ (Γεώργιος Γεωργαντάς):** Θα σας δώσω τον λόγο, κυρία Πρόεδρε, να πείτε αυτό που θέλετε.

Όπως ξέρετε, στους Βουλευτές υπάρχει απεριόριστη δυνατότητα πρόσβασης σε συγκεκριμένο γραφείο της Βουλής στο οποίο βρίσκονται οι δικογραφίες για να λάβουν γνώση. Για την ενημέρωσή τους μπορούν να μείνουν μέσα σε αυτόν τον χώρο να διαβάσουν τις δικογραφίες και να κρατήσουν και σημειώσεις. Αυτό που δεν γίνεται τώρα, αυτό που δεν γινόταν ποτέ, είναι να λάβουν αντίγραφα των δικογραφιών. Λαμβάνουμε γνώση των δικογραφιών όπως ξεκάθαρα ορίζεται και όπως ομόφωνα έχει δεχθεί και το Επιστημονικό Συμβούλιο της Βουλής από τον Νοέμβριο του 2012.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχει αναιρεθεί αυτό.

**ΠΡΟΕΔΡΕΥΩΝ (Γεώργιος Γεωργαντάς):** Ποτέ αυτό δεν αμφισβητήθηκε από κάποιον. Αυτό είναι το δικαίωμα: να λάβουν γνώση. Αυτό το δικαίωμα έχουν Βουλευτές οι οποίοι δεν είναι διάδικοι σε μια δίκη, αλλά έχουν δικαίωμα να λάβουν γνώση. Βεβαίως, ό,τι προβλέπεται επακριβώς από τον Κανονισμό τηρούνταν πάντα, τηρήθηκε και τώρα.

Αυτές οι δύο οφειλόμενες απαντήσεις είναι πρώτον, ότι δεν επιτρέπεται η λήψη αντιγράφων από το συγκεκριμένο γραφείο και ότι επίσης όλη η σειρά των δικογραφιών που έχουν ανακοινωθεί στην Ολομέλεια ανακοινώνονται με το που έρχεται η δικογραφία. Ποτέ δεν ανακοινώνεται στη συνέχεια το όποιο σχετικό έγγραφο έρχεται. Η μία φορά που αναφέρθηκε σε προηγούμενη περίοδο είναι επειδή είχε ξεκινήσει η επιτροπή και συνεδρίαζε. Νομίζω δόθηκαν οι διευκρινίσεις. Δεν θα αναφερθώ περισσότερο. Αλλά αυτές είναι οι δύο απαντήσεις που νομίζω οφείλω να δώσω ως μέλος του Προεδρείου. Βεβαίως, είμαι στη διάθεση οποιουδήποτε να ακούσω οτιδήποτε πάνω σε αυτό.

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, σας ευχαριστώ.

Συμβαίνει το θέμα να το γνωρίζω πάρα πολύ καλά, γιατί έχω αφιερώσει την κοινοβουλευτική παρέμβαση -από τις πρώτες στιγμές που βρέθηκα στη Βουλή και συνειδητοποίησα τι παιχνίδια παίζονται- ακριβώς στο να αποκαλύψω αυτόν τον μηχανισμό συσκότισης.

Τον Νοέμβριο του 2012, λοιπόν, ως Βουλευτής τότε της αξιωματικής αντιπολίτευσης ζήτησα να λάβω από την ειδική υπηρεσία της Βουλής, από τη Διεύθυνση Νομοθετικού τότε, τη δικογραφία για το μνημόνιο εν όψει της πρότασης εξεταστικής επιτροπής που είχε κατατεθεί για την υπαγωγή της χώρας στο μνημόνιο το 2012. Τότε, λοιπόν, ο κ. Μεϊμαράκης, ως Πρόεδρος της Βουλής, απάντησε ότι δεν μπορώ να λάβω αντίγραφα της δικογραφίας και γι’ αυτό αναφέρθηκε στο Επιστημονικό Συμβούλιο της Βουλής που ασμένως του χορήγησε μία γνωμοδότηση. Ο κ. Μυλωνόπουλος που την έγραψε είναι σημερινός υπερασπιστής του κ. Βίνη της ΕΡΓΟΣΕ. Ο κ. Μυλωνόπουλος που την έγραψε, στη συνέχεια μου είπε ότι δεν είχε καταλάβει σε ποιες συνθήκες καλούνται οι Βουλευτές να δουν τις δικογραφίες.

Αυτό, λοιπόν, που εσείς λέτε είναι ότι, σε ένα γραφειάκι που υπάρχει -με τα προσωπικά αντικείμενα των υπαλλήλων- στην Ειδική Γραμματεία Προέδρου της Βουλής -ένα γραφείο- μπορούν να πάνε τριακόσιοι Βουλευτές, ταυτόχρονα, και να δουν δεκαπέντε ντουλάπια δικογραφιών που υπάρχουν -τα επισκόπησα σήμερα- και όλο αυτό μπορεί να γίνει με κάποιον εύρυθμο τρόπο.

Αυτά είναι εντελώς προκλητικά για τη νοημοσύνη των πολιτών. Καταλαβαίνουμε πολύ καλά ότι αποσκοπούν ακριβώς στο να μη ληφθούν αντίγραφα από τους Βουλευτές, για να μην υποβάλλονται αιτήματα σύστασης εξεταστικής και προανακριτικής επιτροπής και για να μένουν αδιερεύνητες ποινικές δικογραφίες.

Εγώ υπήρξα, κύριε Γεωργαντά, η πρώτη, μαζί με τον Διαμαντή Καραναστάση, που υποβάλλαμε μήνυση για κακούργημα για το έγκλημα στο Μάτι, στις 6 Αύγουστου του 2018. Διαβιβάστηκε η μήνυση αυτή στη Βουλή. Τι την κάνατε εσείς οι Βουλευτές, που ήσασταν τότε Βουλευτές, γιατί εμείς δεν ήμασταν; Τι την κάνατε; Γιατί δεν πήγατε να τη δείτε; Γιατί δεν κατατέθηκε ποτέ πρόταση για σύσταση προανακριτικής επιτροπής για το Μάτι; Και γιατί τώρα προσπαθείτε αυτό να εξαργυρώσετε;

Οι δικογραφίες αυτές θάβονται. Οι εισαγγελείς, οι ίδιοι, οι οποίοι διαβιβάζουν τις δικογραφίες, δεν φαντάζονται ότι τις θάβει εδώ το σύστημα της Βουλής.

Το 2014, πάλι, ως υπεύθυνη για την τότε Αξιωματική Αντιπολίτευση, για τα θέματα δικαιοσύνης, διαφάνειας και ανθρωπίνων δικαιωμάτων, έφτιαξα μια ολόκληρη έκδοση, τη «Μαύρη Βίβλο της ντροπής», με τον κατάλογο ενενήντα τεσσάρων ποινικών δικογραφιών που είχαν «θαφτεί».

Αυτά, όμως, όλα, κύριε Γεωργαντά, πρέπει να σας πω ως πρώην Πρόεδρος της Βουλής, ότι όλη αυτή η μηχανορραφία της συγκάλυψης, τελείωσε στη δική μου περίοδο ως Προέδρου της Βουλής. Διότι ως Πρόεδρος της Βουλής ανακοίνωνα όλες τις δικογραφίες …

**ΠΡΟΕΔΡΕΥΩΝ (Γεώργιος Γεωργαντάς):** Δίνατε αντίγραφα των δικογραφιών ως Πρόεδρος της Βουλής στη δικιά σας περίοδο;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επιτρέψτε μου, να σας πω. Βεβαίως.

Όχι, απλώς έδινα αντίγραφα, αλλά διαβίβασα όλες τις ποινικές δικογραφίες, που αφορούσαν το μνημόνιο, την ΕΛΣΤΑΤ, τη Siemens, τη λίστα Λαγκάρντ, στην Επιτροπή Θεσμών και Διαφάνειας της Βουλής, στην Εξεταστική Επιτροπή της Βουλής για την υπαγωγή της χώρας στο μνημόνιο και στην Επιτροπή Αλήθειας Δημοσίου Χρέους, που εξέταζε και τα ζητήματα διαφθοράς και δικογραφίες που αφορούσαν τα εξοπλιστικά και διαβιβάστηκαν σε αυτήν όλες οι ποινικές δικογραφίες.

Έλαβαν γνώση και αντίγραφα όλοι, γιατί έτσι πρέπει να γίνεται. Όταν διαβιβάζεται στη Βουλή μια ποινική δικογραφία, δεν είναι για να παίζουμε ούτε για να κάνουμε ότι δεν την είδαμε ούτε για να κοροϊδεύει ο κ. Τασούλας ότι -δήθεν- ήταν συμπληρωματικά έγγραφα και δεν χρειάζονταν ανακοίνωση. Ποια; Αυτά, που ενοχοποιούν τον ίδιο τον κ. Τριαντόπουλο, τον κ. Μητσοτάκη και όλο το σύστημα της Νέας Δημοκρατίας.

Είναι, λοιπόν, δεδομένο ότι αυτή η γνωμοδότηση του Επιστημονικού Συμβουλίου έχει καταπέσει. Δεν είχε ποτέ αρμοδιότητα, ούτως ή άλλως. Το Επιστημονικό Συμβούλιο είναι ένα όργανο, το οποίο συμβουλεύει μόνο για διοικητικά θέματα και όχι, βέβαια, για την άσκηση της αρμοδιότητας της Βουλής με βάση τον νόμο περί ευθύνης Υπουργών. Δεν είχε ποτέ καμία τέτοια αρμοδιότητα το Επιστημονικό Συμβούλιο. Αυτή η γνωμοδότηση έχει καταρριφθεί και καταργηθεί από τη δική μου περίοδο.

Και βεβαίως, σήμερα, το 2025, που αποδεικνύεται ότι το μοναδικό μέλος του Επιστημονικού Συμβουλίου το οποίο είχε αρμοδιότητα για το Ποινικό Δίκαιο και την Ποινική Δικονομία, είναι ο κ. Χρήστος Μυλωνόπουλος, ο οποίος είναι υπερασπιστής του κ. Βίνη, του δικού σας «γαλάζιου» παιδιού και είναι και εκείνος ο οποίος από τη μία εξύφανε τη θεωρία για την εξαίρεσή μου από την εξεταστική επιτροπή και από την άλλη, δήλωσε αποχή από τη γνωμοδότηση, αντιλαμβάνεστε ότι όλος ο κόσμος καταλαβαίνει ότι αυτές οι λοβιτούρες και αυτές οι διαδικασίες είναι μηχανορραφίες, για τη συγκάλυψη.

Όταν, λοιπόν –και τελειώνω- μαζεύεται στις πλατείες ένα εκατομμύριο κόσμου, στο Σύνταγμα, σε όλη την Ελλάδα και στο εξωτερικό και λένε «δικαιοσύνη, οξυγόνο και να δώσει εξηγήσεις ο κ. Τασούλας για τις δικογραφίες που έκρυβε», είναι τουλάχιστον προκλητικό να ακούμε θεωρίες για τη δικαιολόγηση της συγκάλυψης. Και όποιος συνεργεί σε αυτήν τη συγκάλυψη, με όποιον τρόπο συνεργεί και με όποιον νεοπαγή ελιγμό συνεργεί, είναι έκθετος ενώπιον όλης της κοινωνίας.

Κλείνω, λέγοντας το εξής: Από το 2015, έχει δημόσια κατατεθεί και από εμένα στην Επιτροπή Κανονισμού της Βουλής πριν διαλυθεί η Βουλή, με την ιδιότητα της Προέδρου της Επιτροπής Κανονισμού και της Προέδρου της Βουλής, ως δική μας πρόταση της Πλεύσης Ελευθερίας -και το καταθέτουμε και ενώπιον του Σώματος της Ολομέλειας- πρώτον, να διαβιβαστούν όλες οι ποινικές δικογραφίες στην Επιτροπή Θεσμών και Διαφάνειας να δούμε αν λειτουργούν με διαφάνεια οι θεσμοί και η ίδια η Βουλή και δεύτερον, να αναθεωρηθεί ο Κανονισμός της Βουλής και αυτό το πονηρό κενό που έχει επιβιώσει όλα αυτά τα χρόνια, να μη λέει δηλαδή ο Κανονισμός τι γίνεται με τις ποινικές δικογραφίες, να εξαλειφθεί.

Συμφωνείτε; Θα συμπράξετε; Εμείς το καταθέτουμε, θα επιμείνουμε, πιστεύω πως και τα κόμματα της Αντιπολίτευσης θα το στηρίξουν και από εκεί και πέρα, η δική σας κυβερνώσα παράταξη και κυβερνητική Πλειοψηφία θα βρίσκεται ενώπιον της ευθύνης της.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εγώ αυτό το οποίο θα επαναλάβω με λίγα λόγια είναι αυτό που και ο Κανονισμός προβλέπει και η πρακτική της Βουλής όλα αυτά τα χρόνια έλεγε.

Δηλαδή, το πρώτο είναι ότι πάντα πηγαίναμε στο συγκεκριμένο γραφείο, λαμβάναμε γνώση της δικογραφίας και δικαιούμασταν να κρατήσουμε σημειώσεις. Είμαι ένας εκ των Βουλευτών που είχα πάει στο συγκεκριμένο γραφείο και έκατσα και σημείωσα –θυμάμαι- τις καταθέσεις που αφορούσαν την υπόθεση NOVARTIS, μαζί και με άλλους συναδέλφους -βλέπω τον κ. Μηταράκη, ένας από τους συναδέλφους που ήταν εδώ. Αυτό σε άλλες περιόδους. Σε όλες τις περιόδους το ίδιο γινόταν. Δηλαδή, πηγαίναμε, διαβάζαμε και κρατούσαμε σημειώσεις αν θέλαμε. Γιατί το δικαίωμα του Βουλευτή είναι ένα, να λάβει γνώση. Δικαίωμα να λάβει αντίγραφα έχει ο διάδικος. Αυτό προβλέπεται και από τον Κώδικα Ποινικής Δικονομίας. Αυτή είναι η δικιά μου άποψη. Ο καθένας δικαιούται να νομίζει ότι κατέχει την απόλυτη αλήθεια. Παρακαλώ.

Άρα, αυτό που γινόταν πάντα, γίνεται και τώρα. Και βεβαίως εγώ δεν έχω ακούσει παράπονα από συναδέλφους ότι είναι πάρα πολλοί αυτοί που πηγαίνουν στο συγκεκριμένο γραφείο και πρέπει να έχουμε και μεγαλύτερο ωράριο για να μπορούν να πηγαίνουν και να μελετήσουν. Αν υπάρξει ένα τέτοιο θέμα, φαντάζομαι οι υπηρεσίες της Βουλής, όπως πάντα το βλέπανε, έτσι και τώρα θα το δούνε. Αλλά δεν νομίζω να υπάρχει στο συγκεκριμένο γραφείο, δυστυχώς -και το «δυστυχώς» το εννοώ που το λέω- τέτοιος συνωστισμός Βουλευτών που θέλουν να λάβουν γνώση των δικογραφιών και δεν μπορούν λόγω του χώρου.

Σε κάθε περίπτωση, αυτό γινόταν πάντα.

Και το δεύτερο που έχω να πω -και είναι απολύτως ξεκάθαρο- είναι ότι, όποιος πολίτης αυτήν τη στιγμή μπει στην ιστοσελίδα της Βουλής και δει εκεί στο πεδίο που λέει «Συνεδριάσεις Ολομέλειας», «διαβιβάσεις δικογραφιών» και βάλει το όνομα του Παπαδόπουλου Χ, θα δει πόσες δικογραφίες έχουν έρθει για τον Παπαδόπουλο Χ. Τίποτα περισσότερο, τίποτα λιγότερο.

Θέλετε να μιλήσετε, κύριε Κατσαφάδο τώρα ή ύστερα;

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Αργότερα, δεν με πειράζει.

**ΠΡΟΕΔΡΕΥΩΝ (Γεώργιος Γεωργαντάς):** Ωραία, ο κ. Παππάς, ο Κοινοβουλευτικός Εκπρόσωπος του ΣΥΡΙΖΑ, έχει τον λόγο για την ομιλία του.

**ΘΕΟΠΙΣΤΗ (ΠΕΤΗ) ΠΕΡΚΑ:** Με ποια σειρά θα πάρουμε τον λόγο, κύριε Πρόεδρε;

**ΠΡΟΕΔΡΕΥΩΝ (Γεώργιος Γεωργαντάς):** Έχετε μείνει μόνο οι Κοινοβουλευτικοί. Θα σας τα ανακοινώσει, φαντάζομαι, αμέσως τώρα ο Προεδρεύων.

Ας ξεκινήσει ο κ. Παππάς.

(Θόρυβος - διαμαρτυρίες)

**ΘΕΟΠΙΣΤΗ (ΠΕΤΗ) ΠΕΡΚΑ:** Κύριε Πρόεδρε, για τη διαδικασία…

**ΠΡΟΕΔΡΕΥΩΝ (Γεώργιος Γεωργαντάς):** Σας παρακαλώ!

Έχει ζητήσει τον λόγο εδώ και ώρα. Τον δικαιούται τον λόγο, από αυτούς που έχουν ζητήσει τον λόγο. Ο κ. Κατσαφάδος θα μιλήσει μετά.

Λοιπόν, μηδενίζω τον χρόνο.

Παρακαλώ, κύριε Παππά, έχετε τον λόγο.

**ΝΙΚΟΛΑΟΣ ΠΑΠΠΑΣ:** Δεν την κατάλαβα την ένσταση από εκείνη την πλευρά.

**ΘΕΟΠΙΣΤΗ (ΠΕΤΗ) ΠΕΡΚΑ:** Αντί να πάμε με την κοινοβουλευτική σειρά, βάζουνε...

**ΝΙΚΟΛΑΟΣ ΠΑΠΠΑΣ:** Ωραία, έγινε παρεμβολή από την κ. Κωνσταντοπούλου και είχα ζητήσει εγώ τον λόγο. Αν δεν έχει πρόβλημα ο κ. Κατσαφάδος…

**ΠΡΟΕΔΡΕΥΩΝ (Γεώργιος Γεωργαντάς):** Δεν έχει πρόβλημα ο κ. Κατσαφάδος. Ο μόνος που θα έπρεπε να έχει πρόβλημα με αυτό, δεν έχει.

Παρακαλώ, κύριε Παππά.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ**. ΒΑΣΙΛΕΙΟΣ ΒΙΛΙΑΡΔΟΣ)**

**ΝΙΚΟΛΑΟΣ ΠΑΠΠΑΣ:** Κύριε Πρόεδρε, θα ήθελα και εγώ να υπογραμμίσω ότι θα πρέπει με κάθε τρόπο να διευκολύνεται η πρόσβαση στις δικογραφίες που φτάνουν στη Βουλή. Προφανώς υπάρχει η δυνατότητα να πάει κανείς και να διαβάσει. Ο ΣΥΡΙΖΑ ανταποκρίθηκε σε αυτήν την υποχρέωση εγκαίρως. Και επειδή πρέπει να μεγιστοποιηθεί και η διαφάνεια, θα πρέπει το πεδίο της αναζήτησης να μην προϋποθέτει να γνωρίζει ο πολίτης για ποιον πρέπει να ψάξει.

Πρέπει να είναι απολύτως προσβάσιμη και ανοιχτή η λίστα των δικογραφιών που καταφθάνουν στη Βουλή διότι κατά τον Κανονισμό πρέπει να ανακοινώνονται. Η μη ανακοίνωση του δεύτερου σκέλους της δικογραφίας για τα Τέμπη είναι επικίνδυνο ολίσθημα. Προφανώς o ΣΥΡΙΖΑ έκανε το χρέος του. Οι Βουλευτές του ΣΥΡΙΖΑ μελέτησαν τη δικογραφία και πάρα πολύ νωρίς είχαμε μιλήσει για την ανάγκη σύστασης προανακριτικής επιτροπής. Υπήρξαν ενστάσεις από ένα μέρος των συγγενών των θυμάτων και παρατείναμε αυτό το αίτημα.

Θα έλεγα, όμως, και θα ήταν πάρα πολύ καλό -και αυτό έχει να κάνει με την ευθύνη όλων των πτερύγων- ότι πρέπει να επικεντρώσουμε στην ουσία. Η ουσία εδώ είναι ότι είχαμε σύγκρουση τρένων, έκρηξη και μπάζωμα. Και δύο έδρανα στα αριστερά σας, κύριε Δήμα, είναι το πρωθυπουργικό έδρανο. Δεν βρεθήκατε εσείς στα Τέμπη; Βρεθήκατε; Δεν είχατε πάει. Εσείς δεν χρειάζεται να έρθετε μάρτυρας, λοιπόν, στην προανακριτική. Ο κ. Μητσοτάκης, όμως, έπρεπε να κάθεται σε εκείνη την καρέκλα αυτές τις μέρες και βεβαίως θα έρθει και μάρτυρας στην προανακριτική. Ο μοναδικός τρόπος να ήταν ο κ. Μητσοτάκης εκεί υπόλογος και ανοιχτός στην κριτική της Αντιπολίτευσης και στην αξιολόγηση του ελληνικού λαού, ήταν να υπάρξει υποστήριξη στην πρόταση που έκανε ο ΣΥΡΙΖΑ - Προοδευτική Συμμαχία για πρόταση δυσπιστίας. Θα επανέλθω.

Κύριε Δήμα, είστε στο οικονομικό επιτελείο. Χαρμόσυνα νέα μας έρχονται από το οικονομικό πεδίο. Πωλείται -λέει- η Εθνική Ασφαλιστική στην Πειραιώς. Την πήρε η CVC όταν είχε λογιστική αξία 505 εκατομμύρια το 2021, πληρώνοντας 230 εκατομμύρια για το 90% των μετοχών. Τότε υποτίθεται ότι υπήρχε πρόβλημα του επόπτη…

**ΣΤΥΛΙΑΝΟΣ ΦΩΤΟΠΟΥΛΟΣ:** 1,2 δισεκατομμύριο, κύριε συνάδελφε.

**ΝΙΚΟΛΑΟΣ ΠΑΠΠΑΣ:** Εν πάση περιπτώσει. Πολύ λιγότερα από τη λογιστική αξία πλήρωσε η CVC για να πάρει την Εθνική Ασφαλιστική. Τότε υποτίθεται ότι υπήρχε πρόβλημα του επόπτη για να μην έχει μία συστημική τράπεζα και μια μεγάλη ασφαλιστική. Κατά τη διάρκεια της κατοχής μετοχών απολαμβάνει μερίσματα 130 εκατομμυρίων ευρώ και τώρα πουλάει με 470 εκατομμύρια ευρώ το 70% των μετοχών στην Πειραιώς. 400 εκατομμύρια κέρδος σε τέσσερα χρονάκια δεν είναι κακά. El Dorado κανονικό. Και τώρα μάλλον ο επόπτης δεν έχει πρόβλημα να ανήκει η Εθνική Ασφαλιστική σε μια συστημική τράπεζα. Πάμε παρακάτω.

Συζητάμε την ενσωμάτωση κανονισμών και Οδηγιών. Μάλιστα. Είστε στο οικονομικό επιτελείο, κύριε Δήμα. Θα ήθελα σας παρακαλώ να μου επιβεβαιώσετε ότι όσα εξήγγειλε ο κύριος Πρωθυπουργός κατά τη διάρκεια της συζήτησης του προϋπολογισμού για τις προμήθειες των τραπεζών δεν ήταν τίποτε άλλο παρά η εφαρμογή του Κανονισμού 2024/886. Ήταν δηλαδή μία υποχρέωση της χώρας στην οποία ανταποκρίθηκε η Κυβέρνηση ως όφειλε. Αυτή είναι η αλήθεια και δυστυχώς είναι εκτεθειμένος ο κ. Μητσοτάκη, ο οποίος ήρθε εδώ και μας έκανε τον Άγιο Βασίλη. Ζήτημα πρώτον.

Ζήτημα δεύτερο. Έχετε ενσωματώσει την Οδηγία 2167. Κύριε Δήμα, εκεί προέβλεπε προστασία της πρώτης κατοικίας και προστασία των δανειοληπτών σε ελβετικό φράγκο. Τίποτα από τα δύο δεν κάνατε. Γιατί παρακάμψατε αυτές τις δύο πρόνοιες της συγκεκριμένης Οδηγίας; Είστε αλά καρτ ευρωπαϊστές; Οδηγία 2225 για την προστασία καταναλωτών. Τι λέει αυτή η Οδηγία; Βάλτε πλαφόν στα καταναλωτικά δάνεια, στα επιτόκια καταναλωτικών δανείων. Έχετε να μας πείτε κανένα νέο πότε θα τη φέρετε αυτή την Οδηγία για ενσωμάτωση, ποιο πλαφόν σκέφτεστε; Σας ακούμε με πολύ μεγάλη προσοχή. Έχετε καθόλου πληροφόρηση, κύριε Δήμα; Σχεδιάζει το οικονομικό επιτελείο να τη φέρει και να την ενσωματώσει στο Εθνικό Δίκαιο ή θα πάμε επί παραβάσει; Αν θα πάμε επί παραβάσει. Γιατί τώρα θα πάμε επί παραβάσει για την Οδηγία 546 που λέει μειωμένος ΦΠΑ σε είδη πρώτης ανάγκης και δεν την ενσωματώνετε ούτε αυτή. Προσέξτε. Έχει εξελιχθεί μία πάρα πολύ σκληρή πολιτική σύγκρουση γύρω από το ύψος του φόρου προστιθέμενης αξίας και ειδικά την εφαρμογή του στα είδη πρώτης ανάγκης, υπάρχει σχετική οδηγία που σας υποχρεώνει να το κάνετε κι εκεί κλείνετε τα μάτια και παρατείνετε και πάει επί παραβάσει η χώρα στην Ευρωπαϊκή Ένωση.

Δεν μας κάνει αισιόδοξους ο βαθμός προετοιμασίας. Τα έχετε μάθει τα νέα φαντάζομαι, κύριε Δήμα. Ο Ντόναλντ Τραμπ επιβάλλει δασμούς 25% στον χάλυβα και το αλουμίνιο. Μήπως θέλετε να μας πείτε τι ζητήσατε στη σύσκεψη προετοιμασίας που κάνατε στην Κυβέρνηση για τις επιπτώσεις που θα έχει στην ελληνική οικονομία αυτή η μείζονα πρωτοβουλία; Δεν μπορείτε να μας ενημερώσετε διότι δεν κάνατε καμία σύσκεψη προφανώς. Δεν έχετε κάνει καμία προετοιμασία. Έχει βουίξει η παγκόσμια οικονομική αγορά ότι αυτές ήταν οι προθέσεις της νέας αμερικανικής διοίκησης, αυτό πέρασε με δύο γραμμές στην αιτιολογική έκθεση του προϋπολογισμού και βλέπουμε μία Ελληνική Κυβέρνηση ούτε καν να σχολιάζει ως δημοσιογράφος το μείζον αυτό ζήτημα, το οποίο θα επηρεάσει το σύνολο των ευρωπαϊκών οικονομιών, οικονομίες στις οποίες η Ελλάδα κάνει εξαγωγές. Έχετε εικόνα πόσο θα επηρεαστούμε; Παίρνετε κάποιο μέτρο;

Εμείς σας έχουμε πει δύο πράγματα. Επειδή ακριβώς υπάρχει το ενδεχόμενο νέας αναταραχής, να περάσει η ΔΕΗ στο Δημόσιο και να έχουμε μια δημόσια τράπεζα. Και μας λέτε ότι δεν γίνονται αυτά στην Ευρώπη. Μα, στην Ευρώπη είναι που γίνονται. Οι μεγάλες ευρωπαϊκές χώρες κρατάνε μεγάλο μερίδιο του δημοσίου στην ενέργεια και στον τραπεζικό τομέα, που έχει 40%...

**ΔΗΜΗΤΡΙΟΣ ΚΥΡΙΑΖΙΔΗΣ:** Εσείς θέλατε…

**ΝΙΚΟΛΑΟΣ ΠΑΠΠΑΣ:** Δεν θέλαμε να φύγουμε καθόλου από την Ευρώπη, κύριε συνάδελφε. Δεν θέλαμε να φύγουμε από την Ευρώπη. Έχει αποδειχθεί αυτό από την ιστορία.

Ναι και να αλλάξουμε την Ευρώπη. Να περιμένετε σας λέω. Θα έλεγα, όμως, αν είστε πολύ ευρωπαϊστές, φέρτε την Οδηγία για πλαφόν στα επιτόκια και ανοίξτε και την πόρτα στην Ευρωπαία Εισαγγελέα να κάνει και την έρευνα για τους ελληνικούς σιδηροδρόμους ή αφήστε και την Επιτροπή του Ευρωπαϊκού Κοινοβουλίου για τα κακόβουλα λογισμικά, της οποίας της κλείσατε την πόρτα στη μούρη, να κάνει κι αυτή την έρευνά της για τα ζητήματα των παρακολουθήσεων.

Ο κ. Μητσοτάκης, λοιπόν, όπως σας είπα -και φτάνω σιγά σιγά να ολοκληρώσω- θα είναι ο βασικός μάρτυρας στην προανακριτική επιτροπή. Δεν νομίζω ότι κανένας συνάδελφος ο οποίος εννοεί ότι θέλει να λάμψει η αλήθεια, να δύναται να αρνηθεί ότι ο κ. Μητσοτάκης είναι ο πρώτος άνθρωπος που θα πρέπει να κληθεί. Εάν γίνει προανακριτική για τον Τριαντόπουλο, νούμερο ένα μάρτυρας πρέπει να είναι ο κ. Μητσοτάκης. Κύριε Πρωθυπουργέ, τι του είπατε εκείνα τα ξημερώματα να κάνει; Τι εντολή του δώσατε; Διότι κοιτάξαμε και το ΦΕΚ των αρμοδιοτήτων του Τριαντόπουλου και βγάζει μάτι. Είναι η διαχείριση τοπίου μετά τις καταστροφές. Και επαίρεται ο κύριος, προφανώς με άγνοια κινδύνου, στα τηλεοπτικά κανάλια ότι σε τρία μερόνυχτα -λέει- τα είχε κάνει όλα λαμπίκο, τα είχανε καθαρίσει, είχε γίνει διαχείριση τοπίου.

Το τι ανοησίες έχουν εκστομιστεί από εκείνη τη χρονική στιγμή, δεν λέγεται. Ξεκινάω από τον «καλό σκοπό». Και αυτόν τον «καλό σκοπό» θα τον εξηγήσει στην προανακριτική ο κ. Μητσοτάκης, φαντάζομαι. Ποιος είναι ο καλός σκοπός που παρεμβαίνεις στον τόπο του εγκλήματος με τέτοιο βίαιο τρόπο κι έχουμε δαγκάνες να ανασύρουν αντικείμενα προσωπικά των ανθρώπων τις πρώτες ώρες μετά το δυστύχημα; Ποιος είναι ο καλός σκοπός; Πώς ορίζεται; Από πού κι ως πού, λοιπόν, πήρε την πρωτοβουλία να καταστρέψει αποδεικτικά στοιχεία;

Θα έχει επίσης πάρα πολύ ενδιαφέρον να μας εξηγήσει ποιος του μίλησε εκείνο το βράδυ και του είπε ότι πρόκειται για ανθρώπινο λάθος και του τεκμηρίωσε με κάποιον τρόπο ότι πρόκειται για ανθρώπινο λάθος. Και αυτό θα έχει πάρα πολύ ενδιαφέρον να μας το πει ο βασικός μάρτυρας της εξεταστικής. Διότι πέραν των ζητημάτων του μπαζώματος, υπάρχει και η σύγκρουση. Και για τη σύγκρουση, εξ όσων γνωρίζουμε και γνωρίζει πλέον το πανελλήνιο, το επιτελικό κράτος ήταν ενημερωμένο. Οι επιστολές των διοικήσεων για τα χάλια του δικτύου κοινοποιούνταν στο γραφείο του Πρωθυπουργού. Παραπέσανε; Δεν τις είδανε; Όχι βέβαια.

Άρα, επαναλαμβάνω η πιο ενδιαφέρουσα κατάθεση -η βασική κατάθεση- στην προανακριτική η οποία θα συγκροτηθεί θα είναι αυτή του κ. Μητσοτάκη. Έχουμε βέβαια και κάποια βίντεο τώρα τελευταία και προσπαθεί η πλευρά της κοινοβουλευτικής Πλειοψηφίας να επικεντρώσει τη συζήτηση εκεί. Είναι πάρα πολύ ενδιαφέρον. Δεν έχει βγει ούτε ένα βίντεο από την πορεία των αμαξοστοιχιών δύο χρόνια μετά το δυστύχημα. Υπάρχει ένα το οποίο προέκυψε από ένα κατάστημα ψιλικών στη Λεπτοκαρυά και ξαφνικά βγαίνουν δύο βίντεο τα οποία βολεύουν κατά πολύ το κυβερνητικό αφήγημα.

Θέλω να καταθέσω στα Πρακτικά ένα έγγραφο του ΟΣΕ το οποίο αποκαλύφθηκε εχθές το βράδυ σε μια εκπομπή του Kontra Channel, που δείχνει ότι -με υπογραφή του κ. Τερεζάκη- ο ΟΣΕ επεκτείνει τη σύμβαση που είχε με την εταιρεία ασφάλειας, δηλαδή την εταιρεία που είχε εγκατεστημένα συστήματα παρακολούθησης των συρμών για τις σήραγγες. Προσέξτε, να εγκατασταθούν -λέει- στις σήραγγες κατεπειγόντως, τέσσερις μήνες μετά τα Τέμπη, ψηφιακές κάμερες οι οποίες θα μεταδίδουν και υλικό στο κέντρο. Για πείτε μας -γιατί προήχθη ο κ. Τερεζάκης-, ήταν ανεπαρκές το προηγούμενο σύστημα; Δεν κατέγραφε; Θέλετε να κάνετε ότι δεν κατέγραφε; Είχαμε και μετά τα βίντεο και την έφοδο της Αστυνομίας στην εταιρεία Ίντερ Στάρ.

Γιατί άργησε δύο χρόνια αυτή η έφοδος; Πείτε μας. Γιατί άργησε δύο χρόνια; Γιατί έπρεπε να περιμένουμε δύο χρόνια; Δεν έπρεπε να είχε γίνει εκείνη τη νύχτα ή έπρεπε να αφεθεί άπλετος χρόνος στον κ. Τερεζάκη και τους ομοίους του, ο οποίος ήταν σύμβουλος ασφαλείας του ΟΣΕ όταν έγινε η τραγωδία και προήχθη ο άνθρωπος και τον προστατεύετε και σας προστατεύει; Κράτα με να σε κρατώ εδώ! Αλλά αν νομίζετε ότι δεν θα λάμψει η αλήθεια είστε γελασμένοι.

Καταθέτω την απόφαση στα Πρακτικά και ελπίζουμε πραγματικά να πάρουμε τις ενδεδειγμένες απαντήσεις.

(Στο σημείο αυτό ο Βουλευτής κ. Νικόλαος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τέλος, έρχεται η ώρα για την ψήφο -για άλλη μια φορά- για την Προεδρία της Δημοκρατίας. Η αποχή και ο αναχωρητισμός δεν ταιριάζει στις προοδευτικές δυνάμεις. Αποχή, αναχωρητισμό και κατακερματισμό μπορεί να εύχεται η Κυβέρνηση Μητσοτάκη. Η ενδεδειγμένη επιλογή για την Προεδρία της Δημοκρατίας είναι η Λούκα Κατσέλη και καλούμε ακόμα και τώρα, ο ΣΥΡΙΖΑ - Προοδευτική Συμμαχία καλεί όλα τα προοδευτικά κόμματα να στηρίξουν αυτήν την επιλογή και να δώσουν ένα μήνυμα αποφασιστικότητας και κοινού βηματισμού για τις μέρες που έρχονται.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παππά.

Τον λόγο έχει ο κ. Κατσαφάδος και θα ακολουθήσει ο κ. Καραθανασόπουλος.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, χωρίς καμία διάθεση λαϊκισμού, αντιλαμβανόμαστε όλοι -γιατί και εμείς συμμετέχουμε σε αυτό- τη βαριά σκιά την οποία έχει αφήσει η τραγωδία των Τεμπών που στοίχισε τη ζωή σε πενήντα επτά νέα παιδιά, όπου χάσανε άδικα τη ζωή τους.

Παρ’ όλα αυτά, όμως, κυρίες και κύριοι συνάδελφοι, δεν προσφέρουμε αγαστές υπηρεσίες ούτε στη δικαιοσύνη αυτήν καθαυτήν, ούτε στην προσπάθεια εξεύρεσης αλήθειας, όταν όλοι μέσα σε αυτήν εδώ την Αίθουσα προσπαθούμε να έχουμε μια ιδιότητα διαφορετική από αυτή την οποία έχουμε. Τουλάχιστον εμείς από πλευράς της Νέας Δημοκρατίας, σεβόμενοι απόλυτα τη διάκριση των εξουσιών και την ανεξαρτησία της δικαιοσύνης, περιοριζόμαστε στον θεσμικό μας και μόνο ρόλο. Δεν διεκδικούμε ρόλο ή χρέη ανακριτή ή εισαγγελέα.

Δεν θα ήθελα να μιλήσω καθόλου για την τραγωδία των Τεμπών, γιατί συνεχώς συζητάμε, αλλά -και αυτό επιτρέψτε μου, κύριε Πρόεδρε, δεν έχει καμία διάθεση συμψηφισμού, απολύτως καμία διάθεση-, δεν έχουμε μνήμη χρυσόψαρου. Ακούσαμε την Πρόεδρο της Πλεύσης Ελευθερίας πριν από λίγο μέσα σε αυτήν εδώ την Αίθουσα να κατηγορεί την Κυβέρνηση ότι προσπαθεί να κλείσει εναγωνίως την υπόθεση. Αυτό δεν ακούσαμε; Ότι πιέζουμε να κλείσει η υπόθεση. Μα, την περασμένη εβδομάδα άλλο μας κατηγορούσατε. Την περασμένη βδομάδα και μετά το συλλαλητήριο κατηγορούσατε ότι κάνουμε ό,τι μπορούμε για να δημιουργήσουμε προσχώματα ούτως ώστε να μην κλείσει η υπόθεση. Και τώρα η Πρόεδρος της Πλεύσης Ελευθερίας -έτσι ανερυθρίαστα, δεν τρέχει και τίποτα, ούτως ή άλλως την ετυμηγορία της την έχει βγάλει- είπε εγκληματική οργάνωση την Κυβέρνηση, εγκληματική οργάνωση και τους δικαστές. Όλοι είμαστε μια εγκληματική οργάνωση! Για να καλύψουμε ποιον; Αν αποδειχθεί ότι είχε κάποιο λαθραίο φορτίο -γιατί εμείς περιμένουμε τη δικαιοσύνη- η συγκεκριμένη αμαξοστοιχία. Να καλύψουμε τον λαθρέμπορο, η Κυβέρνηση, η δικαιοσύνη, ο άτυχος μηχανοδηγός της εμπορικής αμαξοστοιχίας, όπου κατηγορήθηκε πριν από λίγη ώρα -επειδή ήταν εθελοντής, λες και δεν έχει αξία η ζωή του συγκεκριμένου- ότι συμμετείχε και αυτός. Αναρωτιέται αν είναι τυχαίο, η Πρόεδρος της Πλεύσης Ελευθερίας, ο συγκεκριμένος να ήταν εθελοντής. Εμείς λέμε τυχαίο και τραγικό. Εσείς λέτε ότι υπάρχει δόλος.

Και ξέρετε κάτι; Μας κατηγορείτε για συγκάλυψη, όταν αυτή εδώ η Κυβέρνηση έδωσε τη δυνατότητα με μειωμένο αριθμό Βουλευτών να κατατίθενται προτάσεις για εξεταστική, με μειωμένο αριθμό Βουλευτών να κατατίθενται προτάσεις για προανακριτική, να μην υπάρχει πλέον παραγραφή στα αδικήματα των Υπουργών για παράβαση, την ίδια στιγμή -και σας ξαναλέω δεν έχω καμία, μα καμία λογική συμψηφισμού- που όταν αυτή η χώρα έχει βιώσει τραγωδίες είχατε διαφορετική στάση και διαφορετική αντιμετώπιση. Γιατί δεν θυμάμαι καμία εξεταστική και καμία προανακριτική, όπως είχε πει ο τότε Πρόεδρος της Βουλής, ο κ. Βούτσης, να γίνει για το Μάτι. Και δεν θυμάμαι και όταν έγινε το ναυάγιο του «Εξπρές Σάμινα» τον Σεπτέμβρη του 2000 -και χάθηκαν πάνω από ογδόντα συμπολίτες μας, πνίγηκαν- να έγινε καμία εξεταστική, καμία προανακριτική.

Όταν η Νέα Δημοκρατία τότε -και το έχω ξαναπεί σε αυτό το Βήμα- ζήτησε τη διενέργεια εξεταστικής επιτροπής για να δούμε την ασφάλεια στην ακτοπλοΐα, τότε φυσικά το ΠΑΣΟΚ μαζί με τον Συνασπισμό της Αριστεράς και της Προόδου καταψήφισε και δεν έγινε εξεταστική επιτροπή. Δεν μπορεί, λοιπόν, να έχουμε μια αλά καρτ αντιμετώπιση -και βλέπω ότι έφυγαν οι συνάδελφοι του ΣΥΡΙΖΑ-, γιατί θα πρέπει να καταλάβουμε ποια είναι η διαφορά της διοικητικής ευθύνης, της πολιτικής ευθύνης, λάθη τα οποία λέμε ότι η δικαιοσύνη είναι εκεί για να τα καταδείξει, λάθη, όμως, τα οποία δεν είχαν δόλο. Εμείς λέμε ότι αφήνουμε ανεμπόδιστη τη δικαιοσύνη να αναγνωρίσει και να καταδείξει τυχόν λάθη τα οποία γίνανε και πριν το δυστύχημα και μετά το δυστύχημα. Αλλά εσείς εξυφαίνετε ότι έχει γίνει μια ολόκληρη συνωμοσία για να καλύψουμε τι; Σε αυτό διαφωνούμε, κυρίες και κύριοι συνάδελφοι.

Το 2017 έγινε πάλι ένα σιδηροδρομικό δυστύχημα, όπου δυστυχώς έχασαν τη ζωή τους τέσσερις συμπολίτες μας και τραυματίστηκαν βαριά άλλοι δέκα. Θα ήθελα να μου πουν οι εκπρόσωποι του ΣΥΡΙΖΑ τι μέτρα πήραν τότε για τον σιδηρόδρομο. Τι κάνανε;

Τι έκαναν τότε; Ποιες ήταν οι συνέπειες; Ποιοι ήταν οι ηθικοί αυτουργοί; Βγήκε ένα πόρισμα.

**ΘΕΟΠΙΣΤΗ (ΠΕΤΗ) ΠΕΡΚΑ:** Το Άδενδρο;

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Ναι, για το Άδενδρο λέω.

Βγήκε ένα πόρισμα τότε με βάση το σιδηροδρομικό δυστύχημα, το οποίο μίλαγε για τρομερές παραλείψεις. Ξέρετε κάτι; Αντιληφθείτε ότι σε μια τραγωδία αν ζητάτε και εσείς, όπως και εμείς, αλλά και όπως η συντριπτική πλειοψηφία του ελληνικού λαού, το σύνολο του ελληνικού λαού, να αναδειχθεί η αλήθεια, μην προσπαθείτε την αλήθεια να την περνάτε μέσα από πολιτικούς διαξιφισμούς, θεωρώντας ότι με αυτόν τον τρόπο θα μπορέσετε να πλήξετε την Κυβέρνηση ή να ανατρέψετε την Κυβέρνηση. Στόχος πρέπει να είναι μόνο ένας, η απόδοση της δικαιοσύνης. Δυστυχώς όμως, εσείς τυφλώνεστε και θεωρείτε ότι αποτελεί μια ευκαιρία για να μπορέσετε να ρίξετε την Κυβέρνηση του Κυριάκου Μητσοτάκη και της Νέας Δημοκρατίας.

Εμείς, λοιπόν, κυρίες και κύριοι συνάδελφοι, έχουμε μια καθαρή άποψη. Αφήνουμε τη δικαιοσύνη ελεύθερη και ανεμπόδιστη. Εσείς έρχεστε εδώ και κατηγορείτε ότι δεν αφήνουμε τη δικαιοσύνη ή διαπλεκόμαστε με τη δικαιοσύνη ούτως ώστε αυτή να αποφασίσει ποιοι είναι οι ένοχοι και ποιες είναι οι ευθύνες τους γι’ αυτήν την πολύνεκρη τραγωδία.

Και ένα τελευταίο για να κλείσω και να πω δυο κουβέντες για το νομοσχέδιο. Αναρωτιέστε, όπως και εμείς, τι έγινε και βρέθηκαν αυτά τα βίντεο. Και ο κ. Καπερνάρος λέει: «Πού ήταν». Παρένθεση, τη μοναδική Κοινοβουλευτική Ομάδα την οποία έχει υπηρετήσει ο κ. Καπερνάρος, χωρίς να αποτελεί μομφή όμως για μας - δεν μπορείτε να τα βαφτίζετε όλα όπως θέλετε- ήταν η Κοινοβουλευτική Ομάδα των Ανεξάρτητων Ελλήνων, όπου οι Ανεξάρτητοι Έλληνες κυβέρνησαν μαζί με τον ΣΥΡΙΖΑ. Αυτήν την Κοινοβουλευτική Ομάδα έχει υπηρετήσει στο Ελληνικό Κοινοβούλιο ο κ. Καπερνάρος. Αλλά έρχεστε και λέτε «Μα, πώς ξαφνικά μετά από δύο χρόνια…». Η δικαιοσύνη. Εσείς θα το βρείτε; Εμείς θα το βρούμε; Αν όμως τα βίντεο είναι -εμείς δεν λέμε αν είναι γνήσια ή όχι- γνήσια, για ποιο λόγο ακόμα και αυτό που αφήνετε να φανεί -ότι ο Μητσοτάκης εμφάνισε τώρα τα βίντεο-, γιατί να αφήσει ο Μητσοτάκης δύο χρόνια να υπάρχει μια παραφιλολογία για το τι γινόταν στα βαγόνια και τι κουβάλαγαν; Δεν μπορείτε να τα έχετε όλα δικά σας. Δεν μπορεί «και με τον αστυφύλακα και με τον χωροφύλακα». Αυτές είναι οι αντιφάσεις στις οποίες πέφτετε συνεχώς.

Κύριε Πρόεδρε, δύο κουβέντες μόνο για το νομοσχέδιο, το οποίο δεν είναι τίποτε άλλο από τη συνέχιση μιας προσπάθειας για τον εκσυγχρονισμό της φορολογικής νομοθεσίας της χώρας, η οποία έχει ως αποκλειστικό σκοπό την καλύτερη εξυπηρέτηση του πολίτη, την καλύτερη εξυπηρέτηση των επιχειρήσεων, τη διαφάνεια, τη δικαιοσύνη, τη ταχύτητα, την πάταξη της γραφειοκρατίας και γι’ αυτό είναι προς τη σωστή κατεύθυνση. Άκουσα βέβαια διάφορα πράγματα σε σχέση με το παραγωγικό μοντέλο της χώρας. Λίγο έλειψε να μας κατηγορήσετε ότι εμείς φταίμε για την αποβιομηχανοποίηση της χώρας, λίγο έλειψε να μας πείτε ότι η Νέα Δημοκρατία έκλεισε βιομηχανίες και επιχειρήσεις. Δεν θα σταθώ στο ότι αυτή η Κυβέρνηση έχει μειώσει πάνω από εξήντα έμμεσους και άμεσους φόρους, έχει μειώσει κοντά στους εβδομήντα. Δεν θα σταθώ στο ότι αυτή η Κυβέρνηση την αναλογία μεταξύ έμμεσων και άμεσων φόρων, όντως την έχει μειώσει σε σχέση με την αναλογία την οποία παρέλαβε. Και ακούμε τα κόμματα της Αντιπολίτευσης τα οποία είχαν την εξουσία και την είχαν παραδώσει σε μεγαλύτερο ποσοστό να μας κατηγορούν και να μας μέμφονται ότι είναι ψιλά.

Για το οικονομικό πρόγραμμα της Πλεύσης Ελευθερίας δεν νομίζω ότι χρειάζεται να πω κάτι, για τις δέκα αυτές προτάσεις. Νομίζω ότι χάλασαν πάρα πολύ φαιά ουσία οι οικονομολόγοι της Πλεύσης Ελευθερίας, οι οποίοι πρέπει να έκαναν πάρα πολύ σημαντική δουλειά και να αγωνίστηκαν πάρα πολύ για να βρουν αυτές τις δέκα προτάσεις, οι οποίες δεν είναι τίποτα άλλο από μείωση και απαλλαγή φόρων. Αυτός είναι ο δύσκολος και ρεαλιστικός δρόμος τον οποίον προτείνετε.

Να σταθούμε όμως, γιατί ακούω ότι γίνεται μεγάλη κουβέντα για τις επενδύσεις. Να θυμίσω εγώ μία από τις μεγαλύτερες επενδύσεις που έχουν γίνει τα τελευταία χρόνια στη χώρα μας, η οποία έχει να κάνει με την εκλογική μου περιφέρεια και να δω τι στάση είχαμε όλοι στο Κοινοβούλιο; Να πω για την ιδιωτικοποίηση του λιμανιού του Πειραιά, το οποίο το έφερε η Νέα Δημοκρατία το 2007, το 2008; Τότε το ΠΑΣΟΚ, κύριε Κουκουλόπουλε, που κόπτεστε για το μίγμα και για το ότι πρέπει να έρθουν επενδύσεις, ήταν και αυτό στα κάγκελα. Και ο τότε Αρχηγός του ΠΑΣΟΚ ήταν στις πορείες και στις διαμαρτυρίες, ότι δεν πωλείται το λιμάνι μαζί με τα υπόλοιπα κόμματα της Αριστεράς; Όταν ήρθατε στην εξουσία προχωρήσατε στην παραχώρηση, μετά πήρε τη σκυτάλη ο ΣΥΡΙΖΑ και έκανε την επαναστατική του γυμναστική. Όταν ήρθε στην εξουσία ο ΣΥΡΙΖΑ αναγκάστηκε ο τότε Πρωθυπουργός κ. Τσίπρας να διώξει τον Υπουργό του, γιατί δεν δεχόταν και άλλαξε Υπουργό για να ιδιωτικοποιηθεί το λιμάνι.

Δεν μπορείτε λοιπόν, να κατηγορείτε τη Νέα Δημοκρατία. Εγώ σας έφερα ένα παράδειγμα μιας επένδυσης, μιας μεγάλης επένδυσης. Ποιος φταίει για τα τόσα χρόνια καθυστέρησης για το αυτονόητο; Ποιος φταίει για τις τόσες χιλιάδες θέσεις εργασίας που χάθηκαν; Ποιος φταίει για τα έσοδα τα οποία δεν πήρε το ελληνικό δημόσιο; Η Νέα Δημοκρατία ή η επικίνδυνη στάση την οποία ακολουθούσαν τα κόμματα όταν βρίσκονταν στη θέση της Αξιωματικής Αντιπολίτευσης και όταν έρχονταν στην Κυβέρνηση έπρεπε να αντιμετωπίσουν με ρεαλισμό τα πράγματα;

Κυρίες και κύριοι συνάδελφοι είναι πολύ σημαντικό σε αυτούς τους ταραγμένους καιρούς που ζούμε η ελληνική οικονομία να δανείζεται με χαμηλότερο επιτόκιο από ό,τι δανείζεται η Γαλλία και η Ιταλία και αυτό είναι μια κατάκτηση επενδυτική, το οποίο δείχνει ότι η ελληνική οικονομία βρίσκεται σε στέρεη βάση και έχει αναπτυξιακή προοπτική. Αυτό το δείχνουν και οι ρυθμοί ανάπτυξης σε σχέση με τις υπόλοιπες χώρες της Ευρωπαϊκής Ένωσης.

Προφανώς και έχουμε ακόμα μεγάλο δρόμο να διανύσουμε. Στόχος λοιπόν αυτής της Κυβέρνησης είναι αυτόν το δρόμο να τον τρέξει όσο το δυνατόν πιο γρήγορα. Γιατί με αυτόν τον τρόπο θα δημιουργήσει καλύτερες συνθήκες για την πατρίδα και καλύτερες συνθήκες για τον κάθε Έλληνα και την κάθε Ελληνίδα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κατσαφάδο.

Πριν συνεχίσουμε, να πω κάτι για τη διαδικασία. Θα ολοκληρώσουμε με τους Κοινοβουλευτικούς Εκπροσώπους κατά σειρά και μετά θα αρχίσουν οι δευτερολογίες των ειδικών αγορητών και των εισηγητών αντίστροφα.

Επίσης, θα ήθελα να κάνω μια ανακοίνωση προς το Σώμα.

Η Διαρκής Επιτροπή Κοινωνικών Υποθέσεων καταθέτει την έκθεσή της στο σχέδιο νόμου του Υπουργείου Κοινωνικής Συνοχής και Οικογένειας: «Μέτρα για την ισόρροπη εκπροσώπηση των φύλων σε θέσεις διευθυντικών στελεχών των εισηγμένων εταιρειών, των μη εισηγμένων ανωνύμων εταιρειών και των δημοσίων επιχειρήσεων - Ενσωμάτωση της Οδηγίας (Ε.Ε.) 2022/2381 του Ευρωπαϊκού Κοινοβουλίου και του Συμβουλίου της 23ης Νοεμβρίου 2022-Ρυθμίσεις για την ενδυνάμωση των πιλοτικών προγραμμάτων για την ενίσχυση της κοινωνικής συνοχής».

Επόμενος ομιλητής ο κ. Νικόλαος Καραθανασόπουλος, Κοινοβουλευτικός Εκπρόσωπος του Κομμουνιστικού Κόμματος Ελλάδος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Συζητάμε για την κωδικοποίηση ενός τμήματος των έμμεσων φόρων, του συνολικότερου δηλαδή φορολογικού συστήματος. Ένα φορολογικό σύστημα το οποίο το έχουν συνδιαμορφώσει όλες οι κυβερνήσεις και η σημερινή και η προηγούμενη του ΣΥΡΙΖΑ και η προηγούμενη της Νέας Δημοκρατίας-ΠΑΣΟΚ και κάθε φορά είναι χειρότερο για τον λαό από ό,τι ήταν το προηγούμενο. Άρα δηλαδή όλο και περισσότερο γίνεται ένα φορολογικό σύστημα πιο εχθρικό για τις ανάγκες του λαού. Γιατί το φορολογικό σύστημα είναι κομμένο και ραμμένο στην ικανοποίηση των αναγκών των μονοπωλίων, είναι κομμένο και ραμμένο στις ανάγκες του εχθρικού για τον λαό αστικού κράτους, είναι κομμένο και ραμμένο στις αντιλαϊκές απαιτήσεις της Ευρωπαϊκής Ένωσης για ικανοποίηση των δημοσιονομικών της κανόνων.

Και χαρακτηριστικό παράδειγμα αυτής της αντιλαϊκότητας είναι η αναλογία έμμεσων-άμεσων φόρων, 1,6:6 που μεσοσταθμικά την τελευταία εικοσαετία διατηρείται αυτή η αντιλαϊκή αναλογία και στην οποία έχουν συμμετάσχει όλες οι κυβερνήσεις.

Έτσι λοιπόν, το φορολογικό σύστημα το συγκεκριμένο, για το οποίο συζητάμε, απαλλάσσει ή έχει μειωμένους συντελεστές για μια σειρά τμήματα των επιχειρηματικών ομίλων, για να θωρακιστεί η ανταγωνιστικότητά τους. Γι’ αυτό και οι εφοπλιστές έχουν συνταγματικά κατοχυρωμένες απαλλαγές από τους φόρους. Και όταν η Κυβέρνηση της Μέρκελ, με Υπουργό Οικονομικών τον Σόιμπλε ζητούσε αύξηση των φορολογικών συντελεστών για το ελληνικό εφοπλιστικό κεφάλαιο, για τον ανταγωνισμό του, με το γερμανικό, η Κυβέρνηση του ΣΥΡΙΖΑ έδωσε σκληρή μάχη όχι μόνο να μην επιβληθεί φορολογία στους εφοπλιστές, αλλά να αυξηθούν ως αντιστάθμισμα οι συντελεστές του ΦΠΑ.

Απαλλαγές συνεχόμενες και όλο και πιο διευρυμένες για νέες επενδύσεις, για να γίνει ελκυστικό το επενδυτικό περιβάλλον και για να μπορέσει να διευκολύνει και να αυξήσει την κερδοφορία των επιχειρηματικών ομίλων που κάνουν τις νέες επενδύσεις. Μάλιστα, το φασιστικό - ναζιστικό μόρφωμα, οι Σπαρτιάτες, ήρθαν εδώ και έλεγαν: Μειώστε τους συντελεστές για τις επιχειρήσεις για να κάνουν επενδύσεις και στους δρόμους που το οδικό δίκτυο είναι άθλιο και στον σιδηρόδρομο με το άθλιο επίσης δίκτυο. Δηλαδή να παραδοθούν μια σειρά υποδομές στις κερδοφόρες ορέξεις των επιχειρηματικών ομίλων.

Είναι τριγωνικές συναλλαγές ανάμεσα σε πολυεθνικές και τις θυγατρικές τους, είναι οι offshore εταιρείες και οι απαλλαγές που έχουν από τη φορολογία, είναι η ελευθερία κίνησης κεφαλαίων και η προστασία τους από διάφορα απόρρητα –φορολογικό, εμπορικό, τραπεζικό απόρρητο- και βεβαίως είναι και οι φορολογικοί παράδεισοι που οι ισχυρότεροι και οι πιο σημαντικοί είναι εντός των Ηνωμένων Πολιτειών και εντός της Ευρωπαϊκής Ένωσης, για να μην ξεχνιόμαστε.

Από αυτήν την άποψη, λοιπόν, είναι φανερό ότι τα φορολογικά έσοδα, τα οποία χρειάζονται κάθε χρόνο για να είναι πλεονασματικοί οι προϋπολογισμοί και να είναι υψηλά τα ματωμένα πρωτογενή πλεονάσματα, από τη στιγμή που απαλλάσσουν όλο και περισσότερο τους επιχειρηματικούς ομίλους, είναι φανερό ότι θα τα πάρετε από τον λαό. Άρα, θα διευρύνεται όλο και περισσότερο η συμμετοχή των λαϊκών εισοδημάτων στα φορολογικά έσοδα και αντίθετα θα απομειώνεται των επιχειρηματικών ομίλων και του κεφαλαίου.

Και σαν να μην έφταναν όλα αυτά, έχουμε προτάσεις για επιβολή νέων έμμεσων φόρων από τον ΟΟΣΑ και από το Διεθνές Νομισματικό Ταμείο. Επίσης, ξεκίνησε εδώ πριν από τη σημερινή συνεδρίαση και η εξής συζήτηση. Η Ευρωπαϊκή Οδηγία 542/2022 να εφαρμοστεί και στην Ελλάδα, η οποία προβλέπει μειωμένους συντελεστές. Όμως, για ποια; Για τα πανάκριβα εμπορεύματα της πράσινης τεχνολογίας. Γι’ αυτά προβλέπουν μειωμένους συντελεστές, ενώ αντίθετα υψηλούς συντελεστές για τα πιο φθηνά εμπορεύματα της συμβατικής τεχνολογίας, που είναι και πιο άμεσα για να καλύπτουν τις ανάγκες του λαού. Έχει μεγαλύτερη πρόσβαση ο λαός γιατί ακριβώς τα άλλα είναι πανάκριβα.

Άρα, αυτή η Οδηγία της Ευρωπαϊκής Ένωσης αποτελεί τεράστια συμβολή της Ευρωπαϊκής Ένωσης στον ανταγωνισμό ανάμεσα σε διαφορετικά επιχειρηματικά συμφέροντα, στηρίζοντας τους επιχειρηματικούς ομίλους της πράσινης τεχνολογίας σε βάρος των επιχειρηματικών ομίλων της συμβατικής τεχνολογίας.

Κι όλη αυτή η συζήτηση που πρέπει να γίνει για το να μειωθούν έστω και προσωρινά οι φορολογικοί συντελεστές του ΦΠΑ; Αλλάζει ο χαρακτήρας τους από αντιλαϊκός; Όχι. Να καταργηθούν και να καταργηθούν συνολικά οι αντιλαϊκοί φόροι, λέει το ΚΚΕ, και να πληρώσει το μεγάλο κεφάλαιο, να πληρώσουν τα μονοπώλια και οι πολυεθνικές όσον αφορά τους φόρους και όχι να τους επωμίζονται τα λαϊκά στρώματα, τα οποία δεν μπορούν να τα βγάλουν πέρα.

Βεβαίως, η συζήτηση στο σημερινό νομοσχέδιο δεν απασχολήθηκε μόνο με την κωδικοποίηση για το φορολογικό ζήτημα, αλλά ενεπλάκη και στα ζητήματα που αφορούν τα Τέμπη. Άλλωστε, έχουμε αλλεπάλληλα επεισόδια καθημερινά, τα οποία συμβάλλουν στην όλο και ευρύτερη συγκάλυψη της υπόθεσης του εγκλήματος, αλλά και στον αποπροσανατολισμό του λαού, με την Κυβέρνηση βεβαίως να πρωταγωνιστεί σ’ αυτή την κατεύθυνση, αλλά να έχει και την ευγενική χορηγία και όλων των υπόλοιπων κομμάτων σ’ αυτήν τη διαδικασία.

Έτσι ξαφνικά ανακαλύφθηκαν βίντεο μετά από δύο χρόνια τα οποία είχαν χαθεί -για φαντάσου, ξαφνικά βρήκαμε βίντεο και οπτικό υλικό- ή για την πορεία και τις ευθύνες της δικαστικής διερεύνησης. Ποιοι έκαναν καλά τη δουλειά τους και ποιοι όχι, οι προηγούμενοι ή οι σημερινοί. Για την ευθύνη, βεβαίως, η οποία είναι υπαρκτή του Προέδρου της Βουλής ότι δεν έδωσε στη δημοσιότητα, δεν ανακοίνωσε ένα πολύ σοβαρό έγγραφο της εισαγγελέως του Αρείου Πάγου για διερεύνηση ευθυνών Υπουργών εν ενεργεία ή πρώην, εν ενεργεία στην περίπτωση του κ. Τριαντόπουλου. Όμως, πρώτα το «έθαψε» μέσα στη γενικότερη δικογραφία και δεν ενημερώθηκε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Καραθανασόπουλε, επιτρέψτε μου μονάχα μια διακοπή για να αναγγείλω τα παιδιά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Βεβαίως, εννοείται.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ, Κύριε Καραθανασόπουλε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα δύο μαθήτριες και μαθητές και τρεις συνοδοί εκπαιδευτικοί από το Γενικό Λύκειο Αμφιλοχίας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Παιδιά, καλή πρόοδο στις σπουδές, αλλά και στη ζωή σας.

Έτσι, λοιπόν, όλες αυτές οι προσπάθειες και οι συνεχόμενες άγονες αντιπαραθέσεις γίνονται για να χαθεί ο μπούσουλας. Και ποιος είναι ο μπούσουλας; Ο μπούσουλας λέει ότι είχαμε σύγκρουση -για τη σύγκρουση δεν μιλάμε- και η σύγκρουση οδήγησε στην έκρηξη και βεβαίως σε ό,τι ακολούθησε την έκρηξη, δηλαδή γρήγορα αλλοίωση του χώρου για να μην εντοπιστούν αποδεικτικά στοιχεία και βεβαίως μη έγκαιρη κατάσχεση του συνόλου των ηχητικών, αλλά και των οπτικών υλικών τα οποία θα μπορούσαν να διαλευκάνουν την αιτία της έκρηξης. Αυτά δεν κατασχέθηκαν έγκαιρα με αποτέλεσμα να χαθούν ξαφνικά.

Έτσι, λοιπόν, με αυτόν τον τρόπο συγκαλύπτουμε τις αιτίες, αλλά και τους υπεύθυνους. Κι αυτό είναι βολικό και για την Κυβέρνηση, το να συγκαλυφθούν οι αιτίες και οι υπεύθυνοι. Η συγκάλυψη της σύγκρουσης σημαίνει ότι υπάρχουν συγκεκριμένοι υπεύθυνοι και συγκεκριμένες αιτίες και όχι ανθρώπινο λάθος, όπως λέει σήμερα η Νέα Δημοκρατία ή που έλεγε χθες ο ΣΥΡΙΖΑ για το έγκλημα στο Άδενδρο.

Οφείλονται οι αιτίες αυτές σε διαχρονική υποχρηματοδότηση και στη μη συντήρηση των δικτύων, και κάθε φορά το δίκτυο χειροτέρευε, στη διαχρονική μείωση του ανθρώπινου δυναμικού, κάθε φορά αυτή η σύνθεση χειροτέρευε, τη στιγμή του εγκλήματος, της σύγκρουσης ήταν μόνο το 50%. Κάλυπταν μόνο το 50% οι εργαζόμενοι στον ΟΣΕ σε σχέση με το οργανόγραμμα το οποίο είχε, με αποτέλεσμα την εντατικοποίηση των εργαζομένων, εκπτώσεις στην εκπαίδευση και βεβαίως απασχόληση ακόμη και σταθμαρχών με μπλοκάκια. Το γεγονός ότι δεν λειτουργούσε κανένα σύστημα ασφαλείας, παρά το γεγονός ότι από το 2006 υπήρχε σύμβαση για τοποθέτηση σύγχρονων συσκευών επικοινωνιών ανάμεσα στους συρμούς και στους σταθμάρχες, από το 2007 υπήρχαν δύο συμβάσεις για εγκατάσταση συστημάτων αυτόματης πέδησης στις γραμμές και στα τρένα και από το 2014 υπήρχε η 717, η γνωστή για την τηλεδιοίκηση και τη σηματοδότηση.

Και όλα αυτά γιατί δεν είχαν γίνει όλες αυτές οι συμβάσεις. Μέχρι και σήμερα ακόμη δεν είναι λειτουργικές, γιατί ακριβώς είναι φανερό -το επιβεβαίωσε και η επιτροπή Γεραπετρίτη- ότι το σύστημα ανάθεσης αυτών των συμβάσεων ήταν κομμένο και ραμμένο στις ανάγκες των ανταγωνιστικών επιχειρηματικών ομίλων που δραστηριοποιούνται σε αυτά τα συστήματα ασφαλείας. Και το αποτέλεσμα ήταν η κατάτμησή τους, η ασυμβατότητα στα συστήματα ασφαλείας και άρα η μη χρήση τους, η μη λειτουργικότητά τους.

Και βεβαίως αυτό το μοίρασμα της πίτας ανάμεσα στους επιχειρηματικούς ομίλους είχε αυτό το αποτέλεσμα. Τρένα κυκλοφορούσαν χωρίς προδιαγραφές ασφαλείας και πυρασφάλειας, με αδειοδότηση της ίδιας της Ευρωπαϊκής Ένωσης, του Ευρωπαϊκού Οργανισμού Σιδηροδρόμων. Και βεβαίως κανένας έλεγχος στους εμπορικούς συρμούς και στο τι μεταφέρουν. Και σε αυτό συνέβαλε, βεβαίως, η διάσπαση της καθετοποιημένης δομής του ΟΣΕ σε τρεις θυγατρικές, άλλη για την υποδομή, άλλη για τα έργα, την κινητή και την ακίνητη περιουσία και άλλη για το μεταφορικό έργο, δηλαδή τέσσερις συνολικά εταιρείες.

Και βεβαίως αύξησε αυτή την ασυμβατότητα και η ιδιωτικοποίηση της ΤΡΑΙΝΟΣΕ, υλοποιώντας την ευρωπαϊκή πολιτική για την απελευθέρωση των μεταφορών. Και για αυτή την κατάσταση ήταν υπεύθυνη και η Κυβέρνηση της Νέας Δημοκρατίας, αλλά και οι προηγούμενες κυβερνήσεις. Μεγάλος υπεύθυνος είναι και η Ευρωπαϊκή Ένωση -είναι θύτης και όχι θύμα-, αλλά και το αστικό κράτος.

Δεύτερο σημείο είναι το σε τι οφείλεται η έκρηξη, τι μετέφερε η εμπορική αμαξοστοιχία. Γιατί από τις επίσημες φορτωτικές δεν προκύπτει τίποτα. Όμως, οι επίσημες φορτωτικές δεν λένε την αλήθεια. Τι ήθελαν, λοιπόν, να συγκαλύψουν με την αλλοίωση του χώρου, με τη μη αναζήτηση των οπτικών και ηχητικών υλικών; Τι ήταν όλο αυτό που κινητοποίησε συνολικά την Κυβέρνηση, αλλά και το κράτος με όλους τους μηχανισμούς -Πυροσβεστική, Αστυνομία ακόμη και η Πολεμική Αεροπορία- σε διατεταγμένη υπηρεσία; Ποιοι ήταν αυτοί που μπορούν; Ένας λαθρέμπορος απλά και μόνο; Και μάλιστα για τρεις με τέσσερις τόνους επικίνδυνων χημικών που μπορεί να μετέφερε η αμαξοστοιχία; Έχει τόσο πολύ μεγάλη δύναμη ένας λαθρέμπορος τριών ή τεσσάρων τόνων να κινητοποιεί το κράτος και να οδηγεί την Κυβέρνηση συνολικά στη συγκάλυψη; Ή ήταν κάτι πολύ πιο μεγάλο; Γιατί αυτοί οι τρεις-τέσσερις τόνοι είναι σταγόνα στον ωκεανό, στο τεράστιο λαθρεμπόριο το οποίο γίνεται και το οποίο γίνεται συνήθως με πλοία και όχι με σιδηροδρόμους, το μεγαλύτερό του κομμάτι.

Άρα, λοιπόν, τι ήταν; Μήπως κρύβεται κάτι πολύ πιο σημαντικό από έναν ενδεχόμενο λαθρέμπορα; Θέλετε να συγκαλυφθεί αυτή η εικόνα. Και το λέμε αυτό γιατί επί της ουσίας τι θέλετε να συγκαλύψετε; Τη βασική αιτία όλων των προβλημάτων η οποία συμπυκνώνεται στο σύνθημα το οποίο φώναζαν οι φοιτητές και οι μαθητές από την πρώτη στιγμή του εγκλήματος στα Τέμπη: «Ή τα κέρδη τους ή οι ζωές μας».

Το κέρδος και το κυνήγι του κέρδους είναι σε βάρος της ικανοποίησης των αναγκών του λαού και της νέας γενιάς, είναι σε βάρος των δικαιωμάτων της εργατικής τάξης και είναι σε βάρος και της ίδιας της ανθρώπινης ζωής. Για το κέρδος ακόμη και πολέμους κάνουνε. Και αυτό το κέρδος είναι που υπερασπίζεται με νύχια και με δόντια το εχθρικό αστικό κράτος όπως και να το λέτε, επιτελικό, κράτος δικαίου, κράτος δικαιοσύνης και οποιονδήποτε άλλο επιθετικό προσδιορισμό και να του βάζετε.

Είναι εχθρικό το κράτος αυτό για τους λαούς και τις ανάγκες τους. Γιατί; Γιατί το μόνο που κάνει είναι να διασφαλίζει τη μεγέθυνση της κερδοφορίας των επιχειρηματικών ομίλων και να τη θωρακίζει από τυχόν αμφισβητίες, δηλαδή να χτυπάει με ΜΑΤ, με τη βία και με καταστολή το εργατικό λαϊκό κίνημα. Και ακριβώς αυτού του εχθρικού αστικού κράτους είναι η σήψη, είναι η διαφθορά, είναι η διαπλοκή και είναι και το λαθρεμπόριο. Είναι παιδί, διαχρονικό παιδί. Αυτά τα φαινόμενα τα παρασιτικά όπως θα ονομάζετε, προσπαθώντας να αθωώσετε το παρασιτικό αστικό κράτος και το παρασιτικό σύστημα, είναι επειδή τα θρέφει το κυνήγι του κέρδους που προσπαθούν να το μεγεθύνουν μέσα από τέτοιες διαδικασίες.

Εδώ προσπαθούν να το μεγεθύνουν ακόμα και μέσα από τον πόλεμο, μακελεύοντας τους λαούς για τα κέρδη τους. Θα σταθούν απέναντι στο λαθρεμπόριο; Θα εξευγενιστεί το αστικό κράτος και το αστικό πολιτικό σύστημα που το υπηρετεί για να μην γίνονται ρεμούλες, για να μην γίνονται αρπαχτές, για να μην υπάρχει διαπλοκή; Τι λέμε τώρα; Αυτά ούτε στη δευτέρα παρουσία δεν πρόκειται να γίνουν, πόσο μάλλον στο σημερινό σύστημα στο οποίο ζούμε και το οποίο όλο και περισσότερο σαπίζει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ολοκληρώσω, κύριε Πρόεδρε και ευχαριστώ για την ανοχή.

Το ΚΚΕ αξιοποίησε και θα αξιοποιήσει και την παραμικρή χαραμάδα για να πέσει φως στο συγκεκριμένο έγκλημα. Αυτό κάναμε και με την εξεταστική επιτροπή και με τις ερωτήσεις, αλλά και με τους όποιους προανακριτικές επιτροπές, ακόμη και με αυτές οι οποίες είναι προανακριτικές παρωδία, όπως του ΠΑΣΟΚ. Πλημμέλημα -λέει- ο Τριαντόπουλος. Αλήθεια; Σοβαρά μιλάμε; Πλημμεληματικές πράξεις έκανε ο Τριαντόπουλος; Όπως πλημμεληματικές πράξεις και παραλείψεις έγιναν στο Μάτι ή στη Μάντρα; Αυτό είναι το ζήτημα που πρέπει να αφορά τον κ. Τριαντόπουλο και τον οποιονδήποτε άλλον Υπουργό, πρώην και νυν; Ή οι κακουργηματικού χαρακτήρα ευθύνες τις οποίες έχουν; Εδώ είναι το μεγάλο ερώτημα.

Και με αυτό τον τρόπο γιατί το ΠΑΣΟΚ βιάζεται να διασπάσει την ενιαία δικογραφία και την ενιαία έρευνα και να την δούμε αποσπασματικά; Για να χαθεί μεγάλη εικόνα. Ενώ χρειάζεται συνολικά να δούμε το ζήτημα και πώς το κάθε κομματάκι εντάσσεται στο παζλ στη συγκεκριμένη περίπτωση.

Και βεβαίως, πέρα από αυτά που θα κάνει σε κάθε περίπτωση μέσα στη Βουλή, το βασικό για το ΚΚΕ είναι άλλο, αυτό που με κάθε τρόπο, αλλά και από την πρώτη στιγμή έκανε τότε που έγινε το έγκλημα. Στηρίζουμε με όλα τα μέσα τις πρωτοβουλίες των εργατικών σωματείων, των ομοσπονδιών, των εργατικών κέντρων, των συλλόγων των φοιτητικών και των μαθητικών κοινοτήτων, για να μην παραγραφεί αυτό το έγκλημα και να τιμωρηθούν όλοι. Αυτός ο λαϊκός παράγοντας έχει στριμώξει την Κυβέρνηση. Αυτός ο λαϊκός παράγοντας μπορεί να αποτελέσει και τον καταλύτη των προσπαθειών για να τιμωρηθούν οι πραγματικοί υπεύθυνοι όσο ψηλά και αν βρίσκονται στο συγκεκριμένο έγκλημα, αλλά και να διαμορφωθούν οι προϋποθέσεις να μην θρηνήσουμε νέα «Τέμπη».

Σε αυτή την κατεύθυνση το Κομμουνιστικό Κόμμα θα στοχεύσει βάζοντας στο επίκεντρο της πάλης αυτής τους πραγματικούς υπεύθυνους, το κέρδος, το αστικό πολιτικό σύστημα, την πολιτική της Ευρωπαϊκής Ένωσης και το αστικό κράτος, για να βαδίσουμε στον δρόμο συνολικότερων ανατροπών, για να έρθουν τα κάτω πάνω και να μπορεί να ανασάνει η νέα γενιά και ο λαός.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καραθανασόπουλο.

Καλείται στο Βήμα η κ. Θεοπίστη Πέρκα, Κοινοβουλευτική Εκπρόσωπος της Νέας Αριστεράς. Θα ακολουθήσουν η κ. Καραγεωργοπούλου και ο κ. Κόντης.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Ακούσαμε πριν λίγο τον κ. Κατσαφάδο που έφτασε μέχρι το «Σάμινα» και δεν καταλαβαίνει. Κι εγώ δεν θυμάμαι άλλη φορά να έχει γίνει τόσο ενορχηστρωμένη προσπάθεια συγκάλυψης από όλους τους θεσμικούς φορείς και από τον ίδιο τον Πρωθυπουργό. Αυτός δεν βγήκε και είπε ότι πρόκειται για ανθρώπινο λάθος από την πρώτη στιγμή; Αυτός δεν ήταν ο μόνος Έλληνας πολίτης που ήξερε τι περιείχε η εμπορική αμαξοστοιχία; Έτσι ξεκινήσαμε και πάμε να δούμε που βρεθήκαμε τώρα.

Χθες η ΕΛ.ΑΣ. κατέσχεσε τους servers στον ΟΣΕ και στην εταιρεία. Μπράβο! Δύο χρόνια μετά η ΕΛ.ΑΣ. πήγε και έκανε κατάσχεση. Υπήρχε αίτημα οικογενειών γι’ αυτή την κατάσχεση ήδη από τις 28 Μάρτη του 2023. Αγνοήθηκε.

Συγχρόνως κυκλοφόρησαν κάποια «ωραία» βίντεο τα οποία έδωσε η εταιρεία Interstar, η οποία ήταν επιφορτισμένη με την τεχνική επεξεργασία εκ μέρους του ΟΣΕ, γιατί απέναντί μας έχουμε τον ΟΣΕ σε κρατική εταιρεία.

Εκεί βρίσκεται ο Τερεζάκης ο οποίος ήταν υπάλληλος μιας ιδιωτικής εταιρείας η οποία είχε αναλάβει ως σύμβουλος σε ό,τι αφορά τα θέματα τηλεδιοίκησης και ασφάλειας στον σιδηρόδρομο. Με το που έγινε το έγκλημα των Τεμπών, την άλλη μέρα βγήκε ο Τερεζάκης και άρχισε να μιλάει για όλα. Ένας ιδιώτης που ήταν σύμβουλος έγινε μετά διευθύνων σύμβουλος. Ήρθε στην εξεταστική. Μας είπε πάρα πολλά ψέματα και πολλές ανακρίβειες. Παραμένει αμετακίνητος.

Αυτός ο άνθρωπος έχει τουλάχιστον μια ευθύνη -γι’ αυτό κιόλας τον καλεί και η δικαιοσύνη- να μας πει πώς παρανόμως έγινε το μοντάζ των συνομιλιών, γιατί δεν μπορεί να τα πήρε κάποιος νόμιμα, εννοώ αυτά που πήγαν στα μέσα, όχι αυτά που πήγαν στο δικαστήριο και για εξέταση στο ΕΜΠ. Πώς εξαφανίστηκε το βιντεοληπτικό υλικό, αλλά σήμερα ξαφνικά βρέθηκαν κάποια βίντεο; Κατ’ αρχάς, έπρεπε να πούμε ότι έπρεπε ήδη να έχει παρέμβει εισαγγελέας και να τους πει «Τι κάνετε δύο χρόνια;». Διότι και η εταιρεία και ο ΟΣΕ -διά του κ. Τερεζάκη- είχαν απαντήσει ότι χάθηκε αυτό.

Ακούστε όμως γιατί: Διότι, λέει, δεν ενημέρωσε ποτέ ο ΟΣΕ τον ανακριτή ότι τα βίντεο κρατούνται δεκαπέντε ημέρες και δεν ενημέρωσε και την Αρχή Προστασίας Προσωπικών Δεδομένων. Αυτό είναι πράγματι είναι μία Οδηγία, η 1/2011 στο άρθρο 8.

Στην εξεταστική επιτροπή μάς είπε ο κ. Τερεζάκης ότι ήταν υποχρεωμένος να σβήσει τα βίντεο. Όχι, ήταν υποχρεωμένος να ενημερώσει πόσο καιρό θα διατηρηθούν τα αρχεία και επειδή ήταν ιδιαίτερο συμβάν που έχρηζε διερεύνησης έπρεπε να τα κρατήσει ακόμη τρεις μήνες. Οδηγία 1/2011 άρθρο 8 παράγραφος 3.

Συνεχίζουμε, δεν τελειώνουμε εδώ, για να δούμε ποιος κάνει συγκάλυψη και ποιος θέλει να ρίξει την Κυβέρνηση ή ποιος εργαλειοποιεί, αυτό που οι πολίτες φωνάζουν, που δύο χρόνια το ζουν. Δεν ενημέρωσε, ξέχασε πού γίνεται η φόρτωση της εμπορικής αμαξοστοιχίας, μπερδεύτηκε με τους σταθμούς, γιατί ζήτησαν, λέει, μόνο από τον σιδηροδρομικό σταθμό.

Εσάς όλα αυτά σάς φαίνονται πολύ φυσιολογικά; Να σβήνει τα βίντεο, να μην ενημερώνει, να χάνεται το οπτικοακουστικό υλικό και να μην έχουμε τη φόρτωση της εμπορικής αμαξοστοιχίας γιατί, λέει, «δεν μας τη ζήτησε κανείς»;

Βεβαίως εδώ θα πω ότι και οι ανακριτικές αρχές προφανώς δεν έκαναν τη δουλειά τους καλά. Η πρώτη τους κίνηση είναι να είναι εκεί και να βάλουν κορδέλα και να κλείσουν τον τόπο του εγκλήματος. Στο πιο απλό δυστύχημα αυτό γίνεται. Οι πυροσβέστες πήραν εντολή να φύγουν, η Αστυνομία τάχα ανέλαβε. Θα πω όμως παρακάτω, γιατί εδώ έχει και άλλα μελανά σημεία.

Μάθαμε -είναι δημοσιογραφικό- ότι ο ανακριτής ανέθεσε σε δύο πραγματογνώμονες να εξετάσουν αν αυτά τα βίντεο ισχύουν. Ποιους; Τον κ. Βασιλάκο και τον κ. Βαρτζόπουλο που και οι δύο ήταν οι πραγματογνώμονες που βγήκαν και είπαν ότι η έκρηξη οφείλεται στα έλαια σιλικόνης. Το κρατάμε κι αυτό.

Αν δει κανείς τους εκπροσώπους της Νέας Δημοκρατίας στα «πρωινάδικα», στα πάνελ, το πρωί, καταλαβαίνει τη γραμμή. Η γραμμή σήμερα είναι «θα καθυστερήσουν λίγο τα πορίσματα γιατί έχουμε και νέα στοιχεία». Αυτό κάνουν αυτά τα βίντεο. Δεν θα εξετάσω εγώ αν ισχύουν ή δεν ισχύουν. Υπάρχουν τεχνικοί να το δουν. Ακόμα, όμως, και στην περίπτωση που πει κάποιος «γιατί να βγάλω ψεύτικα, τι θα κερδίσω;», να πω ότι θα κερδίσει χρόνο, γιατί αλλιώς είναι όταν στις 28 Φλεβάρη ο κόσμος θα είναι στους δρόμους και στις 27, αλλά και στις 15 Φλεβάρη να υπάρχουν δύο πορίσματα που καίνε την Κυβέρνηση και το αφήγημα περί έκρηξης λόγω ελαίων σιλικόνης. Αυτό πάνε να κερδίσουν.

Και ο κ. Τερεζάκης εκεί, στη θέση του, αμετακίνητος! Έχουν αλλάξει τόσες διοικήσεις: Ήταν ο Σπηλιόπουλος που δεν μπορούσε να συναντήσει τον Καραμανλή, έκανε επιστολή και έφυγε. Ήρθε ο Πατέρας ο οποίος και αυτός είχε κάτι θέματα, ήταν πάλι από ιδιωτική εταιρεία -δεν έχει σημασία-, έγινε το δυστύχημα, παραιτήθηκε, έφυγε. Μετά ήρθε ο κ. Γραμματίδης, άλλος ο οποίος παραιτήθηκε και αυτός, γιατί δεν ήξερε τις αρμοδιότητες του ΟΣΕ, πιάστηκε εκεί με το δέντρο που έπεσε. Πριν φύγει, όμως, αύξησε τις αμοιβές των μελών του διοικητικού συμβουλίου από 25 ευρώ σε 300 ευρώ και βέβαια συνέστησε πάρα πολλές επιτροπές γιατί αν κάτι κάνουν αυτοί οι φορείς -ειδικά ο ΟΣΕ και η ΕΡΓΟΣΕ- είναι να συστήνουν συνεχώς ή να προσλαμβάνουν συμβούλους. Αυτοί οι δύο που αναφέρουμε και οι δύο διευθύνοντες ήταν σύμβουλοι. Αυτές οι εταιρείες προσλάμβαναν συνεχώς.

Επομένως, έχουμε ένα μεγάλο κενό, δεν ενημερώθηκαν οι ανακριτικές αρχές ούτε μόνες τους έσπευσαν να ζητήσουν στοιχεία ούτε και κανείς τις ενημέρωσε. Αυτό λέτε ότι είναι ατύχημα, ότι είναι αβλεψία;

Πάμε παρακάτω. Τις προηγούμενες μέρες έβλεπες όλους τους εκπροσώπους της Νέας Δημοκρατίας στα πάνελ να λένε πάλι το ίδιο: Εμείς να συγκαλύψουμε; Εμείς που συστήσαμε τον ΕΟΔΑΣΑΑΜ και δώσαμε εντολή και θα βγει το πόρισμα; Εμ, δεν είναι έτσι. Ο ΕΟΔΑΣΑΑΜ ήταν υποχρεωτική κοινοτική επιταγή. Συστήθηκε με νόμο -εδώ ήμασταν- τον Γενάρη του 2023. Είχαμε μεγάλη αντίρρηση και προφανώς είχαμε καταδικάσει το εξής: Ενώ έπρεπε να είναι ανεξάρτητη αρχή, είχε γίνει απλώς ένας οργανισμός υπό την εποπτεία του Υπουργείου, γι’ αυτό υπάρχει και από την Ευρώπη μία προειδοποιητική. Τον Σεπτέμβρη του 2023 -είχε γίνει και το δυστύχημα- διορίστηκε το διοικητικό συμβούλιο και τον Μάρτη του 2023, έναν χρόνο μετά δηλαδή, πήγαν και δύο μηχανικοί με απόσπαση. Εν τω μεταξύ κάνουμε και εμείς ερωτήσεις και στέλνει επιστολές η Ευρωπαϊκή Ένωση, ότι σε δώδεκα μήνες έπρεπε να υπάρχει πόρισμα για το τι έγινε με το έγκλημα των Τεμπών. Προφανώς αυτός ο οργανισμός συστήθηκε για τα μάτια του κόσμου, επειδή υπήρχε υποχρέωση. Δεν υπήρχε καμία σπουδή να λειτουργήσει. Και βεβαίως άρχισαν μετά όλοι να επιχαίρουν γιατί ο αντιπρόεδρος που είναι αρμόδιος για τα σιδηροδρομικά, ένιωσε την ευθύνη που είχε και είπε «θα απευθυνθώ στον ERA, στον Ευρωπαϊκό Οργανισμό Σιδηροδρόμων και από εκεί θα έρθει το πόρισμα». Αυτό είπε ο άνθρωπος: «Δεν μπορούσα εγώ, δεν είναι επιχειρησιακός ο οργανισμός. Με άφησαν με ένα ΦΕΚ». Και τώρα μας λένε «τι ωραία, θα έρθει το πόρισμα!». Πριν από αυτό όμως, στον ίδιο νόμο το άρθρο 50 προέβλεπε ότι ώσπου να συσταθεί ο ΕΟΔΑΣΑΑΜ, θα έπρεπε αν γίνει οποιοδήποτε συμβάν, να απευθυνθούν στον οργανισμό που διερευνούσε τα αεροπορικά δυστυχήματα. Αυτό λέει το άρθρο 50. Προφανώς δεν έγινε ούτε αυτό ποτέ.

Είπαμε ότι οι ανακριτικές αρχές δεν έκαναν καλά τη δουλειά τους. Ακούσαμε και σήμερα το «αφήστε τη δικαιοσύνη». Ποιος την κρατάει τη δικαιοσύνη; Ποιος μπάζωσε τον τόπο και δεν μπορεί να βρει ούτε ένα στοιχείο; Εκτός από τις ευθύνες που δεν ζητήθηκαν, αυτό το πράγμα είναι πάρα πολύ μπλεγμένο.

Όσον αφορά την Πυροσβεστική, βγήκε ο κύριος Πρωθυπουργός και μας είπε ότι «εγώ είπα αυτά που σας είπα για τι μετέφερε η εμπορική αμαξοστοιχία γιατί είχα πάρει αυτή την πληροφόρηση». Από ποιον; Από την Πυροσβεστική. Αυτό που έδωσε η Πυροσβεστική ως πόρισμα ήταν μισή σελίδα και πήραν εντολή να φύγουν από εκεί. Έφυγε η Πυροσβεστική. Επίσης από ποιον άλλο πήρε; Από τη Hellenic Train. Δηλαδή περιμέναμε να πει η Hellenic Train στον Πρωθυπουργό «κοίταξε, κράτα μικρό καλάθι, γιατί μπορεί να μεταφέρω και τίποτα παράνομο»; Μα είμαστε σοβαροί;

Συνεχίζουμε όμως. Αυτό δεν έχει τελειωμό. Είναι πάρα πολλά τα στοιχεία και έχουν ειπωθεί και ξαναειπωθεί και θα τα λέμε στην Αίθουσα και είναι και καταιγιστικές οι εξελίξεις. Δεν ξέρω τι ακριβώς περιμένει η Κυβέρνηση για να βγει και κάτι να παραδεχτεί, σε κάτι να κάνει πίσω. Μας κουνάει και το δάχτυλο! Βοά ο κόσμος, γιατί είναι τόσο άδικο και τόσο απροκάλυπτο. Είναι μια σειρά γεγονότων, για τα οποία έκανα και μια παρέμβαση. Συγχρόνως είχαμε το πόρισμα για την Πύλο, επίθεση της πολιτείας στην ανεξάρτητη αρχή, πάλι δεν δούλευαν οι κάμερες, δεν είχε ψηφιακή καταγραφή, μία από τα ίδια!

Και βεβαίως το ίδιο έγινε και με τις υποκλοπές, εκείνο το τρομερό, ότι έχουμε ένα τραπεζικό σύστημα διαβλητό, «μη χάσετε την κάρτα σας, γιατί αν την πάρει κάποιος, θα πάει, θα βάλει δικό του PIN» και βγαίνει η Εθνική Τράπεζα και τους κάνει ρεζίλι. Συνδέονται όλα αυτά. Αυτό είναι το κράτος, αυτή είναι η κυβέρνηση του Κυριάκου Μητσοτάκη. Λειτουργεί περίπου ως παρακράτος.

Σήμερα μάθαμε, λοιπόν, ότι και ο κ. Τσελέντης, ο καθηγητής Σεισμολογίας, παραιτήθηκε από την Επιτροπή Εκτίμησης Σεισμικού Κινδύνου -ο άνθρωπος επιστήμονας είναι, δεν ξέρω τι και πώς- γιατί, όπως είπε, συμμετέχουν στις επιτροπές άτομα που δεν έχουν ΦΕΚ, δεν έχουν επιστημονική γνώση, δεν είναι αναγνωρισμένοι. Μα έτσι λειτουργεί αυτή η Κυβέρνηση, δεν λειτουργεί με την αριστεία. Εδώ δεν είχαν πτυχία άνθρωποι που τοποθετήθηκαν σε πιο καίριες θέσεις και ένας Πρωθυπουργός που ενώ παρακολουθεί τους πάντες και ομνύει, αλλάζει τους νόμους και κάνει διοικητή της ΕΥΠ όποιον του αρέσει και όποιον κάνει τη δουλειά όπως αποδείχτηκε! Εκεί είμαστε. Είναι πολύ σοβαρά πράγματα αυτά και δεν θα τα αφήσουμε έτσι.

Να σας πω, λοιπόν, τι «έπαιζε» σήμερα: Το ένα ήταν η κ. Μπακογιάννη. Είπε βέβαια ότι «δεν είμαστε επιμελείς». Δεν είπε τίποτε για το άρθρο 153 του Κανονισμού της Βουλής και πώς ξέχασε ο κ. Τασούλας να πει ότι πρέπει να ανακοινωθεί. Και λέω εγώ: Αυτοί που το διάβασαν και το ήξεραν και είναι σαφέστατο, ότι ο εισαγγελέας Εφετών, αν δεν κάνω λάθος, Λάρισας παραπέμπει τον κ. Τριαντόπουλο στη Βουλή για τα περαιτέρω γιατί ευθύνεται, τι έκανε αυτό το κόμμα που θέλει να λάμψει η αλήθεια; Σιωπή.

Και αύριο θα ψηφίσετε τον Πρόεδρο της Δημοκρατίας. Και αυτό πραγματικά γίνεται σε μια τέτοια στιγμή που ευτελίζονται οι θεσμοί, που υποχωρεί το κράτος δικαίου και η δημοκρατία. Και έρχεται ο καθένας και μου λέει ότι ο κ. Τασούλας θα εγγυηθεί το πολίτευμα και τη δημοκρατία και τη θεσμική λειτουργία. Τέλος πάντων.

Ο κ. Οικονόμου εχθές ξέρετε τι μου είπε όταν έλεγα αυτά τα στοιχεία για το μπάζωμα, ότι χάθηκε το στοιχείο, ότι δεν έχουμε βίντεο, όλα αυτά τα γνωστά που λέμε; Μου είπε ότι επειδή είμαι μηχανικός και δεν είμαι δικηγόρος, δεν ξέρω, δεν μπορώ να καταλάβω και δεν καταλαβαίνω ότι την πολιτική ευθύνη την πήρε η Κυβέρνηση γιατί ο κ Καραμανλής παραιτήθηκε. Αλήθεια; Σε δύο μέρες μπήκε στα ψηφοδέλτια και βγήκε Βουλευτής και τον καταχειροκροτούσατε εδώ μέσα.

Και βεβαίως νικητής σήμερα, κατά τη γνώμη μου, είναι κ. Φλωρίδης. Τι λέει λοιπόν ο κ. Φλωρίδης, ο Υπουργός Δικαιοσύνης; «Καλά και αυτά τα κόμματα που εργαλειοποιούν γιατί δεν μαζεύονταν τριάντα να ζητήσουν από τότε προανακριτική;». Σοβαρά; Διότι έχουμε την εμπειρία της εξεταστικής, γιατί ξέρουμε πώς λειτουργούν. Και πρώτο και κύριο, αν δεν την ψήφιζε η Νέα δημοκρατία τώρα κάτω από την πίεση «θα δούμε τι θα γίνει», δεν θα ξαναγινόταν για το ίδιο θέμα, αν δεν είχαμε καινούργια στοιχεία. Έχουν κινδύνους μερικά εργαλεία που μας δίνει η Βουλή, όταν υπάρχει τόσο απροκάλυπτη πίεση και συγκάλυψη, διάθεση από την πλειοψηφία.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα τελειώσω με αυτό. Έζησα την εξεταστική, έπρεπε να έχει διακομματικό Προεδρείο και ήταν και πρόταση του ΚΚΕ. Πάει αυτό. Αποκλείστηκαν μέλη της επιτροπής, η κ. Κωνσταντοπούλου, απαράδεκτο. Κάθε Κοινοβουλευτική Ομάδα ορίζει τον εκπρόσωπό της. Για τους μάρτυρες, μας είπαν και είναι καταγεγραμμένα -Πρακτικά είχαμε- ότι θα είναι πολύ ανοικτός ο κατάλογος, γιατί όπως θα προχωρά η εξεταστική και προκύπτουν νέα στοιχεία, θα καλούμε και άλλους.

Ξεκίνησε από το 1997 -πάρα πολύ ενδιαφέρον αυτό- για να φτάσουμε μετά στο τραγικό. Λέμε να ξεκινήσουμε και είχαμε κάποιους υπουργούς και στελέχη, μόνο υποθετικές κρίσεις έκαναν, δεν συνεισέφεραν. Βέβαια βγάλαμε εμείς κάποια συμπεράσματα.

Ακούστε τώρα ποιους δεν κάλεσαν. Έτυχε. Ρωτούσαμε με ποια κριτήρια. Τον κ. Κατσούλη που ήταν ο υπεύθυνος για το ETCS, που παραιτήθηκε και καταγγέλλει διάφορα -τα έχω πει αυτά στην εξεταστική. Τον κ. Σπηλιόπουλο που ήταν αυτός ο Διευθύνων του ΟΣΕ, ο οποίος επίσης παραιτήθηκε με επιστολή που έλεγε διάφορα και ο οποίος είπε κιόλας ότι: «Δεν έχω συναντήσει ποτέ τον πολιτικό μου προϊστάμενο, τον κ. Καραμανλή» πολλούς μήνες, είχε κάτι κενά μετά. Ο Γενικός Γραμματέας Μεταφορών κ. Σταθόπουλος ήταν σε μια πολύ περίεργη περίοδο, ο οποίος παραιτήθηκε σε μια ιστορία που έχει να κάνει με την 717, το ξήλωμα των συστημάτων αυτών, που δούλευαν για να βολευτεί η εταιρεία, κάτι θετικές αποζημιώσεις, πάει και αυτός. Ο κ. Γενιδούνιας που κατήγγειλε συνεχώς τι γίνεται στον σιδηρόδρομο. Ο κ. Τσαλίδης, ο πρώην Διευθύνων της Hellenic Train, που επίσης κάνει επιστολή σε όλη την πολιτική ηγεσία και επισημαίνει τον κίνδυνο. Ο κ. Τριαντόπουλος φυσικά και οι εμπειρογνώμονες των οικογενειών, γι’ αυτό και στο πόρισμά μας μιλάμε για μαύρη τρύπα.

Το θέμα της έκρηξης λοιπόν δεν μπορούσε να το εξετάσει η επιτροπή, δεν είχε ούτε μάρτυρα ούτε στοιχεία, τίποτα. Ξέραμε από τα δημοσιεύματα και από την προσπάθεια που έκαναν ειδικά οι εμπειρογνώμονες των οικογενειών ότι βρέθηκαν ιστοί εκεί που μεταφέρθηκαν τα χώματα, ότι είναι κάπως περίεργο, δεν χρειάζεται να είσαι αστυνομικός για να καταλάβεις ότι έπρεπε ο χώρος να προφυλαχθεί. Και βεβαίως δεν κλήθηκαν άλλοι συνδικαλιστές παρά μόνο όσοι ήταν φίλα κείμενοι στην Κυβέρνηση και λέγανε «Τι καλός είναι ο Καραμανλής».

Και για την 717, επειδή πολλά ακούμε, κάλεσαν τον κ. Καραβάκη, λέει, της Alstom Ferroviaria, ο οποίος όμως ήταν στην εταιρεία μέχρι τον Γενάρη του 2020, άρα εξετάζαμε μέχρι το 2020. Από το 2020 και μετά, που ακόμα μέχρι σήμερα δεν λειτουργούν τα συστήματα, η κατάσταση σήμερα στον σιδηρόδρομο είναι λίγο χειρότερη από ό,τι ήταν τον Φλεβάρη του 2023, γιατί έχει μειωθεί και άλλο το προσωπικό και δεν έχει γίνει απολύτως τίποτα. Αυτή είναι η κατάσταση.

Λοιπόν, αν μετά από αυτά και άλλα τόσα που έχουν ειπωθεί και έχουν ξαναειπωθεί, επιμένει ακόμα η Νέα Δημοκρατία να μιλάει για εργαλειοποίηση και αν είναι δυνατόν, να κάνει συγκάλυψη δυο χρόνια μετά, πραγματικά θα έλεγα ότι δεν έχετε τη διακριτικότητα να σκεφτείτε πόσο οργή προκαλείτε με αυτά που λέτε -στον κόσμο, όχι σε εμάς, εμείς σας έχουμε συνηθίσει λίγο.

Λοιπόν, κλείνω τώρα, κύριε Πρόεδρε.

Πιστεύουμε ότι αυτός ο Πρωθυπουργός είναι ενορχηστρωτής όλης της συγκάλυψης και όλου αυτού του επιτελικού κράτους, το οποίο είχε σχεδιάσει, δηλαδή επί τη αναλήψει της εξουσίας κατάφερε την ΕΥΠ, τα πήρε όλα, τους παρακολουθούσε όλους, ο οποίος κάθε φορά που κάτι πάει στραβά δεν ξέρει τίποτα, πετάει ευθύνες από εδώ και από εκεί. Είπαμε ότι η Κυβέρνηση λειτουργεί σχεδόν με όρους παρακράτους.

Για εμάς είναι εξαιρετικά σημαντικό η υπεράσπιση του κράτους δικαίου και της δημοκρατίας και θα αντιμετωπίσουμε με κάθε τρόπο το ζήτημα της ηθικής κατάπτωσης, γιατί εκεί βρισκόμαστε. Και ζητάμε, βεβαίως, να αποσύρει η Νέα Δημοκρατία την υποψηφιότητα του κ. Τασούλα ως Προέδρου της Δημοκρατίας, γιατί ακριβώς πρέπει να διαφυλάξουμε ό,τι μπορεί να διαφυλαχθεί από αυτό το έρμο κράτος δικαίου και από αυτή τη δημοκρατία.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Πέρκα.

Καλείται στο Βήμα η κ. Καραγεωργοπούλου, Κοινοβουλευτική Εκπρόσωπος της Πλεύσης Ελευθερίας. Για έξι λεπτά, κυρία Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Πρόεδρε, ο κ. Καραθανασόπουλος ως Κοινοβουλευτικός Εκπρόσωπος μίλησε σχεδόν δεκαεννέα λεπτά από τα δώδεκα και δεν είπατε κάτι.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Καραγεωργοπούλου, είναι δώδεκα και έξι λεπτά η δευτερολογία. Εσείς έχετε τον μισό χρόνο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Και για οποιονδήποτε άλλον επίσης δεν είπατε κάτι.

**ΝΟΤΗΣ ΜΗΤΑΡΑΚΗΣ:** Η κ. Κωνσταντοπούλου σαράντα λεπτά, αντί για δεκαπέντε λεπτά.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μηταράκη, δεν χρειάζεται να επεμβαίνετε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε συνάδελφε, κάθε φορά παραβιάζουν όλοι οι ομιλητές τον χρόνο, έχουν κάνει όλοι οι Κοινοβουλευτικοί Εκπρόσωποι παρεμβάσεις και δεν έχω κάνει καμία παρέμβαση. Τουλάχιστον δικαιούμαι έξι συν τρία.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Καραγεωργοπούλου, αρχίστε την ομιλία σας.

**ΝΟΤΗΣ ΜΗΤΑΡΑΚΗΣ:** Εγώ μίλησα τρία λεπτά λιγότερο.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μηταράκη, σας παρακαλώ, μην παρεμβαίνετε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Λοιπόν, ο κ. Κατσαφάδος έχει αποχωρήσει από την Αίθουσα, η Κυβέρνηση εκπροσωπείται από τον κ. Δήμα και από τον κ. Μηταράκη, απ’ ό,τι καταλαβαίνω, αλλά οφείλω να απαντήσω τουλάχιστον με κωδικοποιημένα σχόλια γι’ αυτά τα οποία αντέταξε στις προτάσεις της Πλεύσης Ελευθερίας για τη φορολογική νομοθεσία.

Σαφώς και έχουμε κάθε λόγο να είμαστε διαφορετικοί από εσάς. Εμείς υπερασπιζόμαστε τους πολίτες, γι’ αυτό και βρισκόμαστε στο Ελληνικό Κοινοβούλιο. Εσείς υπερασπίζεστε τα κέρδη σας. Λυσσαλέα τα υπερασπίζεστε, γι’ αυτό και δεν αποδίδετε ποτέ τίποτα στις τράπεζες και δεν σας ενοχλεί καμία τράπεζα για τα 500 εκατομμύρια που χρωστάτε ανερυθρίαστα. Αντ’ αυτού όμως μπορείτε χωρίς καμία αιδώ να προχωράτε σε πλειστηριασμούς κατοικιών ακόμα και για 1.000 ευρώ και για πλασματικές απαιτήσεις που τις έχουν δημιουργήσει οι φίλοι σας οι τραπεζίτες, οι λήσταρχοι.

Σε αυτή τη λογική στηρίζεστε όταν λέτε ότι οι φορολογικές προτάσεις της Πλεύσης Ελευθερίας δεν είναι ικανές για εσάς να αντιτάξουν οτιδήποτε άλλο κάνετε στο φορολογικό σύστημα που το κάνετε την τελευταία στιγμή. Η αξία του οικονομικού κέρδους υπερτερεί κάθε άλλης αξίας για εσάς. Αυτές είναι σημαντικές διαφορές και εκεί πάντα θα διαφωνούμε.

Τώρα σε ό,τι αφορά στη συγκάλυψη των εγκλημάτων, είτε λέγεται Τέμπη το έγκλημα είτε λέγεται Πύλος το έγκλημα, θα θέλαμε κάποιες απαντήσεις, γιατί πριν από λίγη ώρα βγήκε στα μέσα κοινωνικής δικτύωσης η παραίτηση του Άκη Τσελέντη, σεισμολόγου καθηγητή από την Εθνική Επιτροπή Εκτίμησης Σεισμικού Κινδύνου, καταγγέλλοντας πολιτικές παρεμβάσεις στη σύνθεση της επιτροπής, που διερευνά τα φαινόμενα στον δοκιμαζόμενο λαό των Κυκλάδων. Πολιτικές παρεμβάσεις κατήγγειλε ο κύριος καθηγητής και αποχώρησε, παραιτήθηκε.

Και εδώ πάλι παρέμβαση. Τι ακριβώς συγκαλύπτετε πάλι; «Μετέχουν», κατήγγειλε, «στη συγκεκριμένη επιτροπή μέλη τα οποία δεν έχουν εκλεγεί με τη νόμιμη διαδικασία», και προφανώς με επιστημονικά κριτήρια και με παρεμβάσεις της δικής σας Κυβέρνησης.

Σε ό,τι αφορά το νομοσχέδιο, στην αιτιολογική σας έκθεση αναφέρετε ότι η κωδικοποίηση του δικαίου αποτελεί πρακτική καλής νομοθέτησης. Αλήθεια; «Αυτό συντείνει στην ασφάλεια δικαίου». Αλήθεια, κύριε Υφυπουργέ; Η ποιότητα του ρυθμιστικού πλαισίου θα διευκολύνει τη διοίκηση με την ενημέρωση και προστασία των φορολογούμενων;

Αυτού του είδους η καλή νομοθέτηση καθ’ ημάς δεν αντικατοπτρίζει την ωμή πραγματικότητα, γιατί σε όλες τις πολιτισμένες χώρες, κύριε Υφυπουργέ, οι ψηφιακές λειτουργίες στο κράτος, βάσει των οποίων οι Έλληνες πολίτες θα υποχρεωθούν να αποδώσουν φόρους σε έναν μήνα περίπου, θα έπρεπε να ήταν έτοιμες και να μην επιδέχονται άλλου είδους παρεμβάσεις, θα έπρεπε να αποδίδουν μέσα σε ένα λειτουργικό πλαίσιο χωρίς άλλες φορολογικές μεταρρυθμίσεις και θα έπρεπε τα έντυπα όλα, που αφορούν τους φορολογούμενους να είναι γνωστά και να μην εκκρεμεί ακόμα η κοινοποίησή τους στο πεδίο των λογιστών και φοροτεχνικών, που κατεβαίνουν σε πανελλαδικό συλλαλητήριο στις 14 Φεβρουαρίου στο Σύνταγμα, καλώντας όλους τους επαγγελματίες του χώρου να αντιδράσουν και να ενώσουν τη φωνή τους στα δίκαια αιτήματά τους.

Τίποτα δεν λειτουργεί στο φορολογικό πλαίσιο και στο φορολογικό πεδίο και το ξέρετε. Οι πλατφόρμες της ΑΑΔΕ υπολειτουργούν σε σημείο τραγικό. Και όταν στο συμβατικό πεδίο-κόσμο οι ΔΟΥ ανακοίνωναν ότι υπάρχει ένα ζήτημα στη λειτουργία του τρόπου φορολόγησης και έδιναν παρατάσεις στις προθεσμίες, σήμερα στον ψηφιακό κόσμο που δεν ντρέπονται τα συστήματα και δεν προσβάλλονται, τίποτα δεν αναιρεί τη συνέπεια που είναι το πρόστιμο, που είναι η επιδείνωση της θέσης του φορολογούμενου που καλείται σε συμμόρφωση.

Δοκιμάζετε λοιπόν τις αντοχές ενός λαού που υπομένει τη φοροεισπρακτική σας επιδρομή διά της απρόσωπης ΑΑΔΕ, με χειρότερο τρόπο από αυτόν που χρησιμοποιούσαν Λογοθέτες των Δρόμων επί Βυζαντίου, γιατί οι σύγχρονοι εξελιγμένοι μηχανισμοί σας δεν είναι κρυμμένοι στις συστάδες των θάμνων με τους φορολογούμενους να σέρνουν τα κάρα της ένδειας δίπλα τους, αλλά πίσω από την έπαρση της υπερείσπραξης μέσω του ψηφιακού κράτους για το οποίο επαίρεστε.

Σημαία για εσάς, βεβαίως, η αποτελεσματικότητα των ψηφιακών αυτών εργαλείων στην είσπραξη των εσόδων, στην υπερχείλιση του δημόσιου ταμείου από τις υπερεισπράξεις. Όταν άπαντες καλούνται να εξυπηρετήσουν τις εν λόγω διαδικασίες και όχι οι διαδικασίες να εξυπηρετήσουν αυτούς, τότε κάτι γίνεται πάρα πολύ λάθος.

Κι αυτό το λέμε όχι μόνο εμείς, αλλά το λένε οι ειδικοί, αυτοί που εργάζονται στο πεδίο, αυτοί που σας καταγγέλλουν ότι ακόμα και οι προσυμπληρωμένες δηλώσεις θα εκκαθαριστούν πολύ αργότερα από τον χρόνο που θα έπρεπε, με συνέπεια να μην προλαβαίνουν να προβούν στις αναγκαίες διορθώσεις, γιατί πάντα οι προσυμπληρωμένες δηλώσεις βρίθουν τέτοιων λαθών, που τους αναγκάζουν να προβούν σε διορθώσεις.

Παραδείγματα άλλα απλά αυτού του μηχανισμού, που επαίρεστε ότι δουλεύει, ενώ στην πραγματικότητα δεν δουλεύει: Αδυναμία υποβολής δήλωσης φόρου αύξησης κεφαλαίου μονοπρόσωπης ΕΠΕ, γιατί τη στιγμή που μπαίνουν τα στοιχεία του συμβολαιογράφου που έκανε την τροποποίηση του καταστατικού, το σύστημα δεν μπορεί να προχωρήσει. Και δεν είναι μία φορά που συμβαίνει. Συμβαίνει συνεχώς.

Το αποτέλεσμα; Απώλεια της προθεσμίας υποβολής του φόρου, απώλεια της προθεσμίας δημοσίευσης της απόφασης στο ΓΕΜΗ, αφού η πληρωμή του φόρου είναι προαπαιτούμενο. Ανεξαρτήτως της ευθύνης της ΑΑΔΕ, το μόνο πιθανότερο αναμενόμενο είναι το πρόστιμο των 500 ευρώ. Πρόστιμο 500 ευρώ λοιπόν για ολιγοήμερη καθυστέρηση δήλωσης φόρου.

Πριν την αποτυχημένη λοιπόν σε σχέση με τις ανάγκες και τις επιθυμίες της κοινωνίας των πολιτών ψηφιοποίησή σας, η δυσλειτουργία της κρατικής μηχανής στους τομείς της φορολογίας και των συναλλαγών ήταν άμεσα διακριτή, στους διαδρόμους και στις σκάλες των ΔΟΥ, στα πεζοδρόμια και στους παράδρομους των υποθηκοφυλακείων και των κτηματολογικών γραφείων, όπου συνωστίζονταν οι εμπλεκόμενοι και οι συναλλασσόμενοι πολίτες. Το πρόβλημα ήταν ορατό, τρισδιάστατο και απαγορευτικό σε κάθε προσπάθεια επικοινωνιακής ωραιοποίησής του.

Με την ψηφιοποίησή σας, αυτή που τάσσεται μόνο υπέρ της βασανιστικής υπεραφαίμαξης σε βάρος του παραγωγικού ιστού της χώρας, προσπαθείτε κατ’ ουσίαν να πετύχετε το πλέον επιθυμητό από εσάς, την απόκρυψη των δυσλειτουργιών του κρατικού μηχανισμού μέσα σε καλώδια, πλατφόρμες και λογισμικά προγράμματα, να εξαφανίσετε από τα μάτια και από την αντίληψη των πολιτών την ανάλγητη και αντιαναπτυξιακή εν τέλει δημοσιονομική πολιτική σας.

Όμως η πραγματικότητα ήδη βοά, γίνεται αντιληπτή ακόμη και στους πλέον ράθυμους θεατές της και δεν αρκεί η μέρα που θα σας απαντήσει με τη συσσωρευμένη καταπιεσμένη οργή της. Και να θυμίσουμε πως όταν η οργή εκφράζεται, δεν είναι συνήθως ή μάλλον ποτέ ευγενής.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Καραγεωργοπούλου.

Καλείται στο Βήμα ο κ. Ιωάννης Κόντης, Κοινοβουλευτικός Εκπρόσωπος των Σπαρτιατών. Μετά θα ήταν οι δευτερολογίες, αλλά εξ όσων έχω ενημερωθεί δεν θα κάνει κανένας συνάδελφος, οπότε θα κλείσει τη συνεδρίαση ο Υπουργός.

Κύριε Κόντη, έχετε τον λόγο.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε αυτή την κωδικοποίηση τώρα στην ουσία για τους άμεσους φόρους. Τοποθετήθηκε και ο αγορητής μας για το θέμα αυτό. Είναι ξεκάθαρο ότι εμείς είμαστε αντίθετοι σε όλη αυτή την ιστορία της άκρατης ψηφιοποίησης και της κωδικοποίησης και όλων αυτών των φαινομενικά ευπρόσδεκτων και εύχρηστων τρόπων απόδοσης φόρου και κανονικοποίησης του Δημοσίου, υποτίθεται, αλλά που στην ουσία κρύβουν περισσότερες πιέσεις για τον κόσμο, περισσότερη αναλγησία για τους εργαζόμενους, για τους εμπόρους, για τους βιοτέχνες, όποιους έχουν απομείνει.

Σίγουρα οι έμμεσοι φόροι είναι η μεγάλη πληγή στην Ελλάδα. Την ίδια στιγμή που όλες οι χώρες έχουν τους έμμεσους φόρους σε χαμηλά επίπεδα, εμείς συνεχίζουμε να τους διατηρούμε ψηλά και να περιμένουμε να αποκομίσει κέρδη το δημόσιο μόνο από την υπερκατανάλωση των Ελλήνων και να παρακαλάμε να ανεβαίνουν οι τιμές στα καθημερινά είδη διατροφής, βενζίνη, οτιδήποτε άλλο. Δεν είναι τρόπος αυτός λειτουργίας ενός κράτους και δεν είναι και δίκαιη απονομή δικαιοσύνης στους πολίτες.

Εμείς πιστεύουμε ότι θα πρέπει να θεσπιστεί ένας οριζόντιος φόρος 15%, όπως έχουμε ξαναπεί, για όλα τα θέματα, να γνωρίζει εκ των προτέρων ο καθένας τι πρόκειται να πληρώσει, τι πρόκειται να παραγάγει, αντί να εμπλακεί σε ένα δαιδαλώδες σύστημα, το οποίο δεν τον βγάζει ποτέ στη σωστή κατεύθυνση και τον αποτρέπει από τη δημιουργία και από οτιδήποτε άλλο, πόσω μάλλον από αποταμίευση, που είναι κωμωδία πλέον σήμερα να συζητάμε για αποταμίευση στην Ελλάδα.

Οπότε εμείς είμαστε αντίθετοι σε αυτό, όπως είπαμε. Σίγουρα βλέπουμε μέσα να μπαίνει η απαλλαγή μόνο για τη γνωστή πράσινη μετάβαση, κλιματικές αλλαγές κ.λπ.. Και θέλουμε να αντιληφθούμε κάτι, να το καταλάβουμε. Η Ευρωπαϊκή Ένωση μπήκε σε αυτή την ιστορία υποκινούμενη από την Αμερική, με αρχή που έγινε στη Σύμβαση του Ρίο 1992, τη μεγάλη -υποτίθεται- οικολογική διάσκεψη, που η Αμερική ήταν αυτή που πρωτοστάτησε και άρχισαν να βάζει τα κλιματικά θέματα, στο Κιότο και μετέπειτα σε όλες τις μεγάλες διασκέψεις. Και ακολούθησε η Ευρωπαϊκή Ένωση, με τον άκρατο πλέον τρόπο που το υιοθέτησε, τα τελευταία δέκα χρόνια.

Τώρα που έχει γυρίσει από την άλλη μεριά η Αμερική, τώρα που επιστήμονες και η Κυβέρνηση αποδέχονται ότι όλο αυτό είναι μια ιστορία για να κερδίζουν χρήματα κάποιοι ολιγάρχες στην ουσία, κάποιοι μεγάλοι όμιλοι κ.λπ., σε βάρος του κόσμου και κάποιοι που λένε -επιστήμονες πάλι και η ίδια η κυβέρνηση της Αμερικής- ότι όλο αυτό αποβαίνει εις βάρος των πολιτών σε όλες τις χώρες και το καταργεί. Αποσύρθηκε από τη Συμφωνία του Παρισιού, αποσύρεται από την TTIP και κάποιες άλλες συμφωνίες, αποσύρεται από οτιδήποτε προωθούσε τώρα η Αμερική του Μπάιντεν και των προηγουμένων με την Ευρωπαϊκή Ένωση.

Εμείς δεν θα σταματήσουμε, να εκλογικέψουμε τα πράγματα; Θα περιμένουμε να δούμε πότε η Φον ντερ Λάιεν θα αποφασίσει και αυτή ότι πρέπει να εναρμονιστεί με την Αμερική, την οποία αυτή τη στιγμή η Ευρωπαϊκή Ένωση πολεμά λυσσαλέα χωρίς όμως να μας πει τι εναλλακτικές έχει;

Χθες -και δεν είναι κωμωδία αυτό- είπε ο Τραμπ «Υπογράφω αυτή η κωμωδία να ακυρωθεί με τα πλαστικά καλαμάκια και τα χάρτινα», γιατί και έχει αποδειχτεί ιατρικά ότι προκαλούν βλάβες στον οργανισμό τα χάρτινα καλαμάκια και δεν κερδίζουμε τίποτα από αυτήν την απόρριψη των πλαστικών, τα οποία ήταν συσκευασμένα μέσα σε πλαστικά, τα χάρτινα αυτά καλαμάκια, ή οι καφέδες σε πλαστικά. Εμείς γιατί συνεχίζουμε αυτές τις τρέλες με τα χάρτινα καλαμάκια; Τι προσπαθούμε να σώσουμε;

Είμαστε οι μόνοι στον πλανήτη -έχει 220 με 230 χώρες- και 30 χώρες εδώ δεν καλλιεργούν με τα λιπάσματα που καλλιεργούσαν πριν, δεν κάνουν ό,τι κάνανε πριν όλοι οι αγρότες κ.λπ., αλλά αποδέχονται τα προϊόντα τα οποία έρχονται από το εξωτερικό και τα οποία είναι με βρώμικα λιπάσματα, χειρότερα από αυτά που καλλιεργούσαμε εμείς εδώ, και τα αποδεχόμαστε, τα φέρνουμε, και είναι και ανταγωνιστικά των προϊόντων μας, και οι δικοί μας αγρότες πεθαίνουν από την πείνα εδώ πέρα, δεν έχουν να καλλιεργήσουν.

Έχουν γεμίσει δε φωτοβολταϊκά, γιατί η άλλη τρέλα εκτός από την κλιματική αλλαγή ήταν και τα φωτοβολταϊκά, οι εναλλακτικές μορφές ενέργειας κ.λπ., για τις οποίες τελικά μας είπαν επιστήμονες πλέον ότι, ξέρετε, οι ανεμογεννήτριες δεν παράγουν το ρεύμα ή δεν αποθηκεύουν αυτό που πιστεύαμε ότι θα αποθηκεύσουν. Ξυρίσαμε όλα τα βουνά μας όμως και τα γεμίσαμε με τελευταία προσπάθεια που γίνεται στο Βέρμιο και σε άλλα μέρη, περιοχές NATURA εξαφανίστηκαν και μας γέμισαν με τέτοιες άθλιες ανεμογεννήτριες και φωτοβολταϊκά, τα οποία δεν εγγυώνται και το μέλλον μας.

Πήγαμε και πολεμήσαμε και στη Ρωσία και πολεμάμε εκεί, για να μην έχουμε και δικαίωμα να πάρουμε τα καύσιμα με τη μορφή που τα παίρναμε. Έχουμε φορέσει κράνος και ρούχα και πολεμάμε αν δεν το ξέρετε, έχουμε δώσει όπλα, χρήματα. Και πότε θα απεμπλακούμε και από εκεί, τη στιγμή που η Αμερική θέλει να απεμπλακεί;

Τελικά ποια μορφή έχει πάρει αυτή η Ευρωπαϊκή Ένωση, η οποία μας φέρνει συνέχεια συμβάσεις, να τις επικυρώσουμε και να μπαίνουμε μέσα, συμβάσεις οι οποίες δεν αποσκοπούν πουθενά; Τι ενδιαφέρει, η ψηφιοποίηση; Να γίνουμε ψηφιακοί άνθρωποι στο τέλος, να έχουμε έναν αριθμό για όνομα και να προχωράμε και να μπαίνουμε σε έναν υπολογιστή και να μας χτυπάνε...

Πάμε τώρα στα άλλα θέματα που βλέπουμε καθημερινά. Αυτήν τη στιγμή, τον τελευταίο καιρό, τα τρία κόμματα τα οποία διαχρονικά έχουν ευθύνες για τα Τέμπη αλληλοσπαράσσονται με το ποιος έχει τις πιο πολλές ευθύνες. Γιατί, επειδή το ξεχάσατε, κύριοι, στα Τέμπη έγινε το δυστύχημα, έγκλημα -όπως θέλετε πείτε το- επειδή συγκρούστηκαν τα δύο τρένα.

Δεν ψάχνω να δω εγώ σαν απλός πολίτης αν μετέφερε, ποιοι κάηκαν, αν ήταν πιο πολλοί νεκροί από τη σύγκρουση ή από το ξυλόλιο ή αν κάηκαν. Σίγουρα μετέφερε κάτι εκρηκτικό, γιατί έγινε έκρηξη σαν από πυρηνική βόμβα. Όμως έχουμε δει για ποιον λόγο υπάρχει σύγκρουση;

Το ΠΑΣΟΚ στις αρχές απορρόφησε τρία προγράμματα για τα τρένα και έκανε μηδέν επένδυση -πραγματική- στην ασφάλεια των τρένων. Μηδέν, μηδαμινή!

Ο ΣΥΡΙΖΑ ήρθε αργότερα. Είχαμε αυτή την περίφημη σύμβαση 717 και δεν την εφάρμοσε ποτέ. Μας είπε ότι παρέδωσε τηλεχειρισμούς κ.λπ., όταν έφυγε. Τρίχες! Στην πορεία δεν φάνηκε να υπάρχει τίποτα. Δεν την εφάρμοσε ο κ. Σπίρτζης, ο οποίος προσπαθεί τώρα να μπει στη Βουλή από το παράθυρο, έχοντας κάνει ένσταση εναντίον μας, δεν ξέρω αν το ξέρετε αυτό. Θέλει να επιβραβευθεί το έργο του και προσπαθεί να μπει από το παράθυρο στη Βουλή ο κ. Σπίρτζης, ο οποίος στερείται οιασδήποτε ευσυνειδησίας; Τι να πω; Εγώ θα πήγαινα να κρυφτώ στο σπίτι μου αν ήμουν μέλος μιας αλυσίδας αστοχιών, οι οποίες προκάλεσαν αυτό στο τέλος, στα χέρια τώρα της Νέας Δημοκρατίας. Διότι όλοι φταίνε, πιο πολύ η Νέα Δημοκρατία και επιμεριστικά οι άλλοι. Θα τα βρει η δικαιοσύνη.

Δεν μπορώ όμως να βλέπω να κοροϊδεύει ο ένας τον άλλον και να κάνετε πολιτική ο ένας με τον άλλον για το ποιος ευθύνεται ή ποιος έκανε πιο πολλά ή λιγότερα. Συνυπεύθυνοι, κύριοι, είναι και οι τρεις! Είναι μαζί και οι τρεις! Και συγκυβερνήσατε και κυβερνήσατε. Μαζί και οι τρεις! Επιμεριστείτε το, καταλάβετέ το. Τώρα λένε φταίει ο Καραμανλής, λένε φταίει ο Τριαντόπουλος, κ.λπ.. Όλοι φταίνε, ο καθένας με αυτό που θα του αποδώσει η δικαιοσύνη και οι ειδικοί.

Ψάχνουμε τώρα να βρούμε τι; Εννοείται ότι θα υπήρχε και φορτίο, το οποίο εξερράγη. Όμως -ξαναλέμε- για να γίνει αυτό, συγκρούστηκαν δύο τρένα. Για να συγκρουστούν, δεν υπήρχε τίποτα από τα συστήματα ασφαλείας που έπρεπε να υπάρχουν, να προϋπάρχουν. Είναι ξεκάθαρο, μην κοροϊδεύετε τον κόσμο. Μην κοροϊδεύετε τον κόσμο!

Εμείς δεν μπήκαμε σε αυτή την ιστορία του λαϊκισμού, γιατί αν πούμε και την αλήθεια, εύκολα βγαίνουν «παπαγάλοι» να πουν ότι «ξεπλένετε τη Νέα Δημοκρατία, ξεπλένετε το ΠΑΣΟΚ». Δεν ξεπλένουμε κανέναν. Ξαναλέω ξεκάθαρα, τρεις είναι οι υπεύθυνοι. Όμως, είναι τρεις όχι ένας. Βρείτε τα μεταξύ σας λοιπόν, ποιος είναι περισσότερο και ποιος λιγότερο αντί να αλληλοκατηγορείστε, γιατί εδώ μόνο αλληλοκατηγορίες βλέπουμε.

Ακούω τώρα τον τελευταίο καιρό λόγους, λογύδρια, προανακριτικές, το ένα, το άλλο. Αν θέλατε, κύριοι, να ρίξετε τη Νέα Δημοκρατία, είχατε τον πιο εύκολο τρόπο. Δεν θα ψηφίζατε τον νόμο για να παντρευτούν δεκαέξι ζευγάρια που παντρεύτηκαν τελικά. Γιατί ψηφίσατε; Αφού ξέρατε. Θέλετε να την ρίξετε; Αφού τα Τέμπη υπήρχαν, όταν ψηφίσατε τον νόμο αυτόν. Γιατί δεν ήρθατε εδώ να πείτε ότι δεν ψηφίζουμε και να πέσει η Νέα Δημοκρατία;

Διότι -μεταξύ μας- δεν πιστεύετε ότι μπορείτε να κυβερνήσετε. Ξέρετε ότι αυτά που λέτε είναι για να τα λέτε, αλλά δεν πιστεύετε ότι μπορείτε να κυβερνήσετε. Δεν μπορείτε να αναλάβετε ευθύνες. Αναλάβατε στο παρελθόν και φέρατε τη χώρα εδώ που ήρθε. Αυτή είναι η πραγματικότητα. Και την λέει ένας άνθρωπος που δεν είναι πολιτικός. Έγινα τώρα σε αυτές τις εκλογές. Στη ζωή μου όλη δούλευα, μια ζωή, ευτυχώς. Ούτε βρέθηκα, ούτε με έβαλε κανένας πολιτικός σωλήνας.

Επανέρχομαι στον Τραμπ τώρα. Αυτό το κυνήγι που ρίχνουν σε αυτή την παρακρατική ιστορία, η οποία διοχέτευε δισεκατομμύρια -με τον Σόρος και όλα αυτά τα λαμόγια- στην Ευρωπαϊκή Ένωση και σε άλλες χώρες για να παραπλανούν τον κόσμο και να επιβάλουν απόψεις, ελπίζουμε να φτάσει και στην Ελλάδα.

Ξέρετε ο Τραμπ είπε ότι χαρακτηρίζει πλέον τρομοκρατικές οργανώσεις όποιες ασχολούνται με τέτοια θέματα από εμπόρια ναρκωτικών, τρομοκρατία, μέχρι θέματα παραπληροφόρησης του κόσμου. Και η τρομοκρατική οργάνωση όταν χαρακτηριστεί από την Αμερική, σημαίνει δικαίωμα παρέμβασης οπουδήποτε και να βρίσκεσαι. Έχει δικαίωμα η αμερικανική κυβέρνηση, αν χαρακτηρίσει κάποια τρομοκρατική οργάνωση, να έρθει να συλλάβει στην Ελλάδα.

Να δούμε, λοιπόν, ποιοι είναι όλοι αυτοί που χρηματίζονταν τόσα χρόνια για να περνάνε απόψεις από πράσινη ενέργεια μέχρι ότι εμείς λέμε fake news, ότι είμαστε απατεώνες, ότι λέω για τον οποιονδήποτε. Κάποιοι ήταν αυτοί που κατηύθυναν. Υπάρχουν σε λίστες και είναι πολύ κοντά να φανεί τι είναι όλοι αυτοί οι τύποι και να πληρώσουν.

Προχθές ψηφίσαμε έναν νόμο -τo λέω, γιατί κάπου πρέπει να το πω και εγώ- για τον αθλητισμό. Από πέρσι που ψηφίζουμε με τον κ. Βρούτση -και προχθές εμείς το ψηφίσαμε- κρούουμε τον κώδωνα του κινδύνου και λέμε ότι δεν υπάρχει να βάζουμε διπλή τιμωρία σε ομάδες. Δεν μπορεί να υπάρχει μία ΔΕΑΒ που επιβάλλει τιμωρία, γιατί το απαγορεύει το αυτοδιοίκητο της FIFA.

Όταν ο Υπουργός -πολύ σωστά- μου είπε ότι δεν μιλά αυτή τη στιγμή η ΕΠΟ και η Λίγκα, τους έθεσα προ των ευθυνών τους εκεί μπροστά στην επιτροπή και είπα: Αν δεν μιλάτε, θα ψηφίσω και εγώ. Όμως, είμαι σίγουρος ότι τώρα τα έχετε καλά με τον Υπουργό για να πάρετε χρήματα από το «Στοίχημα», αλλά όταν συμβεί μία στραβή στην ομάδα σας πρώτοι θα τρέξετε να ανακαλέσετε τη FIFA. Τρεις μέρες μετά έγινε αυτό. Πέρασε ο νόμος και βγήκε η Λίγκα και η ΕΠΟ και καλεί τη FIFA εδώ και θα σας κάνει να πάρετε τον νόμο πίσω.

Για αυτό, λοιπόν, όταν νομοθετούμε, επειδή κάποιοι σε κάποια θέματα είναι γνώστες ας ακούτε και κάποια πράγματα και μην κάνετε αυθαίρετα ό,τι στο παρελθόν έχει αποδειχθεί ότι δεν δούλεψε. Είχατε πάρει και άλλους νόμους πίσω και τον νόμο Ορφανού και ο Γιώργος Λιάνης είχε πάρει πίσω νόμους, πάντα με παρέμβαση της FIFA. Τα θυμόμαστε και τα έχουμε ζήσει.

Τέλος, θα κλείσω με δύο πράγματα. Πρώτον, επειδή ακούμε τις ντιρεκτίβες της Ευρωπαϊκής Ένωσης, βγήκε ο Πρωθυπουργός της Πολωνίας προ καιρού και έδωσε μια ντιρεκτίβα και είπε ότι πρέπει πλέον οι πολίτες της Ευρώπης να έχουν πρόσβαση σε όπλα. Είπε ότι οι νέοι μας σήμερα δεν ρίχνουν ούτε μια σφαίρα στον στρατό, κινούμενος και υποκινούμενος από το γεγονός του πολέμου στην Ουκρανία. Είπε ότι αν ο πόλεμος αυτός συνεχίζεται ακόμη, δεν είναι μόνο από τα όπλα τα οποία έχουν στείλει οι Αμερικάνοι. Είναι από την ψυχή των αμυνομένων Ουκρανών. Εγώ δεν θα πάρω το μέρος τους. Έχω δει, όμως, μάχες σε χαρακώματα και να πολεμάνε σαν λιοντάρια κάποιοι.

Σκέφτομαι τώρα τα δικά μας νέα παιδιά τα οποία πάνε στρατό και λένε οι γονείς τους «μην τα βάλετε να ρίξουν στο πεδίο βολής ούτε σφαίρα». Δεν θέλω να φαντάζομαι τι μπορεί να συμβεί σε έναν πόλεμο που μπορεί να συμβεί με την Ελλάδα. Ποιοι θα πολεμήσουν;

Είπε, λοιπόν, ο Πολωνός Πρωθυπουργός: Κύριοι, μη δυσκολεύετε τον εξοπλισμό των πολιτών της Ευρώπης, γιατί κάποια μέρα μπορεί να χρειαστεί να έχουν. Οι παράνομοι είναι που έχουν όπλα. Οι νόμιμοι πολίτες δεν έχουν. Δώστε τους το δικαίωμα να έχουν και να είναι εξοικειωμένοι. Ντιρεκτίβα, λοιπόν, είναι της Ευρωπαϊκής Ένωσης. Βγήκε το 2021 και αναπροσαρμόστηκε το 2024. Εδώ πέρα στην Ελλάδα αυτές τις ντιρεκτίβες δεν τις εφαρμόζουμε. Δεν συμφέρει. Υπάρχει οπλοφοβία εδώ.

Να πω και κάτι τελευταίο. Προχτές έγινε η ανάθεση -γιατί ανάθεση είναι- στον νέο Διευθύνοντα Σύμβουλο της ΕΡΤ, ο οποίος μας είπε ότι είναι είκοσι επτά χρόνια στην ΕΡΤ.

Πήγα εγώ στην επιτροπή με όλη την καλή θέληση να τον ακούσω και να τον ψηφίσουμε και του είπα: Κύριε υποψήφιε και σίγουρε Γενικέ Διευθυντά, ενάμιση χρόνο εδώ και δεν μας έχετε καλέσει μια φορά στην ΕΡΤ, ούτε σε ένα από τα άλλα κανάλια της, ούτε εμάς, ούτε τον Πρόεδρό μας. Δεν μιλάω για ιδιωτικό κανάλι. Μιλάω για την ΕΡΤ που την πληρώνουν οι διακόσιες πενήντα χιλιάδες που μας ψήφισαν. Πληρώνουν ΕΡΤ και θέλουν να μας δουν. Αναλογικά πρέπει εμάς και άλλα κόμματα εδώ, να μας φωνάζετε. Δεν μας έχετε φωνάξει. Δεσμεύεστε ότι από δω και μπρος θα μας φωνάζετε; Με κοίταξε, λοιπόν, με ένα χαμόγελο, δεν απάντησε τίποτα και του είπα ότι περιμένω όταν μιλήσετε να ακούσω. Μίλησε και τον ξαναρώτησα: Θα πείτε κάτι για αυτό; Μου χαμογέλασε και δεν είπε κουβέντα. Αυτό είναι το χάλι μας.

Όλα είναι αλυσίδα, γι’ αυτό τα λέω. Μιλάμε για δικαιοσύνη, αλλά όλα είναι αλά καρτ. Όποιον τον συμφέρει, μιλάει για τη δικαιοσύνη εδώ. Όταν έρθει, όμως, η στιγμή να μιλήσουμε για δικαιοσύνη για κάποιον σαν κι εμάς, σαν άλλους, σαν το ΚΚΕ ή την Ελληνική Λύση, αυτός που έχει μιλήσει και που -υποτίθεται- θέλει να γίνει κυβέρνηση, δεν μιλάει. Διότι, δεν τον ενδιαφέρει. Δεν πιάνετε όλα τα θέματα. Πιάνετε τα θέματα που σας συμφέρει. Αυτό είναι το πρόβλημα. Το έχει νιώσει ο κόσμος και το καταλαβαίνει, ότι όλοι συζητάτε μόνο για τον εαυτό σας, όχι για το γενικό καλό. Όπως μάθατε τους Έλληνες να μη σκέφτονται το καλό της πατρίδας, να μη σκέφτονται γενικά, αλλά να κοιτάνε την πάρτη τους και να λένε «τι με ενδιαφέρει εμένα, εγώ κοιτάω να την βγάλω», έτσι γίνεται σε όλα τα θέματα. Έτσι φτάνουμε εκεί που φτάνουμε. Ο άλλος πάει να πιάσει μια δουλειά, τον διορίζει κάποιος και λέει «δεν βαριέσαι, κάτσε να περάσω την ώρα μου και να παίρνω τα χρήματα που παίρνω και τελείωσε». Δεν κοιτάει να πάει καλά η δουλειά και η επιχείρηση που είναι -του δημοσίου εννοώ περισσότερο- και δεν κοιτάει για το γενικό καλό. Όχι, κοιτάει πώς θα βολευτεί ο ίδιος.

Τα λέω αυτά, επειδή προέρχομαι από ένα επάγγελμα που έχει απόλυτη υπευθυνότητα και που αν σκεφτούμε εμείς για δύο δευτερόλεπτα «άστο, μπορεί να το κάνει άλλος», θα βουλιάξουμε αύτανδροι.

Δυστυχώς, όμως ο κόσμος δεν σκέφτεται έτσι και γι’ αυτό βουλιάζει η Ελλάδα.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόντη.

Κύριε Υφυπουργέ, έχετε τον λόγο, για να κλείσετε τη συνεδρίαση.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Το να φτάνει Αρχηγός κόμματος να απειλεί δικαστικούς λειτουργούς και τη δικαιοσύνη είναι ανεπίτρεπτο. Η Αρχηγός της Πλεύσης Ελευθερίας είναι νέος άνθρωπος. Οι αντιλήψεις της, όμως, είναι εντελώς αναχρονιστικές και παραπέμπουν σε απολυταρχικά καθεστώτα. Το λέω αυτό το πράγμα διότι είναι και δικηγόρος, αλλά δικηγόρος που δεν σέβεται τη δικαιοσύνη. Και, ναι, αυτό πράγματι είναι για λύπηση.

Από τη δική μας πλευρά, εμείς πιστεύουμε ότι όλοι μας οφείλουμε σε μια τόσο σημαντική υπόθεση, όπως είναι η υπόθεση των Τεμπών, να διασφαλίσουμε πως η δικαιοσύνη θα μπορέσει να λειτουργήσει ανεξάρτητα, έχοντας όμως τη νομοθετική μας στήριξη όπου χρειάστηκε, ώστε να αποφασίσει με όλα τα δεδομένα, ανεπηρέαστα ό,τι και αν αποφασίσει. Αυτό για εμάς είναι αδιαπραγμάτευτο.

Πάμε τώρα στον κώδικα. Θέλω να ξεκινήσω λέγοντας πως με τη συγκεκριμένη κωδικοποίηση δεν επέρχεται καμία αλλαγή στους φορολογικούς συντελεστές και στη φορολογία πολιτών, επιχειρήσεων, επαγγελματιών και νοικοκυριών ή στο ουσιαστικό δίκαιο.

Απαντώντας, όμως, πάλι στον εισηγητή της Πλεύση Ελευθερίας, θέλω να πω ότι οι κυρώσεις των κωδίκων είναι πάγια πρακτική του Κοινοβουλίου. Έρχονται με αυτή τη διαδικασία, άρα δεν προβλέπεται σε καμία περίπτωση να κληθούν για αυτή τη συζήτηση φορείς.

Είναι μια κωδικοποίηση της νομοθεσίας. Γι’ αυτό τον λόγο θέλω, πραγματικά, να ευχαριστήσω την Κεντρική Επιτροπή Κωδικοποίησης για την εξαιρετική εργασία που έχει κάνει κατά τη διάρκεια του τελευταίου χρόνου και θέλω, απαντώντας κυρίως στον εισηγητή της Νέας Αριστεράς, να καταθέσω για τα Πρακτικά το ΦΕΚ, την Εφημερίδα της Κυβερνήσεως, διορισμού της επιτροπής. Είναι όλοι δημόσιοι υπάλληλοι, είναι όλοι από το Δημόσιο. Είναι κάτι για το οποίο η κριτική του -απάντησα και χθες, αλλά χθες έλειπε, δεν μπήκε στη διαδικασία να διαβάσει τα Πρακτικά-, ήταν τουλάχιστον άστοχη. Καταθέτω για τα Πρακτικά τους διορισμούς.

(Στο σημείο αυτό ο Υφυπουργός Εθνικής Οικονομίας και Οικονομικών κ. Χρίστος Δήμας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Από εκεί και πέρα, επειδή ακούστηκαν πολλά για τα φορολογικά έσοδα, θέλω να υπενθυμίσω στο Σώμα πως από την ημέρα που εκλεγήκαμε το 2019 μέχρι σήμερα έχουμε μείωση εβδομήντα δύο φόρους, εκ των οποίων οι είκοσι τρεις είναι έμμεσοι φόροι. Μάλιστα, θα καταθέσω για τα Πρακτικά τις εβδομήντα δύο μειώσεις φόρου και ειδικότερα και της έμμεσης φορολογίας, ώστε όποιος συνάδελφος θέλει, να μπορέσει να τα δει ή να το αμφισβητήσει.

(Στο σημείο αυτό ο Υφυπουργός Εθνικής Οικονομίας και Οικονομικών κ. Χρίστος Δήμας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όσον αφορά τα φορολογικά έσοδα, είμαι βέβαιος πως όλοι στην Αίθουσα εδώ συμφωνούμε πως πρέπει να αντιμετωπίσουμε τη φοροδιαφυγή. Νομίζω ότι δεν υπάρχει κανένας στην Αίθουσα που διαφωνεί με το συγκεκριμένο θέμα. Αν υπάρχει, βεβαίως, καλό θα ήταν να το γνωρίζαμε ότι δεν θέλουμε να πάρουμε μέτρα ενάντια στην φοροδιαφυγή. Το λέω αυτό το πράγμα, διότι τον τελευταίο χρόνο η Κυβέρνηση της Νέας Δημοκρατίας έχει αντιμετωπίσει ουσιαστικά τη φοροδιαφυγή. Θέλω να γίνω λίγο πιο συγκεκριμένος.

Έχουμε καταφέρει και έχουμε συνδέσει πάνω από τετρακόσιες τριάντα χιλιάδες POS με τις ταμειακές μηχανές, με αποτέλεσμα να αυξηθούν κατά πολύ οι ηλεκτρονικές συναλλαγές, αλλά και μέσω του myDATA της ΑΑΔΕ να διευκολύνουμε επιχειρήσεις να κάνουν τις συναλλαγές τους και, φυσικά, το κράτος να μπορέσει να αντλεί έσοδα που στο παρελθόν δεν έβρισκε. Από αυτά τα έσοδα μπορέσαμε να χρηματοδοτήσουμε πολλές από τις μειώσεις της φορολογίας. Νομίζω ότι αυτό είναι κάτι το οποίο ως στόχο το έχουμε όλοι που είμαστε σε αυτή την Αίθουσα, πέρα και πάνω από κομματικές προτιμήσεις.

Η κωδικοποίηση αποτελεί, όμως, μια πρακτική καλής νομοθέτησης που συντείνει στην ασφάλεια του δικαίου και στη δημιουργία σχέσης εμπιστοσύνης κράτους - πολίτη. Αποτελεί, επίσης, βάση για τον εκσυγχρονισμό της ισχύουσας νομοθεσίας. Με αυτόν τον τρόπο αντιμετωπίζεται η αδυναμία της πολυπλοκότητας της φορολογικής νομοθεσίας, κάτι το οποίο νομίζω ότι όλοι το ξέρουμε.

Πιο συγκεκριμένα, είναι μία διαδικασία που αφορά στην αναδιοργάνωση και την ενοποίηση της κείμενης νομοθεσίας του κράτους και μπορεί να περιλαμβάνει την ενοποίηση διασκορπισμένων νομοθετικών διατάξεων σε έναν ενιαίο κώδικα ή την κατάργηση παλαιών αχρησιμοποίητων και αντιφατικών διατάξεων. Σύμφωνα με το άρθρο 65 του ν.4622/2019, αφορά στην αναδιάρθρωση διατάξεων, στην απαλοιφή κατηργημένων διατάξεων ή μεταβατικών διατάξεων χωρίς πεδίο εφαρμογής, στην αναδιατύπωση διατάξεων σε εύληπτη γλώσσα, στην προσαρμογή διατάξεων που καθορίζουν τις αρμοδιότητες διοικητικών και άλλων οργάνων.

Το σημερινό νομοσχέδιο αποτελεί μια κωδικοποίηση των ισχυουσών διατάξεων όλης της έμμεσης φορολογίας. Συνιστά ένα χρήσιμο εργαλείο για τους πολίτες καθώς και για τη φορολογική διοίκηση. Πιο συγκεκριμένα, οι διατάξεις αφορούν στο πεδίο εφαρμογής των συγκεκριμένων πράξεων, τον τόπο διενέργειας των πράξεων, τον χρόνο γέννησης της φορολογικής ενοχής.

Λαμβάνοντας υπ’ όψιν τα ανωτέρω, η κωδικοποίηση της νομοθεσίας είναι επιβεβλημένη, προκειμένου να επέλθει βελτίωση του ρυθμιστικού πλαισίου και να διασφαλιστεί η εφαρμογή των διατάξεων σε όσο το δυνατόν ασφαλές πλαίσιο για τους πολίτες, καθώς επίσης και για τη φορολογική διοίκηση αλλά και για όλους τους νομικούς και τους επιστήμονες που ασχολούνται με αυτόν τον τομέα.

Η κωδικοποίηση της νομοθεσίας αποτελεί πρακτική καλής νομοθέτησης, που συντείνει στην πραγμάτωση της αρχής της ασφάλειας του δικαίου ως ειδικότερης έκφρασης της αρχής του κράτους δικαίου. Η νομοθετική κωδικοποίηση δεν αφορά στην αλλαγή ή στην τροποποίηση των βασικών αρχών του νόμου αλλά στη συστηματική και οργανωμένη αποτύπωση των υφιστάμενων κανόνων δικαίου, ενώ αποσκοπεί και στην αποφυγή αντιφάσεων ή επαναλήψεων κανόνων που δημιουργούν σύγχυση. Μπορεί, δε, να συνδυαστεί με την ανάγκη για απλοποίηση και εκσυγχρονισμό του νομοθετικού πλαισίου. Η νομοθετική κωδικοποίηση αποτελεί μια διαδικασία απαραίτητη για τη βελτίωση του νομικού συστήματος και την ενίσχυση της διαφάνειας, της αποτελεσματικότητας και της δικαιοσύνης, όπως συμβαίνει σε κάθε σύγχρονο κράτος. Μέσω της ενοποίησης και αναδιοργάνωσης των ισχυόντων νομοθετικών κειμένων η κωδικοποίηση συμβάλλει στην ομαλή λειτουργία των θεσμών, την προστασία των δικαιωμάτων των πολιτών και την ανάπτυξη του κράτους δικαίου.

Το προτεινόμενο σχέδιο κώδικα αφορά στην τυποποίηση δώδεκα νομοθεσιών σχετικά με έμμεσους φόρους και τέλη, όπως είναι οι φόροι επί συναλλαγών, τέλη τηλεφωνίας, φορολογικές ρυθμίσεις για πλοία αναψυχής, φόρος πολυτελείας, τέλη κυκλοφορίας οχημάτων.

Θα πρέπει να επισημάνουμε ότι η Κεντρική Επιτροπή Κωδικοποίησης κλήθηκε να επιτελέσει ένα πολύ δύσκολο έργο, καθώς οι διατάξεις έμμεσης φορολογίας ήταν διάσπαρτες σε πολλά νομοθετικά κείμενα και αυτό δημιουργεί μεγάλα προβλήματα στην ορθή ερμηνεία και εφαρμογή των σχετικών φορολογικών διατάξεων, τόσο για τους φορολογούμενους όσο και για τη φορολογική διοίκηση. Οι κωδικοποιημένες διατάξεις είναι αρκετά παλαιές και περιλαμβάνουν πολλές τροποποιήσεις. Αυτό έχει οδηγήσει σε φαινόμενα, όπως η διατήρηση ανενεργών ρυθμίσεων και η αναφορά σε κατηργημένα όργανα ή διαδικασίες.

Η κωδικοποίηση έχει στόχο να επικαιροποιήσει και να βελτιώσει τη νομοθεσία, αποδίδοντας διατάξεις με σαφή και κατανοητό τρόπο, εξαλείφοντας ασυνέπειες και καταργώντας ανενεργές διατάξεις. Η κωδικοποίηση έμμεσης φορολογίας επιτυγχάνει τη θέσπιση ενιαίου πλαισίου, το οποίο θα ενσωματώσει αποφάσεις και οδηγίες. Αποτελεί ένα χρήσιμο εργαλείο, τόσο για τους φορολογούμενους πολίτες, τις επιχειρήσεις αλλά και τις υπηρεσίες. Προσαρμόζει τον ακολουθούμενο τύπο και τις διαδικασίες στις νέες νομοθετικές συνθήκες που έχουν προκύψει. Παρουσιάζει τις διαδικαστικού περιεχομένου ρυθμίσεις κατά τρόπο ώστε να διακρίνονται τα ζητήματα που ρυθμίζονται στον ίδιο τον κώδικα και εκείνα που αφορούν σε συναφή νομοθετήματα, όπως είναι ο Κώδικας Φορολογικής Διαδικασίας.

Επιπλέον, η κωδικοποίηση προσαρμόζει την ορολογία στην οργανωτική αλλαγή που επέφερε η ίδρυση και η λειτουργία της Ανεξάρτητης Αρχής Δημοσίων Εσόδων και μεταφέρει το παλαιό κανονιστικό κείμενο στη νεοελληνική για καλύτερη κατανόηση. Στο πλαίσιο αυτό πραγματοποιήθηκε και μερική αναρίθμηση των παραγράφων και άρθρων, όπου ήταν απαραίτητο, χωρίς όμως να προκαλείται δυσχέρεια στη λειτουργία της φορολογικής διοίκησης.

Το σχέδιο του Κώδικα Εμμέσων Φόρων επί των συναλλαγών του πεδίου εφαρμογής του Κώδικα Φορολογικής Διαδικασίας, καθώς και λοιπών φόρων αποτελείται από εξήντα τρία άρθρα κατανεμημένα σε δέκα βιβλία, τα οποία είναι τα εξής: Το πρώτο είναι το ψηφιακό τέλος συναλλαγής, το δεύτερο είναι ο φόρος συγκέντρωσης κεφαλαίων, το τρίτο είναι ο φόρος ασφαλίστρων, το τέταρτο είναι το τέλος ανθεκτικότητας στην κλιματική κρίση, το πέμπτο είναι το τέλος συνδρομητών κινητής και σταθερής τηλεφωνίας, τέλος συνδρομητικής τηλεόρασης, το έκτο είναι ειδικός φόρος σε είδη πολυτελείας, το έβδομο ψυχαγωγικά τεχνικά παίγνια, το όγδοο η επιβολή εισφοράς δακοκτονίας, το ένατο είναι το τέλος πλοίων αναψυχής και ημερόπλοιων και το δέκατο είναι τα τέλη κυκλοφορίας.

Δεν θα μπω πάλι στη διαδικασία να αναλύσω σχετικά το κάθε βιβλίο. Το έκανα χθες. Όμως, επειδή ερωτήθηκα στην επιτροπή από τον εισηγητή της Αξιωματικής Αντιπολίτευσης για τρία διευκρινιστικά ερωτήματα, στα οποία έκανε αναφορά κατά τη διάρκεια της επιτροπής, επαναλαμβάνω με κατηγορηματικό τρόπο πως ο σκοπός της παρούσας κωδικοποίησης δεν είναι η θέσπιση νέων διατάξεων. Δεν υπάρχει καμία νέα διάταξη στο νομοσχέδιο. Αυτό το οποίο κάνουμε είναι ότι κωδικοποιούμε τις ισχύουσες διατάξεις της έμμεσης φορολογίας.

Όσον αφορά το πρώτο ερώτημα, προβλέπεται υποκατάστημα εταιρείας, της οποίας η πραγματική καταστατική έδρα βρίσκεται σε τρίτο κράτος, το οποίο δεν είναι μέλος της Ευρωπαϊκής Ένωσης αντί για τη διατύπωση «υποκατάστημα ξένης εταιρείας». Όπως αναφέρεται και στην αιτιολογική έκθεση, η διάταξη της περίπτωσης γ΄ του κωδικοποιημένου άρθρου 17 αναφερόταν σε υποκατάστημα ξένης εταιρείας. Η μεταγενέστερη διάταξη της περίπτωσης δ΄ της παραγράφου 3 του κωδικοποιημένου άρθρου 18 αναφέρεται σε εταιρεία της οποίας η πραγματική και καταστατική έδρα βρίσκεται σε τρίτο κράτος, το οποίο δεν είναι μέλος της Ευρωπαϊκής Ένωσης, προκειμένου να καταστεί σαφές ότι ως ξένη εταιρεία νοείται η εταιρεία της οποίας το κεντρικό κατάστημα βρίσκεται σε τρίτο κράτος που δεν είναι μέλος της Ευρωπαϊκής Ένωσης και όχι η οποιαδήποτε αλλοδαπή εταιρεία. Κατισχύει η νεότερη διάταξη, η οποία είναι σύμφωνη με τον ορισμό της Οδηγίας για τον φόρο συγκέντρωσης κεφαλαίων 69/335 της ΕΟΚ και η οποία ορίζει ότι το υποκατάστημα που βρίσκεται σε κράτος-μέλος και τίθενται στη διάθεσή του επενδεδυμένα κεφάλαια ή κεφάλαια προς εκμετάλλευση δύναται να φορολογηθεί στο κράτος-μέλος αυτό όταν η καταστατική έδρα και η έδρα της πραγματικής διοικήσεως μιας κεφαλαιουχικής εταιρείας ευρίσκεται σε τρίτη χώρα. Συνεπώς σε καμία περίπτωση δεν θεσπίζεται νέα απαλλαγή για τα υποκαταστήματα εταιρειών της Ευρωπαϊκής Ένωσης.

Όσον αφορά το δεύτερο από τα τρία ερωτήματα, στις υφιστάμενες διατάξεις του ν.1676/1986 υπήρχαν τα άρθρα 25 και 28 με ειδικές διατάξεις για την ευθύνη των διοικούντων, πρόσωπα που υπάγονται στον φόρο συγκέντρωσης του φόρου και την παραγραφή του φόρου. Αναφορικά με το ζήτημα αυτό υφίσταται ανάγκη εναρμόνισης της νομοθεσίας από το έτος 2014. Το άρθρο 25 του ν.1676/1986 ρυθμίζει την ευθύνη διοικούντων, το οποίο είναι ζήτημα διαδικαστικής φύσεως. Από 1-1-2014 υφίσταται ειδική ρύθμιση για το θέμα αυτό και συγκεκριμένα από τον Κώδικα Φορολογικής Διαδικασίας και όχι από τις διατάξεις της εκάστοτε φορολογίας. Επομένως, έχει καταστεί επιτακτική ανάγκη να εναρμονίσουμε τη νομοθεσία μας με βάση το ισχύον νομοθετικό πλαίσιο. Επίσης, το άρθρο 28 του ν.1676/1986 προέβλεπε την παραγραφή, επίσης, διαδικαστικού χαρακτήρα διάταξης, που πλέον ρυθμίζει ενιαία για όλες τις φορολογίες από τον Κώδικα Φορολογικής Διαδικασίας. Άρα καθίσταται αναγκαίο να ευθυγραμμιστεί η νομοθεσία μας με τον ισχύοντα Κώδικα Φορολογικής Διαδικασίας.

Κλείνω με το τρίτο ερώτημα. Στο άρθρο 43 για τον φόρο ασφαλίστρων κωδικοποιείται, σύμφωνα με την αιτιολογική έκθεση, πέρα από το άρθρο 29 του ν.3492/2006, η απαλλαγή των ασφαλιστηρίων πλοίων και αεροσκαφών σύμφωνα με τη συνδυαστική ερμηνεία του ν.551/1970 της περίπτωσης β΄ της παραγράφου 3 του άρθρου 1 του ν.4334/2015. Η απαλλαγή των ασφαλιστηρίων πλοίων και αεροσκαφών του άρθρου 3 του ν.551/1970 έχει κωδικοποιηθεί και σύμφωνα με τη συνδυαστική ερμηνεία της περίπτωσης β΄ -τα λέω πιο πολύ και για τα Πρακτικά- της παραγράφου 3 του άρθρου 1 του ν.4334/2015 και της περίπτωσης α΄ της παραγράφου 2 του άρθρου 278 του ν.4364/2016, με τον οποίο καταργήθηκαν ρητά μόνο τα άρθρα 2, 4, 5 και 6 του ν.551/1970, αλλά και της αιτιολογικής έκθεσης αυτού του τελευταίου νόμου που αναφέρεται ότι διατηρούνται σε ισχύ τα άρθρα 1, 3 και 3α του ν.551/1970. Η διατήρηση σε ισχύ της εν λόγω διάταξης από τον νόμο του 1970 προέκυψε συνεπώς από τη συνδυαστική ερμηνεία των διατάξεων της περίπτωσης β΄ της παραγράφου 3 του άρθρου 1 του ν.4334/2015 και της περίπτωσης α΄ της παραγράφου 2 του άρθρου 278 του ν.4364/2016. Ειδικότερα με την περίπτωση β΄ της παραγράφου 3 του άρθρου του ν.4334/2015 ορίστηκε ότι καταργούνται όλες οι απαλλαγές από τον φόρο εκτός από αυτές που αφορούν στα ασφαλιστήρια συμβόλαια ζωής τουλάχιστον δεκαετούς διάρκειας, ενώ στη συνέχεια με την περίπτωση α΄ παράγραφος 2 του άρθρου 278 του ν.4364/2016 προβλέφθηκε ρητά ότι καταργούνται μόνο οι διατάξεις των άρθρων 2, 4, 5 και 6 του νόμου του 1970. Στην αιτιολογική έκθεση αυτού του τελευταίου νόμου αναφέρεται ότι διατηρούνται σε ισχύ τα άρθρα 1 και 3, που είναι η απαλλαγή πλοίων και αεροσκαφών του νόμου του 1970. Άρα, θα ήθελα να επισημάνω κλείνοντας ότι με το άρθρο 13 του ν.5162/2024 προστέθηκε η παράγραφος 5α στο άρθρο 29 του ν.3492/2006 και προβλέφθηκε απαλλαγή από φόρο ασφαλίστρων συμβολαίων υγείας ανηλίκων. Άρα και εδώ πέρα δεν θεσπίζεται καμία πρόσθετη απαλλαγή.

Όμως, νομίζω ότι από την ομιλία μου καταλαβαίνετε όλοι την πραγματική ανάγκη που υπήρχε και εδώ πέρα για την κωδικοποίηση της νομοθεσίας και επίτηδες αναφέρθηκα και στην επιτροπή και εδώ πέρα σε όλους αυτούς τους νόμους. Νομίζω ότι με αυτό τον τρόπο καταλαβαίνουμε και με τον πιο γλαφυρό τρόπο ότι η ανάγκη κωδικοποίησης είναι απαραίτητη. Για αυτό κιόλας σας καλώ να την υπερψηφίσετε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Υφυπουργό κ. Δήμα.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Κύρωση Κώδικα εμμέσων φόρων επί των συναλλαγών του πεδίου εφαρμογής του Κώδικα Φορολογικής Διαδικασίας, καθώς και λοιπών εμμέσων φόρων» και προχωρούμε στην ψήφισή τους που θα γίνει χωριστά.

Σας ενημερώνουμε ότι η ψηφοφορία περιλαμβάνει δύο πεδία, την αρχή, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Βασίλειος Βιλιάρδος):** Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Βασίλειος Βιλιάρδος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση Κώδικα εμμέσων φόρων επί των συναλλαγών του πεδίου εφαρμογής του Κώδικα Φορολογικής Διαδικασίας, καθώς και λοιπών εμμέσων φόρων |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς το σχέδιο νόμου του Υπουργείου Εθνικής Οικονομίας και Οικονομικών: «Κύρωση Κώδικα εμμέσων φόρων επί των συναλλαγών του πεδίου εφαρμογής του Κώδικα Φορολογικής Διαδικασίας, καθώς και λοιπών εμμέσων φόρων» έγινε δεκτό κατά πλειοψηφία, σε μόνη συζήτηση, επί της αρχής και του συνόλου και έχει ως εξής:

(Να καταχωριστεί το κείμενο του νομοσχεδίου, σελ.281α)

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 17.00΄ λύεται η συνεδρίαση για αύριο, ημέρα Τετάρτη και ώρα 10.00΄, με αντικείμενο εργασιών του Σώματος: διεξαγωγή τέταρτης ονομαστικής ψηφοφορίας για την εκλογή Προέδρου της Δημοκρατίας, σύμφωνα με τις διατάξεις του Συντάγματος και του Κανονισμού της Βουλής, σύμφωνα με την ειδική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**